
Eleonorai, 
nes tylomis 
tau pažadėjau 


Labai puošni senosios tetos suknelė puikiai tiko prie 
liauno Silvi liemens, ir ji paprašė ją susagstyti. „O, ko- 
kios siauros rankovės, kaip juokinga!“ - sušuko ji. 


GĖRARD DE NERVAL, Silvi, 1853 


SNIEGO ANGELAS 
(1983) 


Aličė Dela Roka nekentė slidinėjimo mokyklos. Nekentė kel- 
tis pusę aštuonių ryto, net per Kalėdų atostogas, ir tėvo, kuris 
per pusryčius nenuleisdavo nuo jos akių ir po stalu nervingai 
mataruodavo koja, tarsi sakydamas, greičiau judinkis! Ji ne- 
kentė šlaunis graužiančių vilnonių pėdkelnių, pirštinių, su ku- 
riomis negalėdavo pajudinti pirštų, šalmo, kuris jai spausdavo 
skruostus ir geležim įsirėždavo į žandikaulius, ir batų, kurie 
visada būdavo per ankšti ir ji turėdavo vaikščioti kaip gorila. 

— Tai tu geri tą pieną ar ne? - vėl užsipuolė ją tėvas. 

Aličė nurijo per tris pirštus verdančio pieno, pirma nude- 
ginusio jai liežuvį, paskui stemplę ir skrandį. 

- Gerai. Šiandien mums parodysi, kas esi, - pasakė tėvas. 

O kas aš esu? - pagalvojo Aličė. 

Paskui tėvas išstūmė ją pro duris, įgūzotą tarsi mumija į 
žalią slidinėjimo kostiumą, visą nusėtą emblemom ir švytin- 
čiais rėmėjų užrašais. Tą ryto valandą buvo dešimt žemiau 
nulio, ir saulės diskas atrodė net pilkesnis už visa gaubian- 
tį rūką. Aličė jautė, kaip skrandyje teliūskuojasi pienas, bet 
klampojo per sniegą su slidėmis ant peties - kol dar nesi šioks 
toks asas, slides turi tampyti pats. 


— Nešk galais į priekį, antraip dar ką užmuši, - subarė 
tėvas. 

Sezono pabaigoje Slidinėjimo klubas visiems padovanoda- 
vo segę su reljefiškomis žvaigždutėmis. Kiekvienais metais po 
žvaigždutę, ir taip nuo ketverių metukų, kai jau esi tokio didu- 
mo, kad gali įsikišti tarp kojų slidžių keltuvo lėkštutę, iki devy- 
nerių, kai jau sugebi pati ją sugriebti. Trys sidabrinės Žvaigž- 
dutės, paskui trys auksinės. Kiekvienais metais po segę - kad 
žinotum, jog padarei šiokią tokią pažangą, truputį priartėjai 
prie profesionalų varžybų, keliančių Aličei didžiausią siaubą. 
Apie jas ji jau galvojo dabar, nors turėjo vos tris žvaigždutes. 

Susitikimas priešais kalnų keltuvą buvo numatytas lygiai 
pusę devynių, kai tik jis pradės važinėti. Visi Aličės draugai 
jau stovėjo ratu kaip kareivėliai - vienodai apsirengę, apsimie- 
goję ir pastirę nuo šalčio. Jie vienas po kito įbesdavo lazdas į 
sniegą ir užsikniaubdavo ant jų galų pažastimis. Kabaruojan- 
čiom rankom panėšėjo į kaliauses. Kalbėti niekas nenorėjo, 
juoba Aličė. 

Tėvas dukart plekštelėjo jai per šalmą taip stipriai, tarsi 
norėdamas sugrūsti ją į sniegą. 

- Patiesk juos visus, - pasakė jis. - Ir nepamiršk: kūno 
svoris į priekį. Supratai? Kū-no svo-ris į prie-kį. 

Kūno svoris į priekį, atsimušė lyg aidas Aličės galvoje. 

Paskui, pūsdamas į taurę sudėtus delnus, tėvas nuėjo. Ne- 
trukus sėdės šiltuose namuose ir skaitys laikraštį. Keli žings- 
niai, ir jį prarijo rūkas. 

Aličė atsainiai numetė slides ant žemės: jei būtų matęs tė- 
vas, visų akyse būtų skėlęs jai antausį. Prieš kišdama kojas į 
apkaustus, kelis kartus lazda sudavė per padus, kad nusivaly- 
tų prilipusius sniego grumstelius. 

Ji jau truputį norėjo. Pūslė buvo beveik pilna, pilve sty- 
rojo tarsi koks smeigtukas. Ir taip - kiekvieną rytą. Po pus- 
ryčių užsidarydavo tualete ir stangindavosi, stangindavosi, 
kad išspaustų paskutinį lašelį. Sėdėdavo ant klozeto ir taip 
sutraukdavo pilvo raumenis, kad nuo įtampos įskausdavo 
galvą. Atrodydavo, iš orbitų, traiškomų lyg vynuogių minkš- 
timas, tuoj iššoks akys. Kad negirdėtų tėvas, iki galo atsukda- 
vo čiaupą. Paskutinį lašą spausdavo visa įsitempusi, sugniau- 
žusi kumščius. 

Sėdėdavo tualete, kol į duris imdavo belstis ir šaukti tėvas: 
panele, ar jau baigėm? Ar šiandien irgi vėluosim? 

Šiaip ar taip, pastangos būdavo bergždžios. Vos tik įveik- 
davo pirmąjį etapą ir išlipdavo iš keltuvo, turėdavo atsisagstyti 
slides, kur nuošaliau atsitūpti ant šviežio sniego ir dėdamasi, 
kad taisosi batus, pasisioti. Kojas truputį apkapstydavo sniegu 
ir nusičiurindavo tiesiai po savim. Į kelnes, į pėdkelnes, ma- 
tant draugams ir Erikui, Aličės mokytojui, murmančiam: ką 
gi, mes kaip visada laukiam Aličės. 

Koks palengvėjimas, pagalvodavo ji kaskart, kai maloni 
šiluma atšalusiomis kojomis nubėgdavo žemyn. 

Būtų palengvėjimas. Jei tik jie visi nežiūrėtų į mane, gal- 
vodavo Aličė. 

Anksčiau ar vėliau pastebės. 

Anksčiau ar vėliau paliksiu ant sniego geltoną dėmę. 

Ir tada jie ims iš manęs šaipytis, galvodavo. 

Vienas iš tėvų priėjo prie Eriko ir paklausė, ar tokią ūka- 
notą dieną verta taip aukštai kilti. Aličė su viltimi ištempė au- 
sis, bet Erikas atsipirko savo tobula šypsena. 

— Rūkas tik čia, - paaiškino jis. - Viršuj šviečia švininė 
saulė. Tad drąsiau, kylam. 

Keltuve Aličė sėdėjo su: Džuliana, vieno iš tėvo kolegų 
dukterimi. Per visą kelionę mergaitės nepravėrė burnos. Ne- 
jautė viena kitai nei simpatijos, nei priešiškumo. Jų niekas ne- 
siejo, tik tai, kad abi tą akimirką norėjo būti kitur. 

Buvo girdėti, kaip Fraitevės viršūnę šluoja vėjas ir kaip ri- 
tmiškai girgžda slysdamas plieninis lynas. Prie jo prikabintos 
Aličė ir Džuliana sėdėjo sukišusios smakrą į striukės apykaklę 
ir šildėsi burnos kvapu. 

Tai tik šaltis, iš tikrųjų tu dar nieko nenori, tyliai sau kar- 
tojo Aličė. 

Bet juo arčiau prie viršūnės, juo giliau pilvan įsmigusi 
adata skverbės į mėsą. Šį kartą dar blogiau. Šį kartą tikriausiai 
atsitiks kas nors rimta. 

Ne, tai tik šaltis, tu dar nenori, kartojo sau Aličė. Juk ką 
tik padarei. 

Į gerklę jai staiga pliūptelėjo gaižaus pieno gurkšnis, Aličė 
su pasišlykštėjimu jį nurijo. 

Ji nori, ji siaubingai nori šlapintis. 

Iki pastogės dar dvi stotelės. Taip ilgai neištversiu, pagal- 
vojo ji. 

Džuliana pakėlė saugos skersinį ir abi mergaitės pasislin- 
ko ant užpakalio truputį į priekį - pasirengė išlipti. Ir kai tik 
slidės palietė žemę, padėdama sau ranka Aličė atsiplėšė nuo 
sėdynės. 

Už dviejų metrų nieko nesimatė, tik tvoskė švininė saulė. 
Viskas buvo balta - aukštai, kairėje ir dešinėje. Lyg būtum su- 
vyniota į baltą paklodę. Nors dabar, atvirkščiai, buvo šviesu, 
bet Aličė vis tiek bijojo. 

Ji čiuožtelėjo prie tako krašto ieškodama sniego kaubu- 
rėlio, kur galėtų pasisioti. Pilvas burbuliavo kaip įjungta in- 

daplovė. Ji atsisuko. Džulianos nematyti, vadinasi, ji taip pat 
jos nemato. Palypėjo truputėlį šlaitu eglute, kaip reikalauda- 
vo tėvas, kai jam šovė į galvą mokyti ją slidinėti. Ji kildavo 
ir leisdavosi mažylių vėžėmis trisdešimt keturiasdešimt kartų 
per dieną. Užlipdavo laiptais, paskui nučiuoždavo žemyn kaip 
sniego plūgas, nes pirkti slidinėjimo bilietą vienai vėžei būtų 
buvę tas pats, kas išmesti pinigus į balą. Be to, toks pratimas 
taip pat mankština kojų raumenis. 

Nusiėmusi slides, klimpdama Aličė žengė dar kelis žings- 
nius ir iki blauzdų nugrimzdo į sniegą. 

Pagaliau atsisėdo. Liovėsi gniaužusi kvėpavimą ir atlei- 
do raumenis. Visą kūną supurčiusi elektros iškrova susisuko 
gūžtą pirštų galiukuose. 

Tikriausiai nuo pieno. Taip, tikriausiai nuo jo. Ir dar dėl 
to, kad nuo sėdėjimo ant sniego dviejų tūkstančių metrų 
aukštyje beveik nušalo sėdmenys. Kiek prisimena, jai dar nie- 
kada nebuvo taip atsitikę. Niekada, nė karto. 

Ji padarė po savimi. Tai buvo ne sisiukas. Arba ne tik jis. 
Aličė apsikakojo vieną sausio rytą, lygiai devintą valandą. Pri- 
darė į kelnaites ir net nepastebėjo. Net neišgirdo Eriko balso, 
šaukiančio iš nematomos vietos, iš rūko luito. 

Staiga atsistojo ir pajuto kažką sunkaus tarpkojy. Instink- 
tyviai palietė užpakalį, tačiau per pirštines nieko neužčiuopė. 
Bet tai ir nebuvo būtina, ji jau suprato. 

O kas dabar? - paklausė savęs. 

Erikas vėl ją pašaukė. Aličė neatsiliepė. Kol ji čia, rūke, nie- 
kas jos nepamatys. Ji gali nusimauti treningo kelnes ir nusi- 
šluostyti sniegu arba nueiti ir pašnibždėti Erikui, kas atsitiko. 
Gali jam pasakyti, kad turi grįžti į kaimą, kad jai skauda kelį. 
Arba į viską spjaut ir toliau slidinėti, tik visą laiką voros gale. 


Bet ji tebestovėjo vietoje, pasislėpusi rūke, stengdamasi 
nepajudinti nė raumenėlio. 

Erikas pašaukė trečią kartą. Garsiau. 

- Tikriausiai toji kvaiša jau keltuve, - už ją atsakė kažkoks 
berniukas. 

Aličė išgirdo balsų šurmulį. Kažkas pasakė einam, dar 
kažkas - kol aš čia stypsau, visas sustipau nuo šalčio. Būrelis 
tikriausiai stovi keliais metrais žemiau, arba ten, kur sustoja 
keltuvas. Garsai klaidino, jie atsimušdavo į kalnus, juos suger- 
davo sniegas. 

— Po paraliais... Einam pažiūrėti, - pasakė Erikas. 

Aličė lėtai ėmė skaičiuoti iki dešimties, gniauždama norą 
išsivemti, jausdama, kaip kažkas minkšta teka jos šlaunimis. 
Suskaičiavusi vėl pradėjo nuo nulio ir suskaičiavo iki dvide- 
šimties. 

Pakėlė slides ir nusinešė iki slidinėjimo trasos. Truputį 
pagalvojo, stengdamasi susigaudyti, kaip jas padėti, kad būtų 
statmenai į stačiausią šlaitą. Šiame rūke negali suprasti, į ku- 
rią pusę Žiūri. 

Užsisagstė batus ir suveržė apkaustus. Nusiėmė akinius ir 
paspjaudė iš vidaus - buvo aprasoję. 

Ji nusileis į kaimą viena. Jai nusispjaut, kad Erikas jos ieš- 
ko Fraitevės viršūnėje. Ji negali čia stovėti nežinia kiek laiko 
apsikakojusi. Pagalvojo apie maršrutą. Dar niekada nesileido 
nuo kalno viena, bet, šiaip ar taip, viena įsėdo į kėdinį keltu- 
vą, O šita trasa buvo čiuožusi dešimtis kartų. 

Ėmė leistis plūgu, taip saugiau, be to, jai atrodė, kad iš- 
siskėtusi jaučiasi ne tokia išsiterliojusi. Kaip tik vakar Erikas 
jai pasakė: jei dar tave pamatysiu taip leidžiantis, nurėšiu 


kulkšnis. 

Buvo tikra - Erikas jos nemėgsta. Mano, kad ji bailė. Ir 
jis savotiškai teisus. Erikui nepatinka ir jos tėvas, nes kasdien 
po pamokų apipila jį klausimais. Na, kaip sekasi mūsų Aličei, 
ar mes darome pažangą, gal jau turime čempionę, kada bus 
varžybos, ir taip toliau, ir panašiai. Erikas visada spoksodavo 
į vieną tašką už jos tėvo pečių ir atsakydavo taip, ne, kai pa- 
augs, ir taip toliau. 

Visa toji scena vyko už aprasojusių Aličės akinių, kol ji 
lėtai leidosi nieko daugiau nematydama, tik slidžių galus. Ir 
tik tada, kai pajuto šviežią sniegą, suprato, kad metas daryti 
posūkį. 

Kad nesijaustų tokia vieniša, ėmė niūniuoti dainelę. Ret- 
karčiais persibraukdavo pirštu per nosį ir nusišluostydavo 
snarglį. 

Sutelk svorį aukštyn, pasiremk lazda ir apsisuk. Stipriai 
atsispirk batais. Dabar perkelk svorį į priekį, supratai? Svoris 
į prie-kį, patarinėdavo jai čia Erikas, čia tėvas. 

Tėvas tikriausiai įsius kaip žvėris. Ji turi sugalvoti kokį 
melą. Istoriją be prieštaravimų ar spragų. Nė nepagalvojo, 
kad turėtų papasakoti, kas jai nutiko iš tikrųjų. Rūkas, štai 
kas. Kaltas rūkas. Ji šliuožusi įkandin kitų ir nuo jos striukės 
atsikabinusi slidinėjimo kortelė. Na ne, kortelė niekad neat- 
sikabina. Turi būti idiotas, kad ją pamestum. Tada, tarkim, 
šalikas. Vėjas nunešė jos šaliką, ji grįžo truputį atgal jo ieškoti, 
o kiti nepalaukė. Šaukė ir šaukė, bet veltui, jie dingo rūke, ir ji 
nučiuožė žemyn jų ieškoti. 

O kodėl nepakilai aukštyn? - paklaustų tėvas. 

Tikrai, kodėl? Gerai pagalvojus, būtų geriau pamesti kor- 
telę. Ji nepakilo, nes neturėjo kortelės - kabinos darbuotojas 
jos nebūtų įleidęs. 

Patenkinta savo istorija, Aličė nusišypsojo. Šita jos istorija 
nepriekaištinga. Ji net pasijuto nebe tokia nevalyva. Tas daik- 
tas jau nebėga. 

Tikriausiai sušalo, pamanė. 
apsivilkusi švariais drabužiais ir susikišusi kojas į pūkuotas 
šlepetes. Sėdėjusi šilumoje iki pat vakaro, jei tik dabar būtų 
pakėlusi akis ir pamačiusi oranžinę juostą su užrašu: „Irasa 
uždaryta“. Tėvas visada jai sakydavo: žiūrėk, kur eini. Jei tik 
būtų prisiminusi, kad ant šviežio sniego niekas neperkelia 
kūno svorio į priekį, jei vos prieš kelias dienas Erikas būtų 
sutvarkęs jos apkaustus, o tėvas būtų dar atkakliau kartojęs: 
Aličė sveria dvidešimt keturis kilogramus, ar apkaustai ne per 
daug suveržti? | 

Šuolis nebuvo labai aukštas. Ji nuskriejo vos kelis metrus, 
bet jų užteko, kad pajustų tuštumą skrandyje ir nieko nepa- 
justų po kojom. Paskui gulėjo ant pilvo, o slidės, sulaužiusios 
jai šeivikaulį, styrojo ore. 

Iš tikrųjų nieko labai neskaudėjo. Teisybę pasakius, ne- 
juto beveik nieko, tik po šaliku ir šalmu pribiręs sniegas de- 
gino odą. 

Pirmiausia pajudino rankas. Kai buvo mažesnė ir kai pa- 
busdavo po sniego nakties, tėvas apmuturiuodavo ją ir nuneš- 
davo laiptais žemyn. Juodu nužingsniuodavo į kiemo vidurį, 
paskui, laikydamiesi už rankų, suskaičiuodavo viens, du, trys 
ir visu svoriu griūdavo aukštielninki. Tada tėvas ištardavo: 
dabar būk angelas, ir Aličė imdavo aukštyn žemyn plasno- 
ti rankomis, paskui atsistodavo, žiūrėdavo į baltoje marškoje 
atsispaudusį savo siluetą ir jai atrodydavo, kad mato angelo 
šešėlį išskleistais sparnais. 


Ir dabar Aličė šiaip sau, be jokios priežasties, padarė snie- 
ge angelą. Tiesiog norėdama sau parodyti, kad dar gyva. Pa- 
suko galvą į šoną ir ėmė kvėpuoti, nors jai atrodė, kad oras, 
kurį įkvepia, nepatenka ten, kur turėtų. Atrodė keista, kad ji 
nežino, kokioje padėtyje jos kojos. O keisčiausia, kad jai pasi- 
rodė, jog išvis nebeturi kojų. 

Pabandė pasikelti, bet nevaliojo. 

Jei ne rūkas, gal kas nors būtų pamatęs iš aukštai žalią 
dėmę, ištiškusią šlaito išgraužoje, už kelių žingsnių nuo tos 
vietos, kur pavasarį sučiurlena mažytis upeliukas ir su pirma 
šiluma pradeda žydėti žemuogės. Jei turėtum užtektinai kan- 
trybės, jos užaugtų tokios saldžios kaip saldainiai ir per dieną 
prisiraškytum pilną pintinėlę. 

Aličė ėmė šauktis pagalbos, bet jos balselį sugėrė rūkas. 
Tada vėl pamėgino atsistoti ar bent pasisukti, bet neįstengė. 

Tėvas jai pasakojo, kad žmonės, kurie miršta sušalę, pa- 
junta didžiulį karštį ir norą nusirengti, todėl beveik visi miru- 
sieji nuo šalčio randami vienomis trumpikėmis. Bet jos kel- 
naitės, deja, nešvarios. 

Jai pasirodė, kad nebejaučia pirštų. Nusimovė vieną pirštinę, 
papūtė vidun, paskui įkišo kumštį, kad sušiltų. Tą patį padarė ir 
su kita ranka. Šį juokingą judesį pakartojo du ar tris kartus. 

Šaltis visada puola galūnes, sakydavo tėvas. Kojų ir rankų 
pirštus, paskui nosį, ausis. Iš visų jėgų visą kraują stengiasi 
pasiimti širdis ir leidžia šalti galūnėms. 

Aličė įsivaizdavo, kaip pamėlynuoja pirštai, paskui ran- 
kos ir kojos. Pagalvojo apie širdį. Ji daužėsi vis smarkiau ir 
smarkiau, stengdamasi susigrobti visą šilumą. Ji taip sustings, 
kad jeigu ant jos užlips pro šalį sliūkinantis vilkas, jis tiesiog 
sutraiškys jai ranką. 


Jie tikriausiai manęs ieško. 

Ar čia tikrai yra vilkų? 

Aš jau nejaučiu pirštų. 

Jei nebūčiau gėrusi to pieno. 

Svorį į priekį, pagalvojo. 

Bet ne, vilkai miega žiemos miegu. 

Tikriausiai Erikas labai supyko. 

Aš nenoriu dalyvauti tose lenktynėse. 

Nekalbėk nesąmonių, juk gerai žinai, kad vilkai nežiemoja. 

Jos mintys darėsi vis nelogiškesnės ir sukosi apie tą patį. 
Už Čabertono kalvos lyg niekur nieko nusileido saulė. Aličę 
užklojo tamsos šešėlis, ir rūkas pajuodo. 


ARCHIMEDO DĖSNIS 
(1984) 

Kai dvynukai dar buvo maži ir kai Mikela iškrėsdavo kokią 
šunybę, pavyzdžiui, puldavo laiptais žemyn su vaikštyne arba 
įsikišdavo į nosį žirnelį ir reikėdavo ją vežti į Greitosios pa- 
galbos ligoninę traukti to žirniuko žnyplėmis, tėvas visada at- 
sisukdavo į pirmagimį Matiją ir sakydavo, kad mamos pilvas 
dviem vaikams per mažas. 

— Labai norėčiau žinoti, ko tame pilve jūs prikrėtėt, - ste- 
bėdavosi. - Bet manau, kad tu apspardei savo sesutę ir gero- 
kai išklibinai kokį nors varžtelį. 

Paskui jis pratrūkdavo juoktis, nors juoktis visai nebuvo 
iš ko. Jis pakeldavo Mikelą į orą ir panardindavo į barzdą jos 
putlius skruostukus. 

Matija žiūrėdavo iš apačios. Jis irgi juokdavosi ir leisda- 
vo tėvo žodžiams įsiskverbti savaime, iš tikrųjų nesuprasda- 
mas jų prasmės. Leisdavo jiems nusėsti skrandžio gale ir jie 
ten suguldavo storu lipniu sluoksniu, panašiu į seno vyno 
nuosėdas. 

Tėčio juokas virto ištįsusiu šypsniu, kai pamatė, kad dvide- 
šimt septynių mėnesių Mikela dar nesugeba ištarti nė žodžio. 
Net tokių žodžių kaip „mama“, „kakis“, „miegutis“ ar „au au“. 

Jos nerišlūs šauksmai sklisdavo iš tokio vienišo ir tuščio kam- 
po, kad juos išgirdęs tėtis kiekvienąsyk sudrebėdavo. 

Kai jai suėjo puspenktų metukų, kalbos specialistė jai 
parodė sluoksniuotos faneros gretasienį su išpjautomis ketu- 
riomis įvairaus dydžio formomis - žvaigžde, apskritimu, kva- 
dratu ir trikampiu - ir jas atitinkančiomis spalvotomis forme- 
lėmis, kurias reikėjo sudėlioti į tuščias vietas. 

— Kur čia tinka žvaigždė, Mikela? - paklausė kalbos spe- 
cialistė. 

Mikela pažiūrėjo į žaislus, bet nė vieno nepalietė. Specia- 
listė įdėjo žvaigždę jai į delną. 

— O kur tiktų šita, Mikela? - paklausė. 

Mikela žvilgtelėjo visur ir niekur. Įsikišo vieną iš penkių 
geltonų kampų į burną ir ėmė kramtyti. Kalbos specialistė iš- 
traukė jai ranką iš burnos ir pakartojo klausimą trečią kartą. 

- Po galais, Mikela, daryk, kaip tau sako daktarė! - subarė 
ją tėvas, neįstengdamas nusėdėti vietoje. 

- Prašyčiau, pone Balosinai, - suramino jį daktarė. - Vai- 
kams reikia leisti ilgiau pagalvoti. 

Mikela neskubėjo. Galvojo ištisą minutę. Paskui sudejavo 
širdį veriančiu balsu, kuris galėjo reikšti tiek džiaugsmą, tiek 
neviltį, ir užtikrintai įspraudė žvaigždę į kvadrato vietą. 


Kadangi Matija dar nelabai suprato, kad jo sesutė turi kaž- 
kokią bėdą, klasės draugai nedvejodami pasistengė jam tai 
priminti. Kai, pavyzdžiui, pirmoje klasėje mokytoja liepė Si- 
monai Volterai vieną mėnesį sėdėti kartu su Mikela, toji susi- 
kryžiavo rankas ant krūtinės ir atšovė: „Aš su ja nesėdėsiu.“ 

Matija leido Simonai ir mokytojai truputį pasiginčyti, 
paskui pasakė: „Mokytoja, aš sėdėsiu su Mikela.“ Ir tada visi 
lengviau atsiduso: toji, Simona, mokytoja. Visi, tik ne Matija. 

Dvynukai sėdėjo pirmame suole. Mikela visą dieną spal- 
vindavo knygelės piešinius, skrupulingai peržengdama linijas 
ir rinkdamasi atsitiktines spalvas. Vaikų oda būdavo mėlyna, 
dangus - raudonas, medžiai - geltoni. Ji sugriebdavo pieštuką 
lyg kokį mėsos peilį ir taip spausdavo, kad sudraskydavo kas 
trečią lapą. 

Šalia jos Matija mokėsi skaityti ir rašyti. Mokėsi keturių 
aritmetikos veiksmų, ir pirmasis klasėje sugebėdavo atlikti 
dalybos veiksmą atmintinai. Jo galva veikė kaip tobulas me- 
chanizmas, o sesers - nežinia dėl kokios priežasties - kaip 
sutrikęs motoriukas. 

Kartais Mikela imdavo bruzdėti ant savo kėdės ir įnir- 
tingai mostaguoti rankom tarsi į spąstus pagautas drugelis. 
Jos akys apsiniaukdavo, ir mokytoja, labiau išsigandusi nei ji, 
stebėdavo ją neaiškiai vildamasi, kad šita vargšelė ims kurią 
dieną ir išskris. Už nugaros kai kurie mokiniai kikendavo, kai 
kurie sakydavo šššš, norėdami juos nuraminti. 

Tada Matija pakildavo iš vietos, pakeldavo savo kėdę, kad 
nesigirgždintų į grindis ir atsistodavo už Mikelos, gręžio- 
jančios galvą čia į vieną, čia į kitą pusę ir taip greitai mosta- 
guojančios rankom, jog jis bijodavo, kad jos gali atsikabinti. 
Suimdavo Mikelos rankas ir švelniai jomis apkabindavo jai 
krūtinę. 

— Štai tu ir neturi sparnų, - sušnabždėdavo jai į ausį. 

Po kelių sekundžių Mikela liaudavosi drebėti. Kurį laiką 
įtempusi akis stebeilydavosi į kokį nematomą tašką, paskui 
lyg niekur nieko imdavo kankinti savo piešinius. Matija vėl 

atsisėsdavo, nuleidęs galvą, iš nesmagumo raudonomis ausi- 
mis, ir mokytoja toliau aiškindavo. 

Dvynukai jau buvo trečioje klasėje, bet dar nė karto ne- 
buvo pakviesti nė į vieną klasės draugų gimimo dieną. Tai su- 
žinojusi mama nusprendė padėtį ištaisyti ir dvynukų gimimo 
dienos proga surengti šventę savo namuose. Prie stalo ponas 
Balosinas atmetė šį sumanymą, sakydamas: dėl Dievo meilės, 
Adele, mums ir taip jau gana sunku. Matija su palengvėjimu 
atsiduso, o Mikela dešimtą kartą numetė savo šakutę. Ir dau- 
giau niekas apie tai neužsiminė. 

Paskui vieną sausio rytą prie Matijos suolo priėjo Rikar- 
das Pelotis - rudaplaukis berniukas paviano lūpomis. 

— Klausyk, mano mama sakė, kad ir tu gali ateiti į mano 
gimimo dienos šventę, - išpyškino nusukęs akis į lentą. 

— Ji taip pat, - pridūrė rodydamas į Mikelą, lyg paklodę 
kruopščiai lyginančią suolo paviršių. 

Iš susijaudinimo Matija baisiausiai išraudo. Padėkojo, bet 
Rikardas, nusimetęs nuo krūtinės naštą, jau buvo toli. 

Nepaprastai sunerimusi dvynukų motina nusivedė juos į 
„Benetoną“ pirkti naujų drabužių. Taip pat užsuko į tris žaislų 
parduotuves, bet Adelė vis negalėjo apsispręsti. 

— O ką tas Rikardas mėgsta? Ar manai, kad šita patiks? — 
klausdavo laikydama rankose dėlionę iš tūkstančio penkių 
šimtų detalių. 

- O ką aš žinau? - atsakydavo sūnus. 

- Jis tavo draugas. Juk turi gerai žinoti, kokie žaislai jam 
patinka. 

Matija pagalvojo, kad Rikardas nėra jo draugas ir kad jis 
niekada to negalėtų paaiškinti savo motinai. Todėl gūžtelėjo 
pečiais. | 

Pagaliau Adelė išrinko „Lego“ erdvėlaivį - pačią didžiau- 
sią ir brangiausią dėžę visame parduotuvės skyriuje. 

— Mama, to jau per daug, - užginčijo sūnus. - Dovana per 
didelė. 

- Visai ne. Be to, jūs dviese. Juk nenorite apsijuokti. 

Matija labai gerai žinojo, kad su „Lego“ ar be jo vis tiek 
apsijuoks. Su Mikela kitaip neįmanoma. Puikiai žinojo, jog 
Rikardas jį pakvietė tik tėvų spiriamas. Mikela visą laiką bus 
prie jo prilipusi, apsipils apelsinų sultimis, paskui ims inkšti, 
kaip visada, kai būna pavargusi. 

Matija pirmą kartą pamanė, kad gal reikia likti namie. 

Arba ne, pamanė, būtų geriau, jei namuose liktų Mikela. 

— Mama, - pradėjo jis neryžtingai. 

Adelė ieškojo rankinėje piniginės. 

— Taip? 

Matija giliai įkvėpė. 

— Ar Mikela būtinai turi eiti į šventę? 

Adelė sustojo lyg paralyžiuota ir įsmeigė akis į sūnų. Kasi- 
ninkė stebėjo sceną abejingai ir atvertusi delną ant konvejerio 
juostos laukė pinigų. Mikela makalavo saldainių paketėlius 
ant prekystalio vitrinos. 

Matijos skruostai užsiplieskė, pasirengę priimti antausį, 
bet jo nebuvo. 

- Žinoma, kad būtinai, - tepasakė motina, ir klausimas 
buvo baigtas. 


Rikardas gyveno tik už dešimties minučių kelio pėstute, todėl 
dvynukams buvo leista eiti vieniems. Lygiai trečią Adelė iš- 
stūmė juos pro duris. 

— Paskubėkit, nes pavėluosite. Ir nepamirškit padėkoti Ri- 
kardo tėvams. 

Paskui atsisuko į Matiją. 

- Prižiūrėk sesutę. Juk žinai, kad ji negali valgyti bet ko- 
kio šlamšto. 

Matija linktelėjo. Adelė pabučiavo abu į skruostus, ypač 
karštai Mikelą. Patvarkė po lankeliu jai plaukus ir palinkėjo 
gerai pasilinksminti. 

Visą kelią iki Rikardo namų Matijos mintys daužėsi gal- 
voje nelyginant „Lego“ konstruktoriaus detalės, kaip potvynio 
banga besidaužančios čia į vieną, čia į kitą dėžutės sienelę. Už 
kelių žingsnių jam už nugaros kulniavo Mikela - klupinėda- 
ma, kad neatsiliktų, vos vilkdama kojas per nukritusius lapus, 
sumintus ant asfalto į pliurzę. 

Ji išdrabstys visus savo traškučius ant grindų, pamanė 
Matija. 

Sugriebs kamuolį ir nebenorės niekam atiduoti. 

— Ar negali greičiau? - atsigręžęs paragino seserį, kuri 
staiga atsitūpė ant asfalto ir ėmė kankinti ilgą slieką. 

Mikela pažvelgė į brolį tarsi nebūtų jo mačiusi šimtą metų. 
Nusišypsojusi ir suspaudusi slieką nykščiu ir smiliumi, galvo- 
trūkčiais puolė prie jo. 

— Kaip šlykštu! Greičiau mesk jį! - traukdamasis riktelėjo 
Matija. 

Mikela dar sykį žvilgtelėjo į slieką, regis, klausdama sa- 
vęs, kaip jis atsirado jos rankoje. Paskui numetė ir šleivodama 
ėmė vytis brolį, jau nutolusį per kelis žingsnius. 

Ji sugriebs balioną ir nenorės niekam jo perduoti kaip 
mokykloje, samprotavo Matija. 

Atsisuko į dvynę su tokiomis pat kaip ir jo akimis, tokia 
pat nosimi, tokios pat spalvos plaukais ir niekam tikusiais 
smegenimis ir pirmą kartą pajuto jai tikrą neapykantą. Pa- 
ėmė Mikelą už rankos ir padėjo pereiti prospektą, nes toje 
vietoje mašinos lekia kaip patrakusios. Ir tada jam šovė viena 
mintis. 

Paleido sesers ranką, apmautą vilnone pirštine, ir tarė sau, 
jog taip neteisinga. 

Paskui, kai ėjo palei parką, dar kartą apsigalvojo ir įtikino 
save, kad to niekas niekada nesužinos. 

Tik vienai ar dviem valandoms, pamanė. Ir tik šį kartą. 

Tempdamas Mikelą už rankos, staiga pakeitė kryptį ir 
įžengė į parką. Po naktinės šalnos pievelės žolė dar buvo drė- 
gna. Mikela tipeno paskui jį, išsimaknodama į purvą savo 
baltus ir naujutėlaičius zomšinius batelius. 

Parke nieko nebuvo. Tokiam šalty niekas nenorėjo vaikš- 
tinėti. Dvynukai priėjo medžiais apaugusią parko vietą su 
trim mediniais stalais ir kepsnine. Pirmoje klasėje jie čia buvo 
sustoję pavalgyti, kai su mokytojomis buvo atėję rinkti saus- 
lapių, iš kurių paskui prikurpė visokių šlykščių stalo papuoši- 
mų, kad per Kalėdas turėtų ką padovanoti savo seneliams. 

- Atidžiai manęs klausyk, Miki, - tarė Matija. - Ar klau- 
saisi? 

Kalbantis su Mikela visada reikėdavo žinoti, kada siauras 
jos bendravimo kanalėlis būna atviras. Matija palaukė, kol ji 
linktelės. 

— Gerai. Aš čia tave truputį palieku. Sutarėm? Neilgam, 
maždaug pusei valandėlės, - paaiškino. 

Sakyti Mikelai tiesą buvo beprasmiška - ji nelabai skyrė 
pusvalandį nuo visos dienos. Daktarė buvo sakiusi, kad jos 


25 


erdvės ir laiko suvokimas liko dar nepasiekęs sąmonės, ir Ma- 
tija labai gerai suprato, ką tai reiškia. 

— Tu čia sėdėk ir lauk manęs, - prisakė seseriai. 

Mikela tik rimtai stebeilijosi į brolį ir nieko neatsakė, nes 
nemokėjo atsakyti. Ir nė jokiu ženklu neparodė, kad iš tikrųjų 
suprato, bet vieną akimirką jos akys sublizgėjo, ir Matija visą 
gyvenimą prisimins tas akis, kaip prisimenama baimė. 

Jis paėjėjo kelis žingsnius atbulas, nenuleisdamas akių nuo 
sesers, kad įsitikintų, ar neseka. „Taip eina tik vėžiai, - kartą jį 
aprėkė motina, - ir visada į ką nors atsitrenkia.“ 

Juodu skyrė maždaug penkiolika metrų, ir Mikela jau ne- 
nio paltuko sagą. 

Matija nusisuko ir pasileido bėgti, spausdamas delne mai- 
šelį su dovana. Tarsi norėdami kažką pasakyti, dėžutėje vie- 
nas į kitą daužėsi daugiau nei du šimtai plastikinių kubelių. 


- Labas, Matija! - atidariusi duris pasisveikino Rikardo 
Peločio mama. - O kur tavo sesutė? 

- Ji truputėlį karščiuoja, - pamelavo Matija. 

— Ak, kaip gaila! - sušuko ponia, nors neatrodė nė kiek 
nusiminusi. Ji pasitraukė į šalį, leisdama jam įeiti. 

— Riki, čia tavo draugas Matija! - sušuko į koridorių. 

Rikardas atšliūkščiojo grindimis kaip visada nutaisęs 
lės. Paskui su palengvėjimu pasisveikino. 

Matija kilstelėjo dovaną poniai po nosim. 

— Kur man ją padėti? - paklausė. 

— O kas čia? - įtartinai pasiteiravo Rikardas. 

— „Lego konstruktorius. 

- A. 

Rikardas griebė maišelį ir vėl dingo koridoriuje. 

— Eik paskui jį, - stumtelėdama Matiją pasakė mama. - 
Vakarėlis ten. 

Peločių svetainė buvo papuošta balionų girliandomis. Ant 
raudonu popieriumi uždengto stalo stovėjo indai su kukurū- 
zų spragėsiais ir bulvių traškučiais, padėklas su kvadratėliais 
supjaustyta sausa pica ir baterija dar neatkimštų butelių su 
įvairiaspalviais gazuotais gėrimais. Kai kurie Matijos draugai 
jau buvo atėję ir žvilgčiodami į stalą stoviniavo kambario vi- 
duryje. 

Matija žengė kelis žingsnius prie kitų vaikų ir sustojo už 
poros metrų tarsi palydovas, nenorintis užimti danguje per 
daug vietos. Niekas nekreipė į jį dėmesio. 

Kai kambarys prisipildė vaikų, maždaug dvidešimties 
metų vaikinas raudona plastiko nosimi ir klouno kepure 
pakvietė juos pažaisti „aklos vištos“ ir „asilo uodegos“ - žai- 
dimo, kai užrištomis akimis turi popieriaus lape nupieštam 
asilui prikabinti uodegą. Matija laimėjo pirmąjį prizą, arba 
papildomą saują saldainių, tik todėl, kad matė per raištį. Visi 
vaikai ėmė rėkti, bliauti, šaukti: „Tu mus apgavai , - ir jis susi- 
gėdęs kuo greičiau susigrūdo saldainius į kišenę. 

Paskui, kai lauke jau buvo tamsu, pajacu apsirengęs vaiki- 
nas užgesino šviesas, susodino visus ratu ir po smakru užsi- 
degęs žibintuvėlį papasakojo siaubo istoriją. 

Matija pagalvojo, kad istorija visai nebaisi, bet taip ap- 
šviestas klouno veidas jį baugino. Buvo raudonas, ir iš apačios 
sklindanti šviesa metė ant jo klaikius šešėlius. Kad nereikėtų 
žiūrėti į pajacą, Matija pažvelgė pro langą ir prisiminė Mikelą. 

Iš tikrųjų nebuvo jos pamiršęs, bet pirmą kartą įsivaizdavo 
sesutę, laukiančią jo tarp medžių ir, kad nors kiek sušiltų, bal- 
tom pirštinėm trinančią skruostukus. 

Jis pašoko ant kojų kaip tik tuo metu, kai Rikardo mama 
įžengė į tamsų kambarį su žvakučių prismaigstytu tortu ir kai 
visi ėmė ploti - kažkiek istorijai ir kažkiek tortui. 

- Aš turiu eiti, - pasakė jau net nelaukdamas, kada ji pa- 
dės tortą ant stalo. 

— Dabar? Bet aš atnešiau tortą. 

— Taip, dabar. Aš turiu eiti. 
je jos veidas taip pat buvo pilnas grėsmingų šešėlių. Svečiai 
nutilo. 

— Gerai, - pasakė moteris padvejojusi. - Riki, palydėk 
savo draugą iki durų. 

- Bet aš turiu užpūsti žvakutes, - niurgztelėjo nepaten- 
kintas šventės didvyris. 

— Daryk, ką sakau, - paliepė motina, nenuleisdama akių 
nuo Matijos. 

- Koks tu vis dėlto nuobodyla, Matija! 

Kažkas pradėjo juoktis. Matija nuėjo paskui Rikardą iki 
durų, iš krūvos drabužių išsitraukė savo striukę, padėkojo ir 
atsisveikino. Rikardas nieko neatsakė, uždarė duris ir nulėkė 
prie savo torto. 

Rikardo namo kieme Matija atsigręžė į apšviestą langą. 
Pro langus jo ausis pasiekė prislopinti draugų balsai, prime- 
nantys ramybę teikiantį televizoriaus šnabždesį svetainėje, kai 
vakare mama nuvarydavo jį su Mikela į lovą. Jam už nugaros 
užsidarė vartai su grotomis, ir jis leidosi bėgti. 

Įžengė į parką, bet, paėjėjęs dar dešimt metrų, tolumoje, 
žibintų šviesoje, jau nebeįstengė įžiūrėti žvyro alėjos. Medžių, 
prie kurių buvo palikęs Mikelą, nuogos šakos juodo dangaus 
pamatęs šakas, Matija aiškiai, nors nebūtų galėjęs pasakyti 
kodėl, žinojo, kad jo sesutės ten nėra. 

Sustojo už kelių metrų nuo suolo, ant kurio prieš kelias 
valandas sėdėjo Mikela, iš visų jėgų besistengianti išplėšti pal- 
tuko sagą. Stovėjo nejudėdamas, stengdamasis atsikvapstyti ir 
vildamasis, kad šaukdama „kukū“ sesutė netikėtai išnirs iš už 
medžio ir klupdama šleivodama puls prie jo. 

Matija šūktelėjo: „Miki!“ -— ir pats išsigando savo balso. 
Tada pašaukė tyliau. Priėjęs prie medinių stalų, uždėjo ranką 
ant vietos, kur sėdėjo Mikela. Suolas buvo šaltas kaip ir viskas 
aplinkui. 

Jai tikriausiai nusibodo ir ji nuėjo namo, pamanė jis. 

Bet ji net nežino kelio. Be to, pati viena negali pereiti 
prospekto. 

Matija pažvelgė į tamsoje skendintį parką. Net nežinojo, 
kur jis baigiasi. Tyliai pagalvojo, kad nenori leistis į jį gilyn ir 
kad neturi kito pasirinkimo. 

Žengė pirštų galais, kad po padais nešiugždėtų lapai, su- 
kiodamas galvą į abi puses, vildamasis užklupti Mikelą, atsi- 
tūpusią už medžio ir stebinčią kokį vabalą. 

Įžengė į žaidimų aikštelę. Stengėsi prisiminti, kokios spal- 
vos buvo šliuožykla sekmadienio popietę, kai mama nusileido 
Mikelos knirkimui ir davė jai porą kartų nušliuožti žemyn, 
nors tokioms pramogoms ji jau buvo per didelė. 

Jis nuėjo palei žalitvorę iki viešųjų tualetų, bet vidun eiti 
nedrįso. Surado taką - šioje parko vietoje iš jo buvo likęs tik 

siauras Žemės ruožas, išmindžiotas pirmyn ir atgal vaikštinė- 
jančių šeimų. Dešimt minučių paėjo juo į priekį, paskui pa- 
metė jį iš akių. 

Tada ėmė verkti ir kosėti. 

- Tu tikra kvailė, Miki, - sušnabždėjo. - Kvailė ir atsili- 
kėlė. Kiek kartų mama tau aiškino, kad jei pasiklysti, sustok 
ir niekur neik... Bet tu amžinai nieko nesupranti... Visiškai 
nieko. 

Jis užkopė nedideliu šlaitu ir atsidūrė priešais upę, kertan- 
čią parką į dvi dalis. Tėvas šimtą kartų sakė jos pavadinimą, 
bet jis vis neįstengė prisiminti. Nuo vandens atsimušė nežinia 
iš kur krintantis šviesos spindulėlis, ir jam pasirodė, kad jis 
virpčioja drėgnose jo akyse. 

Priėjo upės krantą ir pagalvojo, kad Mikela turėtų būti ne- 
toli. Vanduo jai patiko. Mama jam visada pasakodavo, kad kai 
jie buvo maži ir kartu maudydavosi vonioje, Miki spygaudavo 
kaip pamišėlė, nes nenorėdavo išlipti net tada, kai vanduo jau 
būdavo atvėsęs. Vieną sekmadienį tėtis buvo juos atsivedęs 
prie upės, gal net į šią vietą, ir išmokė taip mėtyti plokščius 
akmenėlius, kad jie atšoktų nuo vandens paviršiaus. Kai jis 
rodė, kaip geriau panaudoti riešo raumenis, kad akmenėlis 
geriau sklystų, Mikela pasilenkė į priekį ir, tėčiui nespėjus 
sugriebti jai už rankos, atsidūrė iki juosmens vandenyje. Jis 
skėlė jai antausį, ji ėmė verkšlenti, ir visi surūgusiais veidais 
tylėdami grįžo namo. 

Matijos protą tarsi elektros iškrova persmelkė su šakele 
žaidžiančios ir paskui it bulvių maišas į drumzliną vandenį 
krintančios Mikelos vaizdas. 

Pavargęs atsisėdo už pusmetrio nuo upės. Grįžtelėjo, pa- 
žvelgė atgal ir išvydo dar daugelį valandų truksiančią tamsą. 

Ėmė žiūrėti į juodą blizgantį upės paviršių. Vėl pamėgino 
prisiminti jos pavadinimą, bet ir šį kartą nesėkmingai. Sukišo 
delnus į šaltą žemę - nuo drėgmės ant kranto ji buvo minkš- 
tesnė. Rado joje butelio šukę, aštrią naktinės šventės liekaną. 
Kai pirmą kartą suvarė į delną, nepajuto jokio skausmo - gal 
jos nė nepastebėjo. Tada, nenuleisdamas akių nuo vandens, 
sukamuoju judesiu ėmė varyti ją vis giliau ir giliau į mėsą. Vis 
dar vildamasis, kad šit Mikela staiga iškils į paviršių, sykiu 
stebėjosi, kodėl vieni daiktai plaukia, o kiti - ne. 


ANT ODOS IR PO JA 
(1991) 


Toji siaubinga balta keraminė vaza, papuošta sudėtingais 
auksinių gėlių motyvais, visą laiką stovėjo vonios kampe ir 
jau penkias kartas priklausė Dela Rokos šeimai, bet iš tikrųjų 
niekam nepatiko. Aličė ne kartą norėjo ją sviesti ant grindų ir 
kartu su „Tetra Pak“ košės pakeliais bei sunaudotais - žinoma, 
ne jos - higieniniais paketais ir tuščiomis dėžutėmis nuo tėvo 
antidepresantų išmesti į priešais vilą stovinčią šiukšliadėžę. 

Aličė palietė jos paviršių pirštu ir pagalvojo, kokia ji šalta, 
lygi ir švari. Soledad, tarnaitė iš Ekvadoro, metams bėgant da- 
rėsi kruopštesnė, nes Dela Rokų namuose vis didesnis dėme- 
sys buvo kreipiamas į smulkmenas. Kai toji moteris prisistatė 
pirmą kartą, Aličei buvo vos šešeri, ir ji įtariai stebėjo ją pa- 
sislėpusi už motinos sijono. Soledad pasilenkė ir susižavėjusi 
pažvelgė į ją. Kokie gražūs tavo plaukai, - pasakė jai. - Ar 
aš galiu juos paliesti? Aličė prikando liežuvį, kad nepasakytų 
„ne“, ir Soledad tarsi šilko skiautelę palietė vieną jos kaštoni- 
nę garbaną, paskui paleido. Negalėjo patikėti, kad plaukai gali 
būti tokie švelnūs. 

Traukdama nuo savęs marškinėlius, Aličė akimirką sti- 
priai užspaudė vokus. 

Kai atsimerkė, pamatė savo atvaizdą virš kriauklės kaban- 
čiame didžiuliame veidrodyje ir pajuto malonų nusivylimą. 
Kelis kartus pavyniojo žemyn kelnaičių gumą, kad jos truputį 
pridengtų randą ir paliktų tarpelį tarp krašto ir pilvo, savo- 
tišką tiltelį tarp dubens kaulų. Į tą tarpelį ji neįstengė įkišti 
smiliaus, bet mažasis tilpo, ir tai ją varė iš proto. 

Štai, pagalvojo, ji turi pražysti būtent čia. 

Nedidelė mėlyna rožė, tokia kaip Violos. 

Aličė pasisuko profiliu, dešiniu, savo geruoju profiliu, 
kaip jį vadino. Subraukė visus plaukus į priekį ir pamanė, kad 
panaši į apsėstąją. Paskui suėmė juos į arklio uodegą, kaip ne- 
šioja Viola, o juk Viola patinka visiems. 

Ne, taip irgi negerai. 

Paleido plaukus ant pečių ir įprastu judesiu susikišo už 
ausų. Rankom atsirėmė į kriauklę ir taip greitai pasilenkė prie 
veidrodžio, kad jai pasirodė, jog jos akys virto viena klaikia 
kiklopo akimi. Pusę veido paslėpė nuo šilto burnos kvapo su- 
sidaręs ratilas. 

Ji niekaip neįstengė suprasti, kur Viola ir jos draugės ima 
tuos žvilgsnius, taip žiauriai daužančius berniukams širdis. 
Tuos gundančius negailestingus žvilgsnius, vienu antakių 
krustelėjimu sprendžiančius, ką sunaikinti, o ko pasigailėti. 

Su veidrodžiu Aličė stengėsi elgtis provokuojamai, bet pa- 
matė tik nerangią paauglę, negracingai judinančią pečius ir 
vaikščiojančią taip, tarsi būtų prisirijusi nuskausminamųjų. 

Buvo įsitikinusi, kad didžiausia jos bėda - pernelyg išsi- 
pūtę ir paraudę skruostai. Jie stelbia akis, o ji norėjo, kad jos 
iššoktų iš orbitų ir tarsi aštrūs durklai susmigtų į patį skran- 
dį visiems sutiktiems berniukams. Ji norėjo, kad jos žvilgsnis 
nieko nesigailėtų, kad paliktų neištrinamą pėdsaką. 

Bet lyso tik jos pilvas ir krūtinė - skruostai liko, kokie 
buvo, panašūs į dvi apskritas vaikiškas pagalvėles. 

Į vonios duris kažkas pasibeldė. Pro matinį stiklą pasigir- 
do šlykštus tėvo balsas. 

- Aliče, ar jau baigei? 

Aličė neatsakė ir įtraukė skruostus, norėdama pamatyti, 
ar taip atrodo geriau. 

- Aliče, ar tu viduj? - pašaukė tėvas. 

Susiraukusi ir atkišusi lūpas Aličė pabučiavo savo atspindį. 
Liežuviu palietė liežuvį ant šalto veidrodžio paviršiaus. Užsi- 
merkė ir tarsi iš tikrųjų jį bučiuodama palingavo galvą, bet jai 
išėjo per daug taisyklingai, todėl neįtikinamai. Bučinio, kurio 
ji troško iš tikrųjų, dar nebuvo atradusi ant niekieno lūpų. 

Liežuviu pirmasis pasinaudojo Davidė Poirinas, pra- 
laimėjęs varžybas trečioje klasėje. Jis triskart apsuko jį apie 
jos liežuvį pagal laikrodžio rodyklę, paskui, atsisukęs į savo 
draugus, paklausė: ar gerai? Tie pratrūko juoktis, o vienas net 
sviedė: tu pabučiavai šlubę, bet Aličė vis tiek liko patenkinta, 
nes gavo pirmą bučinį, o Davidė buvo visai neblogas. 

Vėliau buvo kitų. Pusbrolis Valteris per senelės šventę ir 
Davidės draugas, ji net nežinojo, kuo jis vardu, slapta paprašė 
leisti pabandyti ir jam. Pasislėpę mokyklos kampe, juodu pa- 
stovėjo kelias minutes suglaudę lūpas, nedrįsdami pajudinti 
nė raumenėlio. Paskui jis padėkojo ir, žengdamas subrendu- 
sio vyro žingsniu, aukštai iškėlęs galvą nuėjo tolyn. 

Dabar ji buvo gerokai atsilikusi. Jos draugės kalbėjo apie 
pozas, mėlynes nuo bučinių ir apie tai, kaip panaudoti pirštus, 
ginčijosi, ar geriau su prezervatyvu, ar be jo, o Aličės lūpos 
dar tebesaugojo beskonio bučinio, kurį gavo trečioje klasėje, 
prisiminimą. 

— Ali, ar tu girdi mane? - garsiau šūktelėjo tėvas. 

- Atsiknisk. Žinoma, girdžiu, - vos girdimu balsu atsakė 
suirzusi Aličė. 

- Vakarienė paruošta, - pakartojo tėvas. 

— Po galais, aš supratau, - atsikirto Aličė. Paskui pusbalsiu 
pridūrė: tu kaip rakštis subinėj. 


Soledad žinojo, kad Aličė išmeta maistą. Iš pradžių, kai pama- 
tydavo maisto likučius jos lėkštėje, ji sakydavo: mi amorcito“, 
suvalgyk viską, mano šalyje vaikai miršta iš bado. 

— Net jeigu aš prisisprogsiu iki negalėjimo, tavo šalyje vis 
tiek jie nesiliaus mirę iš bado. 

Soledad daugiau nieko nesakydavo, tik į jos lėkštę įdėda- 
vo mažiau maisto. Bet tai nieko nepakeitė. Aličė žvilgsniu pa- 
sverdavo maistą ir pietums visada pasilikdavo tik tris šimtus 
kalorijų. Kitu maistu vienaip ar kitaip atsikratydavo. 

Valgydavo dešinę ranką laikydama ant servetėlės. Priešais 
lėkštę pasistatydavo taurę vyno - paprašydavo pripilti, bet 
niekada negerdavo - ir stiklinę vandens, ir suręsdavo iš jų 
stiklinę barikadą. Druskinę ir aliejinę pasidėdavo strategiškai 
svarbioje vietoje. Sulaukusi akimirkos, kai tėvai ims čiaumoti 
valgį ir ją pamirš, jau supjaustytą savąjį ji atsargiai nuo lėkštės 
nustumdavo į servetėlę. 

Per vakarienę jos treningo kišenėje dingdavo mažiausiai 
trys pilnos maisto servetėlės. Prieš valydamasi dantis išpil- 
davo maistą į tualetą ir žiūrėdavo, kaip maži gabalėliai suk- 


* Meilute (isp.). 

damiesi ir gurgėdami nugarma į nuotekas. Tada patenkinta 
persibraukdavo delnu per skrandį ir įsitikindavo, kad jis tuš- 
tutėlis ir švarus kaip stiklinė vaza. 

— Po galais, Sol, tu ir vėl pripylei grietinėlės į padažą, - pa- 
siskundė motina tarnaitei. - Kiek kartų turiu tau kartoti, kad 
jos nevirškinu? 

Aličė atėjo prie stalo apsivyniojusi galvą rankšluosčiu lyg 
kokiu turbanu, kad pasiteisintų, neva visą tą laiką užsidariusi 
vonioje prausėsi po dušu. 

Ji ilgai svarstė, klausti ar ne. Bet, šiaip ar taip, jau buvo 
nusprendusi. Labai to norėjo. 

— Norėčiau pasidaryti tatuiruotę ant pilvo, - tarė. 

Tėvas liovėsi gėręs ir atitraukė nuo lūpų stiklinę. 

— Ką tu pasakei? 

— Ką girdėjai, - atrėžė Aličė, staiga įžūliai pažvelgusi jam 
į akis. 

Aličės tėvas nusišluostė servetėle lūpas ir akis, tarsi no- 
rėdamas nusivalyti ką tik galvoje šmėkštelėjusį šlykštų vaiz- 
dą. Kruopščiai sulankstęs, pasitiesė servetėlę ant kelių. Tada 
paėmė šakutę, pabrėžtinai ir nervinamai šaltai parodydamas, 
koks jis ramus. 

— Nesuprantu, kaip kai kurios mintys tau šauna į gal- 
vą, - pasakė. 

- O kokios tatuiruotės norėtum? - įsiterpė motina, dėl 
grietinėlės padažo suirzusi labiau nei dėl dukros prašymo. 

— Rožės. Visai mažuliukės. Tokios kaip Violos. 

— Gal malonėsi pasakyti, kas ta Viola? - paklausė tėvas, 
truputį per smarkiai ironizuodamas. 

Aličė papurtė galvą, pažvelgė į stalo vidurį ir pasijuto 
menka ir niekam nereikalinga. 

- Viola jos klasės draugė, - atsakė Fernanda akivaizdžiai 
įsitempusi. - Jos vardą ji jau minėjo tūkstančius kartų. Tu vi- 
siškai nesiklausai. 

Advokatas Dela Roka niekinamai pažvelgė į žmoną, tarsi 
norėdamas pasakyti, kad niekada nieko jos neklausė. 

- Atleisk, bet man visai neįdomu, ką Aličės draugės pai- 
šosi ant pilvo, - galop paskelbė savo nuosprendį tėvas. - Šiaip 
ar taip, tu nesidarysi jokių tatuiruočių. 

Aličė nustūmė į servetėlę dar vieną šakutę spagečių. 

— Šiaip ar taip, tu vis tiek negali man sutrukdyti, - drąsiai 
atsikirto ji, stebeilydamasi į stalo vidurį. Trūkčiojantis balsas 
nuskambėjo truputį neryžtingai. 

— Ar gali pakartoti? - paklausė tėvas tokiu pat ramiu bal- 
su. - Ar gali pakartoti? - paklausė dar sykį, tik daug lėčiau. 

— Aš pasakiau, kad, šiaip ar taip, tu negali man sutruk- 
dyti, - atrėžė Aličė pakeldama akis, bet skvarbų ir šaltą tėvo 
žvilgsnį įstengė atlaikyti tik truputį ilgiau nei pusę sekundės. 

— Tu taip manai? Kiek aš Žinau, tau tik penkiolika ir teks 
gerbti tėvų sprendimus dar - lengva suskaičiuoti - trejus 
metus, - paaiškino advokatas. - Kai šis laikas baigsis, galė- 
si, tarkim, laisvai išpuošti savo odą gėlėm, kaukolėm ir dar 
nežinia kuo. 

Jis nusišypsojo savo lėkštei ir pakabinęs pilną šakutę spa- 
gečių susikimšo į burną. 

Stojo ilga tyla. Aličė nykščiu ir smiliumi lygino staltiesės 
kraštą. Nepatenkinta pietumis, motina krimsnojo duonos 
lazdelę ir klaidžiojo žvilgsniu po valgomąjį. Tėvas dėjosi besi- 
gardžiuojąs pietumis. Jis malė spagečius apskritais žandikau- 
lio judesiais ir tikriausiai apimtas ekstazės su kiekvienu nauju 
kąsniu užsimerkdavo. 

Aličė nusprendė jam atsikirsti, nes iš tikrųjų jo nekentė, 
nes žiūrint, kaip jis valgo, jai nutirpdavo net sveikoji koja. 

— Tau nusispjaut, kad aš niekam nepatinku, - pasakė, - ir 
niekada niekam nepatiksiu. 

Tėvas pažvelgė į ją klausiamai, paskui vėl palinko prie 
savo makaronų, tarsi niekas nebūtų nieko kalbėjęs. 

- Tau nusispjaut, kad visam laikui sugriovei man gyveni- 
mą, - kalbėjo toliau Aličė. 

Advokato Dela Rokos šakutė sustojo pusiaukelėje tarp 

— Nesuprantu, ką tu čia šneki, - tarė truputį drebančiu 
balsu. 

- Labai gerai supranti, - atsikirto Aličė. - Žinai, kad dėl 
tavo kaltės aš visada būsiu tokia. 

Aličės tėvas padėjo šakutę ant lėkštės krašto. Delnais už- 
sidengė akis, tarsi kažką giliai mąstydamas. Paskui atsistojo 
ir išėjo iš kambario. Jo žingsniai nuaidėjo blizgančiu korido- 
riaus marmuru. 

Fernanda tepasakė: ak, Aliče, be jokios užuojautos ar 
priekaištų balse, tik su viskuo susitaikiusi ir purtydama galvą. 
Paskui išėjo įkandin vyro į kitą kambarį. 

Beveik dvi minutes, kol tyli kaip šešėlis Soledad kraustė 
stalą, Aličė sėdėjo įsmeigusi akis į pilną lėkštę. Paskui su- 
sigrūdo į kišenę pilną maisto servetėlę ir nuėjusi užsidarė 
vonioje. 

Pjetras Balosinas jau seniai atsisakė minties įsiskverbti į tam- 
sų sūnaus pasaulį. Kai jo žvilgsnis atsitiktinai užkliūdavo už 
randuotų Matijos rankų, jis vėl prisimindavo bemieges nak- 
tis, kai kruopščiai apžiūrėdavo visus namus, ieškodamas aš- 
trių daiktų, naktis, kai Adelė, prisirijusi vaistų, išsižiojusi mie- 
godavo ant sofos, nes nebenorėjo su juo dalytis lova. Naktis, 
kai atrodydavo, kad ateitis išauš tik ryte, ir jis skaičiuodavo 
valandas, visas valandas, kurias tolumoje mušdavo varpai. 

Mintis, kad vieną rytą ras sūnų įsikniaubusį galva į 
krauju permirkusią pagalvę, taip giliai buvo įsišaknijusi jo 
galvoje, kad galiausiai jis ėmė elgtis taip, tarsi Matijos čia 
jau nebūtų, - taip elgėsi ir dabar, nors sūnus sėdėjo šalia jo 
automobilyje. 

Jis lydėjo jį į naują mokyklą. Už lango lijo, bet lietus buvo 
toks smulkus, kad beveik nebuvo girdėti jokio garso. 

Prieš kelias savaites E. M. mokslinės pakraipos licėjaus 
direktorė pakvietė jį su Adele į savo įstaigą norėdama infor- 
muoti juos apie susidariusią padėtį - tokią pastabą buvo įra- 
šiusi Matijos dienoraštyje. Per pokalbį direktorė nuvažiavo į 
lankas ir ilgai postringavo apie jautrų berniuko būdą, nepa- 
prastą jo protą, bendrą pažymių vidurkį - tvirtą devynetuką 
iš visų dalykų. 

Ponas Balosinas pareikalavo, kad pokalbyje dalyvautų ir 
sūnus - dėl sąžiningumo, kuris, be abejo, domino tik jį. Mati- 
ja sėdėjo šalia tėvų ir nė karto nepakėlė akių nuo kelių. Nors 
ir kaip stipriai gniaužė kumščius, sugebėjo tik suvaryti nagus 
į kairįjį delną ir išspausti truputį kraujo. Išsiblaškiusi Adelė 

Matija klausėsi direktorės žodžių tarsi ji iš tikrųjų būtų 
kalbėjusi ne apie jį, ir jis prisiminė penktą pradinės mokyklos 
klasę, kai penkias dienas jam neištarus nė žodžio, ji susodino 
visus klasės vaikus pasagos pavidalo puslankiu ir paprašė Ma- 
tiją atsisėsti viduryje. Mokytoja pareiškė, kad Matija, be abejo, 
turi kažkokią bėdą, apie kurią nenori niekam pasakoti. Ir kad 
jis labai protingas berniukas, gal net per daug protingas pagal 
savo metus. Paskui pakvietė klasės draugus atsisėsti prie pat jo, 
kad paskatintų jį atverti širdį ir jis suprastų, jog jie - jo draugai. 
Matija žiūrėjo į savo kojas, ir kai mokytoja paklausė, ar norėtų 
ką nors pasakyti, jis paprašė leisti jam grįžti į savo vietą. 

Baigusi liaupses, direktorė grįžo prie reikalo, o ką ji kalba, 
ponas Balosinas suprato tik po kelių valandų, ir suprato štai 
ką: visi Matijos mokytojai patiria savotišką nepatogumą, be- 
veik nenusakomą jausmą, kad šiam nepaprastai gabiam ber- 
niukui, nenorinčiam užmegzti jokių santykių su savo bendra- 
klasiais, jie nereikalingi. 

Direktorė nutilo. Atsikolė į savo patogaus krėslo atkaltę ir 
atsivertė bylą, nors jai nereikėjo nieko iš jos skaityti. Paskui už- 
vertė ją tarsi staiga prisiminusi, kad ji ne viena savo kabinete. 
Kruopščiai rinkdama žodžius Balosinams pareiškė, kad galbūt 
E. M. licėjus neįstengia visiškai patenkinti jų sūnaus poreikių. 

Kai per vakarienę tėvai paklausė, ar sūnus norėtų pakeis- 
ti mokyklą, Matija tik gūžtelėjo pečiais ir iškart ėmė stebėti 
akinamą neono atspindį ant peilio, kuriuo turėjo susipjaustyti 
mėsą. 


- Lietus krinta nevisiškai įstrižai, - tarė Matija žiūrėda- 
mas pro automobilio langą ir atplėšdamas tėvą nuo minčių. 

— Ką? - paklausė Pjetras, nesąmoningai purtydamas 
galvą. 

— Lauke nėra vėjo. Antraip jis judintų medžių lapus, - kal- 
bėjo toliau Matija. 

Ponas Balosinas pamėgino įsigilinti į sūnaus samprotavi- 
mus. Iš tikrųjų jam jie visiškai nerūpėjo, ir jis pagalvojo, kad 
čia dar viena sūnaus keistenybė. 

— Na ir kas? - paklausė. 

— Per langą lašai bėga įstrižai, bet taip atrodo todėl, kad 
mes judame. Jeigu pamatuotume kampą vertikale, galėtume 
apskaičiuoti jų kritimo greitį. 

Matija pirštu pasekė lašo trajektoriją. Paskui prikišo veidą 
prie priekinio stiklo ir papūtė. Tada smiliumi nubrėžė liniją. 

— Nekvėpuok į stiklus, nes nuo burnos garo liks pėdsa- 
kai, - subarė jį tėvas. 

Matija, regis, neišgirdo. 

- Jeigu mes nieko nematytume lauke, jeigu nežinotume, 
kad judame, būtų neįmanoma suprasti, ar čia kalti lašai, ar 
mes, - paaiškino jis. 

— Kalti dėl ko? - paklausė tėvas, sutrikęs ir truputį suirzęs. 

— Kad lašai krinta įstrižai. 

Pjetras Balosinas rimtai linktelėjo nieko nesuprasdamas. 
Jie atvažiavo. Jis įjungė laisvąją pavarą ir truktelėjo rankinį 
stabdį. Matija atidarė dureles ir į automobilio vidų plūstelėjo 
gaivus oras. 

- Atvažiuosiu tavęs pirmą, - pasakė Pjetras. 

Matija linktelėjo. Ponas Balosinas truputį pasilenkė į prie- 
kį norėdamas sūnų pabučiuoti, bet jį sulaikė diržas. Vėl at- 
sikolė į atkaltę ir žiūrėjo, kaip sūnus išlipa iš automobilio ir 
uždaro dureles. 


4] 


Naujoji mokykla stovėjo ant kalvos gražiame gyvenamųjų 
namų kvartale. Buvo pastatyta trečiajame dešimtmetyje ir, 
nors neseniai atnaujinta, tarp prašmatnių vilų atrodė kaip 
krislas akyje. Balto betono gretasienis su dviem horizontalio- 
mis eilėmis vienodais tarpais išdėstytų langų ir dvejais geleži- 
niais žalios spalvos gaisriniais laiptais. 

Matija užlipo du laiptatakius, vedančius prie pagrindinių 
durų, ir, nepaisydamas galvą skalbiančio lietaus, nusprendė 
verčiau palūkėti atokiau, nei prisidėti prie būrelio berniukų, 
laukiančių pirmojo skambučio po stogine. 

Pagaliau įėjęs vidun, kad nereikėtų klausti prižiūrėtojų, 
susiieškojo stendą su klasių rodyklėmis. 

Antroji F buvo paskutinė klasė antro aukšto koridoriuje. 
Giliai įkvėpęs oro, Matija įėjo vidun, atsirėmė į sieną klasės 
gale ir nykščiais suspaudęs kuprinės diržus ėmė laukti. Spren- 
džiant iš jo žvilgsnio, atrodė kaip žmogus, kuris mielai būtų 
sulindęs į sieną. 

Sėsdami į savo vietas, naujieji draugai nužvelgdavo jį išsi- 
gandusiomis akimis. Nė vienas nenusišypsojo. Kai kurie ber- 
niukai kažką šnibžtelėdavo vienas kitam į ausį, ir Matija buvo 
įsitikinęs, kad jie kalbasi apie jį. 

Matija žvalgėsi į laisvus suolus ir pamatęs, kad vienas ber- 
niukas atsisėdo šalia mergaitės raudonai dažytais plaukais, su 
palengvėjimu atsiduso. Į klasę įžengė mokytoja, ir Matija įsi- 
rangė į paskutinį, tuščią suolą prie lango. 

- Ar tu naujokas? - paklausė suolo draugas, kuris atrodė 
toks pat vienišas kaip ir jis. 

Nežiūrėdamas į jį, Matija linktelėjo. 

— Aš Denisas, - prisistatė berniukas ir atkišo ranką. 

Matija ją lengvai spustelėjo ir pasakė, kad jam malonu su- 
sipažinti. 

— Tada sveikas atvykęs, - pasveikino jį Denisas. 


Visos draugės aistringai žavėjosi Viola Baj ir visos aistringai 
jos bijojo, nes ji buvo tokia nežmoniškai graži, kad jos jau- 
tėsi nepatogiai. Ir ne vien dėl to: būdama penkiolikos, ji iš- 
manė, ar bent dėjosi išmananti, apie gyvenimą daugiau nei 
jos bendraamžės. Pirmadienio rytą, per pertrauką, mergaitės 
susispiesdavo apie jos suolą ir godžiai klausydavosi ataskaitos 
apie praėjusį savaitgalį. Ji dažniausiai sumaniai persakydavo 
tai, ką Serena, aštuoneriais metais vyresnė jos sesuo, jai pa- 
pasakodavo iš vakaro. Viola postringaudavo taip, tarsi viską 
būtų patyrusi pati, ji gebėdavo prikaišioti į savo pasakojimus 
šlykščių smulkmenų, kartais išgalvotų, bet draugėms jos atro- 
dydavo labai paslaptingos ir kėlė nerimą. Ji paminėdavo vieną 
ar kitą barą, ir nors niekada ten nebuvo įėjusi, kuo smulkiau- 
siai nupiešdavo jo įmantrų apšvietimą, arba įsileisdavo į ilgus 
postringavimus apie vylingą šypseną, kuria, pildamas „Cuba 
libre“, neva ją apdovanojęs baro padavėjas. 

Dažniausiai ji atsidurdavo to barmeno lovoje ar už baro, 
tarp alaus statinių ir degtinės dėžių, kur vyras įsiskverbdavo į 
ją iš užpakalio delnu užspaudęs burną, kad nerėktų. 

Istorijas Viola Baj mokėjo pasakoti. Ji žinojo, kad jų po- 
veikis dažniausiai priklauso nuo kokios nors tikslios detalės. 

Ji gebėjo taip gerai apskaičiuoti laiką, kad skambutis sutilin- 
džiuodavo kaip tik tuo metu, kai barmenas knebinėdavosi su 
jos firminių džinsų užtrauktuku. Tuo metu ištikimos drau- 
gės lėtai išsiskirstydavo iš pavydo ar pasipiktinimo raudonais 
skruostais. Viola pasižadėdavo tęsti pasakojimą kitą pertrau- 
ką, bet buvo per daug protinga, kad pažadą tesėtų. Su savo 
istorija atsisveikindavo tobulų lūpyčių vyptelėjimu, tarsi sa- 
kydama, kad tai, kas nutiko, neturi jokios reikšmės: tai esą 
tik dar viena jos nepaprasto gyvenimo smulkmenėlė, o ji jau 
nutolusi nuo tų dalykų gal per kokį šviesmetį. 

Ji iš tikrųjų buvo ragavusi sekso ir kai kurių kvaišalų, ku- 
rių pavadinimus jai taip patikdavo vardyti, bet buvo permie- 
gojusi tik su vienu vaikinu ir tik vieną kartą. Tai atsitiko prie 
jūros, jis buvo sesers draugas: vieną vakarą ji tiek prisigėrė 
ir prisirūkė, kad nesuvokė, jog trylikametė mergaitė tokiems 
dalykams dar per maža. Jis išdulkino ją paskubomis gatvėje, 
už šiukšlių dėžės. Kai nuleidę galvas juodu grįžo pas savo 
draugus, Viola paėmė jam už rankos, bet jis ištraukė ją ir 
paklausė: ką čia darai? Violai degė skruostai, be to, dėl tarp 
šlaunų tvyrančio karščio jautėsi vieniša. Kitomis dienomis 
vaikinas nė karto jos nepašnekino. Viola atliko išpažintį se- 
seriai, bet ta tik pasijuokė iš jos naivumo ir pasakė: kvaile, ko 
tu tikėjaisi? 

Ištikimos Violos klausytojos buvo Džada Savarino, Fede- 
rika Madzoldi ir Džulija Mirandi. Šios keturios apsišikėlės, 
kaip jas vadino kai kurie mokyklos berniukai, sudarė vienin- 
gą ir žiaurią falangą. Viola išsirinko kiekvieną jų atskirai ir iš 
kiekvienos pareikalavo mažytės aukos, mat jos draugystės tu- 
rėjai nusipelnyti. Ji vienintelė spręsdavo, priklausysi jos gru- 
pei ar ne, o jos sprendimai buvo paslaptingi ir neatšaukiami. 


Aličė stebėjo Violą slapčiomis. Iš savo vietos, esančios už 
dviejų suolų eilės, ji turėjo tenkintis tik trūkinėjančiais saki- 
niais ir pasakojimų nuotrupomis. O vakare, viena savo kam- 
baryje, mėgaudavosi jos istorijomis. Iki to trečiadienio ryto 
Viola nė karto dar nebuvo jos užkalbinusi. Tai buvo savo- 
tiškas įšventinimas, ir jis buvo atliktas pagal visas taisykles. 
Nė viena iš mergaičių tikrai nežinojo, ar tą kankinimą Viola 
sugalvojo iš anksto, ar tai buvo improvizacija. Bet visoms jis 
atrodė nepriekaištingai genialus. 

Aličė nekentė persirengimo kambario. Jos tobulos drau- 
gės užsibūdavo jame kuo ilgiau tik su kelnaitėm ir liemenėle, 
norėdamos sukelti kitų pavydą. Atsistodavo nenatūraliomis 
pozomis ir įsitempusios įtraukdavo pilvą ir išpūsdavo krūti- 
nę. Dūsaudavo priešais pusiau sudaužytą veidrodį, užimantį 
visą sieną. Delnais apėmusios dubenį, nepaprastai proporcin- 
g3 ir gundantį, sakydavo: pažiūrėk į mane. 

Kad nereikėtų išsirengti nuogai, trečiadieniais Aličė išei- 
davo iš namų po džinsais mūvėdama trumpes. Kitos mergaitės 
ją klastingai ir įtariai apžiūrinėdavo, stengdamosi įsivaizduoti 
klaikų vaizdą, kurį ji slepia po tais drabužiais. Kad nematytų 
pilvo, nusitraukdavo marškinėlius nusisukusi. 

Užsimaudavo sportinius batelius, o kitus pastumdavo prie 
sienos, vieną šalia kito. Džinsus kruopščiai sulankstydavo. 
Tuo tarpu draugės savo drabužius sumesdavo netvarkingai 
ant medinio suolo, batelius nusviesdavo ant grindų aukštyn 
apverstais padais, mat nusispirdavo juos kojomis. 

— Aliče, ar tu smaližė? - paklausė Viola. 

Aličei prireikė kelių sekundžių suprasti, kad Viola krei- 
piasi į ją. Jai atrodė, kad ji permatoma. Timptelėjo abu raište- 
lių galus, bet mazgas atsirišo tarp pirštų. 

— Aš? - paklausė sutrikusiu žvilgsniu dairydamasi aplink. 

- Man regis, kitos Aličės čia nėra, - atkirto Viola. 

Mergaitės sukikeno. 

- Ne. Aš nesu didelė smaližė. 

Viola atsikėlė nuo suolo ir priėjo arčiau. Aličė pajuto į 
save įsmeigtas nuostabias Violos akis, kurias nuo kirpčių ant 
veido krintantis šešėlis buvo padalijęs pusiau. 

- Bet saldainius mėgsti, ar ne? - įtikinamu balsu toliau 
klausinėjo Viola. 

- Taip. Šiaip sau. Na, nelabai. 

Aličė prikando lūpą ir iškart papriekaištavo sau už kvai- 
lą neryžtingumą. Kaulėta nugara prisiglaudė prie sienos. 
Sveikąja koja nubėgo drebulys. Kaip visada, kita koja nė ne- 
krustelėjo. 

— Kaip „nelabai“? Saldainius mėgsta visi. Tiesa, mergai- 
tės? - neatsisukdama Viola kreipėsi į tris drauges. 

— Niam niam. Visi, - pritarė draugės. Aličė pagavo keistą 
virpesį Federikos Madzoldi akyse, žvelgiančiose į ją iš persi- 
rengimo kambario galo. 

- Taip, iš tikrųjų patinka, - pasitaisė Aličė. Ji jau ėmė bi- 
joti, tik dar nežinojo ko. 

Pirmoje klasėje šitos keturios kvaišos sutramdė Alesandrą 
Mirano, tą, kuri vėliau susikirto per egzaminus ir galiausiai 
įstojo į kosmetologijos mokyklą. Jos nutempė ją į berniukų 
persirengimo kambarį, uždarė ir tada du berniukai išsitrau- 
kė priešais ją pimpalus. Koridoriuje Aličė girdėjo raginimo 
šūksnius, sumišusius su isterišku keturių budelių juoku. 

— Taip. Buvau tuo tikra. O dabar norėtum saldainiuko? — 
paklausė Viola. 

Aličė susimąstė. 


Jei pasakysiu „taip, jos mane privers suvalgyti kokią 
šlykštynę. 

Jei pasakysiu „ne“, Viola gali užsiusti, tada jos nusitemps 
ir mane į berniukų persirengimo kambarį. 

Ji tebetylėjo lyg kokia kvanka. 

— Na? Čia juk ne toks sunkus klausimas, - šaipydamasi 
tarė Viola ir išėmė iš kišenės saują minkštų saldainių. 

— Ojjūs, už manęs, kokių norit? - paklausė. 

Džulija Mirandi priėjo prie Violos ir pažvelgė į delną. 
Viola tebespoksojo į Aličę, ir ši jautė, kaip nuo to žvilgsnio 
jos kūnas susisuko į ritinėlį tarsi židinyje degantis laikraštinio 
popieriaus lapas. 

— Čia yra apelsininių, avietinių, mėlyninių, braškinių ir 
persikinių, - išvardijo Džulija. Išsigandusi, kad nematytų 
Viola, ji vogčiomis žvilgtelėjo į Aličę. 

- Aš - avietinio, - tarė Federika. 

- O aš - persikinio, - pareiškė Džada. 

Džulija numetė joms po saldainį ir išsivyniojo savo, apel- 
sininį. Įsidėjo į burną, paskui - žengė žingsnį atgal, užleisda- 
ma vietą Violai. 

- Liko mėlyninis ir braškinis. Tu nori, ar ne? 

Gal ji tik nori duoti man saldainį, ir daugiau nieko, pa- 
manė Aličė. 

— Juk tai tik saldainis. 

— Norėčiau braškinio, - tyliai pasakė Aličė. 

— Po galais, braškinis ir mano mėgstamiausias, - tarė 
Viola, prastai apsimesdama nepatenkinta. - Bet mielai ati- 
duosiu jį tau. 

Išvyniojo saldainį, popierėlį numetė ant grindų. Aličė iš- 
tiesė ranką. 

— Palauk. Nebūk tokia rajūnė! 

Viola pasilenkė, laikydama saldainį tarp nykščio ir smi- 
liaus. Patrynė jį į purvinas persirengimo kambario grindis. 
Paskui, pritūpusi, lėtai perbraukė juo visą sieną Aličės kairėje, 
tada kampą, kur nešvarumai buvo susibrukę į dulkių kuokš- 
tus ir plaukų raizgulius. 

Susiėmusios už šonų, Džada ir Federika garsiai kvatojo. 
Džulija nervingai kandžiojo lūpą. Kitos mergaitės, supratu- 
sios, kuo viskas kvepia, išėjo iš kambario ir uždarė duris. 

Priėjusi sienos galą, Viola pasuko prie kriauklės, kurioje 
po pamokos plaudavosi pažastis ir veidą. Saldainiu surinko 
visus glitėsius, aplipusius nutekamojo vamzdžio sieneles. At- 
sisuko į Aličę ir pakišo tą šlykštynę po nosimi. 

- Štai. Čia su braškėm, kaip norėjai. 

Ji nesijuokė. Buvo nutaisiusi rimtą ir ryžtingą veidą, kaip 
žmogus, turintis iki galo atlikti skausmingą, tačiau būtiną 
darbą. 

Aličė papurtė galvą ir dar labiau prisispaudė prie sienos. 

— Ką? Dabar jau nenori? - paklausė Viola. 

— Na, - įsikišo Federika. - Ko prašei, tą dabar turi su- 
valgyti. 

Aličė nurijo seilę. 

— Ojei nevalgysiu? - įsidrąsinusi paklausė. 

- Jei nevalgysi, turėsi susitaikyti su padariniais, - mįslin- 
gai atsakė Viola. 

— Kokiais padariniais? 

— Jų neįmanoma nuspėti. Jų niekada neįmanoma nu- 
spėti. 

Jos nori nutempti mane pas berniukus, pamanė Aličė. 
Arba išrengs ir neduos drabužių. 

Drebėdama, tačiau beveik nepastebimai, ištiesė ranką į 
Violą, ir toji įmetė šlykštųjį saldainį jai į delną. Ji lėtai pakėlė 
jį prie lūpų. 

Kitos mergaitės nutilo, regis, įsitikinusios, kad Aličė sal- 
dainio nevalgys. 

Viola stovėjo šalta ir abejinga. 

Aličė padėjo saldainį ant liežuvio ir pajuto, kaip jį aplipę 
plaukai sugėrė jos seiles. Krimstelėjo jį tik du kartus, ir kažkas 
grikštelėjo tarp dantų. 

Tik nesusivemk, pamanė. Tau negalima vemti. 

Ji sulaikė aukštyn kylančią skrandžio rūgščių čiurkšlę ir 
prarijo saldainį. Pajuto, kaip jis sunkiai lyg akmuo leidžiasi 
stemple žemyn. 

Palubėje duzguliavo įsielektrinusi neoninė šviesa, iš gim- 
nastikos klasės buvo girdėti padriki berniukų šūkalojimai ir 
juokas. Oras pusrūsyje buvo tvankus, o langai per maži, kad 
jis galėtų laisvai judėti. 
telėjo, ir tai reiškė, kad dabar galima eiti. Paskui apsisuko ir 
išėjo iš persirengimo kambario nė nesiteikusi žvilgtelėti į ki- 
tas tris mergaites. 


6 
Apie Denisą privalu žinoti vieną svarbų dalyką. Teisybę pasa- 
kius, Denisas manė, jog tai vienintelis dalykas, kurį verta apie 


jį žinoti, todėl niekada niekam apie jį nepasakojo. 

Jo paslaptis buvo baisiu vardu, jis užklodavo lyg nailoninė 
marška visas jo mintis ir neleisdavo jam kvėpuoti. Ji niekada 
neišeidavo jam iš galvos, tarsi bausmė, su kuria jis anksčiau ar 
vėliau turės suvesti sąskaitas. 

Jam buvo dešimt metų, kai fortepijono mokytojas paly- 
dėjo jo pirštus per visą re mažor taip spausdamas šiltu delnu 
jo plaštakos viršų, kad Denisui užėmė kvapą. Jis visu kūnu 
pasilenkė į priekį, norėdamas nuslėpti į sportinio kostiumė- 
lio kelnes išsiliejusią erekciją. Visą gyvenimą jis galvos apie tą 
akimirką kaip apie tikrą meilę ir apgraibom ištyrinės men- 
kiausią savo egzistencijos kampelį, su kiekvienu prisilietimu 
stengdamasis pajusti tokią pat lipnią šilumą. 

Kaskart, kai jį užplūsdavo šie prisiminimai ir jam supra- 
kaituodavo kaklas ir rankos, Denisas užsirakindavo vonioje 
ir įnirtingai masturbuodavosi, sėdėdamas atbulas ant tualeto. 
Malonumas trukdavo tik akimirką ir pasklisdavo apie jo lytį 
vos kelis centimetrus. Užtat kaltės jausmas užplūsdavo tarsi 
purvinas dušo vanduo. Jis srovendavo po oda ir susirinkda- 
vo viduriuose, viską lėtai pūdydamas kaip senų namų sienas 
ėdanti drėgmė. 

Per biologijos pamokas pusrūsio laboratorijoje Denisas 
stebėdavo, kaip Matija pjausto žlėgtainį, kad baltąsias skaidu- 
las atskirtų nuo raudonųjų. Denisas norėdavo paglostyti jam 
rankas. Ir patirti, ar tas sunkus geismo gumulas, įsišaknijęs 
jo galvoje, ištirps kaip sviesto gabalas tiesiog prisilietus prie 
draugo, kurį buvo įsimylėjęs. 

Jie sėdėjo šalia. Abu atsirėmę dilbiais į laboratorijos stalą. 
Virtinė permatomų stiklinių kolbų, flakonėlių ir mėgintuvėlių 
skyrė juos nuo kitų klasės mokinių ir laužė šviesos spindulius, 
iškreipdami viską, kas buvo už tos linijos. 

Matija buvo įnikęs į darbą ir jau ketvirtis valandos ne- 
pakėlė akių. Jam nepatiko biologija, bet užduotis atlikdavo 
taip pat kruopščiai, kaip ir mokydavosi kitų dalykų. Organinė 
materija, tokia pažeidžiama ir pilna trūkumų, jam atrodė ne- 
suprantama. Gyvas kvapas, kurį šis minkštas mėsos gabalas 
atkakliai tebeskleidė, jam kėlė tik nemalonų šleikštulį. 

Dviem pincetais ištraukė plonytį baltą plaukelį ir padėjo 
ant stiklinės plokštės. Pasilenkė prie mikroskopo ir nustatė 
jo ryškumą. Į sąsiuvinį mažais langeliais surašė menkiausią 
smulkmenėlę ir nupiešė padidintą vaizdo eskizą. 

Denisas giliai atsiduso. Paskui, tarsi nerdamas atgal, įsi- 
drąsinęs paklausė: 

— Matija, ar tu turi paslaptį? 

Matija, regis, neišgirdo, bet skalpelis, kuriuo pjovė kitą 
raumens dalį, iškrito jam iš rankų ir dzingtelėjo ant metalinių 
grindų. Jis lėtai jį pakėlė. 

Denisas palaukė keletą sekundžių. Nejudėdamas Matija 
laikė pakėlęs peilį porą centimetrų virš mėsos gabalo. 

— Tu man gali pasakyti savo paslaptį, - kalbėjo toliau De- 
nisas. Jo veidas tvinkčiojo iš nerimo. Dabar, kai peržengė ribą 
ir įsiskverbė į užburiamai žavų savo draugo pasaulį, jis neke- 
tino jo paleisti. 

- Žinai, aš taip pat turiu vieną, - prisipažino. 

Matija švelniai perkirto raumenį pusiau, tarsi norėdamas 
nužudyti kažką, kas jau buvo miręs. 

— Aš neturiu jokios paslapties, - atsakė pusbalsiu. 

- Jei pasakysi savo, aš pasakysiu savąją, - neatlyžo De- 
nisas. Jis prisistūmė arčiau savo taburetę, ir Matija akivaiz- 
džiai įsitempė. Jis žiūrėjo į mėsos gabalėlį be jokios išraiškos 
veide. 

- Turime baigti bandymą, - pasakė abejingu balsu. - Ant- 
raip negalėsime užpildyti kortelės. 

- Man nusispjaut į kortelę, - atrėžė Denisas. - Pasakyk, 
ką pasidarei rankoms. 

Matija tris kartus įkvėpė. Ore virpuliavo lengvos etanolio 
molekulės, kai kurios įsiskverbė į šnerves. Jautė, kaip jos ma- 
loniai iki pat akių degina jam nosies pertvarą. 

— Ar tu iš tikrųjų nori sužinoti, ką aš pasidariau ran- 
koms? - paklausė atsisukęs į Denisą, bet nenuleisdamas akių 
nuo formalino stiklainių, kurie stovėjo išrikiuoti eilėmis už 
nugaros, - dešimtys stiklainių su išpjautais įvairių gyvūnų 
embrionais ir galūnėmis. 

Denisas drebėdamas linktelėjo. 

— Dabar žiūrėk, - tarė Matija. Visais penkiais pirštais 
suspaudė peilį. Paskui įkišo į tarpą tarp smiliaus ir didžiojo 
piršto ir perrėžė odą iki pat riešo. 

Ketvirtadienį Viola jos laukė už vartelių. Nuleidusi galvą, 
Aličė jau buvo beeinanti pro šalį, kai Viola pašaukė ją var- 
du ir sugriebė už alkūnės. Aličė iš karto prisiminė saldainį ir 
krūptelėjo. Nuo šleikštulio jai susvaigo galva. Kai prie tavęs 
prikimba tos keturios šiknės, niekada nepaleidžia. Matemati- 
kė nori mane paklausinėti, paaiškino Viola. Aš nieko nežinau 
ma. Viola neatrodė priešiškai nusiteikusi, bet ji nepasitikėjo 
ja. Norėjo sprukti šalin. Eime pasivaikščioti, neatstojo Viola. 

Aš ir tu? Taip, aš ir tu. Siaubo apimta Aličė apsižvalgė. Na, 
paskubėk, paragino Viola, nenoriu, kad mudvi čia pamatytų. 
Bet... Aličė buvo beprieštaraujanti. Tačiau Viola neleido, dar 
stipriau timptelėjo ją už alkūnės ir nusitempė autobusų sto- 
telės link. 

Jiedvi susėdo šalia. Aličė prisispaudė prie lango, kad pa- 
liktų daugiau vietos Violai, ir ėmė laukti: netrukus kažkas 
nutiks, kažkas labai baisaus. Bet Viola švytėte švytėjo. Išsiė- 
mė lūpų dažus iš rankinės ir pasidažė. Paskui paklausė: nori? 
Aličė papurtė galvą. Už nugaros tolo mokykla. Tėvas mane 
užmuš, sušnabždėjo. Jos kojos drebėjo. Viola atsiduso. Na, 
pasakė, rodyk man savo praleistų pamokų knygelę. Patyrinėjo 
Aličės tėvo parašą ir pasakė: visai lengva, aš tau pasirašysiu. 
Paskui parodė savo knygelę. Parodė parašus, kuriuos padirb- 
davo pati, kai tik užsimanydavo praleisti pamokas. Šiaip ar 
taip, rytoj pirma Folinio pamoka, pasakė, o jis žabalas. 

Viola ėmė kalbėti apie mokyklą, apie tai, kad jai nusispjaut 
į matematiką, nes studijuosianti teisę. Aličė vos įstengė klau- 
sytis. Galvojo apie vakarykštę dieną, persirengimo kambarį ir 
neįstengė suprasti, ką reiškia ši netikėta išpažintis. 

Jos išlipo aikštėje ir nužingsniavo po arkadomis. Vienu 
metu Viola įsmuko į vitrinomis švytinčią drabužių parduo- 
tuvę - Aličė į ją niekada nebuvo įkėlusi kojos. Viola elgėsi 
taip, tarsi jos būtų geriausios draugės. Ji prisirinko drabužių 
ir užsigeidė, kad Aličė pasimatuotų. Paklausė, koks jos dy- 
dis, ir susigėdusi Aličė turėjo pasakyti, kad trisdešimt aštun- 
tas. Violai buvo nė motais, kad pardavėjos jas varsto įtariais 
žvilgsniais. Jos matavosi toje pačioje kabinoje ir Aličė ne- 
mačiomis galėjo palyginti savo kūną su draugės. Jos nieko 
nenusipirko. 

Paskui užsuko į barą, ir Viola užsakė du puodelius kavos, 
nė nepaklaususi, ko nori Aličė. Ji buvo sutrikusi ir nieko ne- 
suvokė, bet į jos smegenis kelią skynėsi nauja netikėta laimė. 
Pamažu užmiršo tėvą ir mokyklą. Sėdėjo bare su Viola Baj, ir 
jai atrodė, kad laikas priklauso tik joms. 

Viola surūkė tris cigaretes ir užsispyrė, kad vieną paban- 
dytų ir Aličė. Rodydama tobulus dantis, Viola užsikvatodavo 
kaskart, kai jos naująją draugę ištikdavo kosulio priepuolis. 
Ji surengė nedidelę apklausą - apie berniukus, kurių Aličė 
neturėjo, ir bučinius, kurių dar niekam nebuvo dovanojusi. 
Aličė atsakinėjo nuleidusi akis. Nori mane įtikinti, kad nie- 
kada neturėjai vaikino? Niekada, o niekada? Aličė papurtė 
galvą. Tai neįmanoma. Tikra tragedija, perdėtai stebėjosi 
Viola. Mudvi būtinai turime ką nors daryti. Juk neketini 
mirti nekalta! 

Tad kitą dieną, per dešimtos valandos pertrauką, jiedvi 
leidosi po mokyklą ieškoti Aličei draugo. Viola atsikratė Dža- 
dos ir kitų, pasakiusi: mudvi užimtos, ir mergaitės matė, kaip 
ji, susikibusi už rankų su naująja drauge, eina iš klasės. 

Jau buvo viską suorganizavusi. Susitikimas įvyks kitą sa- 
vaitę, per jos gimtadienį. Tik reikia rasti Aličei tinkamą ber- 
niuką. Eidama koridorium parodydavo čia vieną, čia kitą, ir 
sakydavo Aličei - pažiūrėk į jo užpakalį, visai neblogas, jis 
tikriausiai žino, kaip elgtis. 

Aličė nervingai šypsojosi ir negalėjo apsispręsti. Nerimo 
apimta, kuo aiškiausiai įsivaizdavo tą akimirką, kai koks nors 
berniukas sukiš rankas po jos marškinėliais. Arba pamatys, 
kad po drabužiais, kurie taip gerai uždengia jos kūną, ji slepia 
riebalus ir suglebusią odą. 

Dabar jos stovėjo atsirėmusios į gaisrinių laiptų turėklus 
antrame aukšte ir žiūrėjo į berniukus, kieme žaidžiančius 
krepšinį su geltonu ir, regis, ganėtinai subliūškusiu kamuoliu. 

- Kaip tau Triveras? - paklausė Viola. 

— Nežinau, kas jis toks. 

— Kaip nežinai? Penktokas. Kažkada irklavo su mano se- 
serim. Apie jį pasakojama įdomių dalykų. 

— Kokių dalykų? 

Viola ranka parodė, koks jo ilgumas, paskui ėmė juoktis, 
mėgaudamasi įspūdžiu, kurį padarė tas trikdantis judesys. 
Aličė pajuto, kaip veidą užliejo gėdos banga, taip pat reiškian- 
ti akivaizdžiai nuostabų dalyką, - kad jos vienatvė iš tikrųjų 
baigėsi. 

Jos nulipo į pirmą aukštą, praėjo pro užkandžių ir gėrimų 
automatus. Mokiniai stovėjo netvarkingoje eilėje, kai kurie 
barškino monetas džinsų kišenėse. 

- Gerai, turi nuspręsti pati, - pasakė Viola. 

Aličė apsisuko ir sutrikusi apsižvalgė. 

- Štai tas man atrodo mielas, - tarė rodydama du berniu- 
kus, stovinčius atokiau prie lango. Stovėdami šalia, jie nesi- 

- Katras? - paklausė Viola. - Su tvarsčiu ar kitas? 

— Su tvarsčiu. 
džiulės kaip du vandenynai. 

- Gal išprotėjai! - pasakė Viola. - Ar žinai, ką jis padarė? 

Aličė papurtė galvą. 

- Susivarė peilį į delną. Tyčia. Čia, mokykloje. 

Aličė gūžtelėjo pečiais. 

— Man jis atrodo įdomus, - pasakė. 

- Įdomus? Jis psichopatas. Su tokiu tipu greit atsidursi 
šaldytuve, supjaustyta į gabalus. 

Aličė nusišypsojo, bet nenuleido akių nuo berniuko su- 
tvarstyta ranka. Buvo ne toks kaip kiti. Kitoks, nuleidęs galvą, 
ir ji panoro prieiti prie jo, kilstelėti smakrą ir pasakyti: pažiū- 
rėk į mane, aš čia. 

— Ar tu tuo tikra? - paklausė Viola. 

— Taip, - atsakė Aličė. 

Viola gūžtelėjo pečiais. 

— Tada eime, - tarė. 

Paėmė Aličę už rankos ir nusitempė prie dviejų berniukų, 
stovinčių prie lango. 

Buvo šviesi diena, žadanti ankstyvą pavasarį, nors dar tik 
kovo pradžia. Smarkus vėjas, naktį išvalęs orą, regis, ginė ir 
laiką, priversdamas jį greičiau bėgti. Skaičiuodamas stogus, 
kuriuos įstengė pamatyti iš savo vietos, Matija bandė apskai- 
čiuoti atstumą iki horizonto. 

Šalia stovintis Denisas paslapčiomis jį stebėjo ir mėgino 
atspėti jo mintis. Apie tai, kas nutiko biologijos laboratorijo- 
je, jiedu daugiau nesikalbėjo. Kalbėjosi mažai, bet laiką leido 
kartu, kiekvienas susitelkęs į savo prarają, laikydamiesi arti 
kits kito ir jausdamiesi saugūs be žodžių. 

— Sveikas, - išgirdo Matija kažką sveikinantis beveik į ausį. 

Ant stiklo pamatė dviejų mergaičių atspindį - laikydamo- 
si už rankų, jos stovėjo jam už nugaros. Jis atsisuko. 

Denisas klausiamai pažvelgė į jį. Mergaitės, regis, kažko 
laukė. 

— Sveikos, - tyliai atsakė Matija ir nuleido galvą, kad apsi- 
saugotų nuo skvarbių vienos mergaitės akių. 

— Aš Viola, oji Aličė, - kalbėjo toliau pirmoji. - Mudvi iš 
antros B. 

Matija linktelėjo. Denisas stovėjo prasižiojęs. Nei vienas, 
nei kitas nepratarė nė žodžio. 

— Na? - paklausė Viola. - Neketinat prisistatyti? 

Matija ištarė savo vardą tyliu balsu, tarsi primindamas jį 
sau. Nedrąsiai atkišo ranką - tą, kuri buvo be tvarsčio, - ir 
Viola stipriai ją paspaudė. Kita mergaitė vos palietė ją ir, nu- 
sukusi akis į šoną, nusišypsojo. Denisas prisistatė po Matijos, 
taip pat nerangiai. 

— Norėtume jus pakviesti į mano gimtadienio vakarėlį. 
Bus po dviejų savaičių, šeštadienį, - pasakė Viola. 

Denisas vėl ėmė ieškoti draugo žvilgsnio, bet Matija lyg 
plonos ir išbalusios, pamanė, kad burna atrodo nubrėžta aš- 
triu skalpeliu. 

— Kodėl? - paklausė Matija. 

Viola pašnairavo į jį, paskui atsigręžė į Aličę su tokia išraiš- 
ka, kuri reiškė tik viena: ar aš tau nesakiau, kad jis pamišęs? 

— Ką reiškia „kodėl“? Todėl, kad mes norime tave pa- 
kviesti. 

— Ne, ačiū, aš negaliu, - atsakė Matija. 

— Aš taip pat, - jau nusiraminęs paskubom pridūrė 
Denisas. 

Nekreipdama į jį dėmesio, Viola kreipėsi į berniuką su 
tvarsčiu. 

- Sakai, ne? Tai kuo gi tu būni užsiėmęs šeštadienio vaka- 
rais? Tikriausiai žaidi videožaidimus su draugeliu? O gal dar 
kartą ketini persipjauti venas? 

Tardama šiuos žodžius Viola pajuto, kaip jai per kūną per- 
ėjo siaubo ir susijaudinimo virpulys. Norėdama ją sustabdyti, 
Aličė stipriai suspaudė jai ranką. 

Matija pagalvojo, kad pametė stogų skaičių ir prieš skam- 
butį nesuspės jų perskaičiuoti. 

— Man nepatinka vakarėliai, - paaiškino jis. 

Viola prisivertė nusijuokti ir gerą valandėlę kikeno ir 
kiksėjo. 

— Tu iš tikrųjų savotiškas. Vakarėlius mėgsta visi, - pasi- 
šaipė iš Matijos Viola ir du kartus smiliumi pastukseno sau į 
dešinį smilkinį. 

Aličė paleido Violos ranką, o savąją nesąmoningai uždėjo 
sau ant pilvo. 

— O aš nemėgstu, - rimtai pakartojo Matija. 

Viola paniekinamai žvilgtelėjo į jį, jis šaltai atlaikė jos 
žvilgsnį. Aličė žengė žingsnį atgal. Viola išsižiojo norėda- 
ma atsikirsti, bet tuo metu suskambo skambutis. Matija ap- 
sisuko ir ryžtingai žengė laiptų link, tarsi ginčas jam būtų 
baigtas. Denisas nusekė paskui jį, neįstengdamas atsispirti 
jo kvapui. 

Nuo tada, kai pradėjo tarnauti pas Dela Rokas, Soledad Ga- 
lienas suklydo tik vieną kartą. Tai atsitiko prieš ketverius me- 
tus, vieną lietingą vakarą, kai jos šeimininkai vakarieniavo 
pas draugus. 

Soledad spintoje buvo tik juodi drabužiai, įskaitant apa- 
tinius. Ji taip dažnai pasakodavo apie savo vyro mirtį per 
nelaimingą atsitikimą darbe, kad galiausiai tuo pasakojimu 
patikėjo ir pati. Įsivaizdavo jį ant pastolių dvidešimt metrų 
nuo žemės, su cigarete dantyse, lyginantį skiedinio sluoksnį 
prieš klojant dar vieną eilę plytų. Ji matė, kaip jis užkliūva už 
kažkokio palikto įrankio ar po kojomis gulinčios virvės - dėl 
saugumo jis turėjo prisirišti, bet numetė virves į šoną, nes 
manė, kad jos skirtos pienburniams. Ji įsivaizdavo, kaip jis 
susvyruoja ant medinių lentų, paskui be garso nuplasnoja že- 
myn. Jos matymo laukas prasiplėsdavo, ji įsivaizduodavo savo 
vyrą krintantį žemyn kaip juodą taškelį, mosikuojantį ranko- 
mis balto dangaus fone. Tas išgalvotas prisiminimas baigda- 
vosi vaizdu iš aukštai, ji regėdavo vyro kūną sutraiškytą, gu- 
lintį statybų aikštelės dulkėse be gyvybės ženklų, dvimatį, dar 
atmerktom akim ir tamsia kraujo dėme po nugara. 

Tokios mintys jai sukeldavo malonų nerimo virpulį galu- 
gerklyje, ir jeigu į tą vaizdą susitelkdavo ilgėliau, jai pavykda- 
vo išspausti - tik dėl savęs - vieną kitą ašarėlę. 

O teisybė buvo tokia: jos vyras tiesiog išėjo iš namų. Pali- 
ko vieną rytą, tikriausiai norėdamas pradėti naują gyvenimą 
su moterimi, kurios ji net nepažinojo. Apie vyrą ji taip pat 
daugiau nieko negirdėjo. Atvykusi į Italiją, susigalvojo naš- 
lystės istoriją, kad turėtų ką papasakoti žmonėms apie savo 

praeitį, nes apie jos tikrąją praeitį nebuvo ko pasakoti. Juodi 
drabužiai ir mintis, kad kiti gali įžvelgti jos akyse niekada ne- 
nurimstančio tragedijos skausmo pėdsakų, jai teikė saugumo 
jausmą. Ji oriai dėvėjo gedulą ir iki to vakaro nėsyk nebuvo 
išdavusi mirusiojo atminimo. 

Šeštadieniais ji eidavo į šeštines mišias, kad spėtų grįžti 
iki vakarienės. 

Jau keletą savaičių apie ją sukiojosi Ernestas. Po mišių 
laukdavo jos šventoriuje ir visada ceremoningai pasisiūlyda- 
vo palydėti namo. Soledad stengdavosi pasislėpti už juodos 
suknelės klosčių, bet galop sutikdavo. Jis pasakodavo jai apie 
tuos laikus, kai dirbo pašte, ir apie tai, kokie dabar ilgi vakarai 
namuose, kai pečius ima slėgti vienatvė, metai ir vaiduokliai, 
su kuriais turi nuolat grumtis. Ernestas buvo už Soledad vy- 
resnis, o jo žmona iš tikrųjų mirė nuo kasos vėžio. 

Juodu žingsniuodavo labai gražiai ir padoriai susiėmę už 
rankų. Tą vakarą Ernestas ją priėmė po savo skėčiu ir, kad 
geriau apsaugotų nuo lietaus, pats sušlapo galvą ir paltą. Jis 
pagyrė sulig kiekviena diena gerėjančią jos italų kalbą, ir susi- 
nepatoginusi Soledad nusijuokė. 

Tikriausiai kuris nors nevikriai mostelėjo ranka ar padarė 
ne sinchronišką judesį, bet atsitiko taip, kad jų atsisveikini- 
mas baigėsi kaip paprastai ne dviem draugiškais ir nekaltais 
pakštelėjimais į skruostą, o švelniu bučiniu į lūpas. Ernestas 
atsiprašė, bet paskui vėl pasilenkė prie jos lūpų, ir Soledad 
pajuto, kaip per tieką metų širdį nugulusios dulkės verpetu 
pakyla aukštyn ir ima graužti akis. 

Ji pakvietė jį užeiti. Ernestas turėjo dvi valandas tūnoti pa- 
sislėpęs jos kambaryje, kol ji pavalgydinsianti ir nuvarysianti 
miegoti Aličę. Jos tėvai netrukus išeisią į svečius ir grįšią vėlai. 

Ernestas padėkojo kažkuriam Aukščiausiajam už tai, kad 
tokius dalykus dar gali patirti ir jo amžiaus vyras. Laikydama 
už rankos tarsi paauglė, Soledad nusivedė mylimąjį į kambarį 
ir pridėjusi smilių prie lūpų liepė tylėti. Tada paskubomis pa- 
ruošė Aličei vakarienę, paskui, matydama, kad toji valgo labai 
jau lėtai, pasakė: atrodai pavargusi, geriau eitum miegoti. Ali- 
čė pasipriešino, sakydama norinti pažiūrėti televizorių, ir, kad 
ja atsikratytų, Soledad nusileido, bet tik su sąlyga, jei žiūrės 
jį mansardoje. Pasinaudojusi proga, kad tėvo nėra namuose, 
laiptais Aličė užlipo vilkdama kojas. 

Soledad grįžo pas mylimąjį. Jie ilgai bučiavosi sėdėdami 
vienas šalia kito, nežinodami, kur dėti rankas, nevikrūs ir už- 
dusę. Paskui įsidrąsinęs Ernestas prisitraukė ją prie savęs. 

Kol jis kuitėsi apie tą velnio išmonę, kuria buvo pririšta 
liemenėlė, pusbalsiu atsiprašinėdamas dėl tokio savo neran- 
gumo, Soledad pasijuto jauna, graži ir bebaimė. Ji užsimerkė, 
o kai atsimerkė, pamatė ant slenksčio stovinčią Aličę. 

— Cono! - sušuko. - ;0uė haces agui?* 

Ji atšlijo nuo Ernesto ir delnu užsidengė krūtinę. Palen- 
kusi galvą į šoną, Aličė žiūrėjo į juos nė kiek nesistebėdama, 
tarsi į gyvulius aptvare. 

— Aš negaliu užmigti, - atsakė. 


Dėl kažkokio paslaptingo sutapimo Soledad kaip tik mąstė 
apie tą akimirką, kai atsigręžusi pamatė Aličę, stovinčią ant 
studijos slenksčio. Soledad bibliotekoje šluostė dulkes. Ji iš- 
traukdavo iš lentynos po tris sunkius advokatų enciklopedi- 


* Po paraliais! Ką tu čia veiki? (Isp.) 

jos tomus paauksuotomis nugarėlėmis ir įrištus tamsiai žalia 
oda. Laikė juos kaire, jau nutirpusia ranka, o dešine skudu- 
ru braukė per raudonmedžio lentynas, pasiekdama atokiau- 
sius kampelius, mat vieną kartą advokatas pasiskundė, kad ji 
šluostanti dulkes tik aplink daiktus. 

Į tėvo studiją Aličė nebuvo įkėlusi kojos daugelį metų. Kaž- 
koks nematomas priešiškumo barjeras tarsi prikaltą sulaikyda- 
vo ant slenksčio, mat ji įsivaizduodavo, kad vos tik kojų pirštais 
palies tvarkingą ir užburiančią parketo geometriją, medis nuo 
jos svorio sugirgždės ir ji nugarmės į tamsią bedugnę. 

Visas kambarys buvo prisigėręs stipraus tėvo kvapo. Juo 
buvo persismelkusi krūva popierių, tvarkingai sukrautų ant 
rašomojo stalo, persiėmusios storos kreminės užuolaidos. 
Būdama maža, Aličė pirštų galais įeidavo į kabinetą kviesti 
tėvo pietų. Pradėdama kalbėti, visada dvejodavo, užburta virš 
stalo palinkusio tėvo, kai pro akinius sidabriniais rėmeliais 
jis studijuodavo savo painius dokumentus. Pastebėjęs dukrą, 
advokatas lėtai pakeldavo galvą ir suraukdavo kaktą, tarsi 
klausdamas, ką ji čia veikia. Paskui linktelėdavo ir šyptelėjęs 
atsakydavo: einu, einu. 

Aličė buvo tikra, kad dar girdi tuos žodžius, atsimušusius 
nuo kabineto apmušalų ir visiems laikams įkalintus tarp ke- 
turių sienų ir jos galvoje. 

— Hola, mi amorcito,*- pasisveikino Soledad. Ji atkakliai 
tebesikreipdavo į ją taip, nors dabar priešais ją stovinti liekna 
kaip pieštuko brūkšnys mergaitė jau nė kiek nebuvo panaši į 
tą užsimiegojusią mergytę, kurią kas rytą rengdavo ir lydėda- 
vo į mokyklą. 


* Sveika, meilute (isp.). 

— Sveika, - atsakė Aličė. 


nors pasakys, bet Aličė nervingai nusuko akis. Soledad vėl 
ėmėsi lentynų. 

— Sol, - pagaliau kreipėsi į ją Aličė. 

— Taip? 

— Noriu kai ko tavęs paprašyti. 

Soledad padėjo knygas ant stalo ir priėjo prie Aličės. 

— Aš klausau, mi amorcito. 

— Noriu paprašyti vienos paslaugos. 

- Kokios paslaugos? Žinoma, tik sakyk. 

Aličė apsivyniojo apie smilių kelnių gumą. 

- Šeštadienį turiu eiti į vakarėlį. Pas savo draugę Violą. 

— Ak, kaip nuostabu! - nusišypsojo Soledad. 

- Norėčiau nusinešti kokį saldumyną. Bet norėčiau išsi- 
kepti pati. Ar man padėsi? 

- Žinoma, brangute. Kokį saldumyną? 

- Nežinau. Tortą. Arba tiramisu. Arba tą skanumyną, kurį 
tu moki kepti su cinamonu. 

— Mano mamos receptas, - tarė Soledad su pasididžiavi- 
mo gaidele balse. - Aš tave pamokysiu. 

Aličė pažvelgė į ją maldaujamu žvilgsniu. 

— Tada šeštadienį einam apsipirkti? Juk turi laisvą dieną. 

- Žinoma, brangute, - atsakė Soledad. Akimirką pasijuto 
svarbi, ir iš nedrąsaus klausimo atpažino tą mergytę, kurią 
pati išauklėjo. 

- Ar tu mane palydėsi ir į kitą vietą? - pagaliau ryžtingai 
išpyškino Aličė. 

— Į kokią vietą? 

Aličė valandėlę dvejojo. 

- Į vietą, kur daro tatuiruotes, - paskubomis ištarė. 

— Ak, mi amorcito, - atsiduso Soledad kiek nusivylusi. 
Gerai žinai, kad tavo tėvas nepritaria. 

— Mudvi jam nesakysim. Jis niekada jos nepamatys, - vos 
neverkdama spyriojosi Aličė. 

Soledad papurtė galvą. 

— Na, Sol, prašau, - ėmė maldauti Aličė. - Pati aš to nega- 
liu padaryti. Reikia tėvų sutikimo. 

- Tai kokia nauda iš manęs? 

- Apsimesi mano motina. Tau nereikės nieko sakyti, tik 
pasirašyti vieną lapą. 

- Bet tai neįmanoma, brangute. Neįmanoma. Tavo tėvas 
mane atleis. 

Staiga Aličė dar labiau surimtėjo ir pažvelgė Soledad tie- 
siai į akis. 

— Sol, čia bus mūsų paslaptis, - pasakė ir truputį patylė- 
jo. - Šiaip ar taip, mudvi jau turim vieną paslaptį, ar ne? 

Soledad pažvelgė į ją suglumusi. Iš pradžių nieko ne- 
suprato. 

— Aš moku saugoti paslaptis, - lėtai kalbėjo Aličė. Jautėsi 
stipri ir tokia pat negailestinga kaip Viola. - Antraip jau se- 
niai būtų tave atleidęs. 

Soledad pajuto gumulą gerklėje. 


- Bet... 
— Vadinasi, sutinki? - staiga pertraukė ją Aličė. 
Soledad pažvelgė į grindis. 


— Gerai, - sušnabždėjo. Paskui nusisuko nuo Aličės ir ant 
lentynos sudėjo knygas. Jos akyse pasirodė dvi didelės it pu- 
pos ašaros. 

Matija tyčia išmoko judėti be garso. Žinojo, kad pasaulio cha- 
osas turi tik didėti, kad triukšmas stiprės tol, kol užgoš kiek- 
vieną rišlų garsą, bet buvo įsitikinęs, jog kruopščiai taupyda- 
mas kiekvieną judesį dėl to lėto irimo jausis ne toks kaltas. 

Jis išmoko pirma remtis kojos pirštais, paskui kulniuku, 
perkeldamas svorį ant išorinės pado dalies, kad sąlyčio su 
žeme paviršius būtų kuo mažesnis. Šią techniką ištobulino 
prieš kelerius metus, kai atsikėlęs naktį paslapčiomis išraus- 
davo visus namus, nes rankų oda taip išdžiūdavo, kad vienin- 
telis būdas prisiminti, jog šitos galūnės priklauso jam, - su- 
pjaustyti jas skutimosi peiliuku. Ilgainiui ši keista ir atsargi 
eisena tapo įprasta. 

Dažnai nutikdavo, kad tėvai staiga susidurdavo su juo 
akis į akį tarsi su kažkokia nuo grindų pakilusia holograma 
susiraukusiu veidu ir visada kietai sučiauptomis lūpomis. 
Vieną kartą išsigandusi motina išmetė iš rankų lėkštę. Matija 
pasilenkė rinkti šukių ir vargais negalais atsispyrė pagundai 
susipjaustyti rankas į aštrius jų kraštus. Sutrikusi motina pa- 
dėkojo ir, kai jis nuėjo, atsisėdo ant grindų ir ketvirtį valandos 
sėdėjo sugniužusi. 

Matija pasuko spynoje durų raktą. Žinojo, kad patraukda- 
mas rankeną į save ir uždengdamas rakto skylutę delnu, du- 
ris gali atidaryti be jokio metalinio spragtelėjimo. Sutvarstyta 
ranka atlikdavo šį darbą net lengviau. 

Įslinkęs į vestibiulį užsirakino iš vidaus, nelyginant vagis 
savo namuose pakartodamas tą pačią operaciją. 

Tėvas jau buvo grįžęs anksčiau nei paprastai. Išgirdęs, 
kad jis pakėlė balsą, Matija sustojo, svarstydamas, ar eiti per 

svetainę ir nutraukti tėvų ginčą, ar išeiti, palaukti ir grįžti tik 
tada, kai pamatys, kad kambaryje visos šviesos užgesintos. 

— „man tai atrodo neteisinga, - baigė tėvas priekaištin- 
gu balsu. 

- Taip, - atsikirto Adelė. - Tu meilytum apsimesti ir ne- 
matyti, kad čia dedasi keisti dalykai. 

— O kas čia keista? 

Stojo tyla. Matija aiškiai įsivaizdavo, kaip motina palen- 
kia galvą ir susiraukia, tarsi sakydama: su tavim kalbėtis nėra 
prasmės. 

— Kas čia keista? - aiškiai tardama žodžius pakartojo ji. — 
Aš ne... 

Matija sustojo per žingsnį nuo šviesos, besiskverbiančios 
iš svetainės į vestibiulį. Akimis nulydėjo šešėlio liniją, kylan- 
čią nuo grindų iki sienų, paskui iki lubų, ir įsitikino, kad ji 
sudaro trapeciją ir kad tai dar viena optinė apgaulė. 

Jo motina dažnai nutraukdavo sakinius per vidurį, tarsi 
užmiršusi jų pabaigą. Po šių pertrūkių jos akyse ir ore lik- 
davo tarsi kokie tušti burbulai, ir Matija įsivaizdavo, kaip jis 
susprogdina juos pirštu. 

- Keista tai, kad draugams matant jis susivarė peilį į del- 
ną. Keista, kad mes įsitikinome, jog tie laikai praėjo, ir kad 
mes dar kartą suklydome, - kalbėjo toliau motina. 

Matija visai nenustebo, supratęs, kad jie kalba apie jį, tik 
pasijuto truputį kaltas, jog nugirdo pokalbį, kurio neturėjo 
išgirsti. 

— Tai nėra tinkama priežastis eiti be jo ir kalbėti su moky- 
tojais, - pasakė tėvas, bet dabar jau nuolankesniu balsu. - Jis 
jau ganėtinai didelis ir turi teisę dalyvauti. 

— Dėl Dievo, Pjetrai, - pratrūko motina. Ji niekada ne- 
sikreipdavo į savo vyrą vardu. - Bėda kitur, ar supranti? Ar 
vieną kartą liausies elgęsis su juo, tarsi jis būtų... - Ji nutilo. 
Tyla perskrodė orą lyg elektros iškrova. Matijos nugara nubė- 
go lengvas drebulys. 

— Tarsi jis būtų kas? 

— Normalus, - prisipažino motina. Jos balsas truputį 
drebėjo, ir Matija paklausė savęs, ar ji verkia. Beje, po tos 
popietės ji verkdavo dažnai ir dažniausiai be jokios priežas- 
ties. Kartais verkdavo, kad virta mėsa per kieta ar kad gėlės 
balkone pilnos parazitų. Kad ir kokia buvo priežastis, jos ne- 
viltis visada būdavo ta pati. Tarsi bet kokios pastangos būtų 
buvusios bergždžios. - Mokytojai sako, kad jis neturi drau- 
gų. Kalbasi tik su savo suolo draugu ir visas dienas leidžia 
tik su juo. Jo amžiaus berniukai vakarais kažkur eina, bando 
kabinti mergaites. 

— Manai, kad jis... - pertraukė ją tėvas. - Na, pati žinai. 

Matija norėjo baigti sakinį, bet nežinojo kaip. 

— Ne, nemanau. Kartais norėčiau, kad taip būtų, - pasa- 
kė motina. - Kartais man atrodo, kad Mikela jam paliko dalį 
savęs. 

Tėvas atsiduso - giliai ir garsiai. 

— Tu man pažadėjai daugiau apie tai nekalbėti, - pasakė 
jis truputį suirzęs. 

Matija pagalvojo apie nebūtyje dingusią Mikelą. Pagalvo- 
jo tik sekundės dalelytę. Jo mintis išblaškė blyškūs tėvų šešė- 
liai - pamatė juos sumažėjusius, atsispindinčius ant glotnaus 
išsigaubusio skėčių stovo. Raktais ėmė draskytis kairę alkūnę. 
Pajuto, kaip per rakto dantelius šokčioja jos sąnariai. 

- Ar žinai, dėl ko aš labiausiai drebu? - paklausė Ade- 
lė. - Dėl visų tų labai aukštų pažangumo balų. Visada devyni, 
dešimt, visada jie aukščiausi. Kažkaip net baugu. 

Matija išgirdo motiną šniurkštelint nosimi. Paskui dar 
kartą, bet dabar taip, tarsi jos nosis būtų prispausta. Įsivaiz- 
davo, kaip svetainės vidury ją apkabina tėtis. 

— Jam penkiolika, - pasakė tėvas. - Žiaurus amžius. 

Motina neatsakė, ir Matija ėmė klausytis, kaip vienodais 
tarpais pasigirstantis kūkčiojimas pamažu stiprėja, paskui 
ima rimti ir galop įsiviešpatauja tyla. 

Tada jis įėjo į svetainę. Įžengęs į šviesos kūgį, truputį 
prisimerkė. Sustojo už poros žingsnių nuo tėvų, kurie sto- 
klupti du besiglamžantys paaugliai. Sutrikę veidai klausė: ar 
tu seniai čia? 

Matija įsmeigė akis į kažkokį tašką tarp jų. Paprastai pa- 
sakė: aš turiu draugų, šeštadienį einu į gimtadienio vakarėlį. 
Paskui nužingsniavo į koridorių ir dingo savo kambaryje. 

Tatuiruotojas pirma įtartinai nužvelgė Aličę, paskui moterį 
tamsia oda ir išsigandusiu veidu, kurią paauglė pristatė kaip 
savo motiną. Jis tuo nė akimirką nepatikėjo, bet tai ne jo 
reikalas. Buvo įpratęs prie tokių gudrybių ir aikštingų mer- 
giočių. Dabar ateina vis jaunesnės: šitai dar nebus nė šešio- 
likos, pamanė. Bet jis negali atsisakyti darbo dėl kažkokių 
principų. Parodė moteriai kėdę, ši atsisėdo ir daugiau neiš- 

tarė nė žodžio. Laikė stipriai spausdama rankinę, tarsi bet 
kurią akimirką būtų ketinusi atsistoti ir išeiti. Dairėsi visur, 
tik ne į adatą. 

Paauglė nedvejojo. Jis paklausė, ar skauda, ir pro sukąstus 
dantis ji atsakė: ne, ne. 

Paskui jis patarė jai bent tris dienas nenusiimti marlės ir 
visą savaitę ryte ir vakare valyti žaizdą. Davė indelį vazelino ir 
įsikišo pinigus į kišenę. 

Grįžusi namo, vonioje Aličė pakėlė baltą pleistrą, kuriuo 
buvo priklijuotas tvarstis. Tatuiruotei buvo dar tik kelios va- 
landos, o ji jau apžiūrėjo ją dešimt kartų. Po kiekvienos ap- 
žiūros dalis jos jaudulio išgaruodavo kaip blizgančio vandens 
klanas rugpjūčio saulėje. Šį kartą ją tik nustebino apie piešinį 
paraudusi oda. Ji paklausė savęs, ar oda atgaus įprastą spalvą, 
ir akimirką gerklę jai sugniaužė panika. Paskui šį kvailą ne- 
rimą nuvijo šalin. Negalėjo pakęsti minties, kad kiekvienas 
poelgis jai atrodo neatitaisomas, beveik lemiamas. Mintyse ji 
tai vadino pasekmių našta ir neabejojo, kad metams bėgant 
jos smegenys bus perėmusios dar vieną netikusį tėvo bruožą. 
Troško būti tokia pat nevaržoma kaip jos bendraamžės, patir- 
ti tokį pat bergždžią nemirtingumo jausmą. Troško viso savo 
penkiolikos metų lengvumo, bet stengdamasi jį pagauti taip 
pat juto, su kokiu įniršiu jai priklausantis laikas bėga tolyn. 
Tad pasekmių našta tapo nepakeliama, ir jos mintys ėmė suk- 
tis greičiau ir vis mažesniais apskritimais. 

Paskutinę akimirką persigalvojo. Vaikinui, kuris jau buvo 
įjungęs savo burzgiančią mašiną ir artinosi su adata prie jos 
pilvo, ji taip ir pasakė: aš persigalvojau. Visai nenustebęs, jis 
paklausė: jau nenori tatuiruotės? Aličė atsakė: žinoma, noriu, 
tik ne rožės. Norėčiau trispalvės našlaitės. 

Tatuiruotojas pažvelgė į ją sutrikęs. Paskui prisipažino ne- 
labai mokąs tatuiruoti našlaites. Kaip jos atrodo? Beveik kaip 
ramunėlės, paaiškino Aličė, su trim žiedlapiais viršuj ir dviem 
apačioj. Tik jos violetinės. Tatuiruotojas pasakė: gerai ir ėmėsi 
darbo. 

Aličė pažvelgė į blyškią gėlytę, įrėminančią bambą, ir 
paklausė savęs, ar Viola* supras, kad ši tatuiruotė skirta jai, 
jųdviejų draugystei. Nusprendė jos nerodyti iki pirmadienio. 
Norėjo, kad pamatytų ją be šašų, švytinčią ant šviesios odos. 
Papriekaištavo sau, kad neapsisprendė anksčiau - būtų sugi- 
jusi iki vakarėlio. Įsivaizdavo, kaip būtų slapta parodžiusi tam 
berniukui, kurį pakvietė į vakarėlį. Prieš dvi dienas niūrus 
kaip žemė Matija staiga išniro priešais ją ir Violą. Ir išpyški- 
no: mudu su Denisu ateisim į tavo vakarėlį. Viola net nespėjo 
leptelėti ko nors nemalonaus - jis jau buvo koridoriaus gale, 
atsukęs nugarą ir nuleidęs galvą. 

Ji nebuvo tikra, ar nori jį pabučiuoti, bet dabar viskas 
nuspręsta - jeigu atsitrauktų, Violos akyse pasirodytų tikra 
kvaiša. 

Ji išmatavo tikslią vietą, kurioje turėtų būti jos kelnaičių 
viršus, kad matytųsi tik tatuiruotė, bet ne žemėliau pūpsantis 
randas. 

Apsimovė džinsus, užsitempė marškinėlius ir gana ilgą 
medvilninį sportinį nertinį, kad viską uždengtų - tatuiruotę, 
randą ir atsikišusius klubus, paskui išėjo iš vonios ir nužings- 
niavo į virtuvę pažiūrėti, kaip Soledad kepa savo ypatingąjį 
cinamoninį skanėstą. 


* Viola itališkai reiškia „našlaitė“. 

Lėtai ir giliai kvėpuodamas Denisas stengėsi prisitraukti pil- 
nus plaučius Pjetro Balosino automobilio kvapo - truputį 
aitraus prakaito kvapo, kurį, regis, skleidė ne tiek keleiviai, 
kiek nedegūs sėdynių apmušalai ir vos juntama, per ilgai 
užsistovėjusi drėgmė, galbūt susikaupusi po kilimėliais. De- 
nisas juto, kaip šis mišinys apgaubia jam veidą nelyginant 
šiltas tvarstis. 

Būtų mielai praleidęs naktį toje mašinoje, važinėdamasis 
apie kalvą prietemoje skendinčiais keliais, žiūrėdamas į kitų 
mašinų šviesas priešpriešinėje kelio juostoje, staiga nušvie- 
čiančias jo draugo veidą, paskui, nesužeistą, sveiką ir gyvą, 
vėl panardinančias į tamsą. 

Matija sėdėjo priekyje, šalia tėvo. Denisui, paslapčiomis 
stebinčiam be jokios išraiškos jų veidus, atrodė, jog tėvas ir 
sūnus susitarę per visą kelionę neištarti nė žodžio ir saugotis, 
kad jų žvilgsniai niekada - net atsitiktinai - nesusitiktų. 

Jis pastebėjo, kad abu vienodai laiko daiktus, tik prisilies- 
dami prie jų paviršiaus, bet iš tikrųjų niekada nespausdami, 
tarsi bijotų sulaužyti. Ponas Balosinas, atrodė, vos liečia vairą. 
Tuo tarpu Matija ant suglaustų kelių laikė dovaną, - motina 
ją buvo nupirkusi Violai, - ir jo kraupūs pirštai nesiliaudami 
lakstė jos šonais ir kampais. 

- Taigi tu mokaisi vienoje klasėje su Mačiu, - ištarė ponas 
Balosinas, bet žodžiai nuskambėjo nelabai užtikrintai. 

- Taip, - atsakė Denisas spigiu balseliu, kuris, regėjosi, 
buvo per ilgai uždarytas jo gerklėje. - Mudu suolo draugai. 

Matijos tėvas rimtai linktelėjo, paskui ramia sąžine grį- 
žo prie savo minčių. O Matija tarsi negirdėjo šio pokalbio 

ir nenusuko akių nuo lango - stengėsi suprasti, ar toji nu- 
trūkstanti linija kelio viduryje taip atrodo tik todėl, kad į ją 
lėtai reaguoja jo akis, ar dėl kokio nors sudėtingesnio me- 
chanizmo. 

Pjetras Balosinas sustojo maždaug per metrą nuo didžių- 
jų Bajų namo vartų ir patraukė rankinį stabdį, mat gatvė buvo 
truputį nuolaidi. 

— Jūsų draugė neblogai susitvarkiusi, - tarė lenkdamasis į 
priekį ir stengdamasis užmesti akį per vartų viršų. 

Nei Denisas, nei Matija neprisipažino, kad beveik neprisi- 
mena savo draugės pavardės. 

— Atvažiuosiu jūsų vidurnaktį, gerai? 

— Vienuoliktą, - greitai jį pataisė Matija. - Susitarkime 
vienuoliktą. 

— Vienuoliktą? Bet dabar jau devynios. Ką nuveiksit vos 
per dvi valandas? 

— Vienuoliktą, - pakartojo Matija. 

Pjetras Balosinas pakraipė galvą, bet nusileido. 

Matija išlipo iš automobilio, jo pavyzdžiu nenoromis pa- 
sekė ir Denisas. 

Bijojo, kad šiame vakarėlyje Matija gali sutikti naujų 
draugų, linksmų ir madingų berniukų, ir jie bemat pavogs jį 
visam laikui. Bijojo, kad gali daugiau niekada nevažiuoti šiuo 
automobiliu. 

Mandagiai atsisveikino su Matijos tėvu, o kad atrodytų 
suaugęs, padavė jam ranką. Pjetras Balosinas atsisuko tar- 
si nevikrus akrobatas ir paspaudė ją neatsisegdamas saugos 
diržo. 

Du suolo draugai liko stovėti priešais vartus. Palaukę, kol 
apsisuks automobilis, galop ryžosi paskambinti. 

Aličė sėdėjo susirietusi baltos sofos gale su stikline „Sprite“ 
rankoje ir akies krašteliu stebėjo stambias Saros Turleti šlau- 
nis, aptemptas tamsiomis pėdkelnėmis. Priplotos prie sofos, 
jos atrodė gal net du kartus storesnės. Aličė pamanė, kokį 
menką plotelį užima, palyginti su klasės drauge. Nuo minties, 
kad gebėjo taip suliesėti ir tapo mažne nematoma, per skran- 
dį jai nuvilnijo maloni bangelė. 

Kai Matija ir Denisas įėjo į kambarį, ji iškart atsitiesė ir 
ėmė žvilgsniu beviltiškai ieškoti Violos. Pastebėjo, kad Matija 
be tvarsčio ir bandė pamatyti randą ant jo riešo. Nesąmonin- 
gai smiliumi perbraukė per savąjį. Žinojo, kaip jį rasti po dra- 
bužiais - jis panėšėjo į gulintį ant odos kirminą. 

Du nauji svečiai apsižvalgė tarsi medžiotojų apsupti lau- 
kiniai žvėreliai, nors, teisybę pasakius, niekas maždaug iš 
trisdešimties paauglių, išsibarsčiusių po kambarį, neatkreipė 
į juos dėmesio. 

Denisas mėgdžiojo Matijos judesius, ėjo ten, kur ėjo drau- 
įkarščiu pasakojančios savo išgalvotas istorijas būreliui mergai- 
čių. Jis nė neprisiminė, ar kada ją matė mokykloje. Atsistojo už 
sukaktuvininkės su dovana rankoje, kurią įsitempęs laikė krū- 
tinės aukštyje. Pamačiusi, kad nusukusios akis nuo nepakarto- 
jamos jos burnos draugužės žiūri jai per petį, Viola atsigręžė. 

— Ak, štai ir jūs, - šiurkščiai sutiko svečius. 

— Štai imk, - pasakė Matija ir įbruko dovaną jai į rankas. 
Paskui burbtelėjo: - Su gimimo diena. 

Ir jau ketino eiti, kai Viola spigiu, pernelyg susijaudinusiu 
balsu sušuko: 

— Ali, Ali, eikš čia! Atėjo tavo draugas. 

Denisas prarijo seilių ir adatų gumulą. Viena iš Violos 
draugužių sukikeno į ausį kitai. 

Aličė atsikėlė nuo sofos. Keturis žingsnius, skiriančius ją 
nuo būrelio, nuėjo stengdamasi nešlubčioti, bet buvo įsitiki- 
nus, kad visi žiūri tik į ją. 

Šyptelėjusi pasisveikino su Denisu, paskui, palenkusi gal- 
vą, silpnu balsu sumurmėjo: sveikas, Matija. Jis atsakė: sveika, 
ir jo antakiai taip šoktelėjo aukštyn, kad Violai neliko jokių 
abejonių, jog jis dar didesnis ligonis, nei jai atrodė. 

Stojo pernelyg ilga tyla, ir ją nutraukti galėjo tik Viola. 

- O aš užtikau, kur mano sesuo slepia tabletes! - sušuko 
visa švytinti. 

Nepaprastai susijaudinusios mergaitės atsakė vieningu 
„vau“. 

— Gal norėtumėt pabandyti? 

Ji uždavė šį klausimą Matijai, būdama tikra, kad jis nė ne- 
žino, apie ką čia kalbama. 

Ir neklydo. 

— Mergaitės, eime su manim jų ieškoti, - tarė. - Tu taip 
pat, Aliče. 

Griebė Aličei už rankos ir, viena kitą stumdydamos, pen- 
kios paauglės dingo koridoriuje. 

Denisas vėl liko vienas su Matija, ir jo širdis vėl ėmė plakti 
įprastu ritmu. Berniukai priėjo prie gėrimų stalo. 

- Čia yra viskio, - pareiškė Denisas truputį nustebęs, tru- 
putį pasipiktinęs. - Ir degtinės. 

Matija neatsakė. Paėmė plastikinį puodelį iš nedidelės ko- 
lonėlės, į kurią jie buvo sudėti, ir pripylė iki viršaus, steng- 
damasis kiek tik įmanoma priartėti prie tokios ribos, kai dėl 

paviršiaus įtampos skystis negali išsilieti per kraštus. Paskui 
padėjo jį ant stalo. Denisas į savąjį įsipylė viskio, atsargiai dai- 
rydamasis aplink ir širdyje vildamasis padaryti įspūdį savo 
draugui, bet šis nieko nepastebėjo. 

Tolėliau, už dviejų pertvarų, mergaitės pasodino Aličę ant 
Violos sesers lovos ir ėmė mokyti, kaip ji turi elgtis. 

— Neimk į burną. Net jei paprašytų, supratai? - patarė jai 
Džada Savarino. - Daugiausia, ką gali padaryti pirmą kar- 
tą - tai pasmaukyti. 

Aličė nervingai nusijuokė, nesuprasdama, ar Džada kalba 
rimtai. 

— Dabar eik ir pasišnekėk su juo, - paragino Viola. Ji tu- 
rėjo planą, ir labai aiškų. - Paskui sugalvok kokią priežastį ir 
nusivesk jį į mano kambarį. Gerai? 

— Kokią priežastį aš turiu sugalvoti? 

— Ką aš žinau? Bet kokią. Pasakyk, kad tave erzina muzika 
ir nori truputį tylos. 

— O jo draugas? Jis visą laiką prie jo prilipęs, - paklausė 
Aličė. 

— Mes juo pasirūpinsim, - atsakė Viola šypsodamasi pačia 
nuožmiausia šypsena. 

Paskui užlipo su bateliais ant sesers lovos, užklotos švie- 
siai žalia lovatiese. Aličė pagalvojo apie savo tėvą, draudžiantį 
vaikščioti su bateliais kilimu. Akimirką pamanė, ką jis pa- 
sakytų, jei pamatytų ją čia, bet paskui vėl nuvarė šią mintį į 
skrandį. 

Viola atidarė vieną virš lovos stovinčios spintelės stalčių. 
Įkišusi ranką truputį pasirausė - ji nematė, kas jo viduj, - ir 
ištraukė dėžutę, aptrauktą raudona drobe ir papuoštą paauk- 
suotomis ideogramomis. 


75 


— Paimk šitą, - pasakė ir ištiesė ranką į Aličės pusę. Delne 
gulėjo šviesiai mėlyna kvadratinė tabletė apskritais kampais. 
Jos viduryje buvo įspaustas stilizuotas drugelis. Aličė staiga 
vėl išvydo purviną saldainį, kurį taip pat paėmė iš šitos ran- 
kos, ir dar sykį pajuto, kaip jis įstrigo stemplėje. 

— Kas čia? - paklausė. 

— Imk. Nuo jo tau bus dar smagiau. 
mergaitės. Pamanė - dar vienas išbandymas. Paėmė tabletę 
nuo Violos delno ir padėjo ant liežuvio. 

— Dabar tu pasiruošusi, - tarė Viola. - Eime. 

Viena po kitos mergaitės išėjo iš kambario, visos nuleisto- 
mis akimis ir šelmiškomis šypsenomis lūpose. Federika ėmė 
maldauti Violą: prašau ir man vieną, bet Viola šiurkščiai liepė 
jai palaukti savo eilės. 

Aličė išėjo paskutinė. Kai visos nusisuko, ji pakėlė del- 
ną prie lūpų ir išspjovė tabletę. Įsidėjo ją į kišenę ir užgesino 
šviesą. 

Nelyginant keturios plėšrūnės, Viola, Džada, Federika ir Džu- 
lija apsupo Denisą. 

— Ar eisi su mumis? - paklausė pirmoji. 

— Kodėl? 

— Paaiškinsim vėliau, - sukikeno Viola. 

Denisas įsitempė. Atsisuko į Matiją, vildamasis sulaukti 

ant puodelio krašto virpčioja kokakola. Kambarys buvo pil- 
nas muzikos, ir kaskart, kai tik trenkdavo būgnas, kokakolos 
paviršius puodelyje šokteldavo aukštyn. Keistai nekantrauda- 
mas, Matija laukė, kada kokakola pliūptels per kraštus. 

— Aš norėčiau likti čia, - spyriojosi Denisas. 

— Dieve mano, koks nuobodus! - netekusi kantrybės su- 
šuko Viola. - Eisi su mumis, ir baigta. 

Viola truktelėjo jį už rankos. Denisas silpnai pasipriešino. 
Tada jį ėmė tempti ir Džada, ir jis pasidavė. Kol jos stūmė jį 
į virtuvę, jis dar kartą pažvelgė į savo draugą, bet tas tebesto- 
vėjo nejudėdamas. 

Matija pastebėjo Aličę tik tada, kai ji padėjo delną ant 
stalo ir sutrikdė pusiausvyrą: plona skysčio srovelė išsiliejo iš 
puodelio ir tarsi tamsus žiedas nusėdo jo apačioje. 

Jis nevalingai pakėlė akis ir susitiko su jos žvilgsniu. 

— Kaip sekasi? - paklausė ji. 

Matija linktelėjo. 

- Gerai, - atsakė. 

— Patinka vakarėlis? 

- Hm. 

— Nuo tokios garsios muzikos man skauda galvą. 

Aličė palaukė, kad Matija ką nors pasakytų. Ji pažvelgė 
į jį ir jai pasirodė, kad jis nekvėpuoja. Jo akys buvo romios, 
kupinos kančios. Kaip ir pirmą kartą, ji panoro nukreipti jo 
akis į save, suimti Matijos galvą rankom ir pasakyti jam, kad 


viskas gerai. 

— Ar palydėsi mane į kitą kambarį? - įsidrąsinusi pa- 
klausė. 

Matija krestelėjo galvą, tarsi būtų laukęs tų žodžių. 

- Gerai. 

Aličė žengė koridoriumi pirma, ir jis nuėjo jai įkandin at- 
silikęs per porą žingsnių. Žingsniuodamas Matija kaip visa- 
koja lankstosi grakščiai per kelį, kaip ir visos pasaulio kojos, o 
pėda paliečia grindis be jokio garso. Užtat kairė buvo nelanks- 
ti. Kad išmestų ją į priekį, Aličė turėdavo nubrėžti nedidelį 
lanką į šoną. Akimirką jos dubuo prarasdavo pusiausvyrą, ir 
tada atrodydavo, kad Aličė tuoj parvirs, bet galop ir kairė koja 
paliesdavo grindis - sunkiai, it ramentas. 

Matija sutelkė dėmesį į tą giroskopinį ritmą ir nesąmo- 
ningai prisiderino prie jos eisenos. 

Kai juodu įėjo į Violos kambarį, Aličė taip drąsiai uždarė 
duris, kad net nustebo pati. Juodu stovėjo vienas priešais kitą, 
jis - ant kilimo, ji - ant plikų grindų. 

Bet kodėl jis nieko nekalba? - stebėjosi Aličė. 

Akimirką norėjo viską mesti, atidaryti duris, išeiti ir žmo- 
niškai atsikvėpti. 

O ką tada pasakysiu Violai? - pamanė. 

- Čia geriau, tiesa? - paklausė ji. 

— Taip, - linktelėjo Matija. Tabaluojančiomis palei šonus 
rankomis panėšėjo į pilvakalbio lėlę. Dešinės rankos smiliumi 
plėšė mažą odos lopinėlį, atsiknojusį prie nykščio nago. Tai 
buvo beveik panašu į adatos dūrį, ir deginantis skausmas aki- 
mirką jam leido pamiršti išretėjusį kambario orą. 

Aličė atsisėdo ant Violos lovos ir nuleido kojas žemyn. 
Nuo jos svorio čiužinys neįdubo. Ji apsižvalgė kažko ieš- 
kodama. 

- Kodėl nesisėdi? - galop paklausė Matijos. 

Matija pakluso ir apdairiai atsisėdo nuo jos per tris sprin- 
džius. Iš svetainės sklindanti muzika panėšėjo į sunkų pridu- 

susį sienų alsavimą. Aličė paslapčiomis stebėjo sugniaužtus 
Matijos kumščius. 

— Tavo ranka jau sugijo? - paklausė ji. 

— Beveik, - atsakė jis. 

— Ką pasidarei? 

— Netyčia įsipjoviau. Biologijos laboratorijoje. 

— Ar galiu pažiūrėti? 

Matija dar stipriau sugniaužė kumščius. Paskui lėtai at- 
gniaužė kairįjį delną. Įstrižai ėjo blyškus, visiškai tiesus brėžis. 
Aplink jį Aličė pastebėjo trumpesnius ir šviesesnius, beveik 
baltus randus. Jų buvo pilnas visas delnas, susikryžiavusių it 
nuogo medžio šakos prieš šviesą. 

- Žinai, aš taip pat turiu vieną, - prisipažino ji. 

Matija vėl sugniaužė kumštį ir tarsi norėdamas jį paslėpti 
įsikišo tarp kojų. Ji atsistojo. Kilstelėjo marškinėlius, atsisags- 
tė džinsus. Matiją suėmė panika. Kad ir kaip stengėsi žiūrėti 
į grindis, vis tiek pamatė Aličės rankas, tempiančias žemyn 
kelnių kraštą ir atidengiančias baltą, lipnia juostele prilipintą 
tvarstį, o žemėliau - šviesiai pilkų kelnaičių kraštelį. 

Aličė per kelis centimetrus patraukė į šoną kelnaičių gu- 
melę, ir Matija liovėsi kvėpuoti. 

- Žiūrėk, - tarė ji. 

Ilgas randas ėjo išilgai atsikišusio dubens kaulo. Buvo 
storas ir iškilęs, platesnis nei Matijos. Dėl statmenai ir ly- 
giais tarpais jį kertančių dygsnių žymių panėšėjo į randus, 
kuriuos vaikai nusipiešia ant veido, kai per karnavalą apsi- 
rengia piratais. 

Matija nesugalvojo, ką sakyti. 

Aličė susisagstė džinsus ir susikišo marškinėlius. Paskui 
vėl atsisėdo, šį kartą arčiau. 

Tyla buvo beveik nepakeliama abiem. Jų veidus skirianti 
tuščia erdvė kunkuliavo nuo nejaukaus laukimo. 

— Ar tau patinka nauja mokykla? - paklausė Aličė, kad 
netylėtų. 

— Taip. 

— Visi sako, kad tu genijus. 

Matija įtraukė skruostus ir tol spaudė tarp dantų, kol bur- 
noje pajuto metalinį kraujo skonį. 

— Ar tau tikrai patinka mokytis? 

Matija linktelėjo. 

— Kodėl? 

— Tai vienintelis dalykas, kurį sugebu, - sušnabždėjo. 
Norėjo pasakyti, kad jam patinka mokytis todėl, jog tai gali 
daryti vienas, nes visi mokomieji dalykai jau negyvi, šalti ir 
sugromuliuoti. Norėjo paaiškinti, kad visi mokykliniai vado- 
vėliai vienodos temperatūros, todėl leidžia neskubant rinktis, 
niekada neįskaudina ir kad tu taip pat negali jų įskaudinti. 
Bet nepasakė nieko. 

— O ar aš tau patinku? - puolė Aličė. Išpyškino šiuos žo- 
džius truputį šaižiu balsu, ir veidą jai išpylė karštis. 

— Nežinau, - žiūrėdamas į grindis, paskubomis atsakė 
Matija. 

— Kodėl nežinai? 

— Nežinau. Apie tai negalvojau. 

— Apie tai nereikia galvoti. 

- Jei aš negalvoju, nieko nesuprantu. 

— Man tu patinki. Truputį. Manau. 

Jis linktelėjo. Ėmė žaisti čia sutraukdamas, čia vėl atpa- 
laiduodamas tinklainę, stengdamasis sufokusuoti, paskui vėl 
pradanginti geometrinį kilimo piešinį. 

— Gal nori mane pabučiuoti? - paklausė Aličė. Jai nebuvo 
gėda, bet tariant šiuos žodžius tuščias skrandis susitraukė iš 
siaubo, kad jis pasakys ne. 

Kelias sekundes Matija nė nekrustelėjo. Paskui tebežiūrė- 
damas į kilimo piešinius, lėtai papurtė galvą. 

Nevingu judesiu Aličė delnais suėmė savo klubus, tarsi 
matuodama viso savo gyvenimo apimtį. 

— Nesvarbu, - pasakė ji greitai, visai kitu balsu. - Tik pra- 
šau niekam apie tai nepasakoti, - pridūrė. 

Tu kvailė, pagalvojo ji. Taip, dar kvailesnė už pirmos kla- 
sės mergytę. 

Paskui atsistojo. Staiga Violos kambarys jai pasirodė sve- 
timas ir priešiškas. Ji pasijuto apsvaiginta sienų spalvų, rašo- 
mojo stalo, pilno netvarkingai primėtytų visokiausių makia- 
žo dalykėlių, šokių batelių, lyg pakartos kojos kybančių ant 
drabužių spintos durų, padidintos Violos nuotraukos, kurioje 
ji guli prie jūros ant smėlio nenusakomai graži, kasečių, ne- 
tvarkingai sudėtų į krūvą šalia stereogrotuvo, ir ant krėslo su- 
mestų drabužių. 

— Einam iš čia, - tarė Aličė. 

Ji atsikėlė nuo lovos. Matija pasižiūrėjo į ją, ir jai pasiro- 
dė, kad jis ketina atsiprašyti. Atidarė duris ir kambarin įžūliai 
įsiveržė muzika. Aličė truputį paėjėjo koridoriumi viena. Pas- 
kui pagalvojo apie Violos išraišką. Grįžo atgal, neprašydama 
Matijos leidimo paėmė medinę jo ranką ir taip susijungę jie 
įžengė į triukšmingą Bajų namų svetainę. 

Norėdamos truputį pasilinksminti, mergaitės įspraudė Denisą 
į kampą prie šaldytuvo. Sustojo priešais jį petys į petį, sudary- 
damos susijaudinusių akių ir vilnijančių plaukų užtvarą, pro 
kurią Denisas jau negalėjo matyti Matijos kitame kambaryje. 

- Tiesa ar pareiga? - paklausė Viola. 

Denisas nedrąsiai papurtė galvą, norėdamas pasakyti, kad 
nenori žaisti šio žaidimo. Viola pakėlė akis į dangų, paskui 
atsidarė šaldytuvą, priversdama Denisą pasilenkti į šoną, kad 
neužkliūtų durelės. Ištraukė butelį persikinės degtinės ir, nė 
neketindama ieškoti taurės, gurkštelėjo tiesiai iš kakliuko. Pas- 
kui, šypsodamasi kaip bendrininkė, padavė butelį Denisui. 

Jis jau buvo apsvaigęs, jį tąsė vemti. Nuo viskio jautė tarp 
nosies ir burnos susitelkusį kartų prieskonį, bet neperpranta- 
mas Violos elgesys neleido jam pasipriešinti. Paėmė butelį ir 
taip pat gurkštelėjo. Tada padavė Džadai Savarino. Ši godžiai 
griebė jį ir ėmė pilti sau į gerklę lyg oranžadą. 

— Na? Pareiga ar tiesa? - pakartojo Viola. - Jei neatsakysi, 
"nuspręsime mes. 

— Man nepatinka šis žaidimas, - nelabai įtikinamai spy- 
riojosi Denisas. 

- Hm. Tu ir tavo draugelis - tikri nuobodylos, - tarė ji. - 
Todėl renkuosi aš. Tiesa. Dabar pamatysim. 

Ji pakėlė smilių prie smakro ir žvilgsniu nubrėžė apskriti- 
mą, apsimesdama, kad kažką mąsto. 

— Jau žinau! - sušuko ji. - Turi mums pasakyti, kuri iš 
keturių tau patinka labiausiai. 

Sutrikęs Denisas patraukė pečiais. 

— Ką aš žinau, - atsakė. 

— Kaip „ką aš žinau ? Bent viena juk turi patikti, ar ne? 

Denisas pagalvojo, kad jam nepatinka nė viena, jis tik 
nori, kad jos pasitrauktų iš kelio ir leistų grįžti pas Matiją. 
Kad jam liko tik viena valanda būti su juo ir matyti jį naktį, 
valandą, kai jis tik gali įsivaizduoti jį savo kambaryje miegantį 
po antklodėmis, bet net nežino, kokios jos spalvos. 

Jei vieną išsirinksiu, jos duos man ramybę, staiga pa- 
galvojo. 

- Ji. 

Jis parodė Džuliją Mirandi, ji atrodė nekenksmingiausia. 

Džulija kilstelėjo ranką prie burnos, tarsi būtų išrinkta 
puotos karaliene. Viola truktelėjo aukštyn lūpų kamputį. Ki- 
tos dvi pratrūko nepadoriai juoktis. 

— Gerai, - tarė Viola. - Dabar - pareiga. 

— Ne, dabar gana, - pasipriešino Denisas. 

- Tu tiesiog įkyriai nuobodus. Iš tikrųjų. Esi apsuptas 
keturių mergaičių ir nenori nė trupučio pažaisti. O juk taip 
būna ne kasdien. 

— Bet dabar kažkieno kito eilė. 

— O aš tau sakau, kad dar tavo. Turi atlikti pareigą. Mer- 
gaitės, ką manot jūs? 

Visos džiaugsmingai pritarė. Butelis vėl įstrigo Džados 
rankoje, ir ji vienodais tarpais atlošdavo galvą ir pakliukin- 
davo tiesiai iš kaklelio, tarsi būtų užsimojusi ištuštinti jį visą 
anksčiau, nei pastebės draugės. 

— Matei? - paklausė Viola. 

Denisas prunkštelėjo. 

- Ką turiu daryti? - paklausė su viskuo susitaikęs. 

— Gerai. Kadangi esu kultūringa namų šeimininkė, skirsiu 
tau malonią užduotį, - paslaptingai tarė Viola. Kitos trys ne- 

atitraukė akių nuo jos lūpų, nekantraudamos sužinoti, koks 
bus naujas išbandymas. 

- Tau reikia pabučiuoti Džuliją. 

Džulija išraudo. Denisas pajuto dilgtelėjimą tarp šon- 
kaulių. 

- Gal išprotėjai? - sušuko pasipiktinusi Džulija, tikriau- 
siai apsimestinai. 

Nutaisiusi aikštingos mergiotės veidą, Viola gūžtelėjo pe- 
čiais. Denisas du ar tris kartus papurtė galvą. 

— Juk pats sakei, kad ji tau patinka, - tarė Viola. 

— Ojei nebučiuosiu? 

Staiga surimtėjusi, Viola pažvelgė jam tiesiai į akis. 

- Jei nepabučiuosi, turėsi dar sykį pasirinkti tiesą. Pavyz- 
džiui, papasakoti mums apie savo draugelį. 

Blizgančiuose ir kiaurai veriančiuose jos vyzdžiuose 
Denisas pamatė viską, ką iki šiol manė esant nematoma. Jo 
sprandas įsitempė. 

Jis atsisuko į Džuliją Mirandi. Nuleidęs rankas palei šo- 
nus, prikišo veidą prie Džulijos veido. Paskui prisimerkė ir 
pabučiavo. Tada ėmė trauktis atbulas, bet Džulija uždėjo ran- 
ką jam ant sprando, sulaikė jį ir jos liežuvis prasiskyrė kelią 
tarp sučiauptų lūpų. 

Denisas pajuto burnoje svetimų seilių skonį ir pasišlykštė- 
jo. Bučiuodamasis pirmą kartą, atsimerkė ir pamatė į virtuvę 
žengiantį Matiją, susikibusį rankomis su šlubąja mergaite. 

Tai, ką Aličė ir Matija suprato tik po daugelio metų, pirmie- 
ji pastebėjo kiti: juodu įėjo į kambarį laikydamiesi už rankų. 
Nesišypsojo, jų akys žvelgė į skirtingas puses, bet jų kūnai be 
perstojo sruveno vienas į kitą per rankas ir sunertus pirštus. 

Ryškų kontrastą tarp šviesių Aličės plaukų, įrėminusių ne- 
paprastai išblyškusį jos veidą, ir tamsių Matijos plaukų, krin- 
tančių ant kaktos ir slepiančių juodas akis, švelnino grakšti 
susijungusių rankų arka. Tarp jų buvo bendra erdvė, kurios 
ribos nebuvo aiškiai apibrėžtos, kur, regis, nieko netrūko ir 
kur oras atrodė sustingęs ir ramus. 

Aličė ėjo per vieną žingsnį pirma jo, ir tai, kad Matija 
truputį ją stabdė, leido jai išlaikyti vienodą žingsnį, paslėpti 
nesveikos kojos trūkumus. Jis leidosi vedamas, jo kojos žengė 
per plyteles be garso. Randai buvo saugiai paslėpti jos delne. 

Jiedu sustojo ant virtuvės slenksčio, atokiau nuo būrelio 
mergaičių ir Deniso. Stengėsi suprasti, kas vyksta. Atrodė už- 
sisvajoję, tarsi atkeliavę iš tolimos, tik jiems žinomos vietos. 

Denisas smarkiai stumtelėjo Džuliją, ir jų lūpos išsiskyrė 
garsiai čeptelėjusios. Jis žiūrėjo į Matiją ir jo veide ieškojo to, 
kas kėlė jam siaubą. Pamanė, kad Matija ir Aličė bus pasakę 
vienas kitam kažką, ko jis niekada nesužinos, ir jo smegenys 
prisipildė kraujo. 

Išbėgo iš kambario, tyčia petimi užgaudamas savo draugą, 
kad suardytų nepakenčiamą pusiausvyrą. Akimirką Matijos 
žvilgsnis susitiko su Deniso akimis - raudonomis ir sutri- 
kusiomis. Jos priminė bejėges Mikelos akis tą popietę parke. 
Metams bėgant šie du žvilgsniai jo atmintyje galiausiai susi- 
lies į vienintelę, neišdildomą baimę. 

Paleido Aličės ranką. Visos jo nervų galūnės buvo tarsi 
susitelkusios į vienintelę vietą, ir kai jis atsiplėšė nuo jos, 
jam pasirodė, kad iš jo delno, tarsi iš nuogo laido, trykšta 
kibirkštys. 

- Atsiprašau, - sušnabždėjo jis ir išėjo iš virtuvės paskui 
Denisą. 

Aličė priėjo prie Violos, besistebeilijančios į ją lediniu 
žvilgsniu. 

— Mes... - pradėjo ji. 

- Man tas pats, - pertraukė ją Viola. Žiūrėdama į Aličę, 
vėl prisiminė vaikiną prie jūros, kai jis atstūmė ją, o ji taip no- 
rėjo grįžti į paplūdimį pas kitus laikydama jį už rankos. Viola 
buvo pavydi, skausmingai ir žiauriai pavydi ir įnirtusi, nes 
laimę, kurios troško pati, ji ką tik padovanojo kitai. Jautėsi 
apvogta, tarsi Aličė būtų pasiėmusi ir jos dalį. 

Aličė pasilenkė jai prie ausies, bet Viola nusisuko. 

— Ko dar nori? - paklausė. 

— Nieko, - atsakė išsigandusi Aličė ir atsitraukė. 

Tuo metu Džada susilenkė dvilinka, tarsi koks nemato- 
mas žmogus būtų jai smogęs į pilvą. Viena ranka atsirėmusi į 
viryklę, kita susiėmė už vidurių. 

— O ko nori tu? - paklausė Viola. 

— Vemti, - sudejavo Džada. 

- Kaip šlykštu, eik į tualetą, - sušuko namų šeimininkė. 

Bet buvo per vėlu. Susipurčiusi Džada ištuštino skrandžio 
turinį ant grindų - kažkokią rausvą, alkoholiu persiėmusią 
košę, panašią į Soledad pyrago plakinį. 

Išsigandusios mergaitės atsitraukė, tik viena Aličė, sugrie- 
busi ją už klubų, bandė pastatyti ant kojų. Ore akimirksniu 
pasklido gaižus kvapas. 

— Nieko sau kvailė! - kone verkdama sušuko Viola. - Koks 
sušiktas vakarėlis! 

Ir išėjo iš kambario kumščiais įsisprendusi į šonus, tarsi 
tramdydamasi, kad ko nors nesudaužytų. Aličė sviedė į ją 
neramų žvilgsnį, paskui vėl grįžo prie tyliai kūkčiojančios 
Džados. 

Kiti svečiai buvo išsisklaidę mažais būreliais po svetainę. 
Dauguma berniukų lingavo galvomis pagal muzikos ritmą, 
mergaitės klajojo akimis po kambarį. Kai kurios laikė taures. 
Šeši ar septyni šoko pagal A guestion of time muziką. Matija 
tyliai stebėjosi, kaip jie gali taip laisvai jaustis ir judėti kitiems 
žiūrint. Paskui pagalvojo, jog tai pats paprasčiausias dalykas 
pasaulyje, todėl jis ir nesugeba. 

Denisas buvo dingęs. Matija perėjo svetainę ir nuėjo 
tėvų kambarius. Dar - abu vonios kambarius ir viename rado 
berniuką ir mergaitę iš savo mokyklos. Ji sėdėjo ant tualeto 
dangčio, jis - ant grindų susikryžiavęs kojas. Abu liūdnai ir 
klausiamai pažvelgė į Matiją, ir jis paskubomis uždarė duris. 

Grįžo į svetainę ir išėjo į balkoną. Išvydo tamsią, virš 
miesto iškilusią kalvą, o apačioje - visą miestą, nusėtą bal- 
tų apskritų taškelių, kiek tik akys užmato vienodais tarpais 
nusidriekusių tolyn. Matija pasilenkė virš turėklų ir pažvelgė 
pro Bajų vilos parko medžius, bet nieko nepamatė. Grįžo į 
svetainę, iš nerimo vos įstengdamas kvėpuoti. 

Iš svetainės sraigtiniai laiptai vedė į tamsią mansardą. Ma- 
tija užkopė kelis laiptelius, paskui sustojo. 

Kur jis pasislėpė? - pagalvojo. 

Užlipo į viršų. Iš pirmo aukšto sklindančioje šviesoje pa- 
matė kambario vidury stovinčio Deniso šešėlį. Pašaukė. Per 
visą jųdviejų draugystės laiką buvo ištaręs draugo vardą du ar 
tris kartus. Jam ir nereikėjo to daryti, nes Denisas visada buvo 
šalia kaip natūrali jo galūnių tąsa. 

- Eik šalin, - atsiliepė draugas. 

Ant sienos Matija susirado jungiklį ir įjungė šviesą. Kam- 
barys buvo didžiulis, apstatytas aukštomis knygų lentynomis. 
Vienintelis baldas buvo tuščias medinis rašomasis stalas. Ma- 
tijai susidarė įspūdis, kad į šį kambarį jau seniai niekas nebu- 
vo užlipęs. 

— Jau beveik vienuolika. Turime eiti, - pasakė. 

Denisas neatsiliepė. Nusisukęs stovėjo didžiulio kilimo 
viduryje. Matija priėjo prie draugo. Atsidūręs priešais jį, su- 
prato, kad Denisas verkia. Jis kvėpavo švokšdamas pro dantis. 
Akis buvo įsmeigęs priešais save, truputį praviros lūpos lėtai 
virpčiojo. Tik po kelių akimirkų Matija pamatė sudaužytą į 
šukes stalinę lempą, gulinčią prie savo kojų. 

— Ką tu padarei? - paklausė Matija. 

Deniso alsavimas virto gargesiu. 

— Denisai, ką tu padarei? 

Matija prisivertė paliesti draugo petį. Denisas krūptelėjo. 
Matija papurtė jį. 

— Ką padarei? 

- Aš... - pradėjo Denisas. Paskui užsikirto. 

- Ką tu? « 

Denisas atvertė dešinįjį delną ir parodė lempos gabalą, 

žalio stiklo šukę, matinę nuo žliaugiančio, visą šviesą sukau- 
pusio prakaito. 

— Norėjau pajusti, ką jauti tu, - sušnabždėjo. 

Matija nesuprato. Sutrikęs žengė žingsnį atgal. Staiga pa- 
juto peršint pilve, paskui rankose ir kojose. 

- Bet man nepavyko, - pridūrė Denisas. 

Tebelaikė aukštyn atverstus delnus, lyg kažko laukdamas. 

Matija norėjo paklausti „kodėl“, bet neištarė nė žodžio. Iš 
apačios jų ausis pasiekė prislopinta muzika. Žemesni bosiniai 
garsai pereidavo grindimis, aukštesni, regis, jose įstrigdavo. 

Denisas šniurkštelėjo nosim. 

— Einam iš čia, - tarė. 

Matija linktelėjo, bet nė vienas nekrustelėjo iš vietos. Pas- 
kui Denisas staiga apsisuko ir žengė prie laiptų. Matija nuėjo 
įkandin jo per svetainę, paskui į lauką, į vėsų nakties orą, kad 
vėl galėtų kvėpuoti. 

Viola nuspręsdavo, ką priimti į savo būrį, ko - ne. Sekmadie- 
nio rytą Džados Savarino tėvas paskambino jos tėvui, Bajų 
namuose visus prikeldamas iš miegų. Pokalbis telefonu buvo 
ilgas, ir Viola, dar su pižama, prispaudė ausį prie tėvų miega- 
mojo durų, bet neįstengė suprasti nė vieno pokalbio žodžio. 
Išgirdusi girgždant lovą, bėgte grįžo į savo kambarį, pa- 
lindo po antklodėm ir apsimetė mieganti. Ją pažadino tė- 
vas, sakydamas: paaiškinsi man paskui, o dabar žinok, kad 
daugiau - jokių vakarėlių ir apskritai kuriam laikui užmiršk 

šventes. Per pusryčius motina paprašė paaiškinti, kodėl man- 
sardoje sudaužyta lempa, o sesuo nepuolė jos ginti, nes pa- 
stebėjo, kad Viola buvo prikišusi nagus prie jos asmeninių 
atsargų. 

Viola sėdėjo užsidariusi kambaryje visą dieną pažeminta, 
jai buvo griežtai uždrausta naudotis telefonu. Ji neįstengė iš- 
guiti iš galvos Aličės, Matijos ir to vaizdo, kaip jie laikėsi už 
rankų. Kol nuo nagų gremžė paskutinius lako likučius, nu- 
sprendė: Aličė jau nepriklauso jų būreliui. 


Užsirakinusi vonios kambaryje, pirmadienio rytą Aličė ga- 
lutinai nuėmė tvarstį nuo tatuiruotės. Suvyniojo ir išmetė į 
tualetą kartu su sutrupintais pusryčių sausainiais. Pažvelgė į 
veidrodyje atsispindinčią našlaitę ir pagalvojo, kad savo kūną 
visam laikui ji pakeitė antrą kartą. Ją persmelkė malonus at- 
gailos ir nerimo virpulys. Pamanė, kad šis kūnas priklauso tik 
jai. Jei panorėtų, galėtų jį sunaikinti, subjauroti neištrinamais 
ženklais ar leisti jam sudžiūti, kaip sudžiūsta gėlė, kurią už- 
siaikštijusi mergytė nuskina, paskui numeta vysti ant žemės. 

Šįryt mergaičių tualete ji parodys tatuiruotę Violai ir ki- 
toms. Papasakos, kaip ilgai bučiavosi su Matija. Daugiau nie- 
ko nereikia išgalvoti. Jei mergaitės paprašys papasakoti smul- 
kiau, ji pritars jų fantazijoms, ir tiek. 

Klasėje padėjo kuprinę ant kėdės ir nuėjo prie Violos suo- 
lo, prie kurio jau buvo susirinkusios kitos mergaitės. Eidama 
išgirdo, kaip Džulija Mirandi pasakė: štai ji ateina. Švytinti 
visas pasveikino, bet nė viena neatsakė. Pasilenkė prie Violos, 
norėdama pabučiuoti jai į skruostus, kaip ta buvo ją išmokiu- 
si, bet draugė nė nekrustelėjo. 

Aličė atsitiesė ir pažvelgė į keturias poras rūsčių akių. 

— Vakar mes visos sirgom, - pradėjo Viola. 

— Tikrai? - paklausė Aličė nuoširdžiai susirūpinusi. - Kas 
jums buvo? 

— Visoms keturioms siaubingai skaudėjo pilvą, - savo tri- 
grašį piktai įkišo Džada. 

Aličė vėl išvydo ją vemiančią ant grindų, ir jai vos neiš- 
sprūdo: visai nesistebiu, kai tiek prisilakei. 

— O man nieko nebuvo, - tarė ji. 

- Žinoma, - žiūrėdama į kitas, šiurkščiai nusikvatojo Vio- 
la. - Niekas tuo neabejoja. 

Džada ir Federika nusijuokė, Džulija nuleido akis. 

— Ką tai reiškia? - sutrikusi paklausė Aličė. 

— Puikiai žinai, ką reiškia, - atrėžė Viola, staiga pakei- 
tusi toną ir savo nuostabiuoju aštriu žvilgsniu įsisiurbė jai 
į akis. 

— Ne, nežinau, - gynėsi Aličė. 

— Tu mus apnuodijai! - puolė ją Džada. 

- Ką jūs šnekat? Kaip aš jus apnuodijau? 

Nedrąsiai įsikišo Džulija. 

— Mergaitės, liaukitės, tai netiesa. 

— Taip. Ji mus apnuodijo, - pakartojo Džada. - Kas žino, 
kokio šlamšto pridėjai į tą savo pyragą. 

Paskui vėl atsisuko į Aličę. 

— Norėjai mus visas susargdinti, tiesa? Ką gi, tau pavyko. 

Aličė klausėsi šių žodžių papliūpos, bet jai prireikė kelių 
sekundžių, kad suvoktų jų prasmę. Pažvelgė į Džuliją, kurios 
didelės mėlynos akys, regis, bylojo: atleisk man, aš negaliu 
nieko padaryti. Paskui paieškojo užuojautos Violos akyse, bet 
išvydo tuščią žvilgsnį. 

Džada laikė delną ant pilvo, tarsi jai dar nebūtų praėję 
traukuliai. 

- Bet šį pyragą mudvi kepėm su Soledad. Viską pirkom 
prekybos centre. 

Niekas jai neatsakė. Nusukusios žvilgsnius į skirtingas pu- 
ses, mergaitės tarsi laukė, kada žudikė išeis. 

— Sol pyragas niekuo dėtas. Aš irgi jo valgiau, bet man 
nieko nebuvo, - sumelavo Aličė. 

- Tu meluoji, - užsipuolė ją Federika Madzoldi, iki šios 
akimirkos neištarusi nė žodžio. - Net neparagavai jo. Visi 
žino, kad... 

Ji staiga nutilo. 

— Nagi, liaukitės, - ėmė maldauti Džulija. Atrodė, ji tuoj 
pravirks. 

Aličė perbraukė delnu per plokščią pilvą. Po oda pajuto 
besidaužančią širdį. 

— Ką? - ramiai paklausė ji. 

Viola Baj lėtai papurtė galvą. Aličė žiūrėjo į savo buvu- 
sią draugę laukdama žodžių, kurių toji neištarė, bet jie drai- 
kėsi ore lyg permatomos dūmų sruogelės. Ir kai suskambo 
skambutis, ji nė nekrustelėjo. Ponia Tubaldo, gamtos moks- 
lų mokytoja, turėjo du kartus priminti, kad sėstųsi į savo 
vietą. 

Denisas neatėjo į mokyklą. Šeštadienį važiuodami kartu 
namo, Matija ir Denisas net nepažvelgė vienas į kitą. Denisas 

atsakinėjo vienskiemeniais žodžiais į Matijos tėvo klausimus, 
o išlipęs iš automobilio neatsisveikino. 

Matija padėjo delnus ant tuščios vietos šalia savęs. Kartais 
galvoje šmėkštelėdavo žodžiai, Deniso ištarti tamsiame kam- 
baryje. Paskui jie nuplaukdavo tolyn pernelyg greitai, kad jis 
suprastų jų prasmę. 

Jis manė, kad jam iš tikrųjų nebūtina jų suprasti. Jis tik 
norėjo, kad Denisas būtų šalia ir saugotų jį nuo visko, kas 
buvo anapus jo suolo. 

Vakar tėvai paprašė jį sėstis svetainėje ant sofos. Jie atsi- 
sėdo priešais. Tada tėvas paprašė: papasakok mums apie tą 
vakarėlį. Matija stipriai sugniaužė kumščius, paskui atgniaužė 
ir padėjo ant kelių, kad matytų tėvai. Gūžtelėjo pečiais ir sau 
būdingu nuolankiu tonu atsakė, kad nėra ko pasakoti. Motina 
nervingai pašoko ant kojų ir dingo virtuvėje. Užtat tėvas pri- 
ėjo ir dukart paplekšnojo jam per petį, tarsi žinodamas, kad 
turi jį dėl kažko paguosti. Tada Matija prisiminė - kai buvo 
mažas, karščiausiomis vasaros dienomis tėvas, norėdamas jį 
atvėsinti, pirma papūsdavo į veidą jam, paskui Mikelai. Prisi- 
minė, kaip lengvai lengvutėliai nuo jo odos išgaruodavo pra- 
kaitas, ir ėmė skausmingai ilgėtis to pasaulio, kartu su Mikela 
nuskendusio upėje. 

Jis paklausė savęs, ar klasės draugai viską žino. Ir ar žino 
mokytojai. Pajuto slaptus jų žvilgsnius, lyg žvejo bradinys su- 
siraizgiusius virš jo galvos. Atsivertė istorijos vadovėlį ir ėmė 
atmintinai mokytis visų tame puslapyje išspausdintų datų. Be 
jokios logikos nusidriekusi skaičių virtinė paliko jo galvoje 
vis ilgėjantį pėdsaką. Sekdamas juos Matija lėtai nutolo nuo 
prietemoje stovinčio Deniso vaizdo ir pamiršo tuštumą, da- 
bar sėdinčią jo vietoje. 

Per pertrauką Aličė slapčiomis įslinko į medicinos kabine- 
tą antrame aukšte, siaurą baltą kambarį, kuriame stovėjo tik 
procedūrų lova ir pakabinama spintelė su veidrodžiu ir būti- 
niausiais pirmosios pagalbos reikmenimis. Kartą buvo užsi- 
dariusi šiame kambaryje, kai kone nualpo per kūno kultūros 
pamoką, mat per keturiasdešimt valandų buvo suvalgiusi tik 
du nesijotų miltų trapučius ir mažai kalorijų turinčią šokola- 
do plytelę. Tą dieną kūno kultūros mokytojas, vilkintis žaliu 
„Diadora“ treningu ir su švilpuku ant kaklo, kuriuo niekada 
nesinaudojo, pasakė jai: gerai pagalvok, ką darai, labai gerai 
pagalvok. Paskui išėjo, palikęs vieną neono šviesoje, ir ištisą 
valandą ji nežinojo nei ką veikti, nei į ką žiūrėti. 

Vaistinėlę Aličė rado atidarytą. Paėmė slyvos didumo gu- 
mulėlį vatos ir buteliuką spirito. Uždarė dureles ir ėmė ieško- 
ti sunkaus daikto. Rado tik raudonos ir rudos spalvos kieto 
plastiko šiukšlių kibirą. Melsdamasi, kad niekas iš lauko neiš- 
girstų triukšmo, kibiro dugnu trenkė į spintelės veidrodį. 

Paskui, saugodamasi, kad neįsipjautų, ištraukė didelę tri- 
kampę stiklo šukę. Stikle išvydo šmėkštelint savo kairę akį ir 
pasididžiavo savimi, kad nepravirko, neišliejo nė ašaros. Šukę 
įsikišo į plačių marškinių kišenę ir grįžo į klasę. 

Visą rytą praleido lyg sustingusi. Nė karto neatsisuko į 
Violą ir kitas, literatūros pamokoje negirdėjo nė vieno žodžio 
apie Aischilo teatrą. 

Eidama iš klasės paskui savo draugus, Džulija niekam ne- 
matant paėmė jai už rankos. 

— Man labai gaila, - pasakė į ausį. Paskui pabučiavo į skruos- 
tą ir nubėgo įkandin kitų, jau žingsniuojančių koridoriumi. 

Aličė laukė Matijos mokyklos vestibiulyje, prie linoleumu 
išklotų laiptų, kuriais durų link plūdo netvarkinga mokinių 
banga. Ranką laikė ant turėklų. Šaltas metalas teikė ramybės. 

Matija lipo laiptais lydimas pusmetrinės tuštumos - be 
Deniso, jos niekas nedrįso užimti. Juodi netvarkingi plaukai 
didelėm sruogom krito jam ant kaktos, beveik iki pat akių. Jis 
pašaukė jį vieną kartą, bet jis neatsisuko. Ji sušuko: „Mati- 
ja!“ - garsiau, ir jis pakėlė galvą. Sumišęs pasisveikino ir nu- 
žingsniavo stiklinių durų link. 

Aličė prasiskyrė kelią pro kitus mokinius ir pasivijo jį. Su- 
griebė už rankos, ir Matija krūptelėjo. 

- Turi eiti su manim, - pasakė ji. 

— Kur? 

- Turi man padėti sutvarkyti vieną reikalą. 

Matija nervingai apsižvalgė, norėdamas įsitikinti, ar ne- 
gresia pavojus. 

— Manęs laukia tėvas, - atsakė. 

- Tėvas palauks. Turi man padėti. Tuoj pat, - pasakė Aličė. 

Matija atsiduso. Pasakė: gerai, bet nebūtų paaiškinęs kodėl. 

- Eik šen. 

Aličė paėmė jam už rankos kaip per Violos vakarėlį, bet šį 
kartą Matijos pirštai patys susiskliaudė apie jos pirštus. Jie pa- 
bėgdama. Jie įžengė į tuščią antro aukšto koridorių. Pro atda- 
ras tuščių klasių duris laukan veržėsi nenusakomas nykulys. 

Juodu įėjo į mergaičių tualetą. Matija dvejojo. Norėjo 
pasakyti: man čia negalima, bet paskui leidosi įterpiamas 
vidun. Kai Aličė įsivedė jį į kabiną ir užrakino duris, juodu 
atsidūrė taip arti vienas kito, kad Matijai ėmė drebėti kojos. 

Senos kabinos erdvė buvo tokia maža, kad ant siaurų plyte- 
lėmis išklotų grindų vos tilpo keturios kojos. Aplink draikėsi 
tualetinio popieriaus skiautelės. 

Dabar ji mane pabučiuos, pamanė Matija. 

Tai tu turi ją pabučiuoti, pamanė. Juk nesunku, bučiuotis 
moka visi. 

Aličė brūkštelėjo žemyn blizgančios striukės užtrauktuką 
ir ėmė nusirenginėti kaip Violos namuose. Išsitraukė iš džin- 
sų marškinėlius, o džinsus nusmaukė iki pusės sėdmenų. Į 

Vietoj ano šeštadienio vakaro balto tvarsčio dabar pasi- 
matė odoje ištatuiruota gėlė. Matija norėjo kažką sakyti, bet 
nutilo ir nusuko akis į šoną. Kažkas sujudėjo jam tarp kojų, 
bet jis pasistengė apie tai negalvoti. Perskaitė kelis užrašus ant 
sienų. Prasmės nesuprato. Pastebėjo, kad nė vienas piešinys 
nėra lygiagretus grindų plytelių linijoms. Visi sudarė tą patį 
kampą su jų briauna, ir Matija apskaičiavo, kad tai trisdešim- 
ties ar keturiasdešimties laipsnių kampas. 

— Imk šitą, - tarė Aličė. 

Padavė jam stiklo šukę. Viena jos pusė buvo blizganti, kita 
juoda ir aštri lyg durklas. Matija nesuprato, tada ji kilstelėjo 
smakrą, kaip įsivaizdavo turėjusi padaryti pirmą kartą, kai 
juodu susitiko, ir paaiškino: 

— Turi ją panaikinti. Viena negaliu. 

Matija pažvelgė į veidrodžio šukę, paskui į dešinę Aličės 
ranką, rodančią tatuiruotę ant pilvo. 

- Žinau, kad gali tai padaryti, - pasakė užbėgdama jam 
už akių. - Daugiau nenoriu jos matyti. Prašau tai padaryti dėl 
manęs. 

Matija pasukiojo šukę delne ir jo ranka perbėgo šiurpas. 

- Bet... - buvo besakąs. 

— Padaryk dėl manęs, - pakartojo Aličė, prispausdama 
delną jam prie lūpų, paskui staiga atitraukdama. 

Padaryk dėl manęs, pagalvojo Matija. Šie trys žodžiai 
įstrigo ausyse, ir jis atsiklaupė priešais Aličę. 

Jo kulnys rėmėsi į sieną už nugaros. Nežinojo, kaip įsitai- 
syti. Dvejodamas palietė odą prie tatuiruotės, kad ji geriau 
įsitemptų. Jo veidas dar niekada nebuvo taip arti mergaitės 
kūno, todėl, savaime suprantama, jis giliau įkvėpė, norėda- 
mas patirti, kaip ji kvepia. Prikišo šukę dar arčiau. Tvirta ran- 
ka truputį prapjovė odą. Aličė sudrebėjo ir suriko. 

Matija staiga atsitraukė ir paslėpė šukę už nugaros, tarsi 
norėdamas pasakyti, kad tai padarė ne jis. 

— Aš negaliu, - atsiprašė. 

Pažvelgė aukštyn. Aličė tyliai verkė. Akys buvo užmerk- 
tos, vokai skausmingai suspausti. 

- Bet aš nenoriu daugiau jos matyti, - sukūkčiojo ji. 

Jis suprato, kad ji išsigando, ir jam palengvėjo. Atsistojo ir 
paklausė savęs, ar nebūtų geriau eiti iš čia. 

Aličė delnu nusivalė kraujo lašą, besiritantį pilvu žemyn. 
Susisagstė džinsus. Tuo tarpu Matija stengėsi sugalvoti, kaip 
ją nuraminti. 

— Tu priprasi prie jos. Galiausiai nė nepastebėsi. 

— O kaip? Ji visada bus čia, man prieš akis. 

— Būtent, - tarė Matija. - Todėl daugiau jos nepastebėsi. 


KITAS KAMBARYS 
(1995) 

Matija buvo teisus: dienos Aličės oda nubėgo viena po kitos 
kaip tirpiklis ir kiekviena nusinešė plonytėlaitį jos tatuiruotės 
ir jųdviejų prisiminimų sluoksnelį. Piešinio kontūrai, kaip ir 
aplinkybės, dar nebuvo išnykę, juodi ir gana ryškūs, bet spal- 
vos susimaišė ir nusitrynė, tapo blausios ir vienodos, prara- 
dusios bet kokią prasmę. 

Licėjaus metai liko atvira žaizda. Matijai ir Aličei ji atrodė 
tokia gili, kad, regėjosi, niekada neužgis. Jie perėjo juos tarsi 
sulaikę kvapą: jis - atmesdamas pasaulį, ji - jausdamasi to 
pasaulio atstumta, bet abu pastebėjo, kad tai visai nesvarbu. 
Jie susikūrė ydingą ir asimetrišką draugystę, sudarytą iš ilgų 
išsiskyrimų ir ilgos tylos, tuščios ir švarios erdvės, į kurią abu 
galėjo sugrįžti ir vėl įtraukti oro, kai mokyklos sienos tapdavo 
per ankštos ir imdavo juos dusinti. 

Bet ilgainiui paauglystės žaizda užsitraukė. Nematomai, 
bet nuolat traukdamiesi, odos kraštai suartėjo. Kiekvieną kar- 
tą nusibrozdinus, šašas nukrisdavo, paskui vėl užsidėdavo, tik 
tamsesnis ir storesnis. Pagaliau naujas odos sluoksnis, lygus ir 
tamprus, pakeitė nukritusį. Raudonas randas pabalo ir galop 
susimaišė su kitais. 

Dabar jie gulėjo ant Aličės lovos, jis nusukęs galvą į vieną 
pusę, ji - į kitą, o kad vienas kito nepaliestų, buvo nenatū- 
raliai išlenkę kojas. Aličei toptelėjo, kad ji galėtų apsiversti, 
kojos pirštu bakstelėti jam į nugarą ir apsimesti, kad netyčia, 
bet, būdama tikra, jog jis iškart nuo jos atšoktų, nusprendė 
verčiau jo neliesti, kad nereikėtų nusivilti. 

Nei vienas, nei kitas nepasiūlė pasiklausyti muzikos. Abu 
galvojo tik apie vieną dalyką: gulėti ir laukti, kol prabėgs se- 
kmadienio popietė, ir jie vėl galės daryti tai, kas būtina - va- 
karieniauti, miegoti, pradėti dar vieną savaitę. Pro pravirą 
langą kartu su protarpiais nutrūkstančiu gatvės gaudesiu sun- 
kėsi geltona rugsėjo šviesa. 

Aličė atsistojo lovoje, ir po Matijos galva sulingavo čiu- 
žinys. Sugniaužtus kumščius įrėmusi į šonus, ji įsmeigė iš 
viršaus į Matiją rūstų žvilgsnį, paslėptą po veidą užklojusiais 
plaukais. 

— Gulėk ir nejudėk, - pagrasino. 

Paskui peržengė jį, nušoko nuo lovos sveikąja koja, toji 
nusitempė ir kitą, tarsi prikabintą per klaidą. Nuleidęs sma- 
kambarį, paskui atidaro ant stalo stovinčią kubo formos dė- 
žutę, kurios iki tol nebuvo pastebėjęs. 

Vieną akį užmerkusi, kitą paslėpusi už seno aparato, Aličė 
atsisuko. Matija apsimetė, kad keliasi. 

— Ne, ne, - sukomandavo ji. - Aš tau sakiau nė krust. 

Ji paspaudė mygtuką. „Polaroidas“ išspjovė ploną baltą 
liežuvėlį, ir Aličė pamojavo juo ore, kol pasirodė spalvos. 

— Kur tu jį radai? - paklausė Matija. 

— Rūsyje. Jis tėvo. Nusipirko dievažin kada, bet niekada 
nesinaudojo. 

Matija atsisėdo ant lovos. Aličė numetė nuotrauką ant ki- 
limo ir padarė kitą. 

— Liaukis, - paprieštaravo jis. - Nuotraukoje aš atrodau 
kvailai. 

— Tu visada atrodai kvailai. 

Ji vėl spragtelėjo. 

— Man regis, aš noriu būti fotografė, - prisipažino Ali- 
čė. - Jau nusprendžiau. 

— O universitetas? 

Aličė gūžtelėjo pečiais. 

- Jis rūpi tik mano tėvui, - atsakė. - Tegu pats ir vaikš- 
čioja į jį. 

— Nori jį mesti? 

- Galbūt. 

— Tu negali vieną dieną pabusti, nuspręsti, kad nori būti 
fotografė, ir mesti šalin metus darbo. Taip niekas nedaro, - iš- 
drožė pamokslą Matija. 

— Ak taip, buvau pamiršusi, kad tu esi kaip jis, - ironišku 
tonu atsikirto Aličė. - Jūs visada žinot, ką reikia daryti. Tujau 
nuo penkerių metų žinojai, kad nori būti matematikas. Jūs 
tokie nuobodūs. Seni ir nuobodūs. 

Ji nusigręžė į langą, atsitiktinai spragtelėjo aparatą. Šitą 
nuotrauką taip pat numetė ant grindų, šalia dviejų kitų. Už- 
šoko ant jų abiem kojom ir ėmė trypti lyg vynuoges. 

Matija norėjo kažką sakyti, bet nerado tinkamo žodžio. 
Pasilenkė norėdamas paimti Aličei iš po kojų pirmąją nuo- 
trauką. Iš baltumos pamažu išniro už galvos sukryžiuotų ran- 
kų apybraižos. Jis nusistebėjo tąja nepaprasta reakcija, įvyku- 
sia balto blizgančio popieriaus paviršiuje, ir nusprendė grįžęs 
namo pasižiūrėti į enciklopediją. 

— Noriu tau parodyti dar vieną dalyką, - tarė Aličė. 

Numetė fotoaparatą ant lovos kaip mergytė, kuriai atsi- 
bodo žaisliukas, nes pamatė kitą, labiau viliojantį, ir išėjo iš 
kambario. 

Aličės nebuvo gerą dešimtį minučių. Matija ėmė skaityti 
lentynoje virš stalo kreivai sudėtų knygų pavadinimus. Kaip 
visada jie buvo tie patys. Jis sujungė pirmąsias raides, bet pro- 
tingas Žodis neišėjo. Tada tarė sau, kad norėtų suprasti logi- 
nę sekos prasmę. Tikriausiai sudėtų knygas pagal nugarėlių 
spalvą arba pagal elektromagnetinį spektrą, pradėdamas nuo 
raudonos spalvos ir baigdamas violetine, arba pagal aukštį, 
mažėjančia tvarka. 

— Tatata! - išblaškė jo mintis Aličės balsas. 

Matija atsisuko. Ji stovėjo ant slenksčio, abiem rankom 
įsikibusi į staktą, tarsi bijodama pargriūti. Vilkėjo jaunosios 
suknele, kuri kažkada tikriausiai buvo akinamai balta, bet 
nuo laiko jos apvadai pagelto, tarsi lėtai kažkokios ligos grau- 
žiami. Metų metais gulėdama dėžėje ji sudžiūvo ir sustingo. 
Subliūškęs korsažas karojo ant Aličės krūtinės, kurios nebu- 
yo. Iškirptė buvo negili, bet ją paryškino ant peties kelis cen- 
timetrus nuslydusi petnešėlė. Tokia poza stovinčios mergaitės 
raktikauliai atrodė dar labiau atsikišę, pertraukę švelnią kaklo 
liniją ir išryškinę tuščią lomelę, panašią į išdžiūvusio ežero 
duburį. Matija svarstė, kaip atrodytų, jeigu užsimerktum ir jo 
kontūrais leistumeis žemyn. Rankogalių nėriniai buvo susi- 
glamžę, ant kairės rankos vos pasikėlę. Koridoriumi driekėsi 
ilgas šleifas, bet Matija jo nematė. Aličė tebeavėjo raudono- 
mis šlepetėmis, jos buvo išlindusios iš po plačios suknelės ir 
keistai nederėjo. 

— Na? Turėtum ką nors pasakyti, ar ne? - nežiūrėdama į 
jį paragino Aličė. Delnu palygino sijono tiulį. Jis jai pasirodė 
sintetinis, prastos kokybės. 

- Kieno ji? - paklausė Matija. 

— Mano, argi ne? 

— Aš klausiu rimtai. 

— O kieno dar? Motinos. 

Matija linktelėjo ir su šia suknele įsivaizdavo ponią Fer- 
nandą. Įsivaizdavo ją vis su ta pačia išraiška, kurią nutaisyda- 
vo, kai prieš eidamas namo pasirodydavo ant svetainės, kur ji 
žiūrėdavo televizorių, slenksčio: tai buvo kupina švelnumo ir 
gilios užuojautos išraiška - paprastai taip mes žiūrime į ligo- 
nius, kai juos aplankome ligoninėje. Juokinga išraiška, nes da- 
bar ligonė buvo ji ir sirgo liga, lėtai trupinančia visą jos kūną. 

— Nestovėk kaip stuobrys. Nufotografuok mane. 

Matija paėmė nuo lovos aparatą. Pasukiojo rankose, norė- 
damas suprasti, kur paspausti. Aličė plasnojo čia vienoje, čia 
kitoje durų pusėje, tarsi blaškoma lengvo vėjelio, apie kurį tik 
ji ir žinojo. Kai Matija pakėlė aparatą prie akių, ji atsitiesė ir 
nutaisė rimtą, beveik provokuojančią išraišką. 

- Na štai, - tarė Matija. 

— Dabar mudu kartu. 

Jis papurtė galvą. 

- Nagi, nebūk nusibodėlis. Be to, nors kartą noriu tave 
pamatyti kaip pridera apsirengusį. Ne šituo nudrengtu megz- 
tiniu, kurį nešioji mėnesių mėnesius. 

Matija nudelbė akis. Jo mėlyno megztinio riešai atrodė 
sugraužti kandžių. Jis turėjo įprotį trinti į juos nykščio nagą, 
kad užimti pirštai negremžtų tarpupirščio tarp nykščio ir 
smiliaus. 

— Be to, juk tu nenori man sugadinti vestuvių dienos, tie- 
sa? - suirzusi pridūrė Aličė. 

Ji suprato, kad žaidžia viena. Juk tai pokštas laikui apgau- 
ti, tik mažas spektaklis, kvailystė, kaip ir daugelis kitų. Ir vis 
dėlto, kai atidarė spintos duris ir veidrodyje išvydo savo at- 
vaizdą su balta suknele ir Matija šalimais, akimirką amą jai 
atėmė panika. 

- Čia nėra nieko tinkamo, - paskubom išpyškino. - Eikš 
su manim. 

Matija nuolankiai nuėjo jai įkandin. Kai Aličė taip elgda- 
vosi, jam pradėdavo niežtėti kojų padus ir jis norėdavo išeiti. 
Jam atrodydavo, kad jo draugė elgiasi kažkaip keistai, ir tas jos 
įkarštis, kai ji stengdavosi patenkinti savo vaikiškas užgaidas, 
jam atrodė nepriimtinas. Jautėsi taip, tarsi ji būtų pririšusi jį 
prie kėdės, pasišaukusi būrį žmonių ir rodytų jį kaip juokingą 
naminį gyvūną. Jis dažniausiai tylėdavo ir savo susierzinimą 
parodydavo judesiais, kol Aličė pavargdavo nuo jo apatijos, 
pasiduodavo ir ištardavo: su tavim aš visad jaučiuosi kvailai. 

Matija nusekė paskui savo draugės šleifą iki jos tėvų mie- 
gamojo. Į jį dar niekada nebuvo įkėlęs kojos. Švieslaidės buvo 
beveik visiškai nuleistos, o šviesa krito tokiomis lygiagrečio- 
mis ir aiškiomis linijomis, kad ant medinių grindų jos atrodė 
nupieštos. Oras kambaryje buvo tirštesnis ir tvankesnis nei 
visuose namuose. Prie sienos stovėjo dvigulė lova, kur kas 
aukštesnė nei Matijos tėvų, ir du vienodi naktiniai staliukai. 

Aličė atidarė spintą ir pirštu perbraukė į celofano apval- 
kalus įmautus, tvarkingai sukabintus tėvo kostiumus. Nuka- 
binusi vieną juodą, numetė ant lovos. 

- Apsivilk šituo! - įsakė Matijai. 

- Gal išprotėjai? Dar pamatys tėvas. 

- Mano tėvas niekada nieko nemato. 

Valandėlę Aličė stovėjo užsisvajojusi, tarsi apmąstydama 
ką tik ištartus savo žodžius, o gal tiesiog žiūrėdama į kažką 
pro juodų drabužių sieną. 

— Tuojau surasiu tau marškinius ir kaklaraištį, - pridūrė. 

Matija stovėjo kaip stovėjęs, nežinodamas, ką daryti. Ji tai 
pastebėjo. 

— Ar negali pasijudinti? Tik jau nesakyk, kad tau gėda čia 
persirengti! 

Aličei jį beraginant, jos tuščias skrandis tarsi susisuko. 
Staiga pajuto, kad elgiasi negarbingai. Jos žodžiai nuskambėjo 
kaip švelnus šantažas. 

Matija suirzo. Paskui atsisėdo ant lovos ir ėmė varstytis 
batus. 

Aličė stovėjo nusisukusi, dėdamasi, kad ieško kaklaraiš- 
čio, kurį jau buvo išrinkusi. Išgirdusi metalinį diržo spragtelė- 
jimą, suskaičiavo iki trijų ir atsigręžė. Matija movėsi džinsus. 
Po jais mūvėjo pilkas švelnias glaudes, visai neprigludusias 
prie kūno, kaip ji įsivaizdavo. 

Pagalvojo, kad jau daugybę kartų matė jį su šortais, glau- 
dės ir šortai beveik niekuo nesiskyrė, ir vis dėlto ji truputį 
drebėjo po keturiais baltais vestuvinės suknelės sluoksniais. 
Norėdamas prisidengti, Matija timptelėjo žemyn marškinė- 
lius ir paskubom įsmuko į elegantiškas kelnes. Audinys buvo 
minkštas ir lengvas. Prisilietęs prie kojų įelektrino plaukelius, 
ir jie pasišiaušė lyg katino kailis. 

Aličė priėjo ir padavė marškinius. Jis paėmė juos nepakel- 
damas akių. Šitas bergždžias vaidinimas jį nervino. Jis gėdi- 
josi rodyti plonas rankas, retus plaukelius ant krūtinės ir apie 
bambą. Jis elgiasi kaip visada, pamanė Aličė, nori pasijusti 

nejaukiai. Paskui dar pagalvojo, kad jam tikriausiai atrodo, 
jog kalta ji, ir jai sugniaužė gerklę. Nenorėdama nusisuko ir 
leido Matijai nusivilkti marškinėlius be liudytojų. 

— O dabar? - paklausė Matija. 

Ji atsisuko. Pamačiusi jį su tėvo drabužiais, neteko amo. 
Švarkas jam buvo per didelis, pečiai nukarę, bet ji vis tiek pa- 
galvojo, kad jis labai gražus. 

- Trūksta tik kaklaraiščio, - pasakė po valandėlės. 

Matija paėmė iš Aličės rankų vyšninį kaklaraištį ir nesą- 
moningai nykščiu perbraukė per blizgantį audinį. Ranka ir 
nugara jam perbėgo šiurpas. Pajuto, kad delnas sausas kaip 
smėlis. Nieko nelaukdamas pakėlė jį prie lūpų ir papūtė, kad 
sudrėktų nuo burnos kvapo. Nesusilaikęs įsikando pirštikaulį, 
stengdamasis, kad nematytų Aličė, bet ji pastebėjo. 

- Aš nemoku surišti mazgo, - pralemeno jis. 

— Na, tu iš tikrųjų beviltiškas. 

Tiesą sakant, Aličė mokėjo ir nekantravo parodyti, kaip jį 
surišti. Dar mažą išmokė tėvas. Rytais palikdavo kaklaraištį 
ant lovos, paskui prieš išeidamas užsukdavo į jos kambarį ir 
klausdavo: ar mano kaklaraištis gatavas? Su jau surištu mazgu 
Aličė bėgdavo prie jo. Tėvas palenkdavo galvą, o rankas laiky- 
davo už nugaros, tarsi lenkdamasis karalienei. Ji apjuosdavo 
kaklaraiščiu jam kaklą, jis susiverždavo jį ir truputį pasitaisy- 
davo. Parfait, galiausiai pasakydavo. Vieną rytą po to nelai- 
mingo atsitikimo Aličės tėvas rado kaklaraištį ant lovos, kur 
buvo palikęs. Nuo tada kaklaraiščius visada rišdavosi pats, ir 
šis mažas ritualas išnyko, kaip ir daugelis kitų dalykų. 

Aličė surišo mazgą makaluodama daugiau negu būtina 
skeletiniais pirštais. Matija sekė jos judesius, ir jie jam atrodė 
labai sudėtingi. Palaukė, kol ji suverš kaklaraištį apie kaklą. 

- Ei, atrodai beveik padoriai! Ar nori pasižiūrėti į veid- 
rodį? 

- Ne, - atsakė Matija. Tiesiog norėjo išeiti vilkėdamas 
savo drabužiais. 

— Nuotrauka! - sušuko Aličė pliaukštelėdama delnais. 

Matija vėl nusekė paskui ją į jos kambarį. Ji paėmė 
aparatą. 

- Jis neturi laikmačio, - pasakė. - Reikės fotografuoti 
aklai. 

Aličė prisitraukė Matiją už liemens. Jis įsitempė, ji spuste- 
lėjo mygtuką ir švilpdama išlėkė nuotrauka. 

Aličė griuvo ant lovos kaip nuotaka po ilgos šventės ir 
ėmė vėduotis nuotrauka. 

Matija stovėjo nejudėdamas, galvodamas, kokie jam ne- 
patogūs svetimi drabužiai, ir sykiu jausdamas, kaip malonu 
juose išnykti. Šviesa kambaryje staiga pasikeitė. Iš geltonos 
tapo mėlyna ir vienoda, nes už priešais stovinčio daugiaaukš- 
čio pasislėpė saulė. 

— Ar dabar galiu persirengti? 

Pasakė tyčia, kad ji suprastų, jog jam nusibodo žaisti šį 
žaidimą. Aličė atrodė giliai susimąsčiusi ir vos kilstelėjo an- 
takius. 

- Ir paskutinis dalykas, - tarė ir staiga atsistojo. - Jaunasis 
paprastai perneša savo žmoną per slenkstį. 

— Ką? 

— Turi paimti mane ant rankų ir nunešti ten. - Ji parodė į 
koridorių. - Paskui būsi laisvas. 

Matija papurtė galvą. Ji priėjo prie jo ir lyg mergytė ištiesė 
ranką. 


— Drąsiau, mano didvyri, - tarė erzindama. 

Nugalėtas Matija dar sykį patraukė pečiais ir, norėdamas 
ją pakelti, nerangiai pasilenkė. Dar niekada nebuvo nieko ne- 
šęs. Pakišo vieną ranką po jos keliais, kita apkabino per nuga- 
rą ir nustebo, kokia ji lengva. 

Kliuvinėdamas pasuko koridoriaus link. Per ploną marš- 
kinių audinį jautė besiskverbiantį Aličės alsavimą, akivaizdžiai 
per arti, ir girdėjo, kaip šiugžda grindimis velkamas šleifas. 
Kai žengė per slenkstį, pasigirdo sausas ir pratisas drykstelėji- 
mas, ir jis staiga sustojo. 

— Po galais! - sušuko. 

Greit pastatė Aličę ant grindų. Sijonas liko įstrigęs tarp 
durų vyrių. Buvo įplyšęs per sprindį ir panėšėjo į prasižioju- 

Matija laukė, kad Aličė ką nors pasakys, nusimins, ims 
priekaištauti. Jautė, kad turi atsiprašyti, bet juk ji pati labai 
norėjo šitos nesąmonės. 

Aličė įsistebeilijo į sudraskytą sijoną bejausmiu veidu. 

— Nieko nepadarysi, - pagaliau pratarė. - Juk, šiaip ar taip, 
jos daugiau niekam nereikia. 


VANDENY IR KRANTE 
(1998) 

Pirminiai skaičiai dalijasi tik iš vieno ir iš savęs. Jie užima 
savo vietą begalinėje natūrinių skaičių eilėje, kaip ir kiti su- 
spausti tarp dviejų panašių skaičių, bet truputį tolėliau nuo 
kitų. Tai nepatiklūs ir vieniši skaičiai, todėl Matijai jie atrodė 
nuostabūs. Kartais pagalvodavo, kad tokioje sekoje jie atsidū- 
rė per klaidą, kad ten pateko tarsi į spąstus, kaip perlai į vėri- 
nį. Kitais kartais jam atrodydavo, kad jie irgi norėjo būti tokie 
kaip visi, tiesiog paprasti skaičiai, bet dėl kažkokių priežasčių 
nesugebėjo. Ši antra mintis jį aplankydavo dažniausiai vakare, 
netvarkingai sumišusi su vaizdais, kurie užplūsta prieš miegą, 
kai protas nepajėgia sau pasakoti melų. 

Pirmaisiais mokymosi metais Matija sužinojo, kad tarp 
pirminių skaičių dar esama ypatingesnių už kitus. Matema- 
tikai juos vadina pirminiais dvyniais: tai pirminių skaičių 
poros, labai artimos, beveik kaimynės, nes tarp jų visada yra 
lyginis skaičius, neleidžiantis jiems susiliesti iš tikrųjų. Tai to- 
kie skaičiai kaip 11 ir 13, kaip 17 ir 19, 41 ir 43. Jei turi kan- 
trybės skaičiuoti, pamatai, kad tų porų pasitaiko vis rečiau. 
Tada aptinki vis vienišesnių pirminių skaičių, paklydusių toje 
tylioje ritmiškoje erdvėje, sudarytoje tik iš skaitmenų, ir tada 

tave apninka baimės nuojauta, kad iki šiol rastos skaičių po- 
ros atsitiktinės, kad jų tikrasis likimas - likti vienišoms. Bet 
kai nuleidi rankas, kai nebeturi jokio noro skaičiuoti, neti- 
kėtai susiduri su dar dviem glaudžiai sukibusiais dvyniais. 
Matematikai įsitikinę: eidami tolyn, tokių porų galime rasti 
ir daugiau, nors pasakyti, kur jos, įmanoma tik tada, kai jas 
surandi. 

Matija buvo įsitikinęs, kad Aličė ir jis - pirminiai dvyniai, 
vieniši ir pasiklydę, artimi, bet per mažai, kad susiliestų iš ti- 
krųjų. Šito niekada jai nesakė. Kai įsivaizduodavo, kaip pasi- 
pasakoja savo mintis, plonas prakaito sluoksnis nuo jo delnų 
visiškai išgaruodavo ir geras dešimt minučių jis negalėdavo 
paliesti jokio daikto. 

Vieną žiemos dieną grįžo namo praleidęs popietę pas 
Aličę, kur nieko neveikė, tik perjunginėjo televizoriaus ka- 
nalus, nors Matija nekreipė dėmesio nei į žodžius, nei į vaiz- 
dus. Dešinė Aličės koja, atremta į žemą svetainės staliuką, 
buvo užgrobusi jo matymo lauką, kaip gyvatės galva įsiki- 
busi į jį iš kairės. Aličė sulenkdavo ir ištiesdavo pirštus hi- 
pnotiškai tolygiai. Nuo pasikartojančio judesio jam skrandį 
ėmė slėgti kažkoks sunkumas ir nerimas, o kad tame kadre 
niekas nepasikeistų, Matija stengėsi kuo ilgiau neišleisti jo 
iš akių. 

Grįžęs namo, paėmė iš segtuvo pluoštelį švarių lapų, ga- 
nėtiną pluoštelį, kad popieriumi lengvai slystų plunksna ir 
nebraižytų kieto stalo paviršiaus. Delnais gerai išlygino lapo 
šonus, pirma viršutinius, paskui apatinius, tada šoninius. Iš- 
sirinko parkerį su pilnutėle kapsule, nuėmė gaubtelį ir, kad 
nepamestų, užmovė ant kito galo. Paskui neskaičiuodamas 
langelių ėmė rašyti pačiame lapo viduryje. 

2760889966649. Vėl užsuko parkerį ir padėjo šalia lapo. 
Garsiai perskaitė: dutūkstančiaiseptynišimtaimilijardųaštuo- 
niasdešimtdevynimilijonaidevynišimtaišešiasdešimtšešitūks- 
tančiaiketuriasdešimtdevyni. Tada dar sykį perskaitė, tarsi 
norėdamas šią garsiakalbę prisijaukinti. Nusprendė, kad šis 
skaičius bus jo. Buvo įsitikinęs, kad niekas kitas pasaulyje, 
niekas kitas visoje pasaulio istorijoje niekada nestabtelėjo ir 
neatkreipė dėmesio į šį skaičių. Tikriausiai niekas neužrašė jo 
popieriaus lape, juoba neperskaitė garsiai. 

Praėjus jaudulio valandėlei, žemiau nubrėžė dvi linijas ir 
parašė 2760889966651. Šitas jos, pamanė. Jo galvoje skaitme- 
nys įgavo blyškią Aličės kojos spalvą, išryškėjusią melsvų te- 
levizijos blyksnių šviesoje. 

Jie taip pat galėtų būti pirminiai dvyniai, pagalvojo Mati- 
ja. Jeigu jie yra... 

Nuo šios minties staiga sustojo ir ėmė ieškoti šiems skai- 
čiams daliklio. Su 3 buvo lengva: tik reikėjo skaičius sudėti 
ir įsitikinti, ar jie - 3-jų kartotinis. 5 reikia atmesti iš karto. 
Gal yra kokia taisyklė, skirta 7-iems, bet Matija jos nepri- 
siminė, todėl ėmė dalyti stulpeliu 11, 13 ir taip toliau, at- 
likdamas vis sudėtingesnius skaičiavimo veiksmus. Bandant 
atlikti šį veiksmą su 39, pirmą kartą jam užėjo miegas, ir ra- 
šiklis nusirito puslapiu. Priėjęs 47, sustojo. Sūkurys, pripil- 
dęs jam skrandį Aličės namuose, išsisklaidė, ištirpo raume- 
nyse lyg kvapai ore, ir jo nebejautė. Kambaryje buvo tik jis ir 
daugybė netvarkingai išmėtytų lapų, išmargintų bergždžiais 
dalybos veiksmais. Laikrodis rodė be penkiolikos minučių 
ketvirtą valandą ryto. 

Matija paėmė pirmąjį lapą su dviem viduryje užrašytais 
skaičiais ir pasijuto tarsi kvailys. Perplėšė jį per pusę, paskui 

dar sykį pusiau, kol kraštai pasidarė tokie kieti kaip skus- 
tuvo peiliukas, kad galėtų įlįsti po kairės rankos bevardžio 
piršto nagu. 


Per ketverius mokslo universitete metus matematika jį atve- 
dė į tolimiausius ir žaviausius žmogaus minties kampelius. 
Kaip kruopščiausią ritualą Matija persirašydavo visus teo- 
remų, kurias tik rasdavo, įrodymus. Net vasaros popietėmis 
jo kambaryje švieslaidės būdavo nuleistos. Jis dirbdavo prie 
dirbtinės šviesos. Nukraustydavo nuo stalo viską, kas galėtų 
atitraukti jo žvilgsnį, kad su popieriaus lapu jaustųsi iš ti- 
krųjų vienas. Rašydavo nesustodamas. Jeigu dvejodamas per 
ilgai užtrukdavo prie pastraipos ar padarydavo klaidą rašy- 
damas išraišką po lygybės ženklu, sviesdavo lapą ant grindų 
ir pradėdavo iš naujo. Pasiekęs šių puslapių, prigrūstų sim- 
bolių, raidžių ir skaičių, pabaigą, parašydavo raides OED*, 
ir jam atrodydavo, kad jis sutvarkė mažą pasaulio kampelį. 
Tada atsilošdavo į kėdės atkaltę ir sukryžiuodavo rankas, kad 
jos nesitrintų viena į kitą. 

Jis pamažu prarasdavo ryšį su puslapiu, simboliai, kurie 
dar prieš akimirką liejosi pagal riešo judesius, dabar jam at- 
rodydavo tolimi, įšalę vietoje, į kurią jam uždrausta patekti. 
Tamsoje skendinčioje galvoje vėl imdavo šėlti niūrios mintys 
ir tada Matija dažniausiai išsirinkdavo knygą, atsitiktinai atsi- 
versdavo ir vėl imdavo mokytis. 

Kompleksinė analizė, projektyvinė geometrija, tenzori- 
nis skaičiavimas neįstengė jo atitolinti nuo pradinės aistros 


* Ouod erat demonstrandum - tai ir reikėjo įrodyti (lot.). 

skaičiams. Matijai patikdavo skaičiuoti, pradėti nuo 1 ir to- 
liau gilintis į sudėtingas progresijas, kurias akimirksniu pats 
sugalvodavo. Jis leisdavosi skaičių vedamas, jam atrodydavo, 
kad pažįsta juos visus iki vieno. Tad kai atėjo metas išsirinkti 
diplominio darbo temą, nedvejodamas nudrožė pas profeso- 
rių Nikolį, abstrakčiosios matematikos dėstytoją. Profesorius 
niekada nebuvo jo egzaminavęs ir, be pavardės, Matija apie jį 
nieko nežinojo. 

Frančesko Nikolio kabinetas buvo ketvirtame devynio- 
liktojo amžiaus pastato aukšte, kur buvo įsikūrusi Matema- 
tikos katedra: švarus ir bekvapis kambarėlis, kur viskas buvo 
balta - sienos, lentynos, plastikinis rašomasis stalas ir ant jo 
riogsantis didžiulis kompiuteris. Matija taip tyliai pabarbeno 
į duris, kad Nikolis gerai nesuprato, ar beldžiasi pas jį, ar į 
gretimą kabinetą. Todėl atsiliepė: prašau, vildamasis, kad ne- 
apsijuokė. 

Matija atidarė duris ir įžengė vidun. 

- Labą dieną! - pasisveikino. 

— Laba diena! - atsakė Nikolis. 

Matijos žvilgsnis užkliuvo už nuotraukos, kabančios už 
profesoriaus nugaros: joje jis buvo jaunesnis, bebarzdis, lai- 
kė sidabrihę plokštelę ir spaudė ranką kaži kokiam svarbiam 
nepažįstamajam. Matija prisimerkė, bet perskaityti, kas toje 
plokštelėje parašyta, neįstengė. 

— Na? - paklausė Nikolis, apžiūrinėdamas jį rūsčiu veidu. 

- Norėčiau rašyti darbą apie Rymano zeta funkcijos nu- 
lius, - atsakė Matija, žiūrėdamas į dešinį profesoriaus petį, ant 
kurio pleiskanų sluoksnis priminė mažą žvaigždėtą dangų. 

Nikolis susuko grimasą, panašią į ironišką šypseną. 

— Atleiskit, bet kas jūs toks? - paklausė neslėpdamas iro- 
nijos ir susidėjo rankas už galvos, tarsi norėdamas pasimė- 
gauti trumpa pramoga. 

— Aš Matija Balosinas. Išlaikiau egzaminus ir norėčiau per 
metus parašyti diplominį darbą. 

- Ar turite studijų knygelę? 

Matija linktelėjo. Nusimetė nuo peties kuprinę, atsitūpė 
ant grindų ir ėmė joje raustis. Nikolis ištiesė ranką norėdamas 
paimti knygelę, bet Matija pats padėjo ją ant stalo krašto. 

Jau keletą mėnesių profesorius buvo priverstas laikyti 
daiktus toliau nuo savęs, kad galėtų geriau juos matyti. Jis 
greitai perbėgo akimis virtinę trisdešimtukų ir pagyrimų. Nė 
vienos klaidelės, nė vienos dvejonės, nė vieno neišlaikyto eg- 
zamino, pavyzdžiui, dėl blogai pasibaigusios meilės istorijos. 

Užvertė knygelę ir pažvelgė į Matiją atidžiau. Apsirengęs 
neutraliai ir atrodo, kad nežino, kaip užimti savo paties kūno 
erdvę. Profesorius pamanė, kad štai dar vienas iš tų, kuriems 
gerai sekasi mokslai, nes gyvenime jie tikri mulkiai. Kai tokie 
studentai atsiduria už gerai išvaikščiotų universiteto korido- 
rių, visada pasirodo niekam tikę. 

— Ar nemanote, kad temą turėčiau pasiūlyti aš? - stengda- 
masis kalbėti lėtai paklausė jis. 

Matija patraukė pečiais. Juodos jo akys lakstė stalo kraš- 
tais nuo dešinės į kairę. 

— Mane domina pirminiai skaičiai. Noriu rašyti apie Ry- 
mano zeta funkciją. 

Nikolis atsiduso. Paskui atsistojo ir priėjo prie baltos spin- 
tos. Ritmiškai šnopuodamas ėmė smiliumi vedžioti per kny- 
gų pavadinimus. Paėmė kelis rašomąja mašinėle spausdintus 
lapus, vienam kampe susegtus segikliu. 

— Gerai, gerai, - tarė duodamas lapus Matijai. - Ateisit, kai 
atliksit visus šio straipsnio skaičiavimus. Visus visutėlaičius. 

Matija paėmė lapus ir nė neperskaitęs pavadinimo įsikišo 
į atdarą suglebusią kuprinę, gulinčią prie kojos. Sumurmėjo: 
ačiū, išėjo iš kabineto ir uždarė už nugaros duris. 

Nikolis vėl atsisėdo į savo vietą ir pagalvojo, kaip apie šį 
naują ir netikėtą susitikimą per vakarienę niurzgėdamas pa- 
pasakos žmonai. 

džiaujančios mergiščios užgaidą. Vis dėlto dvidešimt trečiojo 
gimtadienio proga padovanojo jai veidrodinį „Kanoną“ su 
dėklu ir trikoju, ir ji padėkojo jam gražia ir kaip ledinio vėjo 
gūsis nesugaunama šypsena. Jis taip pat sumokėjo už šešių 
mėnesių kursus merijoje, ir Aličė nepraleido nė vienos pa- 
mokos. Jų susitarimas buvo ne tik aiškus, bet ir besąlygiškas: 
pirmiausia - universitetas. 

Paskui, kaip tik tada, taip aiškiai ir tiksliai, kokia būna li- 
nija, skirianti šviesą nuo tamsos, staiga pablogėjusi Fernandos 
sveikata visus tris įsuko į vis labiau gniuždančią naują parei- 
gų spiralę ir į neišvengiamą apatijos ir abipusio abejingumo 
kupiną finišą. Aličė liovėsi lankyti universitetą, o tėvas apsi- 
metė, kad nieko nepastebi. Savigrauža, kurios pradžia buvo 
iš kito laiko, kliudė jam ryžtingai primesti dukrai savo valią, 
ir jis beveik liovėsi su ja kalbėjęsis. Kartais jam atrodydavo, 
kad pakaktų trupučio, užtektų vieną vakarą įeiti į jos kambarį 

ir pasakyti... Ką pasakyti? Jo žmona dingsta iš šio gyvenimo, 
pamažu išgaruoja kaip šlapia dėmė ant marškinėlių, ir kar- 
tu atsileidžia gija, dar siejanti jį su dukra; toji gija jau velkasi 
žeme, suteikdama jai laisvę viską spręsti pačiai. 

Fotografuojant Aličei labiau patikdavo judesys nei re- 
zultatas. Patikdavo atidengti užpakalinį aparato vožtuvėlį 
ir maždaug centimetru pasukti naują juostą tiek, kad būtų 
galima įsprausti į griovelį ir tarti sau, kad šita tuščia plėvelė 
greitai kuo nors taps, bet dar nežinoti kuo, paskui kelissyk 
spragtelėti, tuščiai, nesitaikant, sufokusuoti, pasilenkti į priekį 
ir atsilošti atgal ir nuspręsti, ką daryti su tomis tikrovės atkar- 
pomis - padidinti, sumažinti ar sudarkyti. 

Kaskart, kai išgirsdavo fotoaparato spragtelėjimą, paskui 
silpną čirškesį, prisimindavo, kaip būdama maža kalnų name- 
lio sode gaudydavo žiogus taure sudėtais delnais. Jai atrodė, 
kad tas pats nutinka ir fotografuojant - ji gaudo laiką ir su- 
stingdo jį celiulioide tuo metu, kai jis lekia kiton akimirkon. 

Kursuose buvo išmokyta, kad fotoaparato juostą reikia du- 
kart apvynioti apie riešą: jei kas norėtų jį pavogti, kartu turė- 
tų nutraukti ir ranką. Dievo Motinos ligoninės, kurioje buvo 
slaugoma jos motina, koridoriuje Aličė nebijojo, kad kas nors 
gali atsitikti, bet taip nešioti savo „Kanoną jau buvo įpratusi. 

Ji žingsniavo palei dvispalvę sieną, kartais užkliudydama 
ją dešiniuoju petimi, kad nesusidurtų su žmonėmis. Rytinės 
lankymo valandos buvo ką tik prasidėjusios, ir žmonės plūdo 
ligoninės koridoriais lyg skysta masė. 

Aliuminio ir sluoksniuotos faneros palatų durys buvo at- 
daros. Iš kiekvienos sklido specifinis, tik jai būdingas kvapas. 
Onkologija kvepėjo dezinfekavimo priemonėmis ir alkoholy- 
je išmirkusia marle. 

Motina miegojo nesavu miegu, aparatai, prie kurių buvo pri- 
jungta, nekėlė jokio garso. Šviesa buvo silpna, migdanti. Va- 
zoje ant palangės stovėjo pamerktos raudonos gėlės: vakar jų 
atnešė Soledad. 

Aličė padėjo delnus ir aparatą ant lovos krašto, kur pa- 
klodės, per vidurį pakeltos motinos kūno apybraižų, buvo vėl 
išsilyginusios. 

Ji ateidavo kiekvieną dieną ir nieko neveikdavo. Viską pa- 
darydavo slaugės. Įsivaizdavo, kad jos vaidmuo - kalbėtis su 
motina. Taip daro daugelis, jie elgiasi taip, tarsi ligonis suge- 
bėtų išgirsti jų mintis, suvokti, kas stovi šalia ir kalbasi su sa- 
vimi, tarsi liga galėtų atverti tarp žmonių ypatingą suvokimo 
kanalą. 

Vis dėlto šį rytą ji atsinešė plaukų šepetį. Išsiėmė iš ran- 
kinės ir švelniai, stengdamasi neįdrėksti veido, sušukavo mo- 
tinai plaukus, bent tuos, kurie nebuvo prispausti pagalvės. 
Motina gulėjo nejudėdama ir lyg lėlė nuolanki. 

Aličė ištraukė motinos rankas iš po paklodės ir paguldė 
greta, kad atsipalaiduotų. Dar vienas tirpalo lašas nubėgo la- 
šine žemyn ir dingo Fernandos venose. 

Aličė atsisėdo kojūgalyje, aparatą padėjo ant aliuminio 
strypo. Užmerkė kairę akį, kitą prispaudė prie vaizdo ieškiklio. 
Motiną fotografavo pirmą kartą. Paspaudė mygtuką, paskui 
truputį pasilenkė į priekį, stengdamasi nesujudinti kadro. 

Ją beveik išgąsdino kažkoks šnaresys, ir visa palata staiga 
nušvito. 

— Dabar geriau? - paklausė vyro balsas už nugaros. 

Aličė atsigręžė. Prie lango stovėjo gydytojas ir tampė švie- 
solaidžių virvelę. Buvo jaunas. 

-— Taip, ačiū, - padėkojo Aličė truputį sutrikusi. 

Gydytojas susikišo rankas į balto chalato kišenes ir ėmė ją 
stebėti, tarsi laukdamas, kada ji dar sykį spragtels aparatą. Ji 
pasilenkė į priekį ir padarė dar vieną kadrą beveik negalvoda- 
ma, tarytum patenkindama jo norą. 

Tikriausiai mano, kad aš pamišusi, tarė sau. 

Tuo metu gydytojas abejingai priėjo prie motinos lovos. 
Žvilgtelėjo į ligos istoriją. Skaitydamas ją prisimerkė, ir jo 
akys susitraukė į mažą plyšelį. Priėjo prie lašinės ir nykščiu 
pasuko ratuką. Lašai ėmė ristis žemyn greičiau ir jis ėmė 
patenkintas juos stebėti. Aličė pamanė, kad jo judesiai savo- 
tiškai ramina. 

Gydytojas priėjo prie jos ir abiem rankom įsikibo į lovos 
skersinį. 

- Seselės apsėstos, - paaiškino jis. - Nori, kad visur 
būtų tamsu. O juk jau ir dabar čia sunku atskirti dieną nuo 
nakties. 

Jis atsisuko ir nusišypsojo. 

- Jūs duktė? 

- Taip. 

Jis linktelėjo be jokios užuojautos. 

— Aš gydytojas Rovelis, - prisistatė. Paskui, tarsi pagalvo- 
jęs, pridūrė: - Fabijus. 

Aličė paspaudė jam ranką ir taip pat prisistatė. Netardami 
nė žodžio, kurį laiką stebėjo miegančią Fernandą. 

Paskui gydytojas du kartus pabarbeno į lovos metalą, ir 
šis tuščiai skimbtelėjo. Eidamas pro ją, jis pasilenkė prie jos 
ausies. 

— Nesakyk, kad aš, - sušnabždėjo merkdamas akį ir rody- 
damas į šviesos užlietus langus. 

Pasibaigus lankymo valandoms Aličė laiptais nulipo du aukš- 
tus, pasiekė vestibiulį ir pro stiklines automatines duris išėjo 
į lauką. Perėjo kiemą ir sustojo prie kiosko. Suprakaitavu- 
sio seno pardavėjo paprašė butelio gazuoto vandens. Norėjo 
valgyti, bet buvo įpratusi beveik visiškai valdyti savo norus. 
Gazuoti gėrimai buvo viena iš jos gudrybių, jie pripildydavo 
skrandį bent iki tol, kol praeis kritinis momentas ir ji pamirš 
pietus. 

Truputį nerangiai, nes trukdė ant riešo kabantis aparatas, 
mažoje rankinėje ji ėmė ieškoti piniginės. 

— Aš užmokėsiu, - kažkas tarė už nugaros. 

Gydytojas Fabijus, su kuriuo susipažino vos prieš pusva- 
landį, ištiesė ranką, padavė banknotą kioskininkui ir nusišyp- 
sojo Aličei, kad neprieštarautų. Vietoj balto chalato vilkėjo 
mėlynais marškinėliais trumpomis rankovėmis. Nuo jo skli- 
do stiprus odekolono kvapas - anksčiau jo neužuodė. 

- Ir vieną kolos, - pridūrė atsigręžęs į kioskininką. 

- Ačiū, - padėkojo Aličė. 

Ji pamėgino atsukti butelio kamštį, bet jis nė nekrustelėjęs 
išsprūdo pro pirštus. 

— Ar galiu? - paklausė Fabijus. 

Paėmė buteliuką jai iš rankų ir suėmęs nykščiu ir smiliumi 
atidarė. Aličė pamanė, kad šis judesys niekuo neypatingas, ji 
taip pat būtų atidariusi, kaip ir bet kuris žmogus, jeigu tik jos 
rankos nebūtų tokios prakaituotos. Ir vis dėlto tas judesys jai 
atrodė keistai žavus, tarsi jos garbei atliktas mažas žygdarbis. 

Fabijus padavė jai vandenį, ji vėl padėkojo. Gėrė kiekvie- 
nas iš savo buteliuko ir paslapčiom žvilgčiojo vienas į kitą, 

tarsi svarstydami, ką dar pasakyti. Fabijaus plaukai buvo 
trumpi ir susiraitę sruogelėmis. Ten, kur ant jų krisdavo tie- 
sioginiai saulės spinduliai, iš kaštoninių jie virsdavo rausvais. 
Aličei atrodė, kad jis žino, kaip saulė žaidžia jo plaukais, žino 
viską apie save ir apie viską aplinkui. 

Tarsi nebyliu abiejų susitarimu kartu paėjo kelis žingsnius 
nuo kiosko. Aličė nežinojo, kaip atsisveikinti. Jautėsi skolinga, 
iš dalies todėl, kad jis pavaišino ją vandeniu, iš dalies dėl to, 
kad padėjo atidaryti butelį. Teisybę pasakius, nebuvo tikra, ar 
nori taip greitai su juo atsisveikinti. 

Fabijus suprato. 

— Ar galiu palydėti tave ten, kur tu eini? - įžūliai paklau- 
sė jis. 

Aličė paraudo. 

— Einu prie automobilio. 

— Tada - prie automobilio. 

Ji nepasakė nei taip, nei ne, tik nusišypsojo žiūrėdama į 
šalį. Fabijus padarė ceremoningą judesį, reiškiantį, kad aš - 
paskui tave. 

Jie perėjo prospektą, įsuko į mažesnę gatvelę ir nužings- 
niavo medžių nuo saulės neapsaugotu šaligatviu. 

Iš Aličės, žengiančios šalia, šešėlio gydytojas suprato, 
kad ji šlubčioja. Dešinysis petys, kurį spaudė fotoaparatas, 
buvo tarsi kontrapunktas kietos lyg lazda kairės kojos linijai. 
Nerimą keliantį Aličės plonumą dar labiau išryškino pailgas 
šešėlis, jis atrodė vieno matmens, it tamsus segmentas, iš- 
sišakojęs į dvi proporcingas galūnes ir tiek pat mechaninių 
protezų. 

— Susižeidei koją? - paklausė jis. 

— Ką? - sunerimusi paklausė Aličė. 

— Klausiau tavęs, ar susižeidei koją, - pakartojo jis. - Pa- 
stebėjau, kad šlubuoji. 

Aličė pajuto, kaip jai susitraukė ir sveikoji koja. Pabandė 
eiti tvarkingiau, iš visų jėgų stengdamasi sulenkti nesveiką 
koją, kol pajuto, kad ją skauda iš tikrųjų. Jai toptelėjo, koks 
vis dėlto žiaurus ir tikslus žodis „šlubuoti“. 

- Nelaimingas atsitikimas, - atsakė. Paskui, lyg atsiprašy- 
dama, pridūrė: - Labai seniai. 

— Avarija? 

— Ne, slidinėjimas. 

— Dievinu slidinėti, - karštai pareiškė Fabijus, būdamas 
tikras, kad rado dingstį pasikalbėti. 

— O aš nekenčiu, - atkirto Aličė. 

- Gaila. 

- Taip, gaila. 

Jie žingsniavo vienas šalia kito daugiau nesikalbėdami. 
Jaunasis gydytojas ėjo apgaubtas ramybės aureolės, tvirtos ir 
skaisčios savimi pasitikinčio žmogaus erdvės. Jo lūpose šyp- 
sena žaidė net ir tada, kai jis nesišypsojo. Nė kiek nesivaržė, 
tarsi kasdien ligoninės palatoje jam būtų pasitaikiusi pro- 
ga sutikti merginą, plepėti su ja ir palydėti iki automobilio. 
O Aličė jautėsi medinė. Jos sausgyslės būdravo, ji juto, kaip 
braška sąnariai, kaip prie kaulų limpa įsitempę raumenys. 

Norėdama pasakyti, kad šitas mano, ji parodė aikštelėje 
stovintį „Fiat 600“, ir Fabijus skėstelėjo rankomis. Už jų nu- 
garų gatve pralėkė mašina. Iš pradžių tarsi iš niekur pasigirdo 
vis garsėjantis burzgesys, paskui ėmė pamažu slopti, kol pa- 
galiau dingo suvis. 

— Vadinasi, tu fotografė? - paklausė gydytojas, norėdamas 
laimėti laiko. 

— Taip, - nevalingai atsakė Aličė. Ir akimirksniu pasigailė- 
jo. Kol kas ji tik mergina, kuri metė universitetą ir dabar kla- 
joja gatvėm beveik aklai spragsėdama fotoaparatu. Ji paklausė 
savęs, ar to pakanka tapti fotografu, ir kokia toji tiksli riba 
tarp kažkuo būti ar nebūti. 

Ji prikando ploną lūpą. 

— Tarkim, taip, - pridūrė. 

- Ar galiu? - paklausė Fabijus, tiesdamas ranką į foto- 
aparatą. 

Aličė nusivyniojo juostelę nuo riešo ir padavė aparatą. Jis 
pavartė jį rankose. Atidengė objektyvą ir nukreipė į save, pas- 
kui aukštyn, į dangų. 

— Oho! - nusistebėjo jis. - Atrodo tikro profesionalo. 

Ji paraudo, ir gydytojas norėjo grąžinti jai aparatą. 

- Jei nori, gali pafotografuoti, - tarė Aličė. 

— Ne, ne, dėl Dievo meilės! Aš nemoku. Fotografuok tu. 

— O ką? 

Fabijus apsidairė. Dvejodamas pasuko galvą į vieną pusę, 
tada į kitą. Ir gūžtelėjo pečiais. 

— Mane, - atsakė jis. 

Aličė įtariai pažvelgė į jį. 

— O kodėl tave? - pati to nenorėdama paklausė truputį 
vylingai. 

— Todėl, kad tada turėsi vėl su manim susitikti, bent jau 
tam, kad parodytum. 

Aličė valandėlę dvejojo. Pirmą kartą taip atidžiai pažvelgė 
Fabijui į akis, ir jai nepavyko nė sekundės atlaikyti jų žvilgs- 
nio. Buvo mėlynos, be jokio šešėlio, tyros kaip dangus už jo 
nugaros, ir ji pasijuto sutrikusi, tarsi nuoga atsidūrusi didžiu- 
liame kambaryje. 

Gražus, pamanė Aličė. Toks gražus, koks gražus gali būti 
vaikinas. 

Nutaikė vaizdo ieškiklį tiesiai jam į veidą. Nė kiek ne- 
sutrikęs gydytojas nusišypsojo. Net nepalenkė galvos, kaip 
paprastai žmonės elgiasi prieš objektyvą. Aličė sufokusavo 
vaizdą, paskui nykščiu paspaudė mygtuką. Ore pasigirdo 
spragtelėjimas. 

Į Nikolio kabinetą Matija prisistatė praėjus savaitei po pirmo- 
jo jųdviejų susitikimo. Profesorius jį atpažino iš beldimosi, 
ir tai jį nepaprastai sutrikdė. Pamatęs įžengiant Matiją, giliai 
įkvėpė, pasirengęs vaikiną aprėkti, vos tik jis pasakys kažką 
panašaus į tokius žodžius kaip: Yra dalykų, kurių aš nesu- 
prantu, arba: Noriu paprašyti, kad man paaiškintumėte kai 
kurias vietas. Jei būsiu pakankamai kandus, pagalvojo Niko- 
lis, gal man pavyks jo atsikratyti. 

Matija paprašė leidimo įeiti ir nežiūrėdamas profesoriui 
į veidą padėjo ant stalo krašto straipsnį, kurį tas buvo jam 
davęs išnagrinėti. Nikolis pakėlė jį ir jam iš rankų išsprūdo 
krūvelė sunumeruotų, dailia rašysena išmargintų lapų. Su- 
rinkęs juos rado kruopščiai atliktą straipsnio analizę. Greitai 
perbėgo lapus akimis ir suprato, kad jų nereikia nuodugniai 
tikrinti: vien pažvelgus į tvarkingus lapus galima patikėti, kad 
darbas atliktas be priekaištų. 

Jis liko truputį nusivylęs, nes jautė, kaip jau gerklėje su- 
sikaupęs įniršis staiga įstrigo lyg koks aikštingas čiaudulys ir 

toliau nė iš vietos. Ilgai linkčiojo galvą, veltui stengdamasis 
užgniaužti pavydo proveržį tam tipui, kuris atrodo taip nepri- 
sitaikęs prie gyvenimo, tačiau, be abejonės, gabus šiam daly- 
kui, toks gabus, koks jis iš tikrųjų niekada nesijautė. 

— Labai gerai, - pagaliau ištarė, bet sau, nėmaž neketinda- 
mas jo girti. Paskui, akivaizdžiai pabrėždamas, kad jam nuo- 
bodu, tarė: - Paskutinėse pastraipose yra iškeltas tam tikras 
uždavinys, susijęs su kai kuriais zeta funkcijos pokyčiais... 

- Man pavyko, - pertraukė jį Matija. - Regis, aš iš- 
sprendžiau. 

Nikolis pažvelgė į Matiją pirma įtariai, paskui su akivaiz- 
džia panieka. 

- Tikrai? 

- Paskutiniame užrašų puslapyje. 

Profesorius sudrėkino smilių liežuviu ir pervertė lapus iki 
galo. Suraukęs kaktą greitai perskaitė Matijos sprendimą, ne- 
daug ką suprasdamas, bet ir nelabai radęs ko prikišti. Tada 
ėmė skaityti iš naujo, lėčiau, ir šį kartą Matijos sprendimas 
jam pasirodė aiškus, paprastas ir tikslus, nors vietomis pri- 
margintas diletanto išvedžiojimų. Skaitant toliau, jo kakta 
atsileido, ir jis ėmė nesąmoningai glostytis apatinę lūpą. Už- 
miršo Matiją, kuris sėdėjo lyg prišalęs toje pačioje vietoje ir 
tik būtų teisinga, tarsi visas jo gyvenimas būtų priklausęs nuo 
profesoriaus nuosprendžio. Tačiau kartodamas šiuos žodžius 
vis dėlto neįsivaizdavo, kad taip bus iš tikrųjų. 

Nikolis vėl atsargiai padėjo lapus ant stalo, atsikolė į kėdės 
atkaltę ir mėgstama poza susikryžiavo rankas už galvos. 

— Ką gi, turiu pasakyti, kad esate visiškai pasirengęs, — 
tarė jis. 

Diplominio darbo gynimas buvo numatytas gegužės pabaigo- 
je, ir Matija paprašė tėvų jame nedalyvauti. Kodėl? - teįstengė 
paklausti motina. Žiūrėdamas į langą, jis papurtė galvą. Už 
stiklo stovėjo tamsos siena ir atspindėjo tris atvaizdus prie 
keturkampio stalo. Matija pastebėjo, kaip tėvas paima mamos 
ranką, o kita ranka rodo, kad neprieštarautų. Paskui pamatė 
motinos atspindį, kaip ji atsikelia nuo stalo prisidengusi bur- 
ną ranka, atsuka čiaupą ir ima plauti indus, nors jie dar ne- 
baigė vakarieniauti. 

Diplomo gynimo diena atėjo kaip ir visos dienos, ir Matija 
atsikėlė dar nespėjus sučirkšti žadintuvui. Vaiduokliai, kurie 
minučių. Svetainėje jis nieko nerado, tik mėlyną kostiumą, 
elegantišką ir naują, gulintį prie šviesiai raudonų, kruopščiai 
išlygintų marškinių. Ant jų buvo tik raštelis Mūsų diploman- 
tui, pasirašytas Mama ir tėtis, bet tėvo braižu. Matija apsiren- 
gė ir išėjo iš namų nė nedirstelėjęs į veidrodį. 

Apsigynė diplominį darbą žiūrėdamas komisijos nariams 
į akis, kiekvienam skirdamas vienodai laiko ir nedrebančiu 
balsu. Pirmoje eilėje sėdintis Nikolis rimtai linksėjo ir paslap- 
čiomis sekė, kaip didėja nuostaba kolegų veiduose. 

Kai atėjo metas skelbti rezultatus, Matija stojo į eilę kartu 
su kitais kandidatais. Jie buvo vieninteliai, stovintys didžiulė- 
je auditorijoje. Matija jautė, kaip nugara tarsi skruzdės laksto 
žiūrovų žvilgsniai. Stengėsi prasiblaškyti, įvertinti auditorijos 
dydį, pirmininko ūgį, bet dilgsėjimas pakilo sprandu, išsiša- 
kojo ir ėmė tvinksėti smilkiniuose. Įsivaizdavo tūkstančius 

mažų vabzdžių, lendančių jam į ausis, tūkstančius alkanų 
kandžių, rausiančių urvus jo smegenyse. 

Žodžiai, kuriuos pirmininkas kartojo kiekvienam diplo- 
mantui, jam atrodė vis ilgesni, juos užgožė jo galvoje kylantis 
gaudesys, ir kai atėjo jo eilė, neišgirdo savo pavardės. Ger- 
klę užgniaužė kietas gumulas, panašus į ledo kubelį. Matija 
paspaudė pirmininkui ranką, ir ji jam pasirodė tokia sausa, 
kad jis nesąmoningai ėmė ieškoti metalinės sagties, nors 
jos nebuvo. Tarsi šniokščianti potvynio banga visi atsistojo. 
Priėjęs jo pasveikinti Nikolis du kartus paplekšnojo jam per 
petį. Dar nepasibaigus plojimams, Matija išėjo iš auditorijos 
ir greitai nužingsniavo koridoriumi, pamiršęs, jog pirma turi 
atsiremti į grindis kojų pirštais, kad nesigirdėtų, kaip jis eina 
durų link. 

Man pavyko, pavyko, tyliai kartojo. Bet juo artėjo prie 
durų, juo skausmingiau juto skrandyje didėjančią tuštumą. 
Lauke smogė saulės šviesa, karštis ir eismo gaudesys. Ženg- 
damas per slenkstį susverdėjo, tarsi bijodamas pargriūti ant 
cementinio laiptelio. Vos žvilgtelėjęs suskaičiavo ant šaliga- 
tvio šešiolika žmonių. Daugelis laikė gėlių puokštes - tikriau- 
siai laukė savo diplomantų. Akimirką Matijai toptelėjo, kad 
būtų gerai, jeigu bent kas nors lauktų ir jo. Norėjo su kuo nors 
pasidalyti savo kūno svoriu, tarsi jo galvos turinys staiga būtų 
pasidaręs per sunkus kojoms. Akimis paieškojo tėvų, paieš- 
kojo Aličės ir Deniso, bet pamatė tik nepažįstamus žmones, 
nervingai žvilgčiojančius į laikrodį, besivėduojančius nežinia 
iš kur ištrauktais popieriaus lapais, rūkančius, garsiai kalban- 
čius ir nieko nesuvokiančius. 

Pažvelgė į papiruso ritinį, kurį laikė rankoje. Jame gražiu 
kursyvu buvo parašyta, kad Matija Balosinas - diplomantas, 


125 


specialistas, suaugęs vyras, kad jam atėjo laikas susitikti su 
gyvenimu ir kad kelias, kuriuo ėjo užmerkęs akis ir užsikim- 
šęs ausis nuo pirmos klasės iki diplomo, baigėsi. Jam vis dar 
buvo sunku kvėpuoti, tarsi būtų pritrūkęs dvasios iki galo už- 
baigti ciklui. 

— O kas dabar? - paklausė savęs. 

Maža sukaitusi ponia pasakė: atsiprašau, ir jis pasitraukė 
leisdamas jai įeiti. Jis taip pat įėjo paskui ją, tarsi ji būtų galė- 
jusi atsakyti į jo klausimus. Nužingsniavo atgal koridoriumi 
ir užlipo į antrą aukštą. Įžengė į biblioteką ir atsisėdo į įprastą 
vietą prie lango. Papirusą pasidėjo šalia ant tuščios kėdės ir 
ištiesė rankas ant stalo. Sukaupė dėmesį į kvėpavimą, vis dar 
stringantį kažkokioje urduliuojančioje mūšoje tarp gerklės ir 
plaučių apačios. Taip užeidavo ir kitais kartais, bet trukdavo 
kur kas trumpiau. 

Tu negali pamiršti, kaip tai atsitinka, tarė sau. To negali 
pamiršti, ir viskas. 

Iškvėpė iš plaučių visą orą ir kelias sekundes sulaikė 
kvapą. Paskui plačiai išsižiojo ir taip giliai įkvėpė, kad net 
suskaudo krūtinės raumenis. Šįsyk įkvėpis pasiekė plaučių 
apačią, ir Matijai pasirodė, kad jis mato deguonies moleku- 
les, baltas ir apskritas, pasklidusias po arterijas ir sūkuriu vėl 
lekiančias į širdį. 

Tokia poza sėdėjo begalę laiko, nieko negalvodamas, ne- 
pastebėdamas įeinančių ir išeinančių studentų, sykiu sustin- 
gęs ir apimtas nerimo. 

Paskui, visai netikėtai, prieš akis šmėstelėjo raudona 
dėmė, ir Matija krūptelėjo. Jo akys nukrypo į celofanan įvy- 
niotą rožę, kurią kažkas šiurkščiai lyg antausį tėškė ant suolo. 
Žvilgsnis nuslydo gėlės koteliu, ir jis atpažino Aličės ranką at- 

sikišusiais krumpliais, kiek rausvesniais, palyginti su blyškiais 
pirštais, ir apskritais, iki pat pagalvėlių nukirptais nagais. 

— Tu tikras šūdžius. 
kad regi šią sceną iš tolo, iš kažkokios miglotos vietos, kurios 
jau gerai neprisimena. Kai grįžo į artimesnę tikrovę, Aličės 
veidas jam pasirodė nenusakomai liūdnas. 

— Kodėl man nesakei? - toliau piktinosi ji. - Turėjai mane 
įspėti. Turėjai. 

Pavargusi Aličė susmuko priešais Matiją ant kėdės. Purty- 
damas galvą, jis pažvelgė laukan, į gatvę. 

— Kaip tu... - pradėjo Matija. 

- Iš tavo tėvų. - Aličė staiga atsisuko ir įsispitrėjo į jį iš 
pykčio kunkuliuojančiomis mėlynomis akimis. - Ar tau at- 
rodo normalu? 

Matija kiek padvejojo, paskui papurtė galvą ir tuo pat 
metu kartu su juo ant suglamžyto celofano paviršiaus sujudė- 
jo kažkoks neryškus, iškreiptas siluetas. 

— Aš visą laiką įsivaizdavau, kad būsiu čia. Įsivaizdavau 
daugybę kartų. O tu... 

Aličė nutilo, nes žodžiai įstrigo tarp dantų. O Matija vis 
mąstė, kaip ši akimirka staiga tapo tokia reali. Pabandė prisi- 
minti, kur ką tik buvo, bet nesėkmingai. 

— Nieko, - baigė Aličė. - Tu nieko. Kaip visada. 

Jis pajuto, kaip jo galva grimzta į pečius ir kiauše vėl ima 
bruzdėti kandys. 

— Tai nebuvo svarbu, - sušnabždėjo jis. - Nenorėjau, kad... 

— Tylėk! - šiurkščiai nutraukė jį Aličė. Prie gretimų suolų 
kažkas švilptelėjo: ššš, ir tas švilptelėjimas dar kelias sekundes 
aidėjo stojusioje tyloje. 

tau viskas gerai? 

- Nežinau. Truputį svaigsta galva. 

Aličė atsistojo. Nusibraukė plaukus nuo kaktos kartu su 
nemaloniomis mintimis, paskui pasilenkusi pabučiavo Matiją 
į skruostą - tyliai ir švelniai, akimirksniu išvaikydama visus 
vabzdžius. 

- Tu, žinoma, pasirodei puikiai, - pasakė jam į ausį. - Aš 
žinau. 

Matija pajuto, kaip jos plaukai kutena jam kaklą. Pajuto 
juodu skiriančią švelnią oro tuštumą, priplūstančią jos ši- 
lumos ir lengvai lyg medvilnė spaudžiančią jam odą. Staiga 
panoro ją prisitraukti, bet tarsi užmigusios jo rankos nė ne- 
krustelėjo. 

Aličė atsitiesė. Paėmė nuo kėdės diplomą, išvyniojo ir 
pusbalsiu skaitydama nusišypsojo. 

— Oho! - pagaliau pasakė. Jos balse pasigirdo džiaugsmin- 
gos gaidelės. - Turim atšvęsti. Na, diplomante, stokis, - pa- 
liepė. 

Ji ištiesė ranką Matijai. Kiek padvejojęs, jis paėmė ją. Lei- 
dosi vedamas iš bibliotekos su tokiu pat pasitikėjimu, kaip ir 
prieš kelerius metus, kai leidosi nutempiamas į mergaičių tu- 
aletą. Nuo tada jų rankų proporcijos pasikeitė. Dabar jo pirš- 
tai apgaubė Aličės pirštus lyg šiurkščios kriauklės geldutės. 

— Kur mes einam? - paklausė jis. 

- Pasivažinėti. Lauke saulė. Tau reikia bent truputį jos 
pagauti. 

Juodu išėjo į lauką ir šįkart Matija neišsigando šviesos, 
eismo ir priešais duris susirinkusių žmonių. 

Važiavo atsidarę automobilio langus. Aličė vairavo abiem 

rankom laikydama vairą ir dainavo Pictures of you, mėgdžio- 
dama žodžių, kurių nemokėjo, skambesį. Matija jautė, kaip 
pamažu atsileidžia raumenys ir prisitaiko prie sėdynės. Jam 
atrodė, kad automobilis palieka tamsų lipnų pėdsaką, sudary- 
tą iš jo praeities ir rūpesčių. Pamažu pasijuto lengvesnis, lyg 
tuštėjantis ąsotis. Užsimerkė ir akimirką jam pavyko pasklan- 
dyti su vėju, gaivinančiu veidą, ir su Aličės balsu. 

Atsimerkęs atpažino į jo namus vedančią gatvę. Pamanė, 
gal jie bus surengę netikėtą vakarėlį, ir ėmė melstis, kad taip 
nebūtų. 

— Na, tai kur mes važiuojam? - vėl paklausė. 

— Hm, - suniurnėjo Aličė. - Nesuk galvos. Jei kada nors 
užsimanysi mane pavažinėti ir tu, taip pat turėsi teisę rinktis. 

Pirmą kartą Matija pasigailėjo, kad jam dvidešimt dveji ir 
jis dar neturi vairuotojo pažymėjimo. Tai buvo dar vienas da- 
lykas, į kurį jis nekreipė dėmesio, dar vienas akivaizdus vaiki- 
no gyvenimo žingsnis, kurio jis nusprendė nežengti, kad tik 
būtų toliau nuo gyvenimo mechanizmų. 

Kaip ir nevalgė kukurūzų traškučių kine, nesėdėjo ant 
suolo atkaltės, nedrįso nesilaikyti tėvų įvestos komendanto 
valandos, nežaidė futbolo iš sidabrinės folijos susuktu ka- 
muoliu ir nestovėjo nuogas priešais merginą. Pamanė, kad 
nuo šios akimirkos viskas bus kitaip. Nusprendė kuo greičiau 
gauti vairuotojo pažymėjimą. Tai padarys dėl Aličės, kad ga- 
lėtų ją pavažinėti. Bijojo prisipažinti, bet kai būdavo su ja, jam 
atrodydavo, kad verta daryti visus tuos įprastus dalykus, ku- 
riuos daro normalūs Žmonės. 

Kai jau buvo prie pat Matijos namų, Aličė pasuko į kitą 
pusę. Įvažiavo į pagrindinį kelią ir pastatė automobilį tolėliau, 
priešais parką. 

- Voila, - pasakė ji. Atsisegė saugos diržą ir išlipo iš au- 
tomobilio. 

Matija sėdėjo tarsi prikaltas prie sėdynės, įsmeigęs akis į 
parką. 
— Na? Lipi? 

— Čia - ne. 

- Tik nebūk kvailys. 

Matija papurtė galvą. 

- Važiuojam kur nors kitur, - paprašė jis. 

Aličė apsidairė. 

- Kas yra? - neatstojo ji. - Juk mudu tik važinėjamės. 

Priėjo prie lango iš Matijos pusės. Sėdėjo įsitempęs, tarsi 
kažkas būtų suvaręs jam peilį į nugarą. Buvo įsikibęs į pra- 
virų durelių rankeną ir stebeilijosi į medžius, augančius už 
kelių šimtų metrų. Žali platūs lapai dengė jų gumbuotus 
skeletus, trupmeninę šakų struktūrą. Jie slėpė savo baisiąją 
paslaptį. 

Niekada daugiau jis nebuvo įkėlęs kojos į šį parką. Pasku- 
tinį kartą čia buvo su policija - tą dieną, kai tėvas pasakė: 
duok ranką mamai, o ji įsikišo savąją į kišenę. Tądien abi jo 
rankos buvo sutvarstytos nuo pirštų iki alkūnių storu tvars- 
čiu, apvyniotu tiek kartų, kad nebūtų įstengęs jo nupjauti net 
pjūklu. Jis parodė policininkams vietą, kur sėdėjo Mikela. Jie 
norėjo žinoti tikslią vietą ir nufotografavo ją pirma iš toli, 
paskui iš arti. 

Grįždamas automobiliu namo, pro langą matė ekskavato- 
rius, grūdančius savo mechanines rankas į upę, traukiančius 
iš jos didžiules krūvas juodų šlapių žemių ir sunkiai verčian- 
čius jas ant kranto. Matija pastebėjo, kad motina kiekvienąsyk 
sulaiko kvapą ir laukia, kol ant žemės išsisklaidys purvo krū- 

va. Toje pliurzėje turėjo būti Mikela, bet jos nebuvo. Ir niekas 
niekada jos nerado. 

— Važiuojam iš čia. Prašau, - pakartojo Matija. Balsas ne- 
buvo maldaujantis, veikiau suirzęs. 

Aličė vėl įlipo į automobilį. 

— Kartais aš nesuprantu, ar... 

- Čia aš palikau savo seserį dvynę, - pertraukė jis negyvu, 
beveik ne žmogaus balsu. Pakėlė ranką ir smiliumi parodė į 
parko medžius. Ir tarsi būtų užmiršęs, nenuleido jos, paliko 
kyboti ore. 

— Dvynę? Ką čia šneki? Tu neturi sesers dvynės. 

Neatitraukdamas akių nuo medžių, Matija lėtai link- 
telėjo. 

- Ji buvo gyvas mano atvaizdas. Tarsi iš akies traukta. 

Paskui, Aličei nespėjus jo iškamantinėti, viską išklojo pats. 
Išpylė visą istoriją, išsiveržusią tarsi vanduo iš užtvankos. Pa- 
pasakojo apie slieką, vakarėlį, „Lego“ konstruktorių, upę, sti- 
klo šukes, ligoninės lovą, teisėją Berardiną, kvietimą į televi- 
ziją, psichiatrą, viską, ko niekam niekada nebuvo pasakojęs. 
Kalbėjo į ją nežiūrėdamas ir nesijaudindamas. Paskui nutilo. 
Dešine ranka apsičiupinėjo po sėdyne, bet užčiuopė tik apva- 
lumus. Nusiramino. Vėl pasijuto toli, svetimas savo kūnui. 

Aličė ranka vos palietė jam smakrą ir švelniai atsuko jo 
veidą į save. Matija pastebėjo tik artėjantį šešėlį. Jis nevalingai 
užsimerkė, pajuto karštas Aličės lūpas ant savųjų, jos, o gal ne 
jos, ašaras ant savo skruostų ir pagaliau tokias lengvas rankas, 
kurios tvirtai laikė jo galvą, gaudė mintis ir visas įkalindavo 
erdvėje, kurios tarp jų jau nebuvo. 


131 


24 


Pastarąjį mėnesį jie susitikdavo dažnai, ir nors niekada ne- 
skirdavo tikro pasimatymo, iš tikrųjų tie susitikimai nebuvo 
atsitiktiniai. Po lankymo valandų Aličė visada atsidurdavo 
prie Fabijaus palatos, ir jis lyg tyčia visada ten būdavo. Juo- 
du vaikštinėdavo kieme visada tuo pačiu taku, kurį be žodžių 
abu pasirinko. Išorinė tvora užsklendė jų istorijos vietą, api- 
brėžė atskirą erdvę, kur nereikėjo įvardyti tarp jų plevenančio 
paslaptingo ir tyro dalyko. 

Fabijus, regis, tiksliai išmanė merginimosi dinamikos dės- 
nius, mokėjo gerbti jo ritmą ir, tarsi laikydamasis protokolo, 
parinkti tinkamus žodžius. Jis nujautė didžią Aličės kančią, 
bet jos neaitrino, laikėsi tarsi prie jos paribių. Kad ir kokios 
buvo pasaulio kraštutinybės, jos iš tikrųjų jo nelietė, nes trik- 
dė jo pusiausvyrą ir blaivų protą, todėl jis meilijo nekreipti į 
jas dėmesio, apsimesti, kad jų išvis nėra. Jeigu kelyje pasitai- 
kydavo kliūtis, jis apeidavo ją nekeisdamas žingsnio ir iškart 
užmiršdavo. Iš tikrųjų jis niekada, beveik niekada, nedvejojo. 

Fabijus žinojo, kaip pasiekti savo tikslą, todėl į Aličės nuo- 
taikas žiūrėjo pagarbiai ir truputį pedantiškai. Jeigu ji tylėda- 
vo, jis paklausdavo, ar kas negerai, bet niekada neklausdavo 
du kartus iš eilės. Domėjosi jos nuotraukomis, motinos svei- 
kata, o tylą užpildydavo pasakojimais apie savo dieną, links- 
mais anekdotais, kurių prisiklausydavo ligonių palatoje. 

Aličę sužavėjo Fabijaus pasitikėjimas savimi, ir ji pamažu 
ėmė pasitikėti juo, kaip pasitikėdavo vandens galia ją išlaikyti, 
kai būdama maža plūduriuodavo ant nugaros. 

Juodu gyveno lėtai, nejučia skverbdamiesi į vienas kito 
pasaulį, kaip dvi žvaigždės, vis siaurėjančia orbita besisukan- 

čios apie tą pačią ašį, kurioms akivaizdžiai lemta kada nors 
susidurti viename erdvės ir laiko taške. 

Pagaliau Aličės motinai buvo nuspręsta nutraukti gy- 
dymą. Galvos linktelėjimu jos vyras davė sutikimą leisti jai 
nugrimzti į beskausmį miegą po sunkiu morfijaus dangteliu. 
Aličė tik laukė pabaigos ir dėl to sau priekaištavo. Motina jau 
gyveno su ja kaip prisiminimas, įstrigo jos galvos kamputyje 
nelyginant žiedadulkių kuokštelis, kur pasiliks visą gyvenimą 
sustingusi kaip.begarsių vaizdų sauja. 

Fabijus neketino užduoti jai tokio klausimo, jam buvo ne- 
būdingi ūmūs poelgiai, bet tą popietę Aličė buvo tarsi nesa- 
va, apimta savotiško nerimo - čia sunerdavo, čia išskėsdavo 
pirštus, akys bėgiojo tai į vieną, tai į kitą pusę, bet ji visada 
stengdavosi išvengti jo žvilgsnio. Nuo tada, kai ją pažinojo, 
pirmą kartą pasielgė skubotai ir neapdairiai. 

- Šį savaitgalį mano tėvai važiuoja prie jūros, - nei iš šio, 
nei iš to išpyškino jis. 

Aličė, regis, neišgirdo arba praleido jo žodžius pro ausis. 
Pastarosiomis dienomis jos galva panėšėjo į širšių lizdą. Po 
diplomo įteikimo Matija nepaskambino, o nuo tos dienos 
jau prabėgo daugiau nei savaitė. Juk skambinti dabar buvo 
jo eilė. 

- Pamaniau, gal šeštadienį galėtum pavakarieniauti su 
manimi mano namuose, - pasakė Fabijus. 

Paskutinę akimirką jo pasitikėjimas savimi susvyravo, bet 
jis greitai susitvardė. Įsikišo abi rankas į striukės kišenę ir pa- 
sirengė vienodai lengvai priimti bet kokį atsakymą. Jis žinojo, 
kaip pasirūpinti saugiu prieglobsčiu anksčiau, nei jo prireiks. 

Truputį suirzusi Aličė vos šyptelėjo. 

— Aš nežinau, - atsakė ji. - Galbūt tai ne... 

— Tu teisi, - pertraukė ją Fabijus. - Man nereikėjo tavęs to 
prašyti. Atleisk. 

Pasivaikščiojimą baigė tylėdami, ir kai vėl stovėjo prie- 
šais Fabijaus palatą, kalbėdamasis su savimi jis sau ištarė 
ilgą „gerai“. 

Nei vienas, nei kitas nekrustelėjo. Greitai susižvelgė ir nu- 
leido akis. Fabijų suėmė juokas. 

— Mudu niekada nemokam atsisveikinti, - tarė. 

— Taip, - nusišypsojo Aličė. Pakėlė ranką prie plaukų, ap- 
vyniojo kuokštelį apie smilių ir lengvai timptelėjo. 

Fabijus ryžtingai žengė prie jos ir po jo kojom sugurgž- 
dėjo žvyras. Valdingai ir sykiu švelniai pabučiavo ją į kairį 
skruostą ir atsitraukė. 

— Gerai, bent pagalvok apie tai, - pasakė. 

Jis nuoširdžiai nusišypsojo visa burna, akimis ir skruostais. 
Paskui nusisuko ir tiesus kaip žvakė nužingsniavo durų link. 

Dabar atsigręš, pamanė Aličė, kai jis jau buvo prie stikli- 
nių durų. 

Bet Fabijus pasuko už kampo ir dingo koridoriuje. 

Laiškas buvo adresuotas ponui Matijai Balosinui, o palietus 
atrodė toks lengvas ir netvarus, jog buvo neįmanoma patikėti, 
kad jame - visa Matijos ateitis. Motina nerodė jo iki vakarie- 
nės, tikriausiai sutrikusi, kad be leidimo jį atplėšė. Tai padarė 
netyčia, net nežvilgtelėjusi į adresato vardą: Matija niekada 
negaudavo laiškų. 

— Čia tau, - pasakė laikydama laišką virš lėkščių. 

Matija metė klausiamą žvilgsnį į tėvą, ir tas kažkodėl link- 
telėjo. Prieš imdamas laišką, viršutinę lūpą, nors buvo šva- 
ri, perbraukė popierine servetėle. Žiūrėdamas į apskritą ir 
įmantrų mėlynos spalvos logotipą šalia adreso nieko nenu- 
tuokė apie turinį. Prispaudė du voko kraštus ir ištraukė iš jo 
sulankstytą lapą. Išskleidė ir ėmė skaityti truputį susijaudinęs 
nuo minties, kad laiškas adresuotas būtent jam, ponui Matijai 
Balosinui. 

Tėvai garsiau nei paprastai tarškino stalo įrankius, tėvas 
nuolat krenkščiojo. Perskaitęs laišką, Matija sulankstė jį, at- 
virkštine tvarka pakartodamas tuos pačius judesius, kuriuos at- 
liko išlankstydamas, įkišo į voką ir padėjo ant Mikelos kėdės. 

Vėl paėmė šakutę, bet akimirką sutriko pamatęs savo 
lėkštėje griežinėliais supjaustytas cukinijas, tarsi kažkas būtų 
norėjęs padaryti jam staigmeną. 

- Regis, puiki galimybė, - pasakė Adelė. 

- Taip. 

— Ar ketini važiuoti? 

Kalbėdama motina pajuto, kaip jai į veidą plūstelėjo karš- 
tis. Suprato, jog tai nesusiję su baime jį prarasti. Atvirkščiai, 
visomis išgalėmis troško, kad jis priimtų pasiūlymą, paliktų 
šį butą, vietą, kurią kiekvieną dieną užimdavo priešais ją ir 
tamsi jo galva palinkdavo prie lėkštės kartu su jį gaubiančia 
užkrečiama tragedijos aura. 

— Aš nežinau, - atsakė Matija savo lėkštei. 

— Tai gera proga, - pakartojo motina. 

— Taip. 

Tylą sutrikdė Matijos tėvas, jis nė negalvodamas ėmė pa- 
sakoti apie Šiaurės Europos tautų galimybes, apie jų gatvių 

švarumą, - tai esą dėl atšiauraus klimato ir dėl to, kad didžiąją 
metų dalį tuose kraštuose būna tamsu, todėl jie turi mažiau 
galimybių pramogauti: Panašioje vietoje jis niekada nebuvo, 
bet, aišku, jaučia, kad ten tikrai yra taip, kaip pasakojama. 

Kai pasibaigus vakarienei Matija ėmė krauti lėkštes, rink- 
damas jas tokia pat tvarka kaip ir kas vakarą, tėvas uždėjo 
ranką jam ant peties ir labai tyliai pasakė: nereikia, aš vis- 
ką sutvarkysiu. Matija paėmė voką nuo kėdės ir nuėjo į savo 
kambarį. 

Atsisėdo ant lovos ir ėmė rankose vartyti voką. Šnarin- 
damas storą popierių, kelissyk sulankstė jį į vieną ir į kitą 
buvo pavaizduotas plėšrus paukštis, tikriausiai erelis iš- 
skleistais sparnais, į šoną pakreipta galva, kad būtų gerai 
matyti profilis. Jo sparnų galai ir kojos buvo įsprausti į ap- 
skritimą, kuris dėl spausdinimo klaidos atrodė truputį pa- 
našus į apskritainį. Kitame apskritime, didesniame ir labiau 
koncentriniame, buvo parašytas Matijai vietą siūlančio uni- 
versiteto pavadinimas. Gotiškas šriftas, visos tos k ir h rai- 
dės pavadinime ir įstrižai perkirsta o, kurios matematikoje 
reiškia trečiąją aibę, leido Matijai įsivaizduoti aukštą tamsų 
pastatą su aidinčiais koridoriais ir labai aukštomis lubomis, 
apsuptą pievų su prie pat žemės nupjauta žole, tylų ir tuščią 
lyg katedrą žemės pakraštyje. 

Toje nepažįstamoje vietoje - jo, kaip matematiko, ateitis, 
išsigelbėjimo pažadas, tyra erdvė, kur viskas dar buvo ne- 
sukompromituota. Užtat čia buvo Aličė, tiesiog ji, ir pelkė 
aplinkui. 

Jam atsitiko taip, kaip diplomo gynimo dieną. Gerklės 
viduryje sustojo gumulas ir užgniaužė kvapą. Ėmė dusti, 

tarsi kambario oras staiga būtų praskydęs. Dienos dabar 
tapo ilgesnės, tamsa - mėlyna ir alinanti. Laukdamas, kol 
už lango užges paskutiniai šviesos likučiai, Matija mintimis 
jau žingsniavo koridoriais, kurių dar nebuvo matęs, retkar- 
čiais atsitrenkdamas į Aličę, kuri žiūrėjo į jį tylėdama ir nesi- 
šypsodama. 

Turi tik apsispręsti, pagalvojo. Važiuoji, ar ne. Vienas ar 
nulis, kaip dvejatainis kodas. 

Bet juo labiau stengėsi jį supaprastinti, juo jis atrodė pai- 
nesnis. Jautėsi kaip vabzdys lipniam voro tinkle - kuo labiau 
blaškėsi, tuo labiau painiojosi. 

Kažkas pabeldė į kambario duris, ir beldimasis nuaidėjo 
tarsi iš šulinio dugno. 

— Kas yra? - paklausė jis. 

Durys lėtai atsidarė ir pasirodė tėvo galva. 

— Ar galiu įeiti? 

— Na... 

— Kodėl sėdi tamsoje? 

Nelaukdamas atsakymo, Pjetras paspaudė jungiklį ir šim- 
tas lemputės vatų susprogo į išsiplėtusius Matijos vyzdžius, 
iškart susitraukusius su maloniu skausmu. 

Tėvas atsisėdo šalia ant lovos. Jiedu vienodai sukryžiuo- 
davo kojas, kairiosios kulkšnį užkeldami ant dešiniosios kul- 
no, bet patys to niekada nepastebėdavo. 

— Kaip vadinasi tas dalykas, kurį tyrinėjai? - kiek luktelė- 
jęs paklausė Pjetras. 

— Koks dalykas? 

— Na tas, apie kurį rašei diplominį. Nebeprisimenu pa- 
vadinimo. 

— Rymano zeta funkcija. 

Matija nykščio nagu brūkštelėjo per mažylio panagę, bet 
oda buvo tokia kieta ir suragėjusi, kad nieko nepajuto. Tik 
pasigirdo vienas per kitą slystančių nagų garsas. 

- O, kad būčiau turėjęs tokią galvą kaip tavo, - toliau 
kalbėjo Pjetras. - Bet aš visiškai neišmaniau matematikos. Ji 
buvo tiesiog ne man. Kai kuriems dalykams reikia ypatingo 
proto. 

Matija pamanė, kad tokios galvos kaip jo visai nereikia 
pavydėti. Mielai ją nusuktų ir pakeistų kita, arba net sausai- 
nių dėžute, kad tik būtų tuščia ir lengva. Jis prasižiojo norė- 
damas pasakyti, kad jaustis ypatingam - blogiausias narvas, 
kokį tik žmogus gali suręsti, bet nutylėjo. Pagalvojo apie tą 
dieną, kai mokytoja pastatė jį viduryje klasės, ir visi žiūrėjo į 
jį kaip į retos rūšies gyvūną, ir jam dingtelėjo, kad per visus 
tuos metus nė per žingsnį nepajudėjo iš tos vietos. 

— Ar čia tau ateiti liepė mama? - paklausė tėvo. 

Pjetrui sustingo kaklo raumenys. Jis įtraukė lūpas ir link- 
telėjo. 

— Svarbiausia - tavo ateitis, - pasakė kiek sutrikusiu bal- 
su. - Ir teisingai elgiesi, kad dabar galvoji apie save. Jeigu nu- 
spręsi važiuoti, tave palaikysime. Nesame turtuoliai, bet turi- 
me užtektinai pinigų, kad galėtume tau padėti. 

Vėl stojo ilga tyla, ir Matija pagalvojo apie Aličę ir apie tą 
pinigų dalį, kurią jis pavogė iš Mikelos. 

— Tėti? - pagaliau tarė. 

— Taip? 

— Ar galėtum išeiti? Aš turiu paskambinti. 

Pjetras giliai ir sykiu su palengvėjimu atsiduso. 

- Žinoma, - atsakė. 

Atsistojo ir prieš apsisukdamas ištiesė ranką į Matijos vei- 
dą, bet sustojo per kelis centimetrus nuo neklusnių sūnaus 
barzdos kuokštelių. 

Apsigalvojo ir tik švelniai palietė sūnaus plaukus. Nuo to- 
kių dalykų jie jau seniai buvo atpratę. 

Deniso meilė Matijai sudegė pati viena tarsi tuščiam kambary 
užmiršta deganti žvakė ir užleido vietą alkanam nepasitenki- 
nimui. Sulaukęs devyniolikos, paskutiniame vietinio laikraš- 
čio puslapyje Denisas rado gėjų skelbimą, išsiplėšė jį ir ištisus 
du mėnesius saugojo piniginėje. Kartais išvyniodavo ir per- 
skaitydavo adresą, kurį jau seniai žinojo atmintinai. 

Jo bendraamžiai vaikščiojo su merginomis ir taip įprato 
prie sekso, kad liovėsi apie jį kalbėję. Denisas jautė, kad vie- 
nintelis pabėgimo kelias — toji laikraščio skiautelė ir nuo drė- 
gnų pirštų jau pablukęs adresas. 

Vieną lietingą vakarą jis nuėjo į tą barą, nors eiti ten iš ti- 
krųjų nebuvo apsisprendęs. Tiesiog išsitraukė pirmus pasitai- 
kiusius drabužius iš spintos ir išėjo šūktelėjęs tėvams kitame 
kambaryje. Einu į kiną, pasakė. 

Du ar tris kartus praėjo pro barą, kiekvienąsyk pirma ap- 
sukęs visą namų kvartalą. Paskui, susikišęs rankas į kišenes ir 
draugiškai linktelėjęs prie durų stovinčiam stipruoliui, įžengė 
vidun. Atsisėdo prie baro, užsisakė šviežio alaus ir, įdūręs akis 
į butelių eilę prie sienos, laukdamas ėmė jį siurbčioti. 

Po kurio laiko priėjo kažkoks tipas, ir Denisas nė nepa- 
ėmė kalbėti apie savo, o gal apie kažkokį filmą, kurio Denisas 
nebuvo matęs. Jis šaukė jam į ausį, bet Denisas nesiklausė. 
Staiga pertraukė jį ir pasakė: einam į tualetą. Tipas užsičiaupė 
ir nusišypsojo parodydamas sugedusius dantis. Denisas pa- 
galvojo, kad jis šlykštus, kad tarp jo antakių nėra jokio tarpo, 
kad senas, per senas, bet buvo nebesvarbu. 

Tualete tas vyrpalaikis pakėlė marškinėlius ant pilvo ir 
pasilenkė norėdamas Denisą pabučiuoti, bet šis išsisuko. Jis 
atsiklaupė ir atsagstė jam kelnes. Po perkūnais, pasakė tipas, 
kur tu skubi, bet daugiau nesipriešino. Denisas užsimerkė ir 
pasistengė kuo greičiau baigti. 

Burna jis nieko nepasiekė ir pasijuto beviltiškas. Tada 
atkakliai pasidarbavo rankomis. Jis išsiliejo į kelnes tuo pat 
metu kaip ir tipas. Išlėkė iš tualeto nelaukdamas, kol nepa- 
žįstamasis apsirengs. Už tualeto durų jį, kaip visada, apėmė 
kaltės jausmas, tarsi kažkas būtų išpylęs jam ant galvos kibirą 
ledinio vandens. 

Išėjęs iš baro beveik pusvalandį klaidžiojo ieškodamas 
fontano, kuriame galėtų nusiplauti tą kvapą. 

Tame bare Denisas apsilankė ne kartą. Užkalbindavo vis 
kitą vyrą ir visada sugalvodavo dingstį nesakyti savo vardo. 
Daugiau paskui nieką nesekiojo. Kolekcionavo panašių į save 
žmonių istorijas, daugiausia tylėdamas ir klausydamasis. Pa- 
mažu suprato, kad tie pasakojimai panašūs, kad tai bendras 
visų kelias ir juo eidamas turėjai pasinerti stačia galva į dugną 
ir tik paskui išnerti į paviršių ir įkvėpti oro. 

Visi jo pašnekovai širdyje slėpė sudūlėjusią meilę, kaip 
jis - savo meilę Matijai. Visi buvo išsigandę ir dar tebebijojo, 

bet kai būdavo su kitais, kurie galėjo juos suprasti saugomi, 
kaip sakydavo, savo aplinkos, jie nebijodavo nieko. Kalbėda- 
mas su nepažįstamaisiais, Denisas jausdavosi ne toks vienišas 
ir klausdavo savęs, ar kada ateis diena, kai jis palies dugną, vėl 
iškils į paviršių ir pagaliau lengviau atsikvėps. 

Vieną vakarą kažkas ėmė jam kalbėti apie „lempeles“. Jų 
aplinkoje taip buvo vadinama gatvelė už kapinių, kur vienin- 
telę silpną virpančią šviesą, švytuliuojančią pro didžiulius 
kapinių vartus, skleidė tik antkapių lempelės. Ten patekdavai 
apgraibom ir tai buvo tinkamiausia vieta, kur galėjai išsiva- 
duoti nuo slogaus geismo nieko nematydamas ir niekieno ne- 
matomas, tiesiog atiduodamas savo kūną tamsai. 

Toje lempelių gatvelėje Denisas ir pasiekė savo dugną, at- 
sitrenkė į jį veidu, krūtine ir keliais, tarsi nerdamas į seklų 
vandenį. Nuo tada daugiau negrįžo į barą ir dar atkakliau nei 
anksčiau visko atsižadėjo ir užsisklendė. 

Paskui, būdamas trečiame kurse, išvažiavo studijuoti į Is- 
paniją. Ten, toli nuo šeimos akių, draugų ir visų gatvių, kurių 
pavadinimus žinojo, jį susirado meilė. Ji buvo vardu Valerijus, 
italas, kaip jis jaunas ir kaip jis mirtinai išsigandęs. Mėnesiai, 
praleisti kartu nedideliame bute už kelių kvartalų nuo Ram- 
blos, prabėgo greitai ir intensyviai, jie nusinešė nereikalingos 
kančios skraistę, nelyginant pirmas giedras vakaras po smar- 
kios kelių dienų liūties. 

Grįžę į Italiją, jiedu pametė vienas kitą iš akių, bet Deni- 
sas dėl to nesikankino. Su visiškai nauju pasitikėjimu, kurio 
niekada neprarado, atsidavė kitoms meilės istorijoms, ku- 
rios, regėjosi, jo laukdavo už gatvių kampo. Iš senų draugų 
palaikė ryšius tik su Matija. Jiedu kalbėdavosi retai, daž- 
niausiai telefonu, galėdavo tylėti ištisas minutes, susimąstę, 

kiekvienas klausydamasis ritmiško ir raminamo kvėpavimo 
kitam laido gale. 

Kai suskambo telefonas, Denisas valėsi dantis. Savo na- 
muose paprastai atsiliepdavo po dviejų skambučių, jų užtek- 
davo pasiekti artimiausiam telefonui iš tos buto vietos, kurio- 
je tuo metu būdavo. 

Motina šūktelėjo: Denisai, čia tau, bet jis neskubėjo atsa- 
kyti. Gerai išsiskalavo burną, nusišluostė rankšluosčiu ir metė 
žvilgsnį į du viršutinius priekinius dantis. Pastarosiomis die- 
nomis jam susidarė įspūdis, kad jie ėmė lipti vienas ant kito, 
spaudžiami iš šonų augančių proto dantų. 

- Alio! 

- Sveikas. 

Matija niekada neprisistatydavo. Žinojo, kad jo balsas 
draugui vienintelis ir nepakartojamas, be to, jam įgriso tarti 
savo vardą. 

— Na, pone diplomante, kaip sekasi? - linksmai paklausė 
Denisas. Dėl tos gynimo istorijos jis neįsižeidė. Buvo išmokęs 
gerbti bedugnę, kurią Matija išsirausė apie save. Prieš kelerius 
metus bandė ją peršokti ir įkrito pats. Todėl dabar tik sėdėda- 
vo ant jos krašto ir tabaluodavo kojomis virš tuštumos. Ma- 
tijos balsas daugiau nekirbino jam skrandžio, bet jis galvojo 
ir nesiliovė galvoti apie jį kaip apie vienintelį ir tikrą pavyzdį 
viskam, kas buvo paskui. 

— Ar nesutrukdžiau? - paklausė Matija. 

— Ne. O aš tau nesutrukdžiau? - paerzino jį Denisas. 

— Tai aš tau paskambinau. 

- Žinoma, todėl pasakok. Iš tavo balso supratau, kad turi 
bėdą. 

Matija patylėjo. Taip, jis turi bėdą, ji tarsi prilipusi jam 
prie liežuvio. 

— Na? - neatlyžo Denisas. - Kas tau? 

Matija iškvėpė giliai į ragelį, ir Denisas suprato, kad jam 
sunku kvėpuoti. Jis paėmė gulintį prie telefono rašiklį ir ėmė 
su juo žaisti, kaišiodamas tarp dešinės rankos pirštų. Paskui 
rašiklis iškrito ant grindų, ir jis nepasilenkė jo paimti. 

Matija tebetylėjo. 

— Ar man pradėti klausinėti? - tarė Denisas. - Įsivaizduo- 
kim, kad tu... 

— Gavau pasiūlymą dirbti užsienyje, - pertraukė jį Mati- 
ja. - Universitete. Žymiame universitete. 

- Nieko sau, - pasakė Denisas visai nenustebęs. - Atrodo 
super. Ir tu sutikai? 

— Nežinau. Ar turėčiau važiuoti? 

Denisas apsimetė, kad jam juokinga. 

— Tu klausi manęs, kai aš dar nė nebaigiau universiteto? 
Tavo vietoj sutikčiau. Visada į naudą pakeisti aplinką. 

Norėjo pridurti: o kas gi čia tave laiko? Bet nutylėjo. 

— Todėl, kad tą dieną kai kas atsitiko, - prisipažino Ma- 
tija. - Tą dieną, kai baigiau universitetą. 

- Hm. 

- Atėjo Aličė ir... 

— Irė 

Matija valandėlę dvejojo. 

- Žodžiu, mes pasibučiavom, - pagaliau išpyškino Matija. 

Denisas suspaudė ragelį. Tokia reakcija jį nustebino. Ne- 
pavydėjo Matijos, bet akimirką jam gerklę užgniaužė lyg 
kokia nesuvirškintos praeities dalelytė. Vėl išvydo Matiją ir 
Aličę susikibusius už rankų, žengiančius į Violos virtuvę, 

ir burnoje pajuto landų Džulijos Mirandi liežuvį, panašų į su- 
suktą rankšluostį. 

— Aleliuja! - sušuko kiek įstengdamas linksmiau. - Jums 
pavyko! 

- Taip. 

Įsiviešpatavo pauzė, po kurios abu norėjo padėti ragelį. 

- Ir dabar tu nežinai, kaip pasielgti, - vos ištarė Denisas. 

— Taip. 

- Bet ji ir tu... dabar judu, kaip čia pasakius... 

— Nežinau. Nuo tada jos nemačiau. 

- A. 

Denisas smiliaus nagu perbraukė per susisukusį telefono 
laidą. Kitame jo gale tą patį padarė ir Matija ir kaip visada 
pagalvojo apie DNR, kuriam trūksta dvynio sraigtelio. 

— O juk skaičių yra visur, - tarė jis. - Ir jie visada tokie 
pat, ar ne? 

- Taip. 

— O Aličė - tik čia. 

- Taip. 

— Vadinasi, jau apsisprendei? 

Denisas išgirdo, kaip jo draugas ėmė kvėpuoti lengviau ir 
lengviau. 

— Ačiū, - padėkojo Matija. 

— Už ką? 

Matija padėjo ragelį. Denisas pastovėjo su prispaustu prie 
ausies rageliu, klausydamasis viduje aidinčios tylos. Kažkas jo 
širdyje užgeso, kaip per ilgai po pelenais smilkęs paskutinis 
nuodėgulys. 

Paskui telefonas kelissyk pyptelėjo. Denisas padėjo ragelį 
ir grįžo į vonią apžiūrėti savo protinių dantų. 

- ;Ouė pasa, mi amorcito? - paklausė Soledad Aličės, tru- 
putį palenkusi galvą, kad pagautų jos žvilgsnį. Nuo tada, kai 
Fernanda gulėjo ligoninėje, Soledad valgydavo su jais prie 
vieno stalo, mat tėvas ir duktė negalėdavo sėdėti vienas prieš 
kitą - abiem tai buvo nepakeliama. 

Grįžęs iš darbo Aličės tėvas įprato nepersirengti. Vaka- 
rieniaudavo su švarku ir kaklaraiščiu, tik jį truputį atleisdavo 
tarsi amžinas pakeleivis. Kartais pakeldavo akis nuo laikraš- 
čio, kurį laikydavo išskleistą priešais save ant stalo, kad įsiti- 
kintų, jog duktė nuryja bent kąsnelį. 

Tyla tapo vakarienės dalimi, ją sudrumsdavo tik Sol - ji 
prisimindavo triukšmingus pietus savo motinos namuose, kai 
dar buvo mažuliukė ir neįsivaizdavo, kad viskas taip baigsis. 

Aličė nė nepažvelgė į kepsnį ir salotas savo lėkštėje. Ma- 
žais gurkšneliais siurbčiojo vandenį įdūrusi akis į prispaustą 
prie lūpų stiklinę taip pat rimtai, kaip geriami vaistai. Ji gūž- 
telėjo pečiais ir greitai nusišypsojo Sol. 

— Nieko, - atsakė. - Aš ne alkana. 

Tėvas nervingai pervertė puslapį. Prieš padėdamas laikraš- 
tį, jį įnirtingai pakratė ir nesusilaikęs pažvelgė į pilną dukters 
lėkštę. Nieko nesakęs vėl ėmė skaityti kažkokį straipsnį pusla- 
pio viduryje, nepagaudamas jo prasmės. 

— Sol? - kreipėsi Aličė. 

— Taip? | 

— Kaip tavo vyras tave sugundė? Turiu omenyje pirmą 
kartą. Ką jis darė? 

Valandėlę Soledad liovėsi kramčiusi, paskui, norėdama 
laimėti laiko, ėmė kramtyti lėčiau. Pirmiausia prisiminė ne 

pirmąją pažinties su vyru dieną. Vietoj to vaizdo jos galvoje 
šmėstelėjo rytas, kai vėlai atsikėlusi basa leidosi jo ieškoti po 
namus. Ilgainiui visi santuokos prisiminimai susitelkė į kelias 
akimirkas, tarsi visas su vyru praleistas laikas būtų buvęs tik 
pasiruošimas pabaigai. Tą rytą ji žiūrėjo į paliktas iš vakaro 
neplautas lėkštes ir netvarkingai ant sofos išmėtytas pagalves. 
Kambarys buvo toks pat, kokį jie paliko, ore sklandė tokie pat 
garsai. 

Ir vis dėlto išvydusi neįprastai išmėtytus ir kažkaip keistai 
apšviestus daiktus ji sutriko ir kaip prikalta liko stovėti sve- 
tainės viduryje. Ir tada jai šovė gluminamai aiški mintis: jis 
išėjo. 

Soledad atsiduso, apsimesdama, kad iš ilgesio. 

- Jis parlydėjo mane iš darbo ant savo dviračio. Kasdien 
atvažiuodavo dviračiu, - paaiškino ji. - Paskui padovanojo 
man batelius. 

— Ką? 

— Baltus aukštakulnius batelius. | 

Soledad nusišypsojo ir iškėlusi smilių parodė, kokio aukš- 
tumo buvo kulniukai. 

— Buvo labai gražūs. 

Aličės tėvas prunkštelėjo ir pasimuistė ant kėdės, tarsi 
leisdamas suprasti, kad visa tai darosi nepakeliama. Aličė įsi- 
vaizdavo Sol vyrą, išeinantį iš parduotuvės su batų dėže po 
pažastimi. Matė jį nuotraukoje, kurią Sol laikė pasikabinusi 
lovos galvūgalyje su sausa alyvmedžio šakele, įkišta tarp ka- 
bliuko ir vinies. 

Akimirką jos galva pasidarė lengvesnė, bet mintys greitai 
grįžo prie Matijos ir pasiliko su juo. Prabėgo savaitė, o jis vis 
dar nepaskambino. 

Dabar išeisiu, pagalvojo ji. 

Susikimšo į burną pilną šakutę salotų, tarytum norėdama 
pasakyti tėvui, žiūrėk, aš jau pavalgiau. Actas truputį nudegi- 
no lūpas. Nuo stalo pakilo dar kramtydama. 

- Turiu išeiti, - pasakė. 

Sutrikęs tėvas kilstelėjo antakius. 

— Ar aš galiu žinoti, kur eini tokią valandą? - paklausė. 

- Laukan, - įžūliai atsakė Aličė. Paskui, švelnindama toną, 
pridūrė: - Pas draugę. 

Tėvas papurtė galvą, tarsi sakydamas: daryk, ką nori. 
Akimirką Aličei jo pagailo, tokio vienišo už savo laikraščio. 
Norėjo jį apkabinti, viską papasakoti, paklausti, ką jai daryti, 
bet nuo tos minties ją supurtė drebulys. Apsisuko ir nudrožė 
tiesiai į vonios kambarį. 

Tėvas nuleido laikraštį ir dviem pirštais pamasažavo vo- 
kus. Sol kelias sekundes dar vartaliojo galvoje prisiminimą 
apie aukštakulnius batelius, paskui nuginė jį į jo vietą ir ėmė 
kraustyti stalą. 


Visą kelią iki Matijos namų Aličė važiavo klausydamasi mu- 
zikos, bet jeigu jai atvykus tenai kas būtų pasiteiravęs, ko- 
kios muzikos ji klausėsi, nebūtų žinojusi, ką atsakyti. Ji staiga 
įniršo, nes buvo įsitikinusi, kad viską sugadins, bet kito pa- 
sirinkimo neturėjo. Tą vakarą pakilusi nuo stalo ji peržengė 
nematomą ribą, už kurios viskas vyksta savaime. Kaip ir ant 
slidžių - vos tik ji perkėlė svorio centrą pora milimetrų per 
daug, jų pakako, kad trenktųsi veidu į sniegą. 

Pas Matiją ji buvo tik vieną kartą, ir tą vienintelį pralei- 
do svetainėje. Matija dingo savo kambaryje persirengti, ir ji, 

jausdamasi baisiai nesmagiai, truputį paplepėjo su jo motina. 
Ponia Adelė žiūrėjo į ją sutrikusiu ir nežinia kodėl susirūpinu- 
siu veidu, tarsi staiga būtų užsidegę Aličės plaukai ar atsitikę 
kažkas panašaus. Ji net nepakvietė jos atsisėsti. Aličė paspau- 
dė mygtuką su užrašu Balosinas-Korvolis, ir tarsi paskutinis 
įspėjimas šalia jo užsidegė signalinė lempelė. Netrukus pasi- 
girdo spragtelėjimas ir išsigandęs Matijos motinos balsas. 

— Kas? 

— Ponia, čia aš, Aličė. Atsiprašau, kad taip vėlai, bet... Ar 
Matija namie? 

Kitapus durų stojo mąsli tyla. Aličė subraukė visus plau- 
kus ant dešinio peties, nes pasijuto nemaloniai, sutrikusi, kad 
galbūt Adelė ją stebi pro telefonspynės lęšiuką. Pasigirdus 
elektriniam spragtelėjimui, durys atsidarė ir prieš žengdama 
vidun Aličė atsidėkodama nusišypsojo į kamerą. 

Tuščiame vestibiulyje jos žingsniai aidėjo lyg širdies dū- 
žiai. Regėjosi, blogoji koja visiškai apmirė, tarsi širdis būtų 
užmiršusi ją pripumpuoti kraujo. 

Buto durys buvo praviros, bet niekas neišėjo jos pasitikti. 
Aličė stumtelėjo jas ir paprašė leidimo įeiti. Iš svetainės išniro 
Matija ir sustojo nuo jos maždaug per tris žingsnius. 

— Sveika, - pasisveikino. 

- Sveikas. 
sai nepažįstami. Šlepetėje nykščiu apkabinęs gretimą pirštą, 
spausdamas vieną ant kito ir grumdydamas į grindis jis vylėsi 
juos visiškai sutraiškyti. 

- Atsiprašau, jei... 

- Gal užeisi vidun? - pertraukė ją Matija automatišku 
balsu. 

Aličė nusisuko uždaryti durų, bet žalvarinė rankena nu- 
sprūdo prakaituotu delnu, durys pokštelėjo sudrebindamos 
staktą, ir Matija susipurtė iš nekantrumo. 

Ką ji čia veikia? - pagalvojo. 

Jam atrodė, kad Aličė staiga nukrito iš dangaus, ir visai 
ne ta, apie kurią vos prieš kelias minutes kalbėjosi su Denisu. 
Jis stengėsi išguiti iš galvos šią juokingą mintį, bet burnoje 
tebetvyrojo kažkoks nemalonus prieskonis, beveik panašus į 
šleikštulį. 

Jis pagalvojo apie žodį „persekiojamasis“. Paskui prisi- 
minė, kaip tėvas jį termpdavo kilimu ir įkalindavo tarp savo 
didžiulių rankų. Kutendavo jam pilvą ir šonus, jis pratrūk- 
davo juoktis ir juokdavosi taip smarkiai, kad pristigdavo 
kvapo. 

Aličė nuėjo paskui jį į svetainę. Matijos tėvai laukė stovė- 
dami, panašūs į mažą sveikinimo komitetą. 

- Labas vakaras, - pasisveikino ji gūžtelėdama pečiais. 

— Sveika, Aliče, - atsakė Adelė nekrustelėdama iš vietos. 

Tuo tarpu Pjetras priėjo prie jos ir netikėtai paglostė jai 
plaukus. 

— Tu vis gražėji ir gražėji, - pasakė. - Kaip mama? 

Stovinti už vyro nugaros Adelė su ta pačia sustingusia 
šypsena prikando lūpą, kad to nepaklausė pati. 

Aličė paraudo. 

— Kaip paprastai, - atsakė nenorėdama atrodyti perdėtai 
susigraudinusi. - Stengiasi nepasiduoti. 

— Perduok nuo mūsų geriausius linkėjimus, - pasakė 
Pjetras. 

Paskui visi nutilo. Matijos tėvas, regėjosi, žiūri į kažką 
kiaurai Aličę, o ji, kad nuslėptų šlubumą, stengiasi padalyti 

savo svorį abiem kojom po lygiai. Jai toptelėjo, kad jos motina 
niekada nesusipažins su Matijos tėvais, ir truputį nuliūdo, bet 
dar labiau susisielojo, kad apie tai ji turi galvoti viena. 

— Prašom toliau, - galiausiai pakvietė Pjetras. 

Aličė praėjo pro jį nuleidusi galvą ir dar sykį nusišypsojo 
Adelei. Matija jos laukė savo kambaryje. 

— Ar uždaryti? -— įėjusi vidun paklausė Aličė rodydama į 
duris. Staiga jai išgaravo visa drąsa. 

— Aha. 

Matija atsisėdo ant lovos susikryžiavęs ant kelių rankas. 
Aličė apsižvalgė po nedidelį kambariuką. Jame esantys daik- 
tai, regėjos, niekada niekieno nepaliesti ir panėšėjo į prekes, 
tvarkingai išdėliotas parduotuvės vitrinoje. Čia nebuvo nieko 
nereikalinga, nei nuotraukos ant sienų, nei iš vaikystės užsi- 
likusio pliušinio meškiuko, nieko, kas skleistų ore tą jaukų ir 
kupiną šilumos kvapą, paprastai tvyrantį paauglių kamba- 
riuose. Dėl to chaoso kūne ir mintyse Aličė pasijuto ne savo 
vietoje. 

— Turi mielą kambarėlį, - pagyrė, nors jai taip neatrodė. 

— Ačiū, - atsakė Matija. 

Virš jų galvų sklandė daugybė dalykų, kuriuos turėjo pa- 
sakyti, bet abu stengėsi jų nematyti ir žiūrėjo į grindis. 

Aličė atsirėmė nugara į spintą ir nuslydusi žemyn atsisė- 
do ant grindų, atrėmusi sveikąjį kelį į krūtinę. Prisiversdama 
nusišypsojo. 

— Na, kaip jautiesi gavęs diplomą? 

Matija patraukė pečiais ir šyptelėjo. 

— Lygiai taip pat kaip ir anksčiau. 

- Tu iš tikrųjų nemoki būti laimingas, ar ne? 

- Tikriausiai ne. 

Pro suspaustas lūpas Aličė ištarė švelnų „mmm“ ir pagal- 
vojo, kad jų sutrikimas beprasmis, ir vis dėlto jis buvo kaip 
uola - tvirtas ir neįveikiamas. 

— O juk pastaruoju metu kai kas atsitiko, - tarė ji. 

— Taip. 

Aličė pagalvojo - sakyti ar ne. 

Paskui, neturėdama nė lašelio seilių burnoje, pasakė: 

— Kai kas ir gražaus, tiesa? 

Matija įtraukė kojas po savim. 

Štai ir priėjom, pagalvojo. 

— Taip, tiesa, - pasakė. 

Jis tiksliai žinojo, ką turi daryti. Turi atsistoti ir atsisėsti 
prie jos. Nusišypsoti, pažvelgti jai tiesiai į akis, pabučiuoti ją. 
Ir nieko daugiau, juk tai tik mechanika, banali vektorių seka, 
dėl kurios jo lūpos priartėtų prie jos lūpų. Jis tai gali padaryti 
net jei šią akimirką to nenori, tiesiog gali pasitikėti savo ju- 
desių tikslumu. 

Jau norėjo stotis, bet tarsi glitus akivaras jį sulaikė čiužinys. 

Ir dar kartą Aličė tai padarė už jį. 

— Ar galiu atsisėsti prie tavęs? - paklausė ji. 

Jis linktelėjo ir, nors nereikėjo, truputį pasislinko į šoną. 

Aličė atsistojo padėdama sau rankomis. 

Ant lovos, toje vietoje, kurią atlaisvino Matija, gulėjo ma- 
šinėle rašytas, į tris dalis sulankstytas popieriaus lapas. Aličė 
paėmė jį, norėdama padėti toliau, ir pastebėjo, kad jis para- 
šytas angliškai. 

— Kas čia? 

— Gavau jį šiandien. Laiškas iš vieno universiteto. 

Aličė perskaitė miesto pavadinimą, parašytą pusjuodžiu šrif- 
tu kairiajame voko kampe, ir raidės jos akyse apsitraukė migla. 

— Kas jame parašyta? 

- Jie siūlo man stipendiją. 

Aličei susvaigo galva ir iš panikos ji išbalo lyg drobė. 

- Puiku, - sumelavo ji. - Ilgam? 

— Ketveriems metams. 

Ji nurijo seilę. Ir tebestovėjo. 

- Ir tu važiuosi? - paklausė pusbalsiu. 

— Dar nežinau, - atsakė Matija beveik atsiprašydamas. - 
O ką tu manai? 

Aličė tylėjo su popieriaus lapu rankoje ir žiūrėjo į kažkokį 
tašką sienoje. 

- Ką manai tu? - pakartojo Matija, tarsi Aličė nebūtų iš- 
girdusi. 

- Ką aš manau? - Aličės balsas staiga tapo toks šiurkštus, 
kad Matija kone pašoko iš vietos. Nežinia kodėl ji pagalvojo 
apie ligoninėje vaistais apkvaišintą motiną. Abejingai pažiū- 
rėjo į laišką ir jai užėjo noras jį suplėšyti. 

Bet padėjo ant lovos, kur turėjo atsisėsti pati. 

— Tai būtų svarbu mano karjerai, - pasiteisino Matija. 

Aličė rimtai linktelėjo atkišusi smakrą į priekį, lyg gerklė- 
je jai būtų įstrigęs golfo kamuoliukas. 

- Gerai. Tai ko lauki? Važiuok, juoba kad, regis, čia niekas 
tavęs nedomina, - iškošė ji pro sukąstus dantis. 

Matija pajuto, kaip įsitempė kaklo gyslos. Gal net pra- 
virks. Nuo tos popietės parke jis visada jautė gerklėje ašaras 
kaip sunkiai nuryjamą gumulą, tarsi staiga būtų atsivėrę ilgai 
užkimšti ašarų kanalai ir visas juose susikaupęs šlamštas būtų 
ėmęs veržtis lauk. 

— Bet jei aš išvažiuosiu, - pradėjo truputį drebančiu bal- 
su, — ar tu... 

Jis nutilo. 

— Aš? - Aličė nužvelgė jį nuo galvos iki kojų nelyginant 
dėmę ant lovatiesės. - Tuos ketverius metus aš įsivaizdavau 
visiškai kitaip, - atsakė. - Man dvidešimt treji, o mano mo- 
tina miršta. Aš... - Ji papurtė galvą. - Bet tau nusispjaut. Tu 
tiesiog mąstyk apie savo karjerą. 

Ji pirmą kartą pasinaudojo motinos liga norėdama 
kažką sujaudinti ir nesigailėjo. Priešais stovintis Matija ėmė 
trauktis. 

Jis nieko neatsakė ir mintyse pakartojo kvėpavimo 
pratimus. 

— Bet tu nesigraužk, - toliau kalbėjo Aličė. - Aš sutikau 
žmogų, kurį tai domina. Iš tikrųjų čia atėjau, kad tau pasa- 
kyčiau. - Ji nutilo, bet nieko daugiau nesugalvojo. Ir viskas 
vėl ėmė suktis ratu, ji vėl lėkė nuo skardžio pamiršusi įbesti į 
sniegą lazdas ir sustoti. - Jis vardu Fabijus, gydytojas. Neno- 
rėjau, kad tu... Na, tu Žinai... 

Ištarė šiuos žodžius ne savo balsu lyg prasta aktoriukė. Pa- 
tardama stebėjo Matijos išraišką, tikėdamasi išvysti kokį nors 
nusivylimo ženklą, už kurio galėtų užsikabinti, bet jo akys 
buvo per tamsios, ir ji nepamatė jokios kibirkštėlės. Buvo ti- 
kra, kad jam tai nė kiek nerūpi, ir jos skrandis subliuško lyg 
plastikinis maišelis. 

— Aš einu, - tarė pavargusi. 

Matija linktelėjo žiūrėdamas į uždarytą langą, norėdamas 
visiškai išguiti Aličę iš savo regėjimo lauko. Tas vardas, Fabi- 
jus, nukrito nežinia iš kur ir įstrigo jam į galvą lyg spyglys, 
skeveldra ar šukė, ir jis nieko daugiau nenorėjo, kad tik Aličė 


išeitų. 

Pamatė, kad vakaras šviesus, tikriausiai pučia šiltas vėjas. 
Žibintų šviesoje sklandantys tuopų pūkai panėšėjo į didelius 
bekojus vabzdžius. 

Aličė atidarė duris, jis atsistojo. Atsilikęs nuo jos per du 
žingsnius, palydėjo ją iki lauko durų. Norėdama laimėti bent 
akimirką, dar žvilgtelėjo, ar nieko netrūksta jos rankinėje. 
Paskui sušnabždėjo: gerai ir išėjo. Prieš užsidarant lifto du- 
rims, Aličė ir Matija spėjo vienas kitam pasakyti nieko ne- 
reiškiantį „iki“. 

Matijos tėvai žiūrėjo televizorių. Motina sėdėjo parietusi kojas 
po naktiniais marškiniais. Tėvas - ištiesęs ir sukryžiavęs ko- 
jas po stalu, ant šlaunies pasidėjęs nuotolinio valdymo pultelį. 
Aličė neatsakė į jų atsisveikinimą, regis, net jų nepastebėjo. 

Stovėdamas už sofos atkaltės, Matija pasakė: 

— Aš nusprendžiau priimti pasiūlymą. 

Adelė pakėlė ranką prie skruosto ir sutrikusi paieškojo 
ma į sūnų, kuris jau užaugo. 

— Gerai, - tepasakė. 

Matija grįžo į savo kambarį. Paėmė nuo lovos popieriaus 
lapą ir atsisėdo prie rašomojo stalo. Pajuto besiplečiantį pasau- 
lį, pajuto, kaip jis vis greičiau bėga po jo kojomis, ir akimirką 
vylėsi, kad tamprus jo audinys perplyš, ir jis nugarmės žemyn. 

Apgraibomis susirado lempos jungiklį ir paspaudė. Išsi- 
rinko patį ilgiausią pieštuką iš keturių, gulinčių pavojingai arti 

nuo rašomojo stalo krašto. Iš antro stalčiaus išsiėmė drožtuką 
ir pasilenkęs ėmė drožti pieštuką į šiukšlių kibirą. Nupurtė 
smulkias drožleles, likusias ant pieštuko galo. Priešais gulėjo 
jau paruoštas švarus popieriaus lapas. 

Kairę ranką delnu į apačią ir plačiai išskėstais pirštais pa- 
dėjo ant lapo. Perbraukė jį plonytėlaičiu grafito galiuku. Va- 
landėlę dvejojo, pasirengęs įsmeigti jį tarp dviejų storų venų 
didžiojo piršto apačioje. Paskui lėtai atitraukė ir giliai įkvėpė. 

Lape parašė: To the kind attention of the Dean“ 

Fabijus jos laukė prie pagrindinių durų. Tvoskė visos švie- 
sos - prie durų, laiptinėje ir svetainėje. Imdamas iš jos rankų 
plastikinį krepšelį su ledų indeliu, savo pirštus sunėrė su jo- 
sios pirštais ir, tarsi tai būtų pats natūraliausias dalykas pasau- 
lyje, pabučiavo ją į skruostą. Pasakė: ši suknelė tau labai tinka, 
nes taip manė iš tikrųjų, paskui, nenuleisdamas nuo jos akių, 
grįžo prie viryklės ir ėmė ruošti vakarienę. 

Stereo grojo Aličei nežinomą muziką, bet jos nereikėjo 
klausytis, tik papildyti tobulą ir visai ne atsitiktinį dekorą. Dvi 
degančios žvakės, iš anksto atkimštas vynas, dviem žmonėms 
padengtas stalas: peilių ašmenys atsukti į vidų, o tai reiškė, 
kad viešnia laukiama, kaip kažkada dar mažai jai paaiškino 
mama. Stalas užtiestas balta staltiese be jokios raukšlelės, ser- 
vetėlės sulankstytos trikampiu tobulai sujungtais kraštais. 


* Didžiai gerbiamam Dekanui (angl.). 

Aličė atsisėdo prie stalo ir suskaičiavo vieną ant kitos su- 
dėtas lėkštes, kad suprastų, kiek bus valgių. Tą vakarą prieš 
išeidama ilgai užtruko užsidariusi vonioje, stebeilydamasi 
į rankšluosčius, kuriuos Soledad keisdavo kas penktadienį. 
Dėžutėje marmuriniu dangteliu susirado motinos kosmeti- 
kos rinkinį ir prieblandoje pasigražino. Prieš pasidažydama 
lūpas, pauostė tūbelės galiuką. Kvapas jai nieko nepriminė. 

Ji leido sau prabangą pasimatuoti keturias sukneles, nors 
jau iš vakaro žinojo, kad vilksis ta, kuria buvo pasipuošusi per 
Ronkonio sūnaus konfirmaciją ir kurią tėvas apibūdino kaip 
pačią netinkamiausią tai progai, nes ji iki pat šonkaulių ap- 
nuogino jos nugarą ir visiškai neuždengė rankų. 

Su šia mėlyna suknele, kurios iškirptė ant šviesios odos 
panėšėjo į pasitenkinimo šypseną, dar basa Aličė nuėjo į vir- 
tuvę ir suraukusi iš baimės antakius ėmė maldauti Sol pasa- 
kyti savo nuomonę. Atrodai nuostabiai, pagyrė ją Sol. Ji pakš- 
telėjo jai į kaktą ir Aličė susirūpino, kad tik nebūtų išterliojusi 
makiažo. 

Virtuvėje Fabijus judėjo labai greitai ir sykiu nepapras- 
tai atsargiai, kaip žmogus, žinantis, kad yra stebimas. Aličė 
siurbčiojo baltąjį vyną, kurio buvo jai įpylęs, ir jos skrandyje, 
tuščiame mažiausiai dvidešimt valandų, nuo alkoholio ėmė 
sproginėti burbuliukai. Karštis pirmiausia pasklido po arteri- 
jas, paskui lėtai pakilo iki galvos ir nuplovė mintis apie Matiją, 
panašiai kaip kiekvieną vakarą paplūdimį atsikariauja jūra. 

Sėdėdama prie stalo, Aličė kruopščiai tyrinėjo Fabijaus si- 
luetą, aiškią liniją, skiriančią kaštoninius plaukus nuo spran- 
do, ne per siauriausią dubenį ir pečius, truputį atsikišusius po 
marškiniais. Ji pagavo save galvojant, kaip jaustųsi, jeigu jis 
įkalintų ją savo glėbyje ir neleistų pasirinkti kitos galimybės. 

Ji priėmė jo kvietimą, nes pasakė apie jį Matijai, ir dar to- 
dėl - dabar tuo buvo įsitikinusi, - kad tikriausiai niekur dau- 
giau nepatirs kažko panašaus į meilę. 

Fabijus atidarė šaldytuvą ir nuo sviesto luito atpjovė, 
Aličės akimis žiūrint, maždaug aštuoniasdešimties devy- 
niasdešimties gramų gabalą. Įmestas į keptuvę su rizotu, jis 
išlaisvino visus savo sočiuosius gyvulinius riebalus. Fabijus 
išjungė liepsną ir dar porą minučių maišė rizotą mediniu 
šaukštu. 

— Gatava, - pasakė jis. 

Nusišluostė rankas į šluostą, kabantį ant kėdės, ir su kep- 
tuve rankoje atsigręžė į stalą. 

Aličė su siaubu pažvelgė į keptuvės turinį. 

— Man labai mažai, - paprašė pirštu rodydama žiupsneliu- 
ką anksčiau, nei jis suvers į jos lėkštę superkaloringą pliurzę. 

— Nemėgsti? 

— Visai ne, - pamelavo Aličė. - Aš tiesiog alergiška gry- 
bams. Bet paragausiu. 

Fabijus atrodė nusivylęs ir sustojo su keptuve rankoje. Net 
truputį išblyško. 

— Po galais, labai apgailestauju. Nežinojau. 

— Nesvarbu. Tikrai nesvarbu, - nusišypsojo Aličė. 

- Jei nori, aš galiu... - kalbėjo toliau Fabijus. 

Ji pertraukė jį sugriebdama jam už rankos. Fabijus pažiū- 
rėjo į ją, kaip vaikas žiūri į dovaną. 

— Vis dėlto aš galiu paragauti, - pareiškė Aličė. 

Fabijus ryžtingai papurtė galvą. O jei paskui susirgsi? 

Jis nunešė keptuvę, o Aličė nesusilaikė nenusišypsojusi. 
Gerą pusvalandį juodu sėdėjo priešais tuščias lėkštes kalbė- 
damiesi. Fabijus turėjo atkimšti dar vieną baltojo. 

Aličė neįstengė atsikratyti malonaus jausmo, kad su kiek- 
vienu gurkšneliu vyno praranda dalelytę savęs. Ji suvokė, 
koks menkas jos kūnas ir sykiu koks masyvus Fabijaus, kuris 
sėdi priešais ją atsirėmęs alkūnėm į stalą ir iki dilbių pasirai- 
tojęs marškinių rankoves. Pastarosiomis savaitėmis ją nuolat 
persekiojo mintis apie Matiją, ji lėtai virpčiojo ore lyg truputį 
atleista smuiko styga, tarsi nedarni nata, klaidžiojanti pačia- 
me orkestro viduryje. 

— Ką gi, mudu visada galime pasigardžiuoti antruoju pa- 
tiekalu, - tarė Fabijus. 

Aličei pasirodė, kad tuoj nualps.. Manė, su valgymu baigta. 
Fabijus pakilo nuo stalo ir ištraukė iš orkaitės kepimo formas 
su dviem pomidorais, dviem baklažanais ir dviem geltonosio- 
mis paprikomis, prikimštomis kažko panašaus į maltą mėsą, 
sumaišytą su duonos džiūvėsėliais. Spalvos atrodė linksmos, 
bet Aličė iškart pagalvojo apie šių daržovių apimtį ir įsivaiz- 
davo, kaip tokias didžiules, nelyginant akmenys tvenkinio 
dugne, ji susikemša į skrandį. 

- Išsirink pati, - pasiūlė Fabijus. 

Aličė prikando lūpą. Paskui nedrąsiai parodė į pomidorą, 
ir Fabijus, vietoj žnyplių naudodamasis peiliu ir šakute, įdėjo 
į jos lėkštę. 

— O ką dar? 

— Man gana, - atsisakė Aličė. 

— Negali būti. Tu nieko nevalgei. O kiek išgėrei? 

Aličė nužvelgė jį nuo kojų iki galvos ir akimirką pajuto 
jam baisią neapykantą - neapkentė jo kaip savo tėvo, moti- 
nos, Sol ir kiekvieno, kas kada nors skaičiavo maisto kąsnius 
jos lėkštėje. 

— Na, dar šitą, - pasidavė ji ir parodė į baklažaną. 

Fabijus sau išsirinko vieną daržovę ir prieš imdamasis 
jos nužvelgė pasitenkinimo kupinu žvilgsniu. Atsignybusi 
šakutės galiuku, Aličė paragavo įdaro. Be mėsos, iškart at- 
pažino kiaušinio, rikotos sūrio bei parmezano skonį ir pa- 
skaičiavo, kad subalansuoti kalorijoms jai neužtektų visos 
dienos pasninko. 

- Skanu? - paklausė Fabijus puspilne burna. 

— Nuostabu. 

Sukaupusi drąsą, atsikando visą kąsnį baklažano. Nuri- 
jusi šleikštulį, kando gabaliuką po gabaliuko. Vos tik sutvar- 
kė baklažaną ir padėjo šakutę, staiga užsimanė vemti. Kažką 
kalbėdamas, Fabijus įpylė dar vyno. Aličė linkčiojo ir su kiek- 
vienu judesiu juto, kaip po skrandį aukštyn žemyn šokčioja 
baklažanas. 

Fabijus jau buvo viską prarijęs, tuo tarpu Aličės lėkštėje 
dar pūpsojo raudonas pomidoras, prikimštas šleikštulį varan- 
čios makaliošės. Jeigu supjaustytų jį smulkiais gabalėliais ir 
paslėptų servetėlėje, Fabijus iškart pastebėtų, nes juos skyrė 
tik žvakės, iki pusės jau sudegusios. 

Paskui, tarsi Dievo palaima, baigėsi antras butelis vyno, 
Fabijus pakilo nuo stalo ir nuėjo ieškoti trečio. Jis susiėmė 
rankomis už galvos ir garsiai pasakė: sustok, prašau tavęs, 
sustok. Aličė nusijuokė. Fabijus apžiūrėjo šaldytuvą ir visas 
spinteles, bet kito butelio nerado. 

— Manau, visus pasiėmė tėvai, - pasakė. - Turiu eiti į rūsį. 

Jis be jokios priežasties nusikvatojo, Aličė taip pat nusi- 
juokė, nors nuo juoko jai skaudėjo pilvą. 

— O tu niekur neik, - paliepė jis rodydamas sau pirštu 
į kaktą. | 


— Gerai, - atsakė Aličė ir jai šovė išganinga mintis. 

Vos tik Fabijus išėjo, paėmė pomidorą dviem pirštais ir 
laikydama kuo toliau nuo nosies, kad išvengtų jai nepake- 
liamo kvapo, nunešė į tualetą. Užsirakino iš vidaus, pakėlė 
dangtį, ir tualetas jai nusišypsojo, tarsi sakydamas: leisk man, 
aš viską sutvarkysiu. 
pjaustyti mažais gabalėliais, bet buvo ir minkštas, todėl ji tarė 
sau: nesuksiu galvos, ir įmetė į klozetą. Pomidoras pliump- 
telėjo į vandenį, ir trykštelėjęs vanduo vos nesušlapino jos 
mėlynosios suknelės. Pomidoras nugrimzdo į dugną ir be- 
veik dingo iš akių. Ji paspaudė vandens nuleidimo rankenė- 
lę. Vanduo pliūptelėjo žemyn lyg išganingas lietus, bet, užuot 
nugarmėjęs žemyn, pripildė unitazą, ir iš jo dugno pasigirdo 
nelabai raminamas gurgesys. 

Išsigandusi Aličė atšoko, blogoji koja kryptelėjo, ir ji vos 
neatsidūrė ant grindų. Ji žiūrėjo, kaip vanduo kyla ir kyla, 
paskui staiga sustoja. 

Pasigirdo sifono garsas. Unitazas buvo pilnas iki kraštų. 
Skaidrus vandens paviršius truputį virpčiojo, o ant dugno 
toje pačioje vietoje nejudėdamas gulėjo pomidoras. 

Apimta panikos ir keisto smalsumo, Aličė stovėjo ir žiūrė- 
jo į jį Mažiausiai minutę. 

Iš sustingimo ją pažadino paradinių durų spynoje besisu- 
kančio rakto garsas. Ji griebė tualeto šepetį ir su pasišlykštėji- 
mu sugrūdo į vandenį, bet pomidoras nė nekrustelėjo. 

— O ką daryti dabar? - sušnabždėjo pati sau. 

Paskui beveik nesąmoningai vėl paspaudė nuleistuvą, ir 
šįsyk vanduo ėmė bėgti per kraštus, plonu sluoksniu užlie- 
jo grindis ir jau pradėjo liežti elegantiškus Aličės batelius. Ji 
pabandė kilstelėti rankenėlę, bet vanduo tebebėgo, - jei Aličė 

nebūtų užtvenkusi kilimėliu, jis būtų pasiekęs duris ir užliejęs 
kitą kambarį. 

Po kelių sekundžių vanduo vėl liovėsi tekėjęs. Pomidoras 
tebegulėjo ant dugno, toje pačioje vietoje. Ežeras ant grindų 
nebesiplėtė. Vieną kartą Matija jai paaiškino, kad esama tiks- 
laus taško, kurį pasiekęs vanduo nustoja liejęsis, nes paviršiaus 
įtampa pasidaro stipri kaip plėvelė ir įstengia jį sulaikyti. 

Aličė pažvelgė į nuostolius. Uždengė tualetą dangčiu ir 
susitaikiusi su katastrofa atsisėdo ant jo. Užsidengė veidą ran- 
komis ir ėmė verkti. Apraudojo Matiją, motiną, tėvą, visą šitą 
vandenį, bet visų pirma save. Tylutėliai pašaukė Matiją, tarsi 
ieškodama pagalbos, bet lipnus ir netvarus vardas liko įstrigęs 
lūpose. 

Į duris pasibeldė Fabijus, bet ji nė nekrustelėjo. 

Pro matintą durų stiklą Aličė matė jo siluetą. Ramiai 
pašniurkščiodama nosimi atsikrenkštė, kad nuslėptų ašaras. 

— Taip, taip. Tuoj einu. 

Sutrikusi apsižvalgė nesuvokdama, kaip atsidūrė šiame 
tualete. Vanduo bėgo ant grindų trijose skirtingose vietose, ir 
Aličei šmėstelėjo viltis, kad tuose keliuose jo milimetruose ji 
galėtų nusiskandinti. 


FOKUSUOTĖ 
(2003) 

Marčelo Krocos studijoje ji pasirodė vieną rytą, dešimtą va- 
landą, ir apsimetusi, kad už didžiulį ryžtą patekti pas jį tu- 
rėjo tris kartus apeiti visą kvartalą, pasakė: aš noriu išmokti 
amato, ar galėtumėt mane priimti kaip mokinę? Sėdintis prie 
automatinio ryškintuvo Kroca linktelėjo. Paskui atsisuko ir 
žiūrėdamas tiesiai į akis pasakė šiuo metu negalįs jai mokėti. 
Jam neapsivertė liežuvis pasakyti: pamiršk visa tai, nes taip 
elgėsi ir jis prieš daugelį metų, ir iš jo aistros fotografijai nieko 
daugiau neliko, tik ano jaudulio prisiminimas. Nepaisant visų 
nusivylimų, patirti šio jausmo jis niekam nebūtų užgynęs. 

Be to, daugiausia tai buvo atostogų nuotraukos. Trijų ar 
keturių asmenų šeimos prie jūros ar meno miestuose, apsika- 
binę Šv. Morkaus aikštės viduryje ar prie Eifelio bokšto, nebe- 
telpančiomis į kadrą, todėl nukirstomis kojomis ir visada ta 
pačia poza. Nuotraukos, darytos automatiniais fotoaparatais, 
perlaikytos ir nesufokusuotos. Aličė į jas nė nežvilgtelėdavo: 
išryškindavo, paskui visas kartu sukišdavo į popierinį voką su 
geltonu ir raudonu „Kodako logotipu. 

O daugiausia, žinoma, tekdavo sėdėti parduotuvėje, pri- 
imti juosteles su dvidešimt ar trisdešimt šešiais kadrais, užda- 

rytais mažame plastikiniame cilindre, užrašyti užsakovo pa- 
vardę talonėlyje ir pasakyti jam, kad nuotraukos bus gatavos 
rytoj, išmušti kasos čekį, tada padėkoti ir atsisveikinti. 

Kartais, šeštadieniais, pasitaikydavo vestuvių. Kroca už- 
važiuodavo paimti jos iš namų be penkiolikos devintą, visa- 
da tuo pačiu kostiumu ir be kaklaraiščio, juk jis ne kviestinis 
svečias, o fotografas. 

Bažnyčioje reikėdavo pastatyti du prožektorius, pirmą 
kartą Aličė vieną apvertė, jis sudužo ant altoriaus laiptelių ir 
ji su siaubu akyse pažvelgė į Krocą. Jis išsiviepė lyg jam į koją 
būtų įsmigusi stiklo šukė, bet paskui pasakė: nieko baisaus, 
tik greičiau viską sutvarkyk. 

Fotografas ją mylėjo ir nežinojo kodėl. Gal todėl, kad ne- 
turėjo vaikų, gal dėl to, kad nuo tada, kai Aličė pradėjo dirbti 
pas jį, jis pasinaudodavo proga ir vienuoliktą valandą eidavo į 
barą pasitikrinti loterijos bilietų numerių, ir jam grįžus ji pa- 
klausdavo: ar mes jau turtingi? O gal todėl, kad viena jos koja 
buvo šleiva ir ji neturėjo motinos, kaip jis - moters, o juk visi 
bedaliai truputį panašūs. Arba dėl to, jog buvo įsitikinęs, kad 
ji greitai pavargs ir vakarais jis vėl turės vienas nuleisti grotas, 
o paskui dūlinti namo, kur nieko nėra, tuščia ir vis dėlto tokia 
sunkia galva. 

Bet ir po pusantrų metų Aličė vis dar buvo ten. Dabar 
ji turėjo raktus, rytais ateidavo pirma už jį ir Kroca rasda- 
vo ją priešais parduotuvę šluojančią šaligatvį kartu su ponia 
iš gretimos parduotuvės, su kuria jis tik pasisveikindavo. Jis 
mokėdavo jai grynais penkis šimtus eurų už mėnesį, bet jei 
vykdavo kartu fotografuoti vestuvių, pavakare prie Dela Rokų 
namų išsitraukdavo iš piniginės dar penkiasdešimt eurų ir ne- 
išjungdamas „Lančijos“ variklio ištardavo: iki pirmadienio. 

Kartais Aličė jam parodydavo savo nuotraukas ir pa- 
klausdavo jo nuomonės, nors abu žinojo, kad jis negali dau- 
giau nieko jos išmokyti. Susėsdavo ant suolo ir Kroca žiūri- 
nėdavo nuotraukas: pakeldavo prieš šviesą, paskui duodavo 
jai kelis patarimus dėl išlaikymo arba kaip geriau panaudoti 
užraktą. Jis leisdavo jai kada tik nori naudotis „Nikonu“ ir 
net paslapčiomis buvo nusprendęs: tą dieną, kai ji išeis, pa- 
dovanosiąs jį. 

- Šeštadienį mudu tuoksimės, - pareiškė Kroca. Taip jis 
darydavo, kai jie gaudavo užsakymą. 

Aličė kaip tik vilkosi džinsinę striukę. Netrukus turėjo at- 
važiuoti Fabijus. 

- Gerai. O kur? 

- Didžiosios Dievo Motinos bažnyčioje. Paskui bus priė- 
mimas privačioje viloje ant kalvos. Turčių nesąmonės, - tru- 
putį niekinamai paaiškino Kroca ir iškart pasigailėjo, nes Ži- 
nojo, kad Aličė taip pat iš tos aplinkos. 

- Gerai, - sumurmėjo ji. - Ar žinai, kas jie? 

- Atsiuntė kvietimą. Kažkur nukišau... - atsakė Kroca, ro- 
dydamas lentynėlę po kasa. 

Rankinėje Aličė susirado gumelę ir susirišo plaukus. 
Kroca paslapčiom ją nužvelgė iš savo vietos. Vieną kartą, kai 
juodu jau buvo nuleidę apsaugines grotas, galvodamas apie 
parduotuvės prieblandoje klūpančią Aličę Kroca pasimastur- 
bavo, bet paskui pasijuto taip siaubingai, kad negalėjo nieko 
valgyti, o kitą dieną išsiuntė ją namo, sakydamas: šiandien tau 
atostogos, nenoriu, kad kas nors painiotųsi man po kojom. 

Aličė pasirausė tarp lapų, sukrautų po prekystaliu, vei- 
kiau norėdama prastumti laiką nei iš tikrųjų smalsaudama. 
Pagaliau rado kietą ir didelį voką su kvietimu. Atplėšė jį ir 

iš puslapio iššoko paauksuotu kursyvu išvedžiotas, pilnas iš- 
raitymų vardas. 

Feručis Karlas Bajus ir Marija Luiza Turleti Baj su malo- 
numu praneša apie dukters Violos vestuves... 

Aličei akys taip aptemo, kad ji neįstengė skaityti toliau. 
Burnoje pajuto metalo skonį. Gurktelėjo seilę ir jai pasirodė, 
kad dar kartą prarijo tą saldainį iš persirengimo kambario. 
Užklijavo voką ir pamojavo juo ore. 

— Ar galiu ten važiuoti viena? - pagaliau įsidrąsinusi pa- 
klausė, vis dar atsukusi nugarą Krocai. 

Jis su trenksmu uždarė kasos aparato stalčiuką. 

—- Ką? 

Aličė atsisuko plačiai išplėstomis degančiomis akimis, ir 
jos buvo tokios gražios, kad Kroca nusišypsojo. 

- Ašjau išmokau, tiesa? - eidama prie jo paklausė Aličė. - 
Aš juk galiu. Antraip niekada neįstengsiu susitvarkyti viena. 

Kroca įtariai pažvelgė į ją. Ji atsirėmė alkūnėmis į preky- 
stalį priešais jį ir pasilenkė į priekį. Už kelių centimetrų nuo 
jo nosies blizgančios akys maldavo jį pasakyti „taip“ ir nepra- 
šyti paaiškinimo. 

— Aš nežinau, ar... 

— Prašau, - pertraukė jį Aličė. 

Kroca pasiglostė ausies kraštelį ir turėjo nusukti akis. 

— Na gerai, - nusileido. Tik pats nesuprato, kodėl pašnibž- 
domis pridūrė: - Bet jokių kvailysčių. 

- Pažadu, - atsakė Aličė, ir jos vaiskias lūpas nušvietė 
šypsena. 

Paskui alkūnėm atsistūmė nuo prekystalio ir pabučiavo 
Krocą, pakutendama tris dienas neskustą barzdą. 

— Eik jau, eik, - pasakė jis mostelėdamas ranka. 

Aličė nusijuokė, ir jos juoko aidas išsisklaidė ore, kai ji 
žingsniavo savo nepakartojamu, ritmišku vingiuotu žingsniu. 

Tą vakarą Kroca ilgėliau užsibuvo parduotuvėje, bet nieko 
neveikė. Žiūrėjo į daiktus, ir jiejam pasirodė artimesni nei prieš 
daugelį metų, kai žmonės ateidavo pas jį nusifotografuoti. 

Išsitraukė fotoaparatą iš krepšio, į kurį Aličė visada pa- 
dėdavo pirma gerai išblizginusi visus objektyvus ir mecha- 
nizmus. Prisuko teleobjektyvą ir nutaikė į pirmą pasitaikiusį 
daiktą - skėčių stovą prie durų. Jis didino vieną jo apskrito 
krašto dalį tol, kol tas ėmė panėšėti į kažką kita, tarkim, į už- 
gesusio ugnikalnio kraterį. Bet mygtuko nepaspaudė. 

Padėjo aparatą į šoną, griebė švarką, užgesino šviesas ir 
išėjo. Užrakino susukamąsias grotas ir nuėjo į priešingą pusę 
nuo savo namų. Neįstengė nuvyti kvailos šypsenos nuo veido, 
o namo eiti tiesiog nenorėjo. 


Bažnyčia buvo papuošta dviem didžiulėmis žinginių ir ramu- 
nėlių puokštėmis, stovinčiomis abipus altoriaus, ir dar dešim- 
timis tokių pat puokštelių prie kiekvieno klaupto. Aličė pastatė 
prožektorius ir atšvaitinę plokštę, atsisėdo pirmoje eilėje ir ėmė 
laukti. Moteris siurbliu siurbė raudoną kilimą, juo maždaug 
po valandos turėtų žengti Viola. Aličė prisiminė dieną, kai ji 
ir Viola atsisėdo ant turėklų pasikalbėti. Ji jau pamiršo, apie ką 
jos kalbėjosi, tik prisiminė vietą, iš kurios Viola žiūrėjo į ją su- 
sižavėjusi: toji vieta buvo kaip tik už jos akių, šešėlyje, pilna 
painiausių minčių, kurias net tada ji laikė nuo jos paslėpusi. 

Per pusvalandį visi klauptai buvo užimti, be perstojo plūs- 
tantys žmonės susigrūdo bažnyčios gale ir liko stovėti vėduo- 
damiesi liturgijos lapais. 

automobilio. Aukštai danguje šviečianti saulė šildė ir, re- 
gėjosi, kiaurai eina per rankas. Mažai jai patikdavo stebėti 
tų atrodydavo lyg raudonai apkraštuoti. Kartą juos parodė 
tėvui, ir jis pabučiavo pirštų galiukus apsimesdamas, kad 
nori suvalgyti. 

Viola atvažiavo gerai išblizgintu „Poršė“ ir vairuotojas tu- 

rėjo padėti jai išlipti ir susiglėbti labai nepatogų ilgą šleifą. 
Aličė kaip pamišusi puolė fotografuoti, stengdamasi kuo ge- 
riau paslėpti veidą. Paskui, kai jaunoji priėjo arti, ji nuleido 
aparatą ir nusišypsojo. 
Aličė nespėjo gerai pamatyti jos išraiškos, nes nuotaka jau 
buvo praėjusi pro ją ir dabar, įsikibusi tėvui į parankę, žengė į 
bažnyčią. Neaišku kodėl, bet Aličė visada įsivaizdavo jos tėvą 
aukštesnį. 

Ji stengėsi nepraleisti nė akimirkos ir kelissyk nufotogra- 
favo jaunuosius ir jų gimines stambiu planu. Įamžino žiedų 
sumainymą, priesaiką, komunijos priėmimą, bučinį ir pasi- 
rašančius liudytojus. Ji buvo vienintelis bažnyčioje judantis 
žmogus. Aličei atrodė, kad vos tik ji prieina arčiau prie Vio- 
los, šios pečiai truputį įsitempia. Ji dar pailgino išlaikymą, 
kad gautų tą miglotą foną, Krocos žodžiais tariant, tiek daug 
bylojantį apie amžinybę. 

Kai jaunavedžiai ėjo iš bažnyčios, Aličė juos aplenkė šlub- 
čiodama atatupsta ir truputį pasilenkusi, kad dėl žemos pers- 
pektyvos nuotraukoje jie neatrodytų mažesni. Pro objektyvą 
matė, kad Viola žiūri į ją truputį šypsodamasi ir išsigandusi, 

tarsi ji vienintelė būtų išvydusi šmėklą. Aličė bent penkiolika 
kartų susprogdino blykstę tiesiai jaunajai į veidą, ir toji turėjo 
prisimerkti. 

Ji stebėjo, kaip jie sėda į automobilį ir kaip pro galinį 
langą Viola nuveria ją žvilgsniu. Aličė buvo tikra, kad iškart 
ims pasakoti apie ją savo vyrui, stebėdamasi, kaip keistai ji 
čia atsidūrė. Apibūdins ją kaip klasės anoreksikę, šlubę, kaip 
merginą, su kuria niekad nedraugavo. Nieko neužsimins apie 
saldainį, vakarėlį ir visa kita. Aličė nusišypsojo, pamaniusi, 
kad tai galėtų būti pirmasis jaunavedžių melas, pirmasis ply- 
šys jų santykiuose, į kurį gyvenimas anksčiau ar vėliau įkiša 
savo visraktį ir padaro žiojinčią skylę. 

- Panele, jaunavedžiai jau laukia, jie nori nusifotografuoti 
ant upės kranto, - paragino balsas už nugaros. 

Aličė atsisuko ir atpažino vieną iš liudytojų. 

- Žinoma. Tučtuojau einu pas juos, - atsakė. 

Greitai įėjo į bažnyčią išmontuoti įrangos. Dar dėliojo 
įvairias aparato dalis į stačiakampį krepšį, kai staiga išgirdo 
šaukiant savo vardą. 

— Aličė? 

Ji atsigręžė jau žinodama, kieno balsą išgirdo. 

— Taip? 

Priešais ją stovėjo Džada Savarino ir Džulija Mirandi. 

— Sveika, - tarė Džada, nutęsdama raidę „a“. Ji žengė prie 
Aličės, norėdama ją pabučiuoti į skruostus. 

Džulija stovėjo nuošaliau, kaip ir licėjuje nudelbusi akis į 
savo kojas. 

Netardama nė žodžio, Aličė vos palietė Džados skruostą. 

— Ką, po galais, čia veiki? - sucypė Džada. 

Aličė pamanė, kad čia kvailas klausimas, ir nusišypsojo. 

- Fotografuoju, - atsakė. 

Džada atsiliepė šypsena, parodydama tas pačias duobutes 
skruostuose, kurias turėjo ir būdama septyniolikos. 

Buvo keista vėl jas pamatyti čia, dar gyvas, su kai kurio- 
mis drauge patirtomis praeities akimirkomis, dabar jau nieko 
nereiškiančiomis. 

- Sveika, Džulija, - prisivertusi pasisveikino Aličė. 

Džulija nusišypsojo ir vargais negalais išstenėjo: 

- Girdėjom apie tavo motiną ir labai apgailestaujam. 

Pritardama draugei, Džada taip pat kelissyk linktelėjo. 

- Taip, - atsakė Aličė. - Ačiū. 

Ji ėmė paskubomis rinktis daiktus. Džada ir Džulija su- 
sižvelgė. 

— Ką gi, netrukdysim tau darbuotis, - pasakė Džada pa- 
liesdama jai petį. - Tu labai užsiėmusi. 

— Gerai. 

Merginos apsisuko ir nužingsniavo durų link. Į jau tuščios 
bažnyčios sienas atsimušė abejingas kulniukų kaukšėjimas. 


Jaunavedžiai jos laukė didžiulio medžio šešėlyje ir nebuvo 
apsikabinę. Aličė pastatė savo automobilį šalia jų „Poršė“ ir 
persimetusi per petį dėklą išlipo lauk. Buvo šilta, jautė, kaip 
prie sprando limpa plaukai. 

- Sveiki, - pasisveikino eidama prie jų. 

- Ali, - nusistebėjo Viola. - Nemaniau, kad... 

- Aš irgi nemaniau, - pertraukė ją Aličė. 

Jos tik apsimetė, kad apsikabino, tarsi nenorėdamos susi- 
glamžyti drabužių. Viola buvo dar gražesnė nei licėjuje. Me- 
tams bėgant jos veido bruožai pasidarė lygesni, linijos sušvel- 

nėjo, akys prarado tą mažne nepastebimą virpesį, dėl kurio 
atrodydavo tokios baisios. Jos kūnas vis dar buvo tobulas. 

- Čia Karlas, - tarė Viola. 

Aličė paspaudė jam ranką ir pastebėjo, kokia ji lygi. 

— Pradėsim? - trumpai nukirto ji. 

Viola linktelėjo ir paieškojo akimis vyro žvilgsnio, bet jis 
nieko nepastebėjo. 

— Kur mums atsistoti? - paklausė Viola. 

Aličė apsižvalgė. Saulė buvo pačiam zenite, ir ji turės pasi- 
naudoti blykste, kad ant veidų nekristų šešėliai. Ji parodė ant 
upės kranto stovintį saulės kepinamą suoliuką. 

— Sėskitės ten, - pasakė. 

Aličė ilgiau nei paprastai užtruko reguliuodama aparatą. 
Apsimetė, kad knebinėjasi su blykste, prisuko vieną objekty- 
vą, tada kitą. Violos vyras vėdavosi kaklaraiščiu, ji stengėsi 
sustabdyti nuo kaktos kapsinčius prakaito lašus. 

Aličė leido jiems dar truputį pasitroškinti, dėdamasi, kad 
ieško tinkamo atstumo. 

Tada ėmė šiurkščiai nurodinėti: apsikabinkit, šypsokitės, 
dabar rimtai, paimk jai už rankos, padėk galvą jam ant pe- 
ties, pašnabždėk ką nors į ausį, pažiūrėkit vienas į kitą, į upę, 
nusivilk švarką. Kroca ją mokė, kad nereikia leisti savo su- 
bjektams atsikvėpti, duoti laiko pagalvoti, nes akimirka, ir jie, 
žiūrėk, jau susikaustę ir įsitempę. 

Viola pakluso ir net du ar tris kartus paklausė, ar taip gerai? 

— Gerai, dabar einam štai į tą pievą, - įsakė Aličė. 

— Dar? - nustebo Viola. Iš po makiažo jau buvo pradėję 
ryškėti įraudę skruostai. Akis juosianti juoda pieštuko linija 
buvo nuvarvėjusi, kraštai apspurę, jaunoji atrodė pavargusi ir 
truputėlį pasenusi. 

— Dabar tu apsimesk, kad bėgi, o jis tave vejasi per pie- 
vą, - paaiškino Aličė. 

— Ką? Aš turiu bėgti? 

— Taip, bėk. 

Ji atsiduso, truputį pasikėlė sijoną ir ėmė palengva bėgti. 
Jos batų kulniukai sulįsdavo kelis centimetrus į veją ir drabstė 
žemes, todėl išpurvino baltosios suknelės padurkus. Įkandin 
jos nurisnojo ir vyras. | 

— Tu per lėtai bėgi, - pasakė jis. 

Viola staiga atsigręžė ir pervėrė vyrą žvilgsniu, kurio Ali- 
čė niekada neužmiršo. Ji leido jiems persekioti vienas kitą dvi 
tris minutes, bet Viola ištrūko iš vyro gniaužtų ir pasakė: da- 
bar tai jau tikrai gana. 

Vienoje pusėje jos šukuosena buvo išsileidusi. Segtukas 
atsisegė ir ant skruosto nukrito plaukų sruoga. 

— Gerai, - atsakė Aličė. - Dar keli kadrai, ir viskas. 

Ji nusivedė juos prie kiosko ir nupirko dvi porcijas citri- 
ninių ledų. 

— Imkit, - tarė duodama ledus jaunavedžiams. 

Tie, regis, nesuprato. Paniekinamai išvyniojo ledus. Viola 
stengėsi nesusitepti rankų lipniu sirupu. 

Jaunavedžiai turėjo apsimesti, kad valgo ledus sukryžia- 
vę rankas, paskui susikeisti ledais. Violos šypsena darėsi vis 
rūstesnė. 

Kai Aličė liepė jiems įsikibti į žibinto stulpą ir suktis 
aplink, Viola neištvėrė. 

— Tai juokinga! - sušuko ji. 


w0- oe 


prašydamas, į Aličę. Ši nusišypsojo. 

- Tai klasikinio albumo dalis, - paaiškino ji. - Čia tai, ko 
pageidavote. Bet galim šią scenelę peršokti. 

Ji stengėsi atrodyti nuoširdi. Juto, kaip pulsuojanti jos ta- 
tuiruotė nori atsiplėšti nuo odos. Viola stebeilijosi į ją įnirtusi, 
bet Aličė tvėrė jos žvilgsnį tol, kol jai ėmė degti akys. 

- Jau baigėm? - paklausė Viola. 

Aličė linktelėjo. 

— Dabar eikim iš čia, - tarė žmona vyrui. 

Prieš leisdamasis nutempiamas, jis priėjo prie Aličės ir 
mandagiai paspaudė ranką. 

— Ačiū. 

— Nėr už ką. 

Aličė žiūrėjo, kaip jie kopia į neaukštą parko šlaitą ir eina į 
automobilių stovėjimo aikštelę. Aplink aidėjo reti šeštadienio 
garsai, karuselėje besisukančių vaikų juokas ir juos prižiūrin- 
čių motinų balsai. Tolumoje buvo girdėti muzika ir panašus į 
kilimo šiugždenimą mašinų gaudesys prospekte. 

Aličė pagalvojo, kad šį epizodą norėtų papasakoti Matijai. 
Jis suprastų. 

Bet dabar jis toli. Ji tarė sau, kad Kroca įsius, bet galiausiai 
atleis. Aličė tuo neabejojo. 

Ji nusišypsojo. Atidarė aparatą, išėmė juostą ir kruopščiai 
išvyniojo baltoje saulės šviesoje. 


TAI, KAS LIEKA 
(2007) 

Tėvas jam skambindavo trečiadienio vakarais aštuntą penkio- 
lika. Per pastaruosius devynerius metus jie susitikdavo retai, 
nuo paskutinio susitikimo buvo praėję daug laiko, bet telefo- 
no skambutis Matijos dviejų kambarių bute buvo tapęs ritu- 
alu. Per ilgas jų pokalbio pauzes įsiviešpataudavo ta pati tyla: 
nei radijo, nei televizoriaus garso, joks svečias nebarškindavo 
į lėkštę peiliu ar šakute. 

Matija gerai įsivaizduodavo sėdinčią krėsle ir jų pokalbio 
klausančią motiną: ta pati išraiška, ant krėslo ranktūrių pa- 
dėtos rankos, kaip tais laikais, kai jis ir Mikela lankė pradinę 
mokyklą, o ji sėdėdavo klausydamasi, kaip jie deklamuoja ei- 
lėraštį - jis visada mokėdavo jį atmintinai, o Mikela tylėdavo, 
nes negebėdavo nieko išmokti. 

Padėjęs ragelį, kiekvieną trečiadienį Matija klausdavo sa- 
vęs, ar oranžinis krėslo audinys dar tas pats, ar tėvai jį pakei- 
tė, nes buvo jau seniai susidėvėjęs. Klausdavo savęs, ar tėvai 
paseno. Žinoma, paseno: tai suprasdavo iš tėvo balso, lėtesnio 
ir labiau pavargusio. Spręsdavo ir iš triukšmingo, panašaus į 
dusulį, kvėpavimo į telefono ragelį. 

Motina paimdavo ragelį tik retkarčiais ir užduodavo įpras- 
tus klausimus, visada tuos pačius: ar šalta, ar jau pavalgei, kaip 
paskaitos? Čia vakarieniaujama septintą valandą, paaiškino 
Matija pirmą kartą, todėl dabar atsakydavo vienu žodžiu: taip. 

— Alio? - atsiliepė jis itališkai. 

Nebuvo reikalo atsakyti angliškai. Jo asmeninį numerį ži- 
nojo tik dešimt žmonių, be to, niekam nešautų mintis ieškoti 
jo tokią valandą. 

- Čia tėtis. 

Laiko tarpas iki atsakymo buvo beveik nepastebimas. Ma- 
tijai reikėjo pasiimti chronometrą, išmatuoti ir apskaičiuoti, 
ar labai signalas nukrypo nuo maždaug tūkstanties kilometrų 
jį ir tėvą skiriančios tiesiosios linijos, bet jis visada pamiršda- 
vo tai padaryti. 

— Sveikas. Viskas gerai? - paklausė Matija. 

— Taip. O tau? 

— Gerai... Kaip mama? 

— Ji čia pat. 

Kaip tik tuo metu jie pirmą kartą nutildavo, tarsi įveikus 
pirmąjį etapą po vandeniu jiems būtų pritrūkę oro. 

Matija patrynė smiliumi įbrėžą šviesiame apskrito stalo 
medyje už kelių centimetrų nuo vidurio. Neprisiminė, ar stalą 
įbrėžė jis, ar buvę kambario gyventojai. Po lakuotu paviršiumi 
buvo supresuotų medžio drožlių lenta ir jos atplaišėlė galop 
įlindo jam po nykščiu, nesukėlusi jokio skausmo. Kiekvieną 
trečiadienį jis pagilindavo griovelį per milimetro dalelytę, bet 
jam neužtektų viso gyvenimo prakrapštyti ją kiaurai. 

— Na, ar jau matei aušrą? - paklausė tėvas. 

Matija nusišypsojo. Tai buvo jų žaidimas, galbūt vieninte- 
lis. Maždaug prieš metus kažkuriame laikraštyje Pjetras per- 

skaitė, kad pamatyti aušrą virš Šiaurės jūros - nepakartojamas 
nuotykis, ir vakare net perskaitė sūnui to straipsnio ištrauką. 
Turi būtinai nuvažiuoti, patarė. Nuo tada vis paklausdavo: na, 
ar matei ją? Matija visada atsakydavo neigiamai. Jo žadintu- 
vas buvo nustatytas aštuntą valandą septyniolika minučių, o 
trumpesnio kelio į universitetą jūros pakrante nebuvo. 

— Ne, aušros dar ne, - atsakė jis. 

Jie jau buvo viską pasakę, bet abu, prispaudę ragelį prie 
ausies, dar keletą sekundžių palaukė. Abu įkvėpė truputį mei- 
lės, kurios, susilpnintos šimtų kilometrų bendraašių laidų, 
jiems dar buvo likę, o peno jai teikė kažkas, ko jie nebemokė- 
jo įvardyti, nors, jei būtų gerai pagalvoję, būtų suvokę, kad to 
kažko tikriausiai jau nėra. 

— Na, rūpinkis savimi, - galiausiai pasakė Pjetras. 

- Žinoma. 

— Ir linkiu tau viso geriausio. 

— Ačiū. Perduok linkėjimus mamai. 

Ir jie padėjo ragelį. 

Matijai tai buvo dienos pabaiga. Jis apėjo stalą. Išsiblaškęs 
žvilgtelėjo į lapų krūvą vienoje stalo pusėje ir į darbą, kurį 
parsinešė iš universiteto. Vis užkliūdavo už tos pačios pa- 
straipos: nesvarbu, iš kur paimdavo sprendimą, jis ir Albertas 
anksčiau ar vėliau už jos užkliūdavo. Jis jautė, kad sprendimas 
slypi už šios paskutinės kliūties, kad, ją įveikus, pabaigą būtų 
taip pat lengva pasiekti, kaip užsimerkus nusiristi žemyn nuo 
žolėto šlaito. 

Bet buvo per daug pavargęs, kad vėl grįžtų prie darbo. 
Nuėjo į virtuvę, iš čiaupo prileido prikaistuvį vandens, uždėjo 
ant viryklės ir uždegė dujas. Jis tiek laiko praleisdavo vienas, 
kad normalus žmogus būtų išsikraustęs iš proto per mėnesį. 

Atsisėdo ant sulankstomos plastikinės kėdės visiškai neat- 
sipalaidavęs. Pažvelgė į lubų viduryje kabančią užgesusią lem- 
putę. Ji perdegė praėjus mažiau nei mėnesiui po jo atvykimo, 
bet jis niekada jos nepakeitė. Valgydavo šviesoje, sklindančio- 
je iš kito kambario. 

Jeigu šį vakarą išeitų iš buto ir negrįžtų, niekas nerastų jo- 
kių jo buvimo ženklų, išskyrus ant stalo sukrautus lapus. Į šią 
vietą Matija neįdėjo nieko savo. Pasiliko anoniminius švie- 
saus ąžuolo baldus ir pageltusius apmušalus - sienos jais buvo 
išklijuotos tais pačiais metais, kaip ir pastatytas namas. 

Jis atsistojo. Prisipylė puodelį verdančio vandens ir panar- 
dino arbatos pakelį. Žiūrėjo, kaip tamsiai nusidažo vanduo. 
Prieblandoje tebedeganti metano liepsnelė atrodė melsvai 
violetinė. Jis kiek tik įmanoma sumažino liepsną, ir jos švil- 
pesys tapo vos girdimas. Iš viršaus ant grotelių uždėjo rankas. 
Pajuto, kaip suniokotą jo delną silpnai spaudžia karštis. Mati- 
ja lėtai nuleido jį ant ugnies ir apgaubė ją. 


Universitete prabėgo šimtai, paskui tūkstančiai vienodų dienų, 
jis suvalgė daugybę pietų valgykloje, nedideliame pastate, sto- 
vinčiame pačiame universiteto miestelio gale, bet vis dar prisi- 
minė savo pirmąją dieną, kai įėjo į valgyklą ir ėmė mėgdžioti 
kitų žmonių judesių seką. Atsistojo eilėje ir mažais žingsneliais 
priėjo plastikinių, medį imituojančių padėklų krūvą. Padėjo 
ant jo popierinę servetėlę, paėmė stalo įrankius ir stiklinę. Pas- 
kui, priartėjęs prie uniformuotos porcijas dalijančios moters, 
atsitiktinai parodė vieną iš aliumininių indelių, net nežino- 
damas, kas jo viduje. Virėja kažko paklausė savo kalba, o gal 
angliškai, bet jis nesuprato. Vėl parodė indelį, ir moteris vėl 

pakartojo klausimą, tą patį kaip anksčiau. Matija papurtė gal- 
vą. I don't understand, pasakė nesklandžiu kampuotu akcentu. 
Ji pakėlė į dangų akis ir pamojavo ore dar tuščia lėkšte. Shes 
asking if you want a sauce, paaiškino šalia Matijos stovintis 
vaikinas. Sutrikęs jis staiga atsisuko. Aš... I don't... pasakė. Tu 
italas? - paklausė kaimynas. Taip. Ji tavęs klausia, ar prie šito 
šlamšto nori padažo. Sumišęs Matija papurtė galvą. Jaunuolis 
atsisuko į moterį ir pasakė: ne. Ji nusišypsojo, pagaliau įdėjo 
maisto į Matijos lėkštę ir padavė. Vaikinas išsirinko tą patį pa- 
tiekalą ir prieš dėdamas savo lėkštę ant padėklo šlykštėdama- 
sis pauostė. Man jis šlykštus, paaiškino. 

Ką tik atvažiavai, tiesa? - po kurio laiko paklausė, dar te- 
bežiūrėdamas į savo pliurzę lėkštėje. Matija atsakė teigiamai, 
ir jaunuolis susiraukęs linktelėjo, tarsi tai būtų kažkas rimta. 
Susimokėjęs Matija su padėklu rankoje sustingo prie kasos. 
Apsižvalgė ieškodamas tuščio staliuko salės gale, kur galėtų 
atsukti visiems nugarą ir, kol valgys vienas, per daug nejausti 
įsmeigtų žvilgsnių. Vos tik žengė į salės galą, jį aplenkė tas 
pats jaunuolis ir pakvietė sėstis kartu prie staliuko. 

Albertas Torčija čia gyveno jau ketverius metus, turėjo 
nuolatinę mokslinio darbuotojo vietą ir buvo gavęs specia- 
lią stipendiją už pastarųjų metų mokslinius straipsnius. Taip 
pat buvo nuo kažko pabėgęs, bet Matija niekada jo neklausė 
nuo ko. Po tiekos metų nei vienas, nei kitas nebūtų galėjęs 
pasakyti, ar jiedu draugai, ar tiesiog kolegos, nors sėdėjo tame 
pačiame kabinete ir kasdien kartu pietaudavo. 


Buvo antradienis. Albertas sėdėjo priešais Matiją ir pro pilną 
stiklinę vandens, kurią pakėlė prie lūpų, ant jo delno išvydo 

naują blyškią, tobulai apskritą žymę. Nieko neklausė, tik metė 
į jį kreivą žvilgsnį, kad Matija žinotų, jog jis suprato. Džilardis 
ir Montanaris, sėdintys kartu su jais prie staliuko, šiurkščiai 
šaipėsi iš kažkokios internetinės nesąmonės. 

Matija vienu gurkšniu ištuštino stiklinę. Paskui atsi- 
krenkštė. 

— Vakar vakare man šovė mintis apie netolydumą, jis... 

— Prašau tave, Mati! - pertraukė jį Albertas, padėdamas ša- 
kutę ir atsiremdamas į kėdės atkaltę. Jis visada perdėtai mosta- 
guodavo rankomis. - Pasigailėk manęs nors tada, kai valgau. 

Matija nuleido galvą. Mėsos griežinėlis jo lėkštėje buvo 
supjaustytas lygiais kvadratėliais, ir jis atskyrė juos šakute, 
palikdamas tarp jų taisyklingą baltų linijų tinklelį. 

— Kodėl vakarais neveiki ko kito? - Dabar Albertas kalbė- 
jo ramiau, tarsi nenorėdamas, kad išgirstų kiti du. Kalbėda- 
mas peiliu ore brėžė mažus apskritimus. 

Matija nieko neatsakė, net nepažvelgė į jį. Pakėlė prie bur- 
dantytais krašteliais gadino kompozicijos visumą. 

— Bent kartais išgertum su mumis stiklą vyno, - kalbėjo 
toliau Albertas. 

— Ne, - šaltai nukirto Matija. 

— Bet... - užginčijo Albertas. 

- Šiaip ar taip, tu Žinai. 

Albertas papurtė galvą ir nugalėtas suraukė kaktą. Po tiek 
metų vis nesiliovė jo įkalbinėti. Nuo jų pažinties pradžios jam 
buvo pavykę ištempti jį iš namų vos dešimtį kartų. 

Jis atsisuko į kitus du ir įsiterpė į jų pokalbį. 

— Ei, ar matėt? - paklausė rodydamas į merginą, sėdinčią 
už dviejų staliukų su pagyvenusiu ponu. Matija žinojo, kad 

jis - geologijos fakulteto dėstytojas. - Dievulėliau, jei nebū- 
čiau vedęs, nežinau, ką tokiai padaryčiau! 

Abu kolegos akimirką dvejojo, nes tai niekaip nebuvo 
susiję su jų pokalbiu, bet paskui pasekė Alberto pavyzdžiu, 
stengdamiesi atspėti, kaip tokia grožybė atsidūrė prie vieno 
staliuko su tokiu senu griuvena. 

Matija ėmė pjaustyti mėsos gabalėlius įstrižai. Paskui tri- 
kampius sudėjo taip, kad jie sudarytų vieną didelį. Mėsa jau 
buvo atvėsusi ir kieta. Paėmė gabalėlį ir sukramtė. Kitus pali- 
ko nepaliestus. 

Išėjęs iš valgyklos, Albertas prisidegė cigaretę, duodamas 
laiko nueiti Džilardžiui ir Montanariui. Palaukė Matijos, ku- 
ris ėjo nuleidęs galvą paskui šaligatvio plyšį, galvodamas apie 
kažką, kas visiškai nesusiję su tuo, ką jis čia veikia. 

- Tai ką tu man sakei apie netolygumą? - paklausė Al- 
bertas. 

— Nesvarbu. 

— Na, nebūk mulkis. 

Matija pažvelgė į kolegą. Jo lūpose cigaretės galiukas buvo 
vienintelė spalva šioje pilkoje dienoje, tokioje pat kaip vaka- 
rykštė ir tikriausiai tokioje pat kaip ateinanti. 

— Mes iš to negalime išsivaduoti, - tarė Matija. - Dabar 
mudu įsitikinome, kad tai yra. Bet galbūt aš radau būdą, kaip 
iš to išpešti ką nors įdomaus. 

Albertas priėjo arčiau. Jis nepertraukė Matijos, kol tas bai- 
gė aiškinti, žinodamas, kad Matija kalba mažai, bet kai kalba, 
verta patylėti ir paklausyti. 

Pasekmių našta staiga ją prislėgė vieną vakarą prieš dvejus me- 
tus, kai skverbdamasis į ją Fabijus sušnabždėjo: aš noriu turėti 
vaiką. Jo veidas buvo taip arti, kad Aličė pajuto savo skruostais 
slystantį ir tarp paklodžių išsisklaidantį jo alsavimą. 

Ji prisitraukė jį prie savęs, priglobdama jo galvą tarp kaklo 
ir peties. Dar prieš jųdviejų vedybas vieną dieną jis jai pasakė, 
kad toji vieta tobulai tinka jo galvai įsprausti. 

— O ką tu manai? - paklausė Fabijus pagalvės prislopintu 
balsu. Aličė neatsakė, tik dar stipriau jį apkabino. Buvo uždu- 
susi ir negalėjo kalbėti. 

Ji išgirdo, kaip jis uždaro sargių stalčiuką, ir dar labiau 
sulenkė kairįjį kelį, kad padarytų jam daugiau vietos. Tebegu- 
lėjo plačiai atsimerkusi ir lygiais tarpais glostė jam plaukus. 

Toji paslaptis vilkosi paskui ją nuo licėjaus laikų, bet ji ne- 
užvaldydavo jos proto ilgiau nei keletą sekundžių. Aličė buvo 
laikinai numojusi į ją ranka, nes manė apie tai pagalvosianti 
vėliau. Ir štai dabar ji išniro lyg duobė, staiga atsivėrusi juo- 
dose kambario lubose, siaubinga ir nesuvaldoma. Aličė norėjo 
pasakyti Fabijui: akimirką sustok, palauk, yra vienas dalykas, 
kurio tau nepasakiau, bet jis judėjo su beginkliu pasitikėjimu 
ir, žinoma, nebūtų supratęs. 

Ji pajuto, kaip jis išsiliejo joje pirmą kartą, ir įsivaizdavo, 
kaip tas lipnus ir pilnas pažadų skystis nusėda jos bergždžiose 
įsčiose ir paskui išdžiūsta. 

Ji nenorėjo kūdikio, o gal norėjo. Niekada iš tikrųjų apie 
tai negalvojo. Toks klausimas nekilo, ir tiek. Paskutinį kartą 
jos mėnesinių ciklas sustojo maždaug tada, kai ji suvalgė visą 
šokoladinį pyragaitį. O tiesa buvo tokia: Fabijus nori vaiko, 

ir ji privalo jį pagimdyti. Privalo, nes kai juodu mylėdavosi, 
jis neprašydavo jos uždegti šviesos - po pirmojo karto jo na- 
muose daugiau niekada neprašė. Baigęs gulėdavo ant jos, ir jo 
kūno svoris išvaikydavo jai visas baimes. Jis nieko nekalbėda- 
vo, tik alsuodavo, ir to pakako - jis buvo su ja. Tad ji privalo 
todėl, kad jo meilė saugo juos abu. 

Nuo to vakaro seksas įgavo naują kokybę, turėjo galutinį 
tikslą, dėl jo jie greitai atsisakė visko, kas nebuvo griežtai 
būtina. 

Tačiau bėgo savaitės ir mėnesiai, bet nieko neatsitiko. Fa- 
bijus pats apsilankė pas gydytoją ir išsiaiškino, kad jo sper- 
matozoidai geri. Vakare, stipriai spausdamas glėbyje, apie tai 
atsargiai papasakojo Aličei. Ir iš karto pridūrė: nesijaudink, tai 
ne tavo kaltė. Ji ištrūko iš jo glėbio ir išbėgo į kitą kambarį, kad 
jam matant nepratrūktų raudoti, ir Fabijus ėmė nekęsti savęs, 
nes iš tikrųjų manė, ar veikiau žinojo, kad kalta žmona. 

Aličė ėmė jaustis šnipinėjama. Pradėjo vesti tariamą die- 
nų apskaitą, šalia telefono gulinčioje užrašų knygelėje brėžti 
brūkšnelius. Pirko higieninius paketus, paskui nepanaudo- 
tus išmesdavo. „Teisingomis“ dienomis nustumdavo Fabijų į 
tamsą, sakydama: šiandien negalima. 

Fabijus slapta taip pat vedė apskaitą. Tarp jų šliaužė gliti 
ir permatoma Aličės paslaptis, vis labiau tolindama vieną nuo 
kito. Kaskart, kai Fabijus užsimindavo apie gydytoją, gydy- 
mąsi arba apie ligos priežastį, Aličės veidas apsiniaukdavo, ir 
jis būdavo tikras, kad ji netrukus ras dingstį pasiginčyti ar 
sugalvos kitą nesąmonę. 

Juos pamažu įveikė nuovargis. Jie liovėsi kalbėtis, ir kaip 
jų pokalbiai, taip ir lytiniai santykiai pasidarė retesni, tapo 
varginamu penktadienio vakaro ritualu. Prieš juos ir po jų 

juodu paeiliui apsiplaudavo vonioje. Fabijus ateidavo į mie- 
gamąjį blizgančiu nuo muilo veidu, persivilkęs švariais apa- 
tiniais. Tuo metu Aličė jau būdavo užsitempusi marškinėlius 
ir klausdavo: ar galiu eiti? Grįžusi į miegamąjį rasdavo Fabijų 
jau miegantį ar bent užsimerkusį, nusisukusį ant šono ir visu 
kūnu pasitraukusį į savąją lovos pusę. 


Tas penktadienis nelabai skyrėsi nuo kitų, bent iš pradžių. 
Aličė atsigulė į lovą prie Fabijaus po pirmos, praleidusi visą 
dieną tamsiame kambaryje, kurį Fabijus jai įrengė buvusioje 
kontoroje ir padovanojo trečiųjų metinių proga. Jis nuleido 
žurnalą, kurį skaitė, ir pažvelgė į grindimis prie jo žengiančias 
nuogas žmonos kojas. 

Aličė įsmuko į lovą ir prisispaudė jam prie šono. Fabijus 
numetė žurnalą ant grindų ir užgesino lempą ant naktinio 
staliuko. Darė viską, ką galėjo, kad tai neatrodytų kaip įprotis 
ar auka, bet abu puikiai žinojo tikrąją tiesą. 

Kaip paprastai jie padarė keletą judesių, ilgainiui tapusių 
nepajudinama, viską supaprastinančia rutina, paskui, padė- 
damas sau pirštais, Fabijus įsiskverbė į ją. 

Aličė nebuvo tikra, ar jis iš tikrųjų rauda, ar nusuko gal- 
vą į šoną, kad tik neprisiliestų prie jos odos, bet pastebėjo, 
kad jis juda joje kažkaip kitaip: čia puola ją įnirtingai ir sku- 
briau nei paprastai, čia sustoja smarkiai alsuodamas, čia vėl 
skverbiasi, tarsi grumdamasis su noru kuo giliau įeiti ir kuo 
greičiau pabėgti ir iš jos, ir iš kambario. Ji išgirdo, kaip jis 
šniurkščioja ir dūsauja. 

Baigęs paskubom atšlijo, atsikėlė iš lovos ir nedegdamas 
šviesos užsidarė vonioje. 

Išbuvo joje ilgiau nei paprastai. Aličė pasislinko į lovos 
vidurį, kur paklodės dar buvo vėsios. Uždėjo ranką ant pilvo, 
kuriame nieko nevyko, ir pirmą kartą pagalvojo, kad neturi 
ko kaltinti, kad dėl visų klaidų kalta tik ji viena. 

Prieblandoje Fabijus perėjo kambarį ir išsitiesė lovoje at- 
gręžęs jai nugarą. Dabar buvo Aličės eilė, bet ji nė nekrustelė- 
jo. Jautė: kažkas turi atsitikti, to kažko buvo pritvinkęs oras. 

Fabijus palaukė minutę, o gal dvi, tada prabilo. 

— Ali? 

— Taip? 

Jis dar dvejojo. 

— Aš daugiau taip negaliu, - tyliai pasakė jis. 

Aličė pajuto, kaip žodžiai sugriebia ir suspaudžia jai pilvą 
lyg staiga lovoje išdygę vijokliai. Ji neatsakė, leido kalbėti jam. 

— Aš žinau, kas tai... - kalbėjo toliau Fabijus jau aiškesniu 
balsu. Atsimušęs į sienas, jo balsas virsdavo silpnu metaliniu 
aidu. - Tu nenori manęs įsileisti, net nenori apie tai girdėti. 
Bet taip... 

Jis nutilo. Aličė gulėjo atmerktomis akimis. Jos buvo įpra- 
tusios prie tamsos ir išskyrė daiktų apybraižas: krėslo, spintos, 
komodos ir virš jos nieko neatspindinčio veidrodžio. Visi tie 
daiktai buvo sustingę ir siaubingai įkyrūs. 

Aličė pagalvojo apie tėvų kambarį. Pagalvojo, kad visi jie 
panašūs, kad visi pasaulio miegamieji panašūs. Paklausė sa- 
vęs, ko ji bijo - prarasti jį ar visus šiuos daiktus: užuolaidas, 
paveikslus, kilimą, visą tą saugumą, kruopščiai sulankstytą ir 
paslėptą stalčiuose. 

- Šį vakarą tu vargais negalais suvalgei dvi cukinijas, - 
kalbėjo toliau Fabijus. 

- Nebuvau išalkusi, - atsakė ji beveik automatiškai. 

Na štai, prasidėjo, pagalvojo ji. 

- Vakar tas pats. Mėsos beveik nepalietei. Supjaustei ją ga- 
balėliais, paskui paslėpei servetėlėje. Ar tu tikrai manai, kad 
aš toks kvailas? 

Aličė sugniaužė paklodes. Kaip ji galėjo manyti, kad jis 
niekada nepastebės? Prisiminė šimtus, tūkstančius kartų pa- 
sikartojant tą pačią sceną vyro akivaizdoje. Mintis, kad jis 
visa tai matė ir nieko nesakė, ją įsiutino. 

— Įsivaizduoju, kad tu žinai, ką aš valgiau vakar ir užva- 
kar, - sviedė. 

— Tai man paaiškink, ką visa tai reiškia, - atsakė jis šįsyk 
garsiai. - Pasakyk, kodėl taip šlykštiesi maistu. 

Ji pagalvojo apie savo tėvą, kuris valgydamas sriubą pa- 
lenkdavo galvą prie lėkštės, apie triukšmą, kurį keldavo, ir kaip 
šliurpdavo iš šaukšto, užuot tiesiog dėjęs jį į burną. Su pasi- 
šlykštėjimu pagalvojo apie tą pliurzę, kurią per kiekvieną vaka- 
rienę sumaldavo priešais sėdinčio vyro dantys. Pagalvojo apie 
Violos saldainį su visais prilipusiais plaukais ir apie sintetinį 
braškių skonį. Paskui pagalvojo apie save, savo nuogą kūną, 
atsispindintį dideliame senųjų namų veidrodyje, ir apie randą, 
dėl kurio jos koja atrodo kaip niekam nereikalingas, nuo lie- 
mens atskirtas gabalas. Pagalvojo apie tokią trapią savo kūno 
linijų pusiausvyrą, apie ploną šešėlio dryžę, kurią jos šonkau- 
liai meta ant pilvo ir kurią ji pasirengusi ginti bet kokia kaina. 

— O ko tu norėtum? Kad susibjauročiau, norėdama pa- 
gimdyti tau vaikelį? - Ji kalbėjo taip, tarsi tas vaikelis jau buvo 
kažkur, kažkurioje pasaulio vietoje. Tau ji pasakė tyčia. - Jei 
taip nori, galiu pradėti gydytis. Galiu gerti hormonus, vaistus, 
visą tą šlamštą, kad tik tu turėtum tą vaiką. Gal tada liautu- 
meis mane šnipinėti. 

— Svarbiausia ne tai, - atkirto Fabijus, staiga atgavęs visą 
savo erzinantį pasitikėjimą. 

Aličė pasislinko į lovos kraštą, toliau nuo jo grėslaus 
kūno. Jis atsivertė ant nugaros. Gulėjo atmerktomis akimis, 
persikreipusiu veidu, tarytum stengdamasis ką nors įžiūrėti 
tamsoje. 

- Argi ne taip? 

— Turėtum pamąstyti apie visą riziką ir pavojus - ypač tu- 
rint omenyje tavo būseną. 

„Turint omenyje tavo būseną , tyliai pakartojo Aličė. Ne- 
valingai pabandė sulenkti silpnąjį kelį, norėdama sau pačiai 
įrodyti, kad jį valdo, bet jis vos krustelėjo. 

- Vargšas Fabijus, - pasakė. - Šluba žmona ir... 

Ji neįstengė baigti sakinio. Jau ore virpantis paskutinis žo- 
dis užstrigo gerklėje. 

— Tai smegenų dalis, - pradėjo Fabijus, nekreipdamas į 
ją dėmesio, tarsi kažkoks paaiškinimas galėtų viską supapras- 
tinti, - tikriausiai pagumburys, kontroliuojantis kūno masės 
indeksą. Jei tas indeksas nukrinta per žemai, lytinių liaukų 
funkcija susilpnėja. Mechanizmas blokuojamas ir išnyksta 
mėnesinės. Bet tai tik pirmasis požymis. Prasideda kiti da- 
lykai, daug rimtesni. Kauluose sumažėja mineralų tankis ir 
išsivysto osteoporozė. Kaulai sutrupa kaip vafliai. 

Jis kalbėjo kaip gydytojas, monotonišku tonu vardydamas 
priežastis ir pasekmes, tikriausiai įsitikinęs, kad įvardijus ligą 
galima išgydyti ir ligonį. Aličė pagalvojo, kad jos kaulai vieną 
kartą jau sutrupėjo ir kad panašūs dalykai jos nebedomina. 

— Užtenka tik pakelti šį rodiklį, ir viskas vėl bus norma- 
lu, - pridūrė Fabijus. - Tai lėtas procesas, bet mudu dar turi- 


me laiko. 

Aličė pasikėlė ant alkūnių. Norėjo išeiti iš šio kambario. 

— Nuostabu. Įsivaizduoju, kad tu jau seniai pasirašei šitą 
kalbelę, - įvertino jo postringavimus Aličė. - Štai kur esmė. 
Viskas labai paprasta. 

Dabar atsisėdo Fabijus. Paėmė jos ranką, bet ji ištraukė ją. 
Kambario prieblandoje jis pažvelgė tiesiai jai į akis. 

— Tai liečia ne tik tave, - pasakė. 

Aličė papurtė galvą. 

— Taip, - atsakė ji. - Ar tu pagalvojai, kad aš būtent to ir 
noriu? Noriu jausti, kaip trupa mano kaulai, noriu užblokuoti 
mechanizmą. Kaip tu pasakei. 

Fabijus pliaukštelėjo delnu per čiužinį, ir ji krūptelėjo. 

— O ką ketini daryti dabar? - paklausė ji iššaukiamai. 

Fabijus pro dantis įtraukė oro. Nuo plaučiuose susikaupu- 
sio įniršio jam įsitempė rankos. 

— Tu tiesiog savanaudė. Lepūnė ir savanaudė. 

Jis vėl griuvo ant lovos ir atsuko jai nugarą. Regėjosi, daik- 
tai tamsoje vėl sugrįžo į savo vietą. Vėl stojo tyla, bet nenusa- 
koma tyla. Aličė išgirdo silpną dūzgimą, panašų į senų kino 
juostų čiužesį. Įsiklausė stengdamasi suvokti jo priežastį. 

Paskui pamatė, kaip vyro siluetas krūptelėjo. Išgirdo 
gniaužiamą raudą, panašią į ritmišką čiužinio virpčiojimą. 
Jo kūnas maldavo ištiesti ranką ir paliesti jį, paglostyti jam 
sprandą ir plaukus, bet ji to nepadarė. Atsikėlusi nuėjo į vonią 
ir užtrenkė už nugaros duris. 

Pavalgę Albertas ir Matija nulipo į pusrūsį, kur visada buvo 
ta pati valanda ir kur laiko bėgsmas buvo matuojamas apsun- 
kusiomis akimis, pilnomis baltos neoninės lubų šviesos. Jiedu 
įsmuko į tuščią auditoriją. Albertas atsisėdo į dėstytojo suolą. 
Jo kūnas buvo masyvus, ne riebus, bet Matijai atrodė, kad jis 
nuolat plečiasi. 

— Na, klok! - paragino Albertas. - Paaiškink viską iš 
pradžių. 

Matija paėmė kreidos gabalą ir perlaužė pusiau. Baltos 
smulkios dulkelės nusėdo ant jo odinių batų galų, tų pačių, 
kuriuos avėjo ir per diplomo teikimo iškilmes. 

— Pažvelkim į šį atvejį dvejopu požiūriu, - tarė jis. 

Ir ėmė rašyti savo gražiuoju braižu. Pradėjo nuo kairiojo 
kampo viršaus ir prirašė dvi pirmąsias lentas. Trečioje surašė 
sprendimus, jų prireiks vėliau. Regis, šiuos skaičiavimus buvo 
atlikęs šimtus kartų, nors iš tikrųjų traukė iš galvos pirmą 
sykį. Kartais atsisukdavo į Albertą, rimtai jam linktelėdavo, 
kai jo protas sunkiai vilkdavosi paskui kreidą. 

Po gero pusvalandžio Matija parašė c. v. d. šalia įrėminto 
rezultato, kaip darydavo būdamas paauglys. Kreida išdžiovi- 
no jo delnų odą, bet jis to nepastebėjo. Jam truputį drebėjo 
kojos. 

Beveik dešimt minučių jiedu tylėjo ir susikaupę mąstė. 
Paskui Albertas suplojo delnais, ir tas pliaukštelėjimas tyloje 
nuaidėjo kaip botago kirtis. Jis nulipo nuo katedros ir vos 
nepargriuvo ant grindų, nes sėdint nutirpo kojos. Uždėjo 
ranką draugui ant peties, ir Matijai ji pasirodė sykiu sunki 
ir raminanti. 

- Šį kartą jokių nesąmonių, - pasakė jis. - Šiandien vaka- 
rieniaujame pas mane. Turime atšvęsti. 

Matija šyptelėjo. 

— Gerai, - atsakė. 

Lentą nuvalė kartu. Atidžiai žiūrėjo, kad niekas negalėtų 
įskaityti ir nepamatytų nė šešėlio to, kas buvo parašyta. Nors 
nė vienas to dar iš tikrųjų nesuvokė, bet abu jau pavydėjo re- 
zultato, kaip pavydima gražiausios paslapties. 

Išėjo iš auditorijos ir Matija užgesino šviesas. Paskui nu- 
lipo laiptais, vienas paskui kitą, mėgaudamiesi maža šios aki- 
mirkos šlove. 


Albertas gyveno tokiame pat gyvenamųjų namų rajone kaip 
ir Matija, tik priešingoje miesto pusėje. Matija važiavo pus- 
tuščiu autobusu, kakta atsirėmęs į langą. Susilietęs su oda šal- 
tas paviršius teikė jam palengvėjimą ir priminė tvarstį, kuriuo 
motina aprišdavo Mikelai galvą - viso labo tai buvo tik sudrė- 
kinta nosinė, bet ji nuramindavo ją, kai vakarais jai užeidavo 
priepuoliai ir ji imdavo visa drebėti ir griežti dantimis. Mi- 
kela norėjo, kad brolis taip pat būtų su tvarsčiu, ji žiūrėdavo 
maldaujančiu žvilgsniu į motiną, ir tada jis atsiguldavo ant 
lovos ir laukdavo, kol sesuo baigs raitytis. 

Jis apsivilko juodu švarku ir marškiniais. Nusiprausė po 
dušu ir nusiskuto. Gėrimų parduotuvėje, į kurią niekad anks- 
čiau nebuvo įkėlęs kojos, nusipirko raudonojo vyno, išsirin- 
kęs butelį su pačia gražiausia etikete. Kasininkė suvyniojo jį į 
šilkinį popierių ir įdėjo į sidabro spalvos maišelį. Laukdamas, 
kol kas nors atidarys, Matija švytavo buteliu lyg švytuokle. 

Koja pastūmė kilimėlį priešais duris taip, kad jo perimetras 
tiksliai sutaptų su grindų linijomis. 

Ant slenksčio pasirodė Alberto žmona. Ji nekreipė dėme- 
sio nei į atkištą Matijos ranką, nei į maišelį su buteliu, tik pri- 
sitraukė jį ir pabučiavo į skruostą. 

— Nežinau, ką judu ten nuveikėt, bet dar niekad nema- 
čiau Alberto tokio laimingo, kaip šį vakarą, - sušnabždėjo 
ji. - Užeik. 

Matija vos susilaikė nepatrynęs ausies į petį, kad išsiva- 
duotų nuo niežulio. 

— Albi, atėjo Matija! - sušuko ji į kitą kambarį, o gal į kitą 
aukštą. 

Vietoj Alberto koridoriuje pasirodė jo sūnus Filipas. Ma- 
tija atpažino jį iš nuotraukos, kabančios virš tėvo rašomojo 
stalo. Joje Filipas buvo dar tik kelių mėnesių, apskritutis ir 
beasmenis kaip visi naujagimiai. Matijai niekada netoptelėjo, 
kad gali toks užaugti. Jo veide kelią įkyriai buvo prasiskynę kai 
kurie tėvų bruožai: poilgis Alberto smakras, truputį padribę 
motinos vokai. Matija pagalvojo apie žiaurų augimo mecha- 
nizmą, apie minkštas kremzles, patiriančias nematomų, bet 
neišvengiamų pokyčių, ir tik akimirką pagalvojo apie Mikelą 
ir jos bruožus, tą dieną amžinai sustingusius parke. 

Filipas privažiavo kaip apsėstasis mindamas triratuką. Iš- 
vydęs Matiją, staiga sustojo ir nustebęs įsispoksojo į jį, tarsi 
užkluptas darantis kažką neleistina. Nukėlusi nuo triratuko, 
Alberto žmona paėmė jį ant rankų. 

- Čia mūsų mažasis pabaisa, - tarė ji įbesdama nosį jam 
į skruostą. | 

Matija nusišypsojo pavargusia šypsena. Vaikų draugijoje 
jis jausdavosi nesmagiai. 

- Einam ten. Nadia jau atėjo, - kalbėjo toliau Alberto 
žmona. 

— Nadia? - paklausė Matija. 

Alberto žmona pažvelgė į jį nustebusi. 

— Taip, Nadia, - pakartojo. - Ar Albertas tau nieko ne- 
sakė? 

— Ne. 

Akimirką abu pasijuto nejaukiai. Matija nepažinojo jokios 
Nadios. Paklausė savęs, kas už to slypi, ir bijojo sužinoti. 

— Šiaip ar taip, ji čia. Eime. 

Kol ėjo į virtuvę, pasislėpęs už motinos nugaros, nuo sei- 
lių blizgančiais krumpliais, smilių ir didįjį pirštą susigrūdęs į 
burną, jį įtariai apžiūrinėjo Filipas. Matija turėjo nusukti akis 
į šalį. Prisiminė dieną, kai ėjo paskui Aličę kur kas ilgesniu 
nei šis koridoriumi. Jis nužvelgė ant sienos paveikslų vietoje 
kabančias Filipo keverzones ir stengėsi neužminti ant grindų 
išmėtytų žaislų. Visas namas, net jo sienos, buvo persisunkęs 
gyvybės kvapo, prie kurio jis nebuvo įpratęs. Pagalvojo apie 
savo butą, kuriame taip lengva nuspręsti tiesiog nebūti. Ir jau 
pasigailėjo priėmęs kvietimą pavakarieniauti. 

Virtuvėje Albertas jį nuoširdžiai apkabino, ir jis mecha- 
niškai padarė tą patį. Prie stalo sėdinti moteris atsistojo ir pa- 
davė jam ranką. 

- Čia Nadia, - pristatė ją Albertas. - Būsimoji Fildso me- 
dalio laimėtoja. 

— Malonu susipažinti, - tarė sutrikęs Matija. 

Nadia nusišypsojo. Pasilenkė į priekį, tarsi norėdama pa- 
bučiuoti jam į skruostus, bet pamačiusi, kad Matija nė ne- 
krustelėjo, susilaikė. 

— Man irgi, - tepasakė ji. 

Viską užmiršęs, Matija kelias sekundes stebeilijosi į vieną 
iš didžiulių jos auskarų - penkių centimetrų skersmens auk- 
sinį apskritimą: vos tik ji sujudėdavo, jis imdavo suptis sudė- 
tingu judesiu, kurį Matija pamėgino išskaidyti į tris Dekarto 
ašis. Šio papuošalo dydis ir jo kontrastas su labai juodais Na- 
dios plaukais sukėlė Matijai mintį apie kažką begėdiška, ne- 
padoraus, apie tai, kas jį baugino ir sykiu jaudino. 

Susėdo prie stalo, ir Albertas visiems įpylė raudonojo 
vyno. Jis pakėlė pompastišką tostą už straipsnį, kurį jiedu 
greitai parašysią, ir privertė Matiją paprastais žodžiais paaiš- 
kinti Nadiai jo turinį. Ji klausėsi miglotai šypsodamasi, bet 
toji šypsena bylojo visai apie kitokias jos mintis, ir jis ne kartą 
pametė pokalbio giją. 

— Atrodo, įdomu, - pagaliau jo kalbą įvertino Nadia, ir 
Matija nuleido galvą. 

- Tai daugiau nei įdomu, - pareiškė Albertas mostaguo- 
damas rankom, piešdamas ore elipsoidę, kuri Matijos vaiz- 
duotėje atrodė tikra. 

Alberto žmona įėjo su sriubos dubeniu, iš jo kilo stiprus 
kmynų kvapas. Pokalbis nukrypo į maistą, neutralesnę terito- 
riją. Įtampa, kurios jie nė nepastebėjo, regis, išsisklaidė. Visi, 
išskyrus Matiją, pareiškė apgailestavimą dėl kai kurių skansko- 
nių, kuriuos čia, šiaurėje, reikėjo pamiršti. Albertas prisiminė 
naminius motinos virtinius. Žmona prisiminė jūros gėrybių 
salotas, kurias studijuodama universitete valgydavo vienoje 
užeigoje priešais paplūdimį. Nadia papasakojo apie vaflines 
tešlos tūteles, įdarytas šviežia rikota ir papuoštas juodojo bei 
baltojo šokolado drožlelėm, - jų galėdavai nusipirkti tik vie- 
nintelėje jos kaimelio konditerijos parduotuvėje. Pasakodama 
apie jas užsimerkė ir įtraukė lūpas, tarsi jos būtų išsaugojusios 

dalelytę jų skonio. Valandėlę prilaikė lūpą dantimis, paskui 
paleido. Matija nejučia sutelkė dėmesį į šią detalę. Pamanė, 
kad Nadios moteriškumas, jos rankų judesių sklandumas ir 
akcentas, kai ji pabrėžtinai pietietiškai tardavo lūpinius prie- 
balsius, dažnai sudvigubindama ten, kur nebuvo reikalo to 
daryti, gerokai perdėti. Regėjosi, ji apdovanota tamsiomis ga- 
liomis - sykiu varė jį į neviltį ir kaitino skruostus. 

- Reikės nemažai drąsos grįžti atgal, - padarė išvadą 
Nadia. 

Visi keturi valandėlę tylėjo. Atrodė, kiekvienas mąsto apie 
priežastis, laikančias juos taip toli nuo namų. Už kelių žings- 
nių nuo stalo Filipas daužė vieną žaislą į kitą. 

Albertas sugebėjo palaikyti klibantį pokalbį per visą vaka- 
rienę, dažnai ilgai postringaudamas apie save ir mostaguoda- 
mas rankomis virš stalo, kuris atrodė vis netvarkingesnis. 

Po deserto Alberto žmona pakilo rinkti lėkščių. Nadia 
norėjo padėti, bet ji paprašė nesivarginti ir dingo virtuvėje. 

Sėdėjo tylėdami. Matija smiliumi perbraukė per dantytus 
peilio ašmenis. 

- Einu pažiūrėti, ką ji ten veikia, - pasakė Albertas ir at- 
sistojo. 

Stovėdamas Nadiai už nugaros, jis metė į Matiją žvilgsnį, 
tarsi sakantį: tu žinai ką daryti. 

Jis liko su Nadia ir Filipu. Abu kartu pakėlė akis, nes dau- 
giau nebuvo į ką žiūrėti, ir sutrikę nusijuokė. 

— O tu? - kiek luktelėjusi paklausė Nadia. - Kodėl nu- 
sprendei pasilikti čia? 

Ji tyrinėjo jį prisimerkusi, tarsi norėdama įminti mįslę. Jos 
blakstienos buvo ilgos ir tamsios, ir Matijai atrodė per daug 
nejudrios, kad būtų tikros. 

Jis baigė smiliumi rikiuoti trupinius. Tada gūžtelėjo. 

— Nežinau, - atsakė. - Man toks įspūdis, kad čia daugiau 
deguonies. 

Ji susimąsčiusi linktelėjo, tarsi būtų supratusi. Iš virtuvės 
sklido Alberto ir jo žmonos balsai, jie kalbėjosi apie papras- 
tus dalykus, apie čiaupą, kuris vėl ėmė tekėti, apie tai, katras 
migdys Filipą, apie visus tuos dalykus, kurie Matijai staiga pa- 
sirodė labai svarbūs. 

Vėl stojo tyla. Jis stengėsi sugalvoti, ką pasakyti, ką nors, 
kas atrodytų taip pat paprasta. Kur tik pažvelgdavo, visur pa- 
matydavo savo artumu trikdančią Nadią. Jo dėmesį traukė 
blyški suknelė ir iškirptė, nors dabar jis žiūrėjo į tuščią taurę. 
Jų kojas slėpė stalas, ir jis įsivaizdavo jas tamsoje, priverstas 
dalytis savo intymumu. 

Priėjo Filipas ir pastatė mašinėlę ant staltiesės, tiesiai prieš 
Filipą, taip pat jį stebintį ir laukiantį, kada jis pagaliau nuspręs 
ką nors daryti. 

Dvejodamas Matija paėmė mašinėlę dviem pirštais ir 
pavažinėjo ją pirmyn atgal ant staltiesės. Jautė slegiantį, jo 
nervingumą matuojantį Nadios žvilgsnį. Jis išleido nedrąsų 
tį suirzęs. Ištiesęs ranką paėmė mašinytę ir grįžo prie savo 
žaislų. 

Matija dar įsipylė vyno ir ištuštino jį vienu mauku. Pas- 
kui susizgribo, kad pirma turėjo pasiūlyti Nadiai, ir paklausė: 
nori? Ji atsakė: ne, ne, atitraukdama rankas ir susigūždama, 
kaip paprastai elgiasi sušalęs žmogus. 

Į kambarį grįžo Albertas, kažką niurgztelėjo nepatenkin- 
tas ir stipriai pasitrynė veidą delnais. 


193 


- Laikas miegučio, - subarė berniuką ir lyg kokią lėlę kils- 
telėjo už polo marškinėlių apykaklės. 

Filipas nusekė paskui jį nesiožiuodamas. Išeidamas metė 
paskutinį žvilgsnį į krūvon ant grindų sumestus žaislus, tarsi 
tarp jų būtų kažką paslėpęs. 

— Tikriausiai metas ir man, - tarė Nadia, bet ne Matijai, 
o veikiau sau. 

— Taip, tikriausiai metas, - pritarė jis. 

Abu įtempė kojų raumenis tarsi pasirengę stotis, bet iš ti- 
krųjų tai buvo netikras startas. Jie sėdėjo kaip sėdėję. Vėl su- 
sižvelgė. Nadia nusišypsojo, ir Matija pajuto, kaip jos žvilgsnis 
perėjo jį kiaurai ir, regis, išrengė iki kaulų, kad jis negalėtų 
nieko paslėpti. 

Juodu atsistojo kartu, ar beveik. Pristūmė prie stalo kėdes, 
ir Matija pastebėjo, kad savąją ji net mandagiai kilstelėjo nuo 
grindų. 

Albertas užklupo juodu stovinčius, nežinančius, kaip pa- 
judėti iš vietos. 

— Kas čia dedasi? - paklausė jis. - Jau išeinat? 

- Jau vėlu, jūs tikriausiai pavargote, - atsakė Nadia už abu. 

Albertas pažvelgė į Matiją šypsodamasis kaip bend- 
rininkas. 

- Iškviesiu taksi, - pasisiūlė. 

— Aš važiuosiu autobusu, - paskubėjo atsisakyti Matija. 

Albertas metė į jį kreivą žvilgsnį. 

- Tokią valandą? Kur jau ne! - sušuko jis. - Šiaip ar taip, 
Nadiai irgi pakeliui. 

Taksi slydo tuščiomis priemiesčio alėjomis tarp vienodų pa- 
statų be balkonų. Kai kurie langai dar buvo apšviesti. Kovą 
anksti temdavo, ir žmonės savo kūno laikrodžius stengėsi de- 
rinti prie nakties. 

- Miestai čia niūresni, - tarė Nadia tarsi garsiai mąs- 
tydama. 

Juodu sėdėjo skirtinguose užpakalinės sėdynės šonuose. 
Matija žiūrėjo į taksometre besikeičiančius skaičius ir į įvai- 
rias raudonas padalas, sudarančias čia užgęstančius, čia vėl 
užsidegančius skaitmenis. 

Ji galvojo apie juodu skiriančią juokingą vienatvės erdvę 
ir stengėsi rasti drąsos užpildyti ją savo kūnu. Jos butas buvo 
vos už poros namų blokų, o laikas bėgo taip pat greitai, kaip 
ir kelias. Ne tik šio vakaro laikas, bet ir galimybių, jos beveik 
trisdešimt penkerių metų laikas. Praėjusiais metais, kai ji nu- 
traukė santykius su Martinu, suvokė, kokia jai svetima ši vie- 
ta, ir ėmė kentėti nuo šalčio, kuris džiovino jai odą ir beveik 
niekada jos nepaleisdavo, net vasarą. Ir vis dėlto ji neįstengė iš 
čia išvažiuoti. Dabar priklausė nuo šios vietos ir lyg kokia už- 
sispyrėlė nenorėjo jos palikti, kaip žmogus, prisirišęs tik prie 
tokių dalykų, kurie jį skaudina. 

Ji pamanė: jei kas turi išsispręsti, tai turi įvykti tik šiame 
automobilyje. Daugiau ji nebeturėtų jėgų. Galutinai be są- 
žinės graužaties atsiduotų savo vertimams, knygoms, kurių 
puslapius sklaidė dieną ir naktį, kad užsidirbtų pragyvenimui 
ir užpildytų laiko išraustą tuštumą. Jis jai atrodė patrauklus. 
Keistas, dar keistesnis už kitus kolegas, su kuriais Albertas 


195 


buvo bergždžiai ją supažindinęs. Dalykas, kurį jie tyrinėjo, 
traukė tik niūrius tipus, arba ilgainiui jie tokiais tapdavo. Ji 
galėtų Matijos paklausti, katras iš tų dviejų tipų jis, kad pasa- 
kytų ką nors juokinga, bet nedrįso. Šiaip ar taip, žodis „keis- 
tas“ gerai perteikė jos mintį. Ir atitiko jos nerimą. Ir vis dėlto 
jo žvilgsnyje kažkas buvo, jo tamsiose akyse ji įžvelgė kažko- 
kią švytinčią dalelę, ir jos - Nadia buvo įsitikinusi - nė vienai 
moteriai dar nepavyko pagauti. 

Galėčiau pamėginti jį sugundyti, ir geiste geidė tai pada- 
ryti. Surinko plaukus į vieną pusę, kad jis pamatytų jos nuogą 
kaklą, ir pirštais perbėgo rankinės, kurią laikė ant kelių, siūle. 
Bet nedrįso žengti toliau ir nenorėjo atsisukti. Jei jis žiūri ki- 
tur, ji nenori to pamatyti. 

Matija tyliai sukosėjo į sugniaužtą kumštį, kad jį sušildytų. 
Jis pastebėjo, kaip nekantrauja Nadia, bet negalėjo pasiryžti. 
O jei pasiryžčiau, pamanė, nežinočiau, ką daryti. Kalbėdamas 
apie save, Denisas vieną kartą pasakė, kad visi mėginimai 
užkalbinti žmogų tokie pat vienodi kaip ir šachmatų partijų 
pradžios. Nereikia nieko išgalvoti, tai beprasmiška, nes abu 
žmonės siekia to paties. Paskui žaidimas suranda savo kelią, 
ir tik tada prasideda strategija. 

Bet aš net nežinau, kaip tą žaidimą pradėti, pamanė jis. 

Jis padėjo kairįjį delną ant sėdynės vidurio, tarsi mesda- 
mas virvės galą į jūrą. Ir laikė jį ten, nors sintetinis audinys 
kėlė jam drebulį. 

Nadia suprato ir tyliai, nedarydama staigių judesių, pa- 
sislinko į sėdynės vidurį. Ji paėmė jo ranką už riešo, pakėlė, 
tarsi žinodama, ką jis galvoja, ir apkabino ja savo kaklą. Tada 
padėjo galvą jam ant krūtinės ir užsimerkė. 

Buvo pasikvėpinusi stipriais kvepalais, susikaupusiais jos 
plaukuose, jie įsiskverbė į Matijos plaukus ir prasiskynė kelią 
į šnerves. 

Taksi sustojo kairėje, priešais Nadios namus. 

Seventeen thirty, pasakė taksi vairuotojas. 

Ji atsistojo, ir abu pagalvojo, kiek pastangų reikės, kad vėl 
atsidurtų panašioje padėtyje, sutrikdytų dar vieną pusiausvy- 
rą ir sukurtų naują, visiškai kitokią. Jie klausė savęs, ar dar 
sugebėtų. 

Matija pasirausė kišenėje ir išsitraukė piniginę. Padavė 
vairuotojui dvidešimties eurų banknotą ir pasakė: no change, 
thanks. Nadia atidarė dureles. 

Dabar eik paskui ją, tarė sau Matija, bet nė nekrustelėjo. 

Nadia jau stovėjo ant šaligatvio. Laukdamas nurodymų, 
vairuotojas stebėjo Matiją galinio vaizdo veidrodėlyje. Visi 
taksometro langeliai buvo apšviesti, juose mirkčiojo keturi 
nuliai. 

— Eikš, - tarė Nadia, ir jis pakluso. 

Taksi nuvažiavo. Juodu užlipo stačiais laiptais, užklotais 
mėlynu kilimu, ir tokiais siaurutėliais, kad Matija turėjo eiti 
skersas. 
kaip būna prižiūrimi vienišų moterų namai. Apskrito stalo 
viduryje stovėjo vytelių pintinėlė, pilna sausų žiedlapių, jau 
seniai nebeskleidžiančių jokio kvapo. Sienos buvo nudažytos 
gyvomis spalvomis, oranžine, mėlyna ir geltono trynio, tokio- 
mis neįprastomis šiaurėje, kad atrodė truputį nepadoriai. 

Matija paklausė: galiu užeiti? - ir žiūrėjo, kaip Nadia ne- 
sivaržydama velkasi paltą ir deda ant kėdės - kaip žmogus 
judantis savo erdvėje. 

— Einu paieškoti ko nors išgerti, - tarė ji. 

Jis laukė svetainės viduryje, suniokotus delnus paslėpęs 
kišenėse. Nadia ilgai neužtruko ir grįžo su dviem puspilnėmis 
taurėmis vyno. Ji tyliai juokėsi iš savo minčių. 

— Aš jau atpratau. Jau seniai man taip buvo atsitikę, - pri- 
sipažino. 

— Nieko baisaus, - tarė Matija, užuot pasakęs, kad jam iš- 
vis niekada nieko nebuvo atsitikę. 

Vyną siurbčiojo tylėdami, atsargiai dairydamiesi aplink ir 
retkarčiais susižvelgdami. Kaskart, kai žvilgsniai susitikdavo, 
jie šyptelėdavo kaip du paaugliai. 

Nadia sėdėjo sukryžiavusi kojas ant sofos, kad galėtų pa- 
mažu priartėti prie Matijos. Scena buvo parengta. Trūko tik 
veiksmo, šaltakraujiško postūmio, skubaus ir šiurkštaus, ko- 
kios būna visos pradžios. 

Ji mąstė dar valandėlę. Paskui pastatė taurę ant grindų, už 
sofos, kad neparverstų koja, ryžtingai pasilenkė prie Matijos 
ir pabučiavo. Kulniuku nusimovė batelius, ir jie nukrito ant 
grindų. Ir tada staiga apžargomis atsisėdo ant jo, neduodama 
jam laiko pasakyti: ne. 

Paėmė jo taurę, jo rankas uždėjo sau ant šlaunų. Matijos 
liežuvis buvo įsitempęs. Ji ėmė atkakliai sukti savąjį, kol pri- 
vertė jį daryti tą patį, tik priešinga kryptimi. 

Juodu negrabiai nuvirto ant šono, ir Matija atsidūrė apa- 
čioje. Viena jo koja kabojo nukarusi nuo sofos, kita įsitempu- 
Si, prispausta svorio. Galvojo apie ratu judantį savo liežuvį, 
bet greitai jo mintys išsklido, tarsi Nadios veidui, prispaustam 
prie jo veido, būtų pavykę sustabdyti sudėtingą jo minčių me- 
chanizmą, kaip kadaise buvo nutikę su Aliče. 

Jis įkišo rankas po Nadios marškinėliais ir sąlytis su jos 

oda jam nesukėlė pasibjaurėjimo. Juodu lėtai nusirengė, nesi- 
skirdami vienas nuo kito ir neatsimerkdami: kambaryje buvo 
per daug šviesos, bet kokia pertrauka būtų juos sustabdžiusi. 

Kol krapštėsi su Nadios liemenėlės sąsagomis, Matija pa- 
galvojo, jog tai atsitinka. Galų gale tai atsitinka, ir atsitinka 
taip, kaip nesitikėjai. 


35 


Fabijus atsikėlė anksti. Kad negirdėtų Aličė, buvo išjungęs 
žadintuvą. Išėjo iš kambario stengdamasis nežiūrėti į žmoną, 
gulinčią savojoje lovos pusėje, padėjusią vieną ranką ant pa- 
galvės ir tarsi sapnuojančią, kad į kažką kabinasi. 

Jis užmigo visiškai išsekęs ir sapnavo vis baisesnius koš- 
marus. Dabar jautė, kad turi kažką daryti su savo rankomis, 
arba išsipurvinti, suprakaituoti, nuvarginti raumenis. Svarstė, 
gal eiti į ligoninę ir atidirbti papildomą pamainą, bet, kaip 
ir kiekvieną antrąjį mėnesio šeštadienį, pietų turėjo atvažiuo- 
ti jo tėvai. Dukart pakėlė telefono ragelį, ketindamas jiems 
paskambinti ir įspėti, kad nevažiuotų, kad sirguliuoja Aličė, 
bet tada jie imtų skambinti ir klausinėti, kas atsitiko, ir jis vėl 
susiginčytų su žmona. Būtų dar blogiau. 

Virtuvėje nusivilko marškinėlius. Pasiėmė iš šaldytuvo 
pieno ir išgėrė. Galėtų apsimesti, kad viskas gerai, kad naktį 
nieko neatsitiko, ir gyventi, gyventi toliau, bet galugerkly vėl 
pajuto kylant naują šleikštulio bangą. Veido oda buvo įsitem- 
pusi nuo išdžiūvusių ant skruosto ašarų. Kriauklėje apsišlaks- 
tė veidą vandeniu ir nusišluostė šalia kabančia pašluoste. 

Pažvelgė pro langą. Dangus buvo pilnas debesų, bet grei- 
tai pasirodys saulė. Šiuo metų laiku taip būna visada. Tokią 
dieną galėtų paimti dviratį ir išvažiuoti su sūnumi, pasileisti 
taku per kanalą iki parko. Jie atsigertų iš fontano ir pusvalandį 
pasėdėtų ant vejos. Paskui grįžtų atgal, šįkart gatve. Stabtelėtų 
prie cukrainės ir nusipirktų pietums visą padėklą pyragaičių. 

Jis daug neprašė. Tik normalaus gyvenimo - juk nusi- 
pelnė. 

Dar su trumpikėmis nuėjo į garažą. Nuo aukščiausios 
lentynos paėmė įrankių dėžę, ir nuo jos svorio jam truputį 
palengvėjo. Paėmė atsuktuvą, du raktus, vieną devinto ir vie- 
ną dvylikto numerio, ir ėmė metodiškai, vieną dalį po kitos, 
ardyti dviratį. Pirmiausia alyva ištepė pavaras, paskui spirite 
pamirkytu skuduru nublizgino rėmą. Nagu nukrapštė prilipu- 
sias purvo dėmes. Kruopščiai išvalė pedalų tarpus ir plyšius, 
šiaip jau nepasiekiamus pirštais. Vėl surinko dalis, patikrino 
stabdžių grandines ir tobulai subalansavo. Delnu tikrindamas 
kietumą, pripūtė abi padangas. 

Žengė žingsnį atgal, į šlaunis nusišluostė rankas ir pažvel- 
gė į savo darbą, jausdamas kažkokį nenusakomą nepatogumą. 
Nuspyrė dviratį ant grindų, ir tas sukniubo lyg gyvulys. Vie- 
nas pedalas ėmė tuščiai suktis, ir jis klausėsi jo užburiančio 
šnarėjimo tol, kol vėl stojo tyla. 

Pasuko garažo durų link, paskui grįžo atgal. Pakėlė dviratį 
ir pastatė į vietą. Nesusilaikė ir patikrino, ar nesugadino. Pa- 
klausė savęs, kodėl jis nori, kad visi daiktai būtų savo vietoje, 
nors iš tikrųjų jie stovi ne vietoje. 

Išjungė šviesas ir užlipo laiptais. 

Aličė sėdėjo virtuvėje prie stalo ir susimąsčiusi siurbčio- 
jo arbatą. 

Priešais ją stovėjo tik dėžutė su saldikliais. Ji pakėlė akis ir 
nužvelgė jį nuo galvos iki kojų. 

— Kodėl manęs nepažadinai? 

Fabijus patraukė pečiais. Priėjo prie čiaupo ir iki galo jį 
atsuko. 

— Kietai miegojai, - atsakė jis. 

Jis užsipylė ant delnų ploviklio ir ėmė smarkiai trinti po 
vandeniu, kad nuplautų juodas riebalų dėmes. 

— Aš užtruksiu su pietumis, - pasakė ji. 

Fabijus vėl patraukė pečiais. 

— Galime jų visai nevalgyti, - atsakė. 

— Kas čia per naujiena? 

Jis dar stipriau pasitrynė delnus. 

— Nežinau. Tai tik mano mintis. 

— Nauja mintis. 

— Taip, tu teisi. Kvaila mintis, - atsikirto Fabijus pro su- 
kąstus dantis. 

Užsuko čiaupą ir išėjo - beveik bėgte — iš virtuvės. Pas- 
kui Aličė išgirdo duše šniokščiant vandenį. Padėjo puodelį į 
kriauklę ir nuėjo į kambarį rengtis. 

Lovos pusėje, kur miegojo Fabijus, paklodės buvo su- 
glamžytos, su daugybe kūno suplaktų raukšlių. Pagalvė su- 
lenkta pusiau, tarsi miegodamas būtų po ja pasidėjęs galvą, 
antklodės kojom sugrūstos į krūvą lovos gale. Kambaryje tvy- 
rojo lengvas prakaito kvapas, kaip ir kiekvieną rytą, ir Aličė 
atidarė langą, kad įeitų gryno oro. 

Baldai, kurie dar praėjusią naktį jai atrodė turį savo sielą, 
savo alsavimą, dabar buvo tokie pat kaip jos kambaryje - be- 
kvapiai, kaip ir jos šaltokas nuolankumas. 

Ji kruopščiai išlygino paklodes, kampus pakišo po čiuži- 
niu. Viršutinę užlenkė per pusę pagalvės, kaip buvo išmokiu- 
si Sol, ir apsirengė. Vonioje buvo girdėti Fabijaus elektrinio 
savaitgalio rytais. 

Ji paklausė savęs, ar praėjusios nakties ginčas kuo nors 
skyrėsi nuo kitų, ar jis galėjo baigtis kaip visada, kai Fabijus 
dar be marškinėlių išeidavo iš dušo, apkabindavo jai pečius 
iš nugaros ir ilgai stovėdavo priglaudęs galvą prie plaukų, kol 
išgaruodavo pyktis. Bet šią akimirką kito tinkamo sprendimo 
nebuvo. 

Aličė stengėsi įsivaizduoti, kaip būtų kitaip. Stovėjo su- 
skersvėjo. Juto aštrų apleisties jausmą, tarsi nuojautą, kurią 
patyrė sniego pilname griovyje, paskui Matijos kambaryje, ir 
kuris dar užplūsdavo ją priešais paklotą motinos lovą. Pirštu 
palietė aštrų dubens kaulą, perbėgo smailiomis jo apybrai- 
žomis, kurių nebuvo pasirengusi atsisakyti, ir kai skustuvo 
zyzimas nutilo, ji papurtė galvą ir grįžo į virtuvę dar labiau 
susirūpinusi, kad teks neišvengiamai ruošti pietus. 

Sukapojo svogūną, atpjovė sviesto kubelį ir įdėjo atskirai į 
mažą lėkštutę. Visų tų dalykų ją išmokė Fabijus. Buvo įpratusi 
gaminti maistą su skeptišku abejingumu, paeiliui atlikdama 
paprastus veiksmus, kurių rezultatas jos nedomino. 

Ištraukė pluoštelį šparagų iš raudonos gumelės, nuplovė 
šaltu vandeniu ir paliko gulėti ant pjaustymo lentos. Tada už- 
kaitė pilną puodą vandens. 

Nuspėjo, kad per kambarį prie jos artėja Fabijus - lėtai, 
vos girdimais žingsniais. Įsitempė, laukdama, kada pajus jo 
kūną. 

Tačiau jis atsisėdo ant sofos ir išsiblaškęs ėmė vartyti 
žurnalą. 

— Fabijau, - šūktelėjo ji gerai nežinodama, ką jam pa- 
sakyti. 

Jis neatsiliepė. Pervertė puslapį šnarindamas jį labiau nei 
būtina. Vieną žurnalo kampą sugriebė pirštais, dvejodamas, 
plėšti ar ne. 

- Fabijau, - pakartojo ji tuo pačiu balsu, bet šįsyk atsisuk- 
dama. 

— Kas yra? 

— Gal gali paduoti ryžius. Jie aukštai ant lentynėlės. Aš ne- 
pasiekiu. 

Tai buvo tik dingstis, ir tai žinojo abu. Tai buvo būdas jam 
pasakyti, kad prieitų. 

Fabijus švystelėjo žurnalą ant staliuko, jis atsitrenkė į pe- 
leninę, išskaptuotą iš pusės kokoso riešuto, ir ji ėmė suktis. Jis 
kurį laiką sėdėjo pasidėjęs rankas ant kelių, tarsi mąstydamas. 
Paskui staiga atsistojo ir priėjo prie kriauklės. 

— Kur? - piktai paklausė vengdamas žiūrėti į Aličę. 

- Ten, - parodė ji. 

Girgždindamas keramines plyteles, Fabijus prisitraukė 
kėdę prie šaldytuvo. Užlipo ant jos. Jo kojos buvo nuogos. 
sirodė patrauklios, bet savotiškai bauginančios. 

Jis paėmė kartoninę dėžutę su ryžiais. Ji jau buvo atidary- 
ta. Pakratė ją. Paskui nusišypsojo, bet jo šypsena Aličei pasi- 
rodė pikta žadanti. Jis palenkė dėžutę ir ryžiai ėmė byrėti ant 
grindų kaip smulkus baltas lietus. 

— Ką tu darai? - paklausė Aličė. 

Fabijus nusijuokė. 

- Štai tavo ryžiai, - atsakė. 

Pakratė dėžutę dar smarkiau, ir ryžiai pabiro po visą vir- 
tuvę. Aličė priėjo prie jo. 

— Liaukis, - subarė jį, bet jis nekreipė į ją dėmesio. Aličė 
pakartojo garsiau. 

— Kaip per mūsų vestuves, prisimeni? Mūsų prakeiktas 
vestuves! - sušuko Fabijus. 

Ji sugriebė jam blauzdą, ir jis išpylė ryžius jai ant galvos. 
Keletas grūdelių įstrigo lygiuose plaukuose. Ji pakėlė galvą ir 
dar sykį pakartojo: liaukis! 

Grūdelis skaudžiai pataikė Aličei į akį, ir ji užsimerkusi 
smarkiai pliaukštelėjo Fabijui per blauzdą. Tada jis smar- 
kiai įsiūbavo koją ir spyrė jai po kairiuoju petimi. Nesveikas 
žmonos kelis iš visų jėgų stengėsi ją išlaikyti stačiomis, pir- 
ma susilenkė į priekį, paskui atgal, kaip vyris, ir parvertė ją 
ant grindų. Ryžių dėžutė buvo tuščia. Stovėdamas ant kėdės 
grindų ir lyg katė susirietusią žmoną. Staiga jo smegenis lyg 
žaibas pervėrė labai aiški ir blaivi mintis. 

Nulipo nuo kėdės. 

— Ali, ar tu užsigavai? - paklausė. - Leisk man pažiūrėti. 

Jis kilstelėjo jai smakrą, norėdamas apžiūrėti. Aličė su- 
sigūžė. 

— Neliesk manęs! - sušuko ji. 

— Atleisk man, brangioji, - ėmė maldauti jis. - Tu esi... 

- Eik šalin! - sušuko Aličė su tokia jėga, kokios nei vie- 
nas, nei kitas nemanė ją turint. 

Fabijus staiga atšoko. Jam drebėjo rankos. Žengė du žings- 
nius atgal, paskui sumurmėjo: gerai. Nubėgo į miegamąjį ir 

išėjo jau apsivilkęs marškinėliais ir apsiavęs batais. Išėjo iš 
namų neatsigręždamas, nė nežvilgtelėjęs į gulinčią ir neju- 
dančią žmoną. 

Aličė susibruko plaukus už ausų. Spintos durelės virš jos gal- 
vos dar buvo atdaros, kėdė stovėjo priešais. Ji nesusižeidė. Ir 
nenorėjo verkti. Apie tai, kas nutiko, tiesiog neįstengė galvoti. 

Ėmė rinkti ant grindų pabirusius ryžių grūdelius. Pir- 
muosius surinko po vieną. Kitus ėmė žerti delnu į krūveles. 

Atsistojusi įmetė ryžių saują į puodą, jame jau virė van- 
duo. Žiūrėjo, kaip konveksiškai sukdamiesi jie čia išnyra į pa- 
viršių, čia vėl nuskęsta. Žodį „konveksiškai“ kartą pavartojo 
Matija. Ji užgesino šviesą ir nuėjusi atsisėdo ant sofos. 

Ji nieko netvarkys. Palauks, kol atvažiuos uošviai ir ras to- 
kią. Ji jiems papasakos, kaip pasielgė Fabijus. 

Bet niekas neatvažiavo. Tikriausiai juos perspėjo Fabijus. 
Gal nuvažiavo į jų namus ir dabar dėsto savo versiją: Aličės 
nimas nusibodo. 

Namai skendėjo tyloje, šviesa, regėjosi, neranda sau vie- 
tos. Aličė pakėlė telefono ragelį ir surinko tėvo numerį. 

- Alio? - atsiliepė Soledad. 

— Sveika, Sol. 

— Sveika, mi amorcito. Kaip sekasi mano mergytei? - pa- 
klausė tarnaitė kaip visada susirūpinusi. 

— Šiaip sau, - atsakė Aličė. 

— Kodėl? ;Ouė paso? 

Aličė kurį laiką tylėjo. 

— Ar tėtis namie? - paklausė. 

— Miega. Ar pažadinti? 

Aličė pagalvojo apie savo tėvą, vieną su savo mintimis 
didžiuliame miegamajame nuleistomis švieslaidėmis, pie- 
šiančiomis šviesias linijas ant jo miegančio kūno. Visada 
juos skyrusią pagiežą sugėrė laikas, Aličė jos nė neprisimi- 
nė. Šiuose namuose dabar jai kaip tik ir trūko to kadaise ją 
slėgusio rūstaus ir skvarbaus tėvo žvilgsnio. Jis jai nieko ir 
nepasakytų, jis beveik niekada nekalba. Glostydamas Sol 
skruostą, paprašytų pakeisti paklodes jos kambaryje, ir to 
pakaktų. Po motinos mirties jis pasikeitė, tarsi atsipalaidavo. 
Keista, kai į Aličės gyvenimą atėjo Fabijus, tėvas tapo globė- 
jiškesnis. Daugiau nekalbėdavo apie save, leisdavo pasakoti 
jai, jį užliūliuodavo dukros balsas ir nunešdavo tolyn - la- 
biau tembras nei žodžiai, - ir jis susimąstęs atsakydavo mąs- 
liu šnabždesiu. 

Trumpi amnezijos atvejai prasidėjo maždaug prieš metus, 
kai vieną vakarą jis pirmą kartą supainiojo Soledad su Fer- 
nanda. Prisitraukė ją prie savęs norėdamas pabučiuoti, tarsi 
ji būtų jo žmona, ir Sol plekštelėjo jam per žandą. Jis reagavo 
savotiškai - ėmė verkšlenti lyg mažas vaikas. Kitą dieną nieko 
neprisiminė, bet keistas jausmas, kad kažkas negerai, kažkas 
sutrikdė sklandų laiko ritmą, paskatino jį paklausti Sol, kas 
atsitiko. Ji nenorėjo atsakyti, stengėsi nusukti kalbą, bet jis ne- 
davė jai ramybės. Kai tarnaitė papasakojo teisybę, jis paniuro, 
linktelėjo ir tyliai atsiprašė: man labai gaila. Paskui užsidarė 
savo kabinete ir ištūnojo jame nemiegodamas ir nieko ne- 

veikdamas iki pat vakarienės. Atsisėdo, pasidėjo rankas ant 
riešutmedžio stalo ir bergždžiai stengėsi atkurti trūkstančią 
savo atminties juostelės dalį. 

Tokie epizodai tapo vis dažnesni, ir visi trys - Aličė, tėvas 
ir Sol - turėjo apsimetinėti, kad viskas gerai, laukdami aki- 
mirkos, kai to jau nebus įmanoma nuslėpti. 

- Ali? - nenustygo Sol. - Ar man pažadinti jį? 

— Ne, ne, - greitai atsakė Aličė. - Nežadink, man nieko 
nėra. 

— Tikrai? 

- Taip. Leisk jam pailsėti. 

Aličė padėjo ragelį ir išsitiesė ant sofos. Stengėsi neužsi- 
merkti, gulėjo įsmeigusi akis į tinkuotas lubas. Norėjo pati 
išvysti tą akimirką, kai pastebės naują, nevaldomą permainą. 
Norėjo būti liudininke dar vienos mažytės katastrofos, atsi- 
minti jos epizodus, bet po kelių minučių Aličės alsavimas pa- 
sidarė lygesnis, ir ji užmigo. 

Matija nustebo dar nepraradęs instinkto, palaidoto po tankiu 
minčių ir abstrakcijų tinklu, kurį pats nusinėrė. Jį nustebino 
jėga, su kuria tas instinktas išsiveržė ir patikimai vadovavo jo 
judesiams. 

Grįžimas į tikrovę buvo dar skausmingesnis. Ant jo kūno 
ilsėjosi svetimas Nadios kūnas. Jį dusino sąlytis su jos pra- 
kaitu, su raukšlėtu sofos audiniu bei suglamžytais jųdviejų 
drabužiais. Ji lėtai alsavo. Matija pagalvojo: jei periodus tarp 

jų alsavimo skiria neracionalusis skaičius, vadinasi, jų neįma- 
noma suderinti ir rasti dėsningumą. 

Norėdamas šiek tiek įkvėpti deguonies, iškėlė galvą virš 
Nadios plaukų, bet oras buvo tirštas ir slogus. Staiga pano- 
ro užsikloti. Pasuko vieną koją, nes pajuto suglebusią ir šaltą 
savo lytį, prigludusią prie Nadios kojos. Negrabiai atsitrenkė į 
ją keliu. Nadia krūptelėjo ir pakėlė galvą. Jau buvo užmigusi. 

— Atleisk, - atsiprašė Matija. 

— Nieko. 

Ji pabučiavo jį, ir jos alsavimas jam pasirodė per karštas. 
Jis gulėjo laukdamas, kada ji baigs. 

— Gal einam į miegamąjį? - pasiūlė ji. 

Matija linktelėjo. Mieliau grįžtų į savo butą, savo patogią 
nebūtį, bet žinojo, kad taip elgtis būtų nemandagu. 

Lisdami po paklodėm iš skirtingų lovos pusių abu žinojo, 
kokia nesmagi ir nenatūrali toji akimirka. Nadia jam nusišyp- 
sojo, tarsi sakydama: viskas gerai. Tamsoje prisiglaudė prie jo 
peties, paskui dar sykį pabučiavo jį ir iškart užmigo. 

Matija taip pat užsimerkė, bet greitai turėjo atsimerkti: 
susikaupęs po vokais, jo laukė kraupių prisiminimų kratinys. 
Jam vėl pasidarė sunku kvėpuoti. Pakišo kairįjį delną po čiu- 
žiniu ir ėmė trinti nykštį į geležinį tinklą, į aštrią dviejų meta- 
linių akučių siūlę. Tamsoje pakėlė pirštą prie lūpų ir pačiulpė. 
Nuo kraujo skonio valandėlę nurimo. 

Paskui jo sąmonę pasiekė neįprasti buto garsai: išgirdo, 
kaip tyliai burzguliuoja šaldytuvas, kaip paburbuliavęs su 
caktelėjimu išsijungia šildymas ir, kaip jam atrodė, labai jau 
lėtai kitame kambaryje tiksi laikrodis. Norėjo pajudinti kojas, 
atsikelti. Nadia gulėjo lovos viduryje ir trukdė apsiversti ant 
kito šono. Jos plaukai jam badė kaklą, kvėpavimas džiovino 

krūtinės odą. Matija pagalvojo, kad neužmerks akių visą nak- 
tį. Buvo jau vėlu, tikriausiai po dviejų, ryte jis turi paskaitą. 
Bus per daug pavargęs ir, aišku, pridarys klaidų lentoje ir ap- 
sijuoks prieš studentus. Savo namuose pamiegotų bent kelias 
valandas. 

Jei tyliai atsikelsiu, ji nepastebės, pamanė. 

Gerą minutę gulėjo mąstydamas. Garsai darėsi vis aiškes- 
ni. Dar sykį sausai klinktelėjo šildymo katilas, Matija krūpte- 
lėjo ir nusprendė išeiti. 

Jam pavyko atsargiai ištraukti ranką iš po Nadios galvos. 
Per miegus ji pajuto, kad jo nėra, ir ieškodama truputį pa- 
sislinko į šoną. Matija atsisėdo lovoje. Padėjo pirma vieną koją 
ant grindų, paskui kitą. Kai stojosi, lova truputį girkštelėjo. 

Atsigręžė norėdamas pažvelgti į ją tamsoje ir miglotai pri- 
siminė akimirką, kai parke atsuko nugarą Mikelai. 

Basas nuėjo į svetainę. Nuo sofos susirinko drabužius, 
nuo grindų - batus. Kaip visada be jokio garso pasuko raktą 
duryse ir, dar su kelnėmis rankoje atsidūręs koridoriuje, pa- 
galiau giliai atsikvėpė. 

Tą patį ryžių šeštadienio vakarą Fabijus paskambino Aličei 
mobiliuoju. Aličė nusistebėjo, kodėl jis pirma nebandė pri- 
siskambinti namų telefonu, bet paskui tarė sau, kad namų 
telefonas toks daiktas, kuriuo naudojasi abu, o šiuo metu jis 
nenori turėti nieko bendra su ja, kaip ji - su juo. Skambu- 
tis buvo trumpas, nepaisant ilgų tylos pertraukų. Jis pasakė: 

šiąnakt aš nakvosiu pas tėvus, pasakė taip, tarsi jau apsispren- 
dęs, ir ji atrėžė: dėl manęs gali ten pasilikti ir rytoj, ir kiek 
nori. Paskui, paaiškinęs tas neįdomias smulkmenas, Fabijus 
pridūrė: Ali, man labai gaila, ir ji padėjo ragelį nepasakiusi: 
man taip pat. 

Ji daugiau nekėlė ragelio. Fabijaus atkaklūs skambučiai 
greitai liovėsi, ir ji, užėjus savęs gailėjimosi priepuoliui, pa- 
sakė sau: matei? Basomis vaikščiodama po butą atsitiktinai 
pagriebė kelis vyro daiktus, dokumentus ir drabužius, sudėjo 
į kartoninę dėžę ir paliko prie durų. 

Vieną vakarą grįžusi iš darbo jų nerado. Fabijus daugiau 
nieko nepasiėmė, baldai stovėjo savo vietoje, spinta dar buvo 
prigrūsta jo daiktų, bet svetainės bibliotekoje liko tarpų, juo- 
dų erdvių, bylojančių apie šeimos žlugimo pradžią. Aličė va- 
landėlę juos stebėjo, ir pirmą kartą išsiskyrimas įgavo konkre- 
taus fakto apybraižas, masyvaus tikrumo pavidalą. 

Ji pasidavė su savotišku palengvėjimu. Jai atrodė, kad ji 
visada kažką daro dėl kito, bet dabar buvo tik ji ir galėjo 
tiesiog liautis, sudėti ginklus, ir viskas. Dabar turėjo daugiau 
laiko tiems patiems dalykams, bet juto, kad tapo inertiška, 
pavargusi, tarsi judėtų tąsiame skystyje. Galiausiai atsisakė 
dirbti net lengviausius darbus. Vonioje kaupėsi nešvarūs 
drabužiai, o ji, ištisas valandas gulėdama ant sofos, žinojo, 
kad jie ten, kad juos išskalbti reikėtų visiškai nedidelių pa- 
stangų, bet nė vienam jos raumeniui tai neatrodė pakanka- 
ma priežastis. 

Apsimetė serganti gripu, kad nereikėtų eiti į darbą. Mie- 
gojo ilgiau, nei reikia, net viduryje dienos. Niekada nenuleis- 
davo švieslaidžių, užtekdavo užsimerkti ir įsivaizduoti, jog 
nemato šviesos, kad nematytų ją supančių daiktų ir užmirštų 

savo šlykštų kūną, vis silpnėjantį, bet dar atkakliai įsikibusį 
į mintis. Ją tebeslėgė pasekmių našta, panaši į miegantį ant 
jos nepažįstamąjį. Ji slėgė Aličę net tada, kai ji nugrimzdavo į 
miegą, sunkų ir pilną sapnų, vis labiau primenantį savotišką 
priklausomybę. Jeigu išdžiūdavo burna, Aličė įsivaizduoda- 
vo, kad dūsta. Kai nuo gulėjimo po pagalve nutirpdavo ran- 
ka, įsivaizduodavo, kad ją ėda vilkšunis. Kai atšaldavo kojos, 
kai vartydamasi iškišdavo jas iš po antklodės, įsivaizduoda- 
vo, kad guli griovio dugne, iki kaklo užversta sniegu. Bet 
niekada, arba beveik niekada, nebijodavo. Dėl paralyžiaus 
galėdavo pajudinti tik liežuvį, ir ji iškišdavo jį norėdama pa- 
ragauti sniego. Jis buvo saldus, ir Aličė norėdavo suvalgyti 
visą, bet neįstengdavo pasukti galvos. Ir tada laukdavo, kol 
šaltis pasieks kojas, pripildys pilvą, pasklis gyslomis ir sušal- 
dys kraują. 

Pabudimas būdavo apnuodytas pusiau surikiuotų min- 
čių. Kai daugiau negalėdavo gulėti, Aličė atsikeldavo, pusiau- 
miegio sumaištis pamažu išsisklaidydavo, palikdama pieniš- 
kas nuosėdas, pertrauktus prisiminimus; jie sumišdavo su 
kitais ir atrodydavo tokie pat tikri. Klajodavo po tylų butą 
kaip savo pačios šmėkla, pamažu gainiodamasi praregėjimo 
akimirkas. Aš kraustausi iš proto, kartais sakydavo. Bet jai 
patikdavo. Ji šypsodavosi, juk, šiaip ar taip, tai jos pasirin- 
kimas. Traukdama tiesiog iš plastikinio maišelio, vakarais 
valgydavo salotų lapus. Jie buvo traškūs, bet niekiniai, vie- 
nintelio - vandens - skonio. Kramsnodavo juos ne todėl, kad 
norėjo prisikimšti skrandį, o dėl to, kad jais pakeistų vakarinį 
ritualą ir savotiškai užpildytų laiką, mat nežinojo, ką su juo 
daryti. Salotas kramtydavo tol, kol nuo to netvaraus šlamšto 
jai užeidavo šleikštulys. 

Ji tuštinosi nuo Fabijaus ir nuo savęs, nuo bergždžių pa- 
stangų, kurias padėjo, kol atsidūrė ten, kur dabar buvo, ir 
nieko nerado. Su atsčiu smalsumu stebėjo, kaip atgimsta jos 
silpnybės ir manijos. Šį kartą ji leis spręsti joms, nes pati ne- 
sugeba nieko padaryti. Kartais mes būname bejėgiai prieš kai 
kurias savęs dalis, sakydavo ji, mielai grįždama į tuos laikus, 
kai buvo netekėjusi moteris. Į metus, kai iškeliavo Matija, o 
netrukus - ir motina: dvi skirtingos kelionės, bet vienodai to- 
limos. Matija. Štai. Ji dažnai galvodavo apie jį. Vėl. Jis buvo 
tarsi dar viena jos liga, bet iš tikrųjų ji nenorėjo pagyti. Ga- 
lima susirgti vien nuo prisiminimo, ir ji susirgo tą popietę 
automobilyje priešais parką, kai savo veidu uždengė jo veidą, 
kad jis nematytų tos siaubo vietos. 

Kad ir kaip stengėsi, iš visų tų metų, praleistų su Fabijumi, 
jai nepavyko atsikratyti vieno vaizdo: nuo jo jai imdavo smar- 
kiai daužytis širdis, jis buvo toks nenusakomai ryškus, kad dar 
ir dabar jautė jį ant savo odos, plaukų šaknelėm ir tarpukoju. 
Tai atsitiko kartą per vakarienę pas Rikardą ir jo žmoną: jie 
daug juokėsi ir gėrė, o paskui, padėdama Alesandrai suplauti 
indus, ji įsipjovė nykščio galiuką taure - ji sudužo jos delne ir, 
šūktelėjusi: ak! - Aličė išmetė ją ant grindų. Šūktelėjo negar- 
nykštį šviesoje, pakėlė prie lūpų, pačiulpė pirštą norėdamas 
sustabdyti bėgantį kraują, tarsi jis būtų jo. Su pirštu burnoje 
pažvelgė į ją iš apačios tokiomis skaidriomis akimis, kad Aličė 
neįstengė atlaikyti žvilgsnio. Paskui, uždengęs žaizdą delnu, 
pabučiavo ją į lūpas. Jausdama jo seilėse savo kraujo skonį, 
įsivaizdavo, kaip jis, perėjęs per visą jos vyro kūną, švarus lyg 
po dializės vėl grįžta į ją. 

Tai buvo tas kartas ir daugybė kitų, jų Aličė jau neprisimi- 
nė, nes meilė tų žmonių, kurių mes nemylime, nusėda mūsų 
minčių paviršiuje ir greitai išgaruoja. Dabar iš jos liko tik 
švelnus paraudimas, beveik nepastebimas ant įtemptos odos, 
toje vietoje, į kurią Fabijus jai įspyrė. 

Kartais, ypač vakare, prisimindavo jo žodžius. Aš daugiau 
taip negaliu. Ji glostydavo pilvą ir bandydavo įsivaizduoti, 
kaip atrodytų, jei kas nors būtų jo viduje ir plaukiotų šaltame 
jos skystyje. Paaiškink man, kas tai. Bet aiškinti nebuvo ko... 
Nebuvo jokios priežasties, arba buvo tik viena. Nebuvo jokios 
pradžios. Buvo tik ji, ir viskas - savo pilve ji nieko nenorėjo. 

Gal turėčiau jam pasakyti, galvodavo. 

Tada paimdavo mobilųjį telefoną ir perbėgdavo sąrašą iki 
E. Patrindavo klaviatūrą nykščiu, tarsi vildamasi, kad telefo- 
nas įsijungs per klaidą. Paskui nuspausdavo raudoną klavišą. 
Vėl pamatyti Fabijų, kalbėtis su juo, viską atkurti - jos akimis 
žiūrint, tai būtų nežmoniškos pastangos, ir ji mieliau nieko 
nedarė, tik stebėjo, kaip svetainės baldai kasdien užsikloja vis 
storesniu dulkių sluoksniu. 

Jis beveik niekada nežiūrėdavo į studentus. Kai jo akys susi- 
tikdavo su jų šviesiomis, į lentą ir į jį įsmeigtomis akimis, pa- 
sijusdavo tarsi nuogas. Savo skaičiavimus Matija rašydavo ir 
aiškindavo labai tiksliai, regis, ne tik jiems, bet ir sau. Audito- 
rija buvo per didelė tuzinui ketvirto kurso studentų, klausan- 
čių jo dėstomo algebrinės topologijos kurso. Jie užimdavo tris 


213 


pirmąsias suolų eiles, visada sėsdamiesi į daugmaž tas pačias 
vietas, atskirtas viena nuo kitos tuščiu suolu, kaip būdavo ir jo 
mokymosi universitete metais, bet nė vienas iš studentų jam 
niekuo nepriminė jo paties. 

Tyloje išgirdo, kaip auditorijos gale atsidarė durys, bet at- 
sigręžė tik baigęs spręsti uždavinį. Pervertė užrašų, kurių jam 
iš tikrųjų nereikėjo, puslapį, kruopščiai išlygino lapus ir tik 
tada pastebėjo naują siluetą toliausiame savo regėjimo lauko 
pakraštyje. Pakėlęs galvą, atpažino Nadią. Ji sėdėjo paskuti- 
nėje eilėje, baltai apsirengusi, sukryžiavusi kojas. Bet su juo 
nepasisveikino. 

Matija bandė nuslėpti paniką ir ėmė aiškinti kitą teoremą. 
Tačiau netrukus pametė įrodymo giją, pasakė: I'm sorry, pa- 
mėgino susirasti tą vietą užrašuose, bet neįstengė susikaupti. 
Studentų eilėmis nuvilnijo vos girdimas šnabždesys, mat nuo 
kurso pradžios dėstytojas dar niekada nebuvo suabejojęs. 

Jis aiškino toliau ir paskubomis baigė. Kuo toliau, tuo 
labiau jo rašoma eilutė su ženklais slydo žemyn, kol pasiekė 
apatinį dešiniojo lentos krašto kampą. Paskutines pastraipas 
sugrūdo lentos viršuje, nes pritrūko vietos. Kai kurie studen- 
tai palinko į priekį, norėdami geriau įžiūrėti su formulėmis 
susimaišiusius rodiklius ir išnašų ženklus. Iki paskaitos galo 
dar buvo likęs ketvirtis valandos, kai Matija pasakė: Okay, I'II 
see you tomorrow. 

Padėjo kreidą ir pažvelgė į kylančius iš suolų truputį su- 
trikusius studentus, rankos mostu atsisveikinančius su juo, 
paskui išeinančius iš auditorijos. Nadia tebesėdėjo savo vie- 
toje, ta pačia poza, regis, niekieno nepastebėta. 

Juodu liko vieni. Atrodė nenusakomai tolimi. Nadia atsi- 

stojo tuo pat metu, kai jis žengė prie jos. Susitiko maždaug au- 
ditorijos viduryje ir sustojo per gerą metrą vienas nuo kito. 

— Sveika, - tarė Matija. - Nemaniau, kad... 

— Klausyk, - pertraukė jį Nadia, žvelgdama tiesiai jam į 
akis. - Mudu net nepažįstami. Atsiprašau, kad taip netikėtai 
čia įpuoliau. 

— Ne, ne, - buvo beprieštaraująs Matija, bet ji neleido jam 
kalbėti. 

— Pabudusi tavęs neberadau. Bent galėjai... 

Ji valandėlę patylėjo. Matija nuleido akis: jos degė taip, 

— Bet nesvarbu, - toliau kalbėjo Nadia. - Aš nieko neper- 
sekioju. Daugiau nenoriu. 

Ji atkišo vizitinę kortelę, ir jis paėmė ją. 

- Čia mano numeris. Bet jei nuspręsi juo pasinaudoti, ne- 
delsk per ilgai. 

Abu nuleido akis į grindis. Norėdama žengti žingsnį į 
priekį, Nadia klyptelėjo ant kulniukų, paskui staiga atsisuko. 

— Iki, - pasakė. 

Užuot atsakęs, Matija atsikrenkštė. Pamanė - kol ji pa- 
sieks duris, praeis tam tikras laikas. Laikas, kurio neužtenka 
priimti sprendimui, garsiai pasakyti, ką galvoji. 

Ant slenksčio Nadia sustojo. 

— Aš nežinau, kas tau yra, - pasakė. - Bet kad ir kas būtų, 
manau, jog tai man patinka. 
numerių, daugiausia neporinių, seka. Jis susirinko nuo kate- 
dros popieriaus lapus, palaukė, kol baigsis paskaitos laikas, 
ir išėjo. 

Kabinete Albertas kalbėjo telefonu. Ragelį laikė įspraudęs 
tarp smakro ir skruosto, kad galėtų laisvai mostaguoti abiem 
rankomis. Su Matija pasisveikino kilstelėdamas antakius. 

Padėjęs ragelį atsirėmė į kėdės atkaltę, ištiesė kojas ir nu- 
sišypsojo Matijai bendrininko žvilgsniu. 

— Na? Praėjusią naktį vėlai atsigulei? 

Matija sąmoningai išvengė jo žvilgsnio ir patraukė pe- 
čiais. Albertas atsikėlė ir atsistojo už jo kėdės. Kaip treneris 
savo boksininkui, ėmė gniaužyti jam pečius. Matija nemėgo 
būti liečiamas. 

- Supratau, tu nenori kalbėti. All right then, tada keiskim 
temą. Aš jau apmečiau straipsnio apmatus. Nori žvilgtelėti? 

Matija linktelėjo. Smiliumi ėmė švelniai barbenti kompiu- 
terio klavišą, laukdamas, kada Albertas atitrauks nuo jo pečių 
rankas. Nelyginant žaibo tvyksniai, jo galvoje šmėstelėjo pra- 
ėjusios nakties vaizdai. 

Albertas grįžo į savo vietą, susmuko ant kėdės ir beformė- 
je popierių krūvoje ėmė ieškoti kažkokio straipsnio. 

- Vos nepamiršau, - tarė jis. - Šitas atėjo tau. 

Jis numetė voką ant Matijos stalo. Matija žvilgtelėjo į jį, 
bet nepalietė. Jo pavardė ir adresas buvo išvedžioti tirštu mė- 
lynu rašalu, jis, be abejo, persisunkė ir į kitą popieriaus pusę. 
Jo vardo M prasidėjo tiesiu brūkšniu, truputį atsiskyrusi nuo 
jo ėjo švelni įgaubta kreivė, be pertrūkio susijungianti su de- 
šiniąja kojele. Abi buvo sujungtos vieninteliu gulsčiu brūkš- 
neliu, o visos raidės - pasvirusios, susigrūdusios, tarsi suvir- 
tusios viena ant kitos. Adresas buvo parašytas su klaida, c ėjo 
kur kas pirmiau už sh. Jam būtų pakakę vienos iš tų raidžių, 

arba tik tos asimetrijos tarp dviejų pilvotų raidės B Balosino 
pavardėje, kad iš karto atpažintų Aličės rašyseną. 

Nurijo seilę ir pagrabaliojęs susirado laiškų peilį, gulintį 
savo vietoje, antrame stalčiuje. Nervingai pavartaliojęs jį, pa- 
galiau įkišo į voko atlanką. Jam drebėjo rankos, ir, kad susi- 
valdytų, stipriai suspaudė peilio kotą. 

Albertas stebėjo jį iš kitos stalo pusės, apsimesdamas, kad 
neranda po nosimi gulinčių lapų. Net per tokį atstumą pa- 
stebėjo, kaip dreba Matijos pirštai, bet paslėpto delne laiško 
neįstengė įžiūrėti. 

Jis stebėjo, kaip kolega užsimerkia, sėdi kelias sekundes, 
paskui atsimerkia ir lyg sutrikęs ir staiga nutolęs apsižvalgo. 

— Kas tau rašo? - įsidrąsinęs paklausė Albertas. 

Matija dėbtelėjo į jį savotiškai pasipiktinęs, tarsi į nepažįs- 
tamąjį. Nesiteikdamas atsakyti į klausimą, Matija atsistojo. 

— Turiu važiuoti, - atsakė. 

- Ką? 

- Aš turiu važiuoti. Manau... į Italiją. 

Lyg norėdamas jį sulaikyti, Albertas taip pat atsistojo. 

— Ką čia šneki? Kas atsitiko? 

Jis instinktyviai priėjo prie jo ir vėl pamėgino mestelėti 
žvilgsnį į laišką, bet tarsi didžiausią paslaptį Matija laikė pri- 
spaudęs jį prie šiurkštaus megztinio ir prie pilvo. Pro pirštus 
buvo išlindę trys balti kampai iš keturių, bet galėjai tik spėti, 
kad laiškas stačiakampis, ir daugiau nieko. 

- Nieko. Nežinau, - atšovė Matija, vieną ranką jau įkišęs į 
neperpučiamos striukės rankovę. - Bet turiu važiuoti. 

— O straipsnis? 

— Perskaitysiu grįžęs. Tu tęsk darbą. 

Paskui išėjo, nepalikdamas Albertui laiko paprieštarauti. 

Tą dieną, kai Aličė grįžo į darbą, pavėlavo beveik valandą. Net 
nepabudusi užspaudė žadintuvą, o ruošdamasi išeiti turėjo 
dažnai stabtelėti, nes kiekvienas judesys pareikalaudavo iš jos 
kūno nepakeliamų pastangų. 

Kroca jos nebarė. Viską suprato vos pažvelgęs į veidą. Ali- 
čės skruostai buvo įdubę, o akys, kurios, regėjosi, tuoj iššoks 
ant kaktos, buvo susimąsčiusios, kupinos nerimą keliančio 
abejingumo. 

- Atsiprašau, kad pavėlavau, - tarė įeidama, iš tikrųjų nė 
neketindama atsiprašinėti. 

Kroca pervertė laikraščio puslapį ir nesusilaikęs dirstelėjo 
į laikrodį. 

- Iki vienuoliktos reikia išryškinti nuotraukas, - pasakė. - 
Įprastas šlamštas. 

Jis atsikrenkštė, aukščiau pakėlė laikraštį ir akies krašteliu 
ėmė stebėti Aličės judesius. Štai į įprastą vietą padeda savo 
krepšį, štai nusivelka striukę ir atsisėda prie mašinos. Ji judė- 
jo lėtai ir nepaprastai tiksliai, ir tai bylojo apie jos pastangas 
elgtis taip, kad viskas atrodytų kaip visada. Kroca matė, kaip ji 
valandėlę mąsto parėmusi smakrą ranka, paskui, pasitaisiusi 
plaukus už ausies, nusprendžia pradėti. 

Jis ramiai įvertino nežmonišką jos liesumą, paslėptą po 
medvilniniu megztiniu aukštu kaklu ir toli gražu ne siauro- 
mis kelnėmis, bet akivaizdų pažvelgus į rankas ir dar akivaiz- 
džiau atsispindintį jos veide. Kroca juto įnirtingą bejėgišku- 
mą, nes žinojo, kad nors nieko nereiškia Aličės gyvenime, ji 
reiškia jam nepaprastai daug - kaip duktė, kuriai jis neįstengė 
išrinkti vardo. 

Dirbo iki pietų tylėdami, tik retkarčiais, kai labai reikė- 
davo, vienas kitam linktelėdavo. Po daugelio kartu praleistų 
metų kiekvienas gestas atrodė mechaniškas, ir jie judėjo vi- 
kriai, po lygiai dalydamiesi erdvę. Senasis „Nikonas“ stovė- 
jo savo vietoje po prekystaliu, juodajame dėkle, ir kartais jie 
klausdavo savęs, ar jis dar veikia. 

— Pietauti eisim... - buvo bekviečiąs fotografas. 

— Per pietus aš užsiėmusi, - pertraukė jį Aličė. - Atsi- 
prašau. 

Jis susimąstęs linktelėjo. 

— Jei blogai jautiesi, po pietų gali likti namie, - pasiūlė 
jis. - Kaip matai, čia nelabai yra ką veikti. 

Aličė pažvelgė į jį sunerimusi. Dėjosi tvarkanti daiktus 
ant prekystalio: porą žirklių, nuotraukų voką ir į keturias 
lygias dalis perpjautą juostą. Tiesiog dėliojo juos keisdama 
vietomis. 

— Ne. Kodėl? Aš... 

— Nuo kada nesimatėt? - pertraukė ją fotografas. 

Aličė vos pastebimai krūptelėjo. Tarsi norėdama apsaugo- 
ti, įkišo ranką į rankinę. 

— Tris savaites. Na, maždaug. 

Kroca linktelėjo, paskui gūžtelėjo pečiais. 

- Eime... - tarė. 

- Bet... 

— Nagi, einam, - pakartojo ryžtingiau. 

Aličė pamąstė, paskui nusprendė paklausyti. Prietemoje 
dzingtelėjo, bet greitai nutilo raktažiedis. Aličė ir Kroca pasu- 
ko prie fotografo automobilio. Kroca ėjo lėtai, bet nesisteng- 
damas to parodyti, tiesiog taikydamasis prie pavargusio Ali- 
čės Žingsnio. 

Senoji „Lančija“ pajudėjo tik po antrojo mėginimo, ir 
Kroca nusikeikė pro sukąstus dantis. 

Alėja pasiekė tiltą, tada fotografas pasuko į dešinę ir nu- 
važiavo gatve palei upę. Kai persirikiavo į dešinę juostą ir ėmė 
rodyti, kad vėl suka ligoninės link, Aličė staiga įsitempė. 

- Bet kur... - norėjo paklausti. 

Kroca sustojo prie pastato su pusiau nuleistomis apsaugi- 
nėmis grotelėmis, stovinčio priešais Greitosios pagalbos ligo- 
ninės duris. 

- Čia ne mano reikalas, - tarė nežiūrėdamas į Aličę. - Bet 
tau reikia ten užeiti. Pas Fabijų arba pas kitą gydytoją. 

Aličė žiūrėjo į jį įsmeigusi akis. Sumišimą pamažu užgožė 
įniršis. Gatvė buvo tyli. Žmonės lindėjo namuose arba pieta- 
vo baruose. Be garso pleveno platanų lapai. 

- Nemačiau tavęs tokios nuo tada... - Fotografas valandė- 
lę dvejojo. - Nuo tada, kai tave pažįstu. 

Aličė galvoje pasvėrė tąjį „tokios“. Žodis skambėjo labai 
nykiai, ji panoro žvilgtelėti į veidrodį, bet jis atspindėjo tik 
dešinįjį automobilio sparną. Papurtė galvą, patraukė rankeną 
ir išlipo iš automobilio. Trenkė durelėmis ir neatsigręždama 
ryžtingu žingsniu nuėjo priešinga ligoninei kryptimi. 

Žingsniavo greitai, greičiau, nei iš tikrųjų galėjo, kad tik 
nutoltų nuo tos vietos ir nuo prakeikto Krocos akiplėšišku- 
mo, bet maždaug už šimto metrų turėjo sustoti. Jai trūko oro, 
sulig kiekvienu žingsniu vis labiau skaudėjo koją, ji tvinkčio- 
jo, tarsi maldaudama pasigailėti. Atrodė, kaulas lenda į gyvą 
mėsą, lyg vėl būtų išėjęs iš savo vietos. Aličė perkėlė visą svorį 
ant dešinės ir įstengė išlaikyti pusiausvyrą tik atsirėmusi ran- 
ka į šiurkščią sieną. 

Palaukė, kol praeis skausmas, koja vėl taps negyva, o ji 
kaip paprastai vėl ims nesąmoningai kvėpuoti. Širdis lėtai, 
nelabai užtikrintai varinėjo kraują, bet jos dūžiai atsimušė 
ausyse. 

Tau reikia nueiti pas Fabijų. Arba pas kitą gydytoją, karto- 
jo Krocos balsas. 

O paskui? - galvojo ji. 

Grįžo atgal ir pasuko ligoninės link. Žingsniavo sunkiai, 
iš tikrųjų tiksliai nežinodama, ko ten eina. Kūnas beveik 
instinktyviai pasirinko gatvę, ir praeiviai, kuriuos sutikda- 
vo ant šaligatvio, pasitraukdavo į šalį, nes pati to nenorė- 
dama Aličė truputį svirduliavo. Vienas praeivis stabtelėjo, 
neapsispręsdamas, pasiūlyti jai pagalbą ar ne, bet paskui nu- 
žingsniavo toliau. 

Aličė įėjo į Dievo Motinos ligoninę negalvodama apie 
tuos laikus, kai ta pačia mažyte alėja vaikštinėdavo su Fabiju- 
mi. Jautėsi taip, tarsi neturėtų ateities ir būtų atsidūrusi šioje 
vietoje nežinodama, iš kur atėjo. Buvo pavargusi — taip pa- 
vargstama tik nuo tuštumos. 

Užkopė laiptais laikydamasi turėklų ir sustojo prieduryje. 
Ji tik norėjo čia ateiti, stumtelėti slankiojamąsias duris ir pa- 
laukti kelias minutes - tiek, kad atgautų jėgas ir galėtų išeiti. 
Tai buvo tik būdas suteikti nedidelį postūmį atsitiktinumui, 
tik tiek, pabūti ten, kur yra Fabijus, ir pažiūrėti, kas nutiks. Ji 
nesielgs, kaip patarė Kroca, ji nieko neklausys, ji net nenori 
prisipažinti, kad iš tikrųjų ras tenai savo vyrą. 

Ir nieko neatsitiko. Automatinės durys atsidarė, o kai Ali- 
čė žengė žingsnį atgal, jos vėl užsidarė. 

Ko tu lauki? - paklausė savęs. 

Pamanė, truputį pasėdės, vildamasi, kad viskas praeis. 
Kūnas kažko jos prašė, šaukė visi nervai, bet ji nenorėjo 
klausytis. 

Ketino nusisukti, kai vėl išgirdo elektrinį durų čežesį. Pa- 
kėlė galvą, įsitikinusi, kad susidurs akis į akį su savo vyru. 

Durys plačiai atsidarė, bet Fabijaus nebuvo. Jo vietoj, kita- 
pus durų, stovėjo mergina. Ji suaktyvino jautrųjį daviklį, bet 
neišėjo. Stovėjo kaip stovėjusi, delnais lygindama sijoną. Pa- 
galiau padarė tą patį judesį kaip Aličė: žengė žingsnį atgal, ir 
durys užsidarė. 

Aličė žiūrėjo į ją susidomėjusi tuo judesiu. Pastebėjo, kad 
mergina ne tokia ir jauna: maždaug jos metų. Stovėjo liemenį 
truputį palenkusi į priekį, atmetusi atgal siaurus siaurutėlius 
pečius, tarsi aplink jai trūktų vietos. 

Aličė pagalvojo, kad ji atrodo kažkokia artima, gal dėl iš- 
raiškos, bet nesugebėjo jos gerai apibūdinti. Jos mintys užsi- 
sklendė ir ėmė suktis tuštumoje. 

Paskui mergina pakartojo tą patį judesį. Žengė į priekį, 
suglaudė kojas ir po akimirkos vėl atsitraukė atgal. 

Tuo metu ji pakėlė galvą ir pro stiklą nusišypsojo Aličei. 

Aličės nugara perbėgo drebulys, slankstelis po slankstelio, 
ir pasklido po bejausmę koją. Ji liovėsi kvėpuoti. 

Ji pažinojo taip besišypsantį kitą žmogų. Jis tik pakeldavo 
viršutinę lūpą, pasirodydavo du priekiniai dantys, o visa kita 
burnos dalis nesujudėdavo. 

Negali būti, pagalvojo ji. 

Norėdama geriau pamatyti, priėjo arčiau, ir durys plačiai 
atsidarė. Mergina atrodė nusivylusi ir klausiamai pažvelgė į 
ją. Aličė suprato ir atsitraukė, netrukdydama jai žaisti savo 
žaidimo. Ir toji lyg niekur nieko vėl ėmė žaisti su durimis. 

Jos plaukai buvo kaip jo - juodi, tankūs ir susigarbiniavę 
tik galuose, tik Aličė turėjo labai mažai progų juos liesti. Tru- 
putį atsikišę skruostikauliai slėpė juodas akis, bet žiūrėdama 
į jas Aličė atpažino tą pačią bedugnę, kartais naktimis Aličei 
neleidžiančią užmigti, tą patį matinį švytėjimą, kaip ir Mati- 
jos akyse. 

Tai ji, pamanė Aličė, ir panaši į siaubą nuojauta užėmė jai 
gerklę. 

Rankinėje instinktyviai ėmė ieškoti aparato, bet buvo pa- 
siėmusi tik kvailą automatiką. 

Nežinodama, ką daryti, tebežiūrėjo į merginą. Jai sukosi 
galva, kartais aptemdavo akys, tarsi jos lęšiukai būtų jai rodę 
iškreiptą vaizdą. Išdžiūvusiomis lūpomis ištarė: Mikela, bet 
burnoje buvo per mažai oro. 

Mergina atrodė nepavargstanti ir žaidė su automatinėmis 
durimis lyg maža mergytė. Dabar šokčiojo pirmyn ir atgal, 
tarsi norėdama jas sugriebti. 

Iš pastato išėjo senyvo amžiaus moteris. Iš jos rankinės 
kyšojo didelis stačiakampis vokas, tikriausiai sų rentgenolo- 
ginio tyrimo duomenimis. Netardama nė žodžio, moteris pa- 
ėmė merginą už parankės ir išsivedė. 

Mergina nesipriešino. Eidama pro Aličę, akimirką atsi- 
gręžė pažiūrėti į slankiojamąsias duris, tarsi norėdama padė- 
koti, kad jos padėjo jai išsiblaškyti. Buvo taip arti Aličės, kad 
ši pajuto jos kūno sukeltą oro bangelę. Jei būtų ištiesusi ranką, 
būtų galėjusi ją paliesti, bet ją tarsi sukaustė paralyžius. 

Ji lydėjo abi moteris žvilgsniu, kol jos pamažu nutolo. 

Dabar pro duris ėjo kiti žmonės. Durys nuolat atsidary- 
davo ir užsidarydavo užburiančiu, Aličės galvą pripildančiu 
ritmu. 

Staiga atsitokėjusi, Aličė pašaukė: Mikela! - šį kartą 
garsiai. 

Nei mergina, nei ją lydinti senoji dama neatsisuko. Ėjo 
kaip ėjusios, nestabtelėdamos, tarsi tas vardas joms nieko ne- 
reikštų. 

Aličė pamanė, kad turėtų jas pasekti, pažiūrėti į merginą 
iš arčiau, pasikalbėti su ja, suprasti. Dešine koja žengė ant pir- 
mojo laiptelio, bet kita koja liko lyg prikalta vietoje ar užmi- 
gusi. Ji prarado pusiausvyrą ir loštelėjo atgal. Ranka paieškojo 
turėklų, bet veltui. Griuvo lyg žaibo nutrenkta ir nusirito per 
du laiptelius žemyn. 

Nuo grindų dar spėjo pamatyti už kampo sukančias mo- 
teris. Paskui pajuto, kaip oras prisigeria drėgmės, o garsai tar- 
si suapvalėja ir nutolsta. 

Matija bėgte įveikė laiptais tris aukštus. Tarp pirmo ir antro 
sutiko vieną iš savo studentų, jis norėjo jį sustabdyti ir kažko 
paklausti. Jis aplenkė jį sakydamas: man labai gaila, aš būtinai 
turiu išvykti, ir, norėdamas jo išsisukti, vos nesuklupo. Kad 
nusiramintų, vestibiulyje staiga sulėtino tempą, bet vis dar 
žingsniavo labai greitai. Tamsus grindų marmuras atspindė- 
jo daiktus ir žmones lyg vandens veidrodis. Išeidamas Matija 
linktelėjo durininkui. 

Jį nustebino šaltas oras, ir jis paklausė savęs: ką tu darai? 

Atsisėdęs ant sienelės priešais duris, ėmė svarstyti, kodėl 
taip reagavo, tarsi tai, ką tuos metus darė, būtų laukę signalo. 

Dar sykį žvilgtelėjo į Aličės atsiųstą nuotrauką. Juodu 
stovi priešais jos tėvų lovą, persirengę naftalinu kvepiančiais 
vestuvių drabužiais. Matija atrodo susitaikęs su likimu, ji šyp- 
sosi. Viena ranka apkabinusi per liemenį, kita, kuria laiko 
fotoaparatą, išlindusi iš kadro. Atrodo, dabar ji tiesia ją į jį, 
suaugusį, norėdama paglostyti. 

Kitoje pusėje Aličė buvo parašiusi vieną eilutę ir pasi- 
rašiusi: 

Privalai čia atvažiuoti. 
Ali 


Matija bandė paaiškinti sau šią Žinutę, o svarbiausia - savo 
painią reakciją. Įsivaizdavo, kaip išeina iš uosto atvykimo zo- 
nos ir susiduria akis į akį su už pertvaros jo laukiančia Aliče 
ir Fabijumi. Įsivaizdavo, kaip sveikinasi su ja, pabučiuoja į 
skruostus, paskui prisistatydamas paspaudžia ranką jos vy- 
rui. Jie susiginčija, kas turi nešti lagaminą iki automobilio, ir, 
kol važiuoja, stengiasi bergždžiai pasipasakoti savo gyvenimą, 
tarsi jis būtų nusakomas keliais žodžiais. Matija sėdi ant gali- 
nės sėdynės, jie - priešais: trys nepažįstamieji, apsimetantys, 
kad turi kažką bendra, ir, kad netylėtų, paviršutiniškai nuslys- 
ta daiktų paviršiumi. 

Beprasmiška, sako jis sau. 

Nuo tos aiškios minties jam truputį palengvėja, jis susi- 
tvardo, sumišimo valandėlė praeina. Smiliumi patapšnoja 
nuotrauką, nori įsidėti ją į kišenę, grįžti pas Albertą ir vėl im- 
tis darbo. 

Kaip tik tada Kirsten Gorban, ką tik daktaro disertaci- 
ją apsigynusi mergina iš Dresdeno, su kuria jis parašė kelis 
straipsnius, priėjo arčiau pažiūrėti nuotraukos. 

- Žmona? - linksmai paklausė rodydama į Aličę. 
slėpti nuotrauką, bet pagalvojo, kad pasirodytų neišauklėtas. 
Kirsten veidas buvo toks pailgas, kad atrodė, jog kažkas ją 
labai smarkiai tampė už smakro. Per dvejus studijų Romo- 
je metus ji pramoko italų kalbą ir visus „0“ garsus tardavo 
uždarus. 

- Labas, - neryžtingai atsakė Matija. - Ne žmona. Tik... 
draugė. 

Kirsten nežinia kodėl sukikeno ir sriūbtelėjo kavos iš po- 
listireno stiklinės, kurią laikė rankoje. 

- Shes cute, - pagyrė. 

Truputį susinepatoginęs Matija nužvelgė ją nuo galvos iki 
kojų, paskui vėl pažiūrėjo į nuotrauką. Taip, ji iš tikrųjų miela. 

Kai Aličė pabudo, seselė jai matavo pulsą. Dar buvo su bate- 
liais ir truputį įstrižai gulėjo ant paklodės prie durų stovinčio- 
je lovelėje. Iškart pagalvojo apie Fabijų, jis tikriausiai matė ją 
tokią apgailėtiną, ir atsisėdo. 

— Man viskas gerai, - pasakė. 

— Gulėkit, - įsakė seselė. - Tuojau jus apžiūrėsim. 

— Nebūtina. Aš iš tikrųjų gerai jaučiuosi, - nepasidavė 
Aličė ir ištrūko iš seselės, besistengiančios ją sulaikyti, glėbio. 
Fabijaus nesimatė. 

- Panele, juk buvot nualpusi. Turite nueiti pas gydytoją. 

Bet Aličė jau buvo ant kojų. Pasitikrino, ar turi rankinę. 

— Man nieko nėra. Patikėkit. 

Seselė pakėlė akis į dangų, bet nesipriešino. Aličė apsi- 
dairė aplink lyg kažko ieškodama. Paskui padėkojo ir greitai 
išėjo. 

Griūdama ji nesusižeidė. Tik, regis, susitrenkė dešinįjį 
kelį. Juto, kaip po džinsais ritmiškai pulsuoja kraujo išla- 
ja. Rankos buvo truputį nubrozdintos ir dulkinos, tarytum 
jas būtų vilkusi kiemo žvyru. Norėdama nusivalyti, papūtė 
įjas. 

Priėjo prie registratūros stalo ir pasilenkė prie apskritos 
skylės stikle. Kitapus sėdinti moteris dėbtelėjo į ją. 

- Labą dieną, - pasisveikino Aličė. Ji nežinojo, kaip paaiš- 
kinti, ko nori. Net nežinojo, ar ilgai buvo be sąmonės. 

— Ką tik, - pasakė ji. - Ką tik čia stovėjau... 

Ji parodė vietą, kurioje stovėjo, bet moteris nė nepajudino 
galvos. 

— Prie durų buvo moteris. Man pasidarė bloga. Nualpau. 
Tada... Na, aš noriu sužinoti tos moters vardą. 

Suglumusi tarnautoja dėbtelėjo į ją iš už stalo. 

— Atsiprašau? - paklausė vaipydamasi. 

- Žinau, atrodau kvailai, - nepasidavė Aličė. - Bet gal 
galėtumėt man padėti. Duoti pavardes šiame skyriuje apsi- 
lankiusių ligonių. Arba atlikusių tyrimus. Tik moterų, man 
pakaktų tik moterų vardų. 

Moteris nužvelgė ją nuo galvos iki kojų. Paskui šaltai nu- 
sišypsojo. 

— Mes neturime teisės teikti tokios informacijos, - atkirto. 

- Tai labai svarbu. Prašau jūsų. Iš tikrųjų labai svarbu. 

Tarnautoja rašikliu pabarškino į priešais gulinčią registra- 
cijos knygą. 

- Apgailestauju, bet tai iš tikrųjų neįmanoma, - atrėžė su- 
sierzinusi. 

Aličė atsiduso. Jau buvo besitraukianti nuo langelio, bet 
staiga vėl sugrįžo. 

— Aš daktaro Rovelio žmona, - pasakė. 

Moteris atsitiesė kėdėje. Kilstelėjo antakius ir vėl pabarbe- 
no rašikliu į registracijos knygą. 

— Suprantu, - atsakė ji. - Jei norit, pranešiu jūsų vyrui. 

Ji pakėlė ragelį, bet Aličė ją sustabdė rankos mostu. 

— Ne, - pasakė neįstengdama suvaldyti balso. - Nereikia. 

— Ar tikrai? 

— Taip, ačiū. Pamirškit visa tai. 


Aličė nužingsniavo namų link. Visą kelią neįstengė daugiau 
apie nieką galvoti. Jos galva prašviesėjo, bet visus joje šmėkš- 
čiojančius vaizdus užgožė tos merginos veidas. Kai kurios su- 
sitikimo smulkmenos jau ėmė blukti ir greitai grimzdo į kitą, 
nereikšmingų prisiminimų vandenyną, bet tas nenusakomas 
familiarumo jausmas liko. Ir toji šypsena, tokia kaip Matijos, 
sumišusi su jos pačios trūkčiojančiu atspindžiu ant stiklo. 

Gal Mikela gyva, ir ji ją matė. Tai buvo beprotybė, bet 
Aličė vis tiek ja tikėjo. Regėjosi, šios minties reikėjo nevilties 
apimtam jos protui. Atrodė, ji pati nusigriebė jos tik tam, kad 
liktų gyva. 

Ji ėmė samprotauti, kurti įvairias prielaidas. Pamėgino 
viską įsivaizduoti taip, kaip buvo. Gal toji sena moteris pagro- 
bė Mikelą, rado parke ir nusivedė, nes karštai troško kūdikio, 
kurio pati negalėjo turėti. Jos pilvas buvo bergždžias, nebent 
tik ji pati nenorėjo padaryti jame daugiau vietos. 

Kaip aš, pagalvojo Aličė. 

Pagrobė ją, paskui užaugino tolimuose namuose kitu var- 
du kaip savo dukterį. 

Bet tada kam reikėjo grįžti? Kam rizikuoti ir leistis de- 
maskuojamai po tiekos metų? Gal ją graužė kaltės jausmas. 
O gal tik norėjo mesti likimui iššūkį, kaip ji, Aličė, priešais 
Onkologijos skyriaus duris. 

O gal senoji dama niekuo dėta? Gal ji sutiko Mikelą daug 
vėliau ir nieko nežinojo apie jos kilmę, apie tikrąją jos šeimą, 
kaip ir Mikela, kuri jau buvo viską užmiršusi. 

Aličė pagalvojo apie Matiją, iš jos seno automobilio ro- 
dantį į medžius priešais, ir mirties paženklintą jo abejingą, 
pelenų spalvos žvilgsnį. Ji buvo kaip du vandens lašai panaši į 
mane, tada pasakė jis. 

Staiga jai pasirodė, kad viskas logiška. Kad toji mergina iš 
tikrųjų Mikela: plati kakta, ilgi pirštai ir tai, kaip atsargiai juos 
judina. O ypač - tas vaikiškas žaidimas. 

Bet po akimirkos pajuto, kaip jos mintys susipainiojo. Vi- 
sos tos smulkmenos virto miglotu nuovargiu, kilusiu iš alkio, 
jau daugelį dienų gniaužiančio jai smilkinius. Aličė išsigando, 
kad vėl gali nualpti. 

Namie paliko praviras duris su raktais spynoje. Nuėjo į 
virtuvę ir net nenusivilkusi striukės atidarė spintą. Rado tuno 
ir suvalgė jį tiesiai iš dėžutės kartu su aliejumi. Nuo kvapo 
jai pasidarė šleikštu. Išmetė tuščią dėžutę į kriauklę ir paėmė 
kitą su žirneliais. Sužvejojo juos šakute drumzlinam vande- 
nyje ir suvalgė pusę nė neatsikvėpdama. Jų skonis buvo kaip 
smėlio, blizgančios žievelės lipo prie dantų. Paskui išsitraukė 
dėžutę sausainių - ji atidarė ją tą dieną, kai išėjo Fabijus. Su- 
valgė penkis, vieną po kito, beveik nekramtydama. Ryjant jie 

draskė jai gerklę lyg stiklo šukelės. Liovėsi valgyti, kai skran- 
džio spazmai pasidarė tokie stiprūs, kad ji, norėdama iškęsti 
skausmą, turėjo atsisėsti ant grindų. 

Skausmui praėjus, atsistojo ir nuėjo į tamsųjį kambarį 
laisvai šlubuodama, kaip elgdavosi visada, kai būdavo viena. 
Paėmė vieną iš dėžučių, stovinčių ant antros lentynėlės. Ant 
dėžutės šono raudonu nenutrinamu flomasteriu buvo užrašy- 
ta: Momentinės nuotraukos. Jų turinį išvertė ant stalo. Išsklai- 
dė jas pirštais. Kai kurios buvo sulipusios. Greitai peržiūrėju- 
si, galop Aličė rado tą, kurios ieškojo. 

Ilgai ją tyrinėjo. Matija buvo jaunas, ji - taip pat. Jo galva 
buvo palenkta žemyn. Buvo sunku nuspręsti, ar jo veidas 
panašus į tos merginos, ar ne. Praėjo daug laiko. Gal net per 
daug. 

Žiūrint į šį sustingusį vaizdą, Aličę užplūdo kiti vaizdai, 
ir jos protas sulydė juos kartu, atkurdamas judesius, garsų 
nuotrupas, jausmų skutelius. Užplūdo veriantis, bet malonus 
ilgesys. 

Jeigu būtų galėjusi rinktis pradžios tašką, būtų išsirinku- 
si tą, kur ji su Matija sėdi tyliam kambaryje su savo intymiu 
gyvenimu, ir nors jie nedrįsta prisiliesti vienas prie kito, jų 
apybraižos tiksliai sutampa. 

Ji turi jį perspėti. Jei tik jis pamatytų ją, suprastų. Jo sesuo 
gyva, Matija turi teisę Žinoti. 

Pirmą kartą juos skiriantis atstumas jai pasirodė juokin- 
gas. Buvo tikra, kad jis dar ten, kur prieš kelerius metus jam 
rašė. Jei būtų persikėlęs kitur, būtų sužinojusi. Todėl, kad ji ir 
Matija susieti tampria nematoma gija, paslėpta po nesvarbiais 
dalykais, gija, kuri gali sieti tik tokius kaip jie: du žmones, 
vienas kitame atpažinusius savo vienatvę. 

Pasiraususi nuotraukų šūsnyje, rado rašiklį. Atsisėdo rašy- 
ti, saugodamasi, kad ranka neištepliotų rašalo. Baigusi papū- 
tė, kad išdžiūtų. Susirado voką, įdėjo nuotrauką ir užklijavo. 

Gal atvažiuos, pamanė. 

Jos kaulus užplūdo malonus nerimas ir ji nusišypsojo, tar- 
si nuo šios akimirkos vėl būtų prasidėjęs laikas. 

Sukdamas į nusileidimo taką, lėktuvas, kuriuo skrido Matija, 
pralėkė virš žalios kalvos dėmės, paskui virš bazilikos, tada 
dar du kartus apskrido miesto centrą. Matija susiorientavo 
pagal tiltą, patį seniausią, o nuo jo gatvė vedė į tėvų namus. Jų 
spalva buvo tokia, kokią paliko. 

Šalia jų atpažino parką, apribotą dviejų kelių, susibėgan- 
čių į platų, upės į dvi dalis perkirstą, vingį. Tą popietę oras 
buvo toks skaidrus, kad iš aukštai matei viską: niekas nebūtų 
galėjęs niekur dingti. 

Jis dar pasilenkė į priekį, norėdamas pamatyti, ką lėk- 
tuvas paliko už nugaros. Nulydėjo akimis gatvę, truputį ky- 
lančią į kalvą, ir susiieškojo Dela Rokų šeimos namą bal- 
tu fasadu ir vienas prie kito prigludusiais langais, panašų į 
didžiulį ledo luitą. Aukštėliau stovėjo jo senoji mokykla su 
žaliais gaisriniais laiptais, kurių paviršius, prisiminė, buvo 
šiurkštus ir šaltas. 

Vieta, kur prabėgo pirma baigta jo gyvenimo pusė, panė- 
šėjo į milžinišką didžiulį maketą, sudėliotą iš spalvotų kubų 
ir negyvų formų. 

Oro uoste sėdo į taksi. Tėvas atkakliai siūlėsi jį parvežti, 
bet jis pasakė: ne, parvažiuosiu pats, tonu, kurį tėvai gerai Ži- 
nojo ir kuriam buvo bergždžia prieštarauti. 

Kai taksi nuvažiavo, jis ilgai stovėjo ir žiūrėjo į savo senąjį 
namą. Permestas per petį krepšys buvo nesunkus. Jame gulė- 
jo švarūs drabužiai daugiausia dviem ar trims dienoms. 

Daugiabučio namo durys buvo atdaros, ir jis užlipo į savo 
aukštą. Paskambino varpeliu, bet iš vidaus nepasigirdo joks 
garsas. Paskui tėvas atidarė duris ir, prieš įstengdami ką nors 
pasakyti, abu nusišypsojo, stebėdami, kaip juos pakeitė laikas. 

Pjetras Balosinas buvo susenęs. Tai bylojo ne tik žili plau- 
kai ir storos, išsipūtusios plaštakų gyslos, bet buvo matyti ir iš 
to, kaip jis stovi priešais sūnų, kaip beveik nepastebimai dreba 
visas jo kūnas ir kaip, tarsi jo jau nelaikytų kojos, remiasi į 
durų rankeną. 

Jiedu negrabiai apšikabino. Tarp jų įsiterpė Matijai nuo 
peties nusmukęs krepšys. Jis leido jam nukristi ant grindų. Jų 
kūnai dar buvo išsaugoję tą pačią šilumą. Pjetras Balosinas 
palietė sūnaus plaukus ir prisiminė tiek daug dalykų, kad nuo 
jų jam suskaudo krūtinę. 

Matija žvilgsniu paklausė tėvą, kur mama, ir suprato. 

— Mama ilsisi, - atsakė tėvas. - Sunegalavo. Tikriausiai 
nuo pastarųjų dienų karščio. 

Matija linktelėjo. 

— Nori valgyti? 

— Ne. Norėčiau tik vandens. 

- Tuojau atnešiu. 

Tėvas greitai dingo virtuvėje, tarsi tik ir būtų laukęs dings- 
ties pabėgti. Matija pagalvojo, jog iš tėvų meilės lieka tik maži 
rūpesčiai, kuriuos namiškiai kiekvieną trečiadienį jam išvar- 

dydavo telefonu: valgis, karštis ir šaltis, nuovargis, kartais pi- 
nigai. Visa kita tarsi guli nugrimzdę į nepasiekiamas gelmes, 
į daugybę niekada neištartų žodžių, neišsakytų ir neišgirstų 
atsiprašymų, prisiminimų, kuriuos reikėtų pakeisti, bet jie 
nepakeičiami. 

Koridoriumi nuėjo į savo kambarį. Buvo įsitikinęs, kad 
jame viską ras taip, kaip paliko, tarsi toji erdvė būtų atspari 
laiko erozijai, tarsi visi tie metai, kai jo čia nebuvo, šioje vie- 
toje būtų buvę tik savotiška pertrauka. Baisiai nusivylė, pa- 
matęs, jog čia viskas kitaip, ir jį suėmė siaubingas jausmas, 
panašus į tą, kai žmogus staiga įsivaizduoja, kad jo nebėra. 
Sienos, kažkada šviesiai mėlynos, dabar buvo išklijuotos kre- 
miniais apmušalais, todėl kambarys atrodė šviesesnis. Vietoj 
lovos stovėjo sofa, daugelį metų buvusi svetainėje. Jo rašoma- 
sis stalas dar tebestovėjo priešais langą, bet ant jo nebuvo nė 
vieno jo daikto, tik krūva laikraščių ir siuvimo mašina. Ir nė 
vienos nuotraukos - nei jo, nei Mikelos. 

Jis sustingo ant slenksčio, tarsi negavęs leidimo įeiti. Su 
stikline vandens priėjęs tėvas, regis, skaitė jo mintis. 

— Tavo motina norėjo išmokti siūti, - pasakė teisindama- 
sis. - Bet jai greitai atsibodo. 

Matija vienu gurkšniu išgėrė vandens, paskui, kad nesi- 
painiotų po kojomis, atrėmė krepšį į sieną. 

— Dabar turiu bėgti, - pasakė. 

- Jau? Bet tu ką tik parvažiavai. 

— Turiu su kai kuo susitikti. 

Jis praėjo pro tėvą vengdamas jo žvilgsnio, nugara brauk- 
damas sieną. Jų kūnai buvo per daug panašūs, gremėzdiški 
ir suaugę, kad pakęstų tokį artumą. Matija nunešė stiklinę į 
virtuvę, praskalavo ir apvertęs pastatė ant indų džiovyklės. 


233 


— Grįšiu šį vakarą, - pasakė. 

Jis linktelėjo atsisveikindamas su tėvu, stovinčiu svetainės 
viduryje, toje pačioje vietoje, kur kitame gyvenime stovėjo ap- 
kabinęs motiną ir kalbėjo apie jį. Netiesa, kad Aličė jo laukia, 
jis net nežino, kur ją rasti, bet turi kuo greičiau iš čia išeiti. 

Pirmaisiais metais juodu susirašinėjo. Rašyti pradėjo Aličė, 
kaip pradėdavo viską, kas tik būdavo su jais susiję. Ji nu- 
siuntė jam torto nuotrauką su šleivoku užrašu: Su gimta- 
dieniu, sudėliotu iš pusiau perpjautų braškių. Kitoje pusėje 
pasirašė vienintele A su tašku ir daugiau nė žodelio. Tortą 
ji iškepė Matijos gimtadieniui, paskui visą išmetė į šiukš- 
lių kibirą. Matija atsakė keturių smulkiai prirašytų puslapių 
laišku, kuriame rašė, kaip sunku viską pradėti naujoje vie- 
toje nemokant kalbos, ir atsiprašė, kad išvažiavo. Ar bent 
taip pasirodė Aličei. Jis neklausinėjo jos apie Fabijų nei tame 
laiške, nei kituose, ji taip pat apie jį nieko nerašė. Vis dėlto 
abu juto tą svetimą ir grėsmingą vaiduoklį tiesiog paraštėse. 
Todėl jų laiškų tonas greitai atšalo, kol galiausiai susirašinė- 
jimas visiškai nutrūko. 

Po kelerių metų Matija gavo dar vieną atviruką - kvie- 
timą į Aličės ir Fabijaus vestuves. Jis prilipdė jį prie šaldytu- 
vo lipniosios juostelės skiautele, tarsi jis būtų turėjęs kažką 
jam priminti. Kiekvieną rytą ir kiekvieną vakarą sustodavo 
priešais tą laiškelį ir kiekvieną kartą jam atrodydavo, kad jis 
vis mažiau jį skaudina. Savaitę prieš ceremoniją jam pavyko 

išsiųsti telegramą su žodžiais: Ačiū už kvietimą, negaliu pri- 
imti dėl profesinių įsipareigojimų. Sveikinu, Matija Balosinas. 
Pačiame miesto centre esančioje parduotuvėje jis praleido 
visą rytą, kol išsirinko krištolinę vazą. Vėliau naujuoju adresu 
išsiuntė sutuoktiniams. 

Bet dabar išėjęs iš tėvų namų pasuko ne tuo adresu, o kal- 
vos link, į Dela Rokų namus, kur juodu su Aliče kartu leisdavo 
popietes. Buvo tikras, jog ten jos neras, bet norėjo apsimesti, 
kad niekas nepasikeitė. 

Prieš spausdamas telefonspynės mygtuką ilgai dvejojo. 
Atsiliepė moteris, tikriausiai Soledad. 


— Kas? 
-— Aš ieškau Aličės, - atsakė jis. 
- Aličė čia daugiau negyvena. 


Taip, tai Soledad. Atpažino dar gana ryškų ispanišką ak- 
centą. 

- Kas jos ieško? - paklausė tarnaitė. 

— Matija. 

Stojo ilga tyla. Sol stengėsi prisiminti. 

- Galiu jums duoti naująjį jos adresą, - pasakė. 

— Ačiū. Nereikia. Aš jį turiu. 

— Tada viso gero, - dar po vienos, šį kartą trumpesnės, 
pauzės atsisveikino Sol. 

Matija nuėjo neatsigręždamas pažiūrėti aukštyn. Buvo įsi- 
tikinęs, kad Sol stovi prie vieno iš langų, stebi jį ir tik dabar 
atpažinusi klausia savęs, ką jis veikė visus tuos metus ir ko 
grįžo ieškoti. Teisybę pasakius, to nežinojo ir jis. 

Aličė jo nelaukė taip greitai. Žinutę ji išsiuntė vos prieš pen- 
kias dienas ir gali būti, kad Matija jos dar nė neperskaitė. Šiaip 
ar taip, buvo tikra, kad jis pirma paskambins, kad juodu susi- 
tars dėl susitikimo kokiam nors bare, kur ji ramiai parengs jį 
išgirsti naujienai. 

Jos dienos buvo kupinos kokio nors ženklo laukimo. Dar- 
be buvo išsiblaškiusi, bet linksma, ir Kroca nedrąsiai paklausė 
kodėl, bet širdyje jautė, kad jis taip pat prie to truputį prisidė- 
jęs. Fabijaus paliktą tuštumą pakeitė beveik paaugliškas siau- 
tulys. Aličė surinkdavo ir vėl išardydavo jųdviejų su Matija 
susitikimo akimirkos mozaiką, peržiūrėdavo jo smulkmenas 
ir įvairiais požiūriais išnagrinėdavo scenas. Ji atidavė tiek jėgų 
apie tai mąstydama, kad viskas jau ėmė panėšėti ne į ateities 
viziją, O į prisiminimą. 

Taip pat apsilankė miesto bibliotekoje. Turėjo užsirašyti, 
nes iki tos dienos niekada nebuvo į ją įkėlusi kojos. Ėmė 
ieškoti tuo metu apie Mikelos dingimą rašiusių laikraščių. 
Skaitymas ją trikdė - jai atrodė, kad tas siaubas vėl kartojasi, 
ir visai netoli nuo šios vietos. Jos pasitikėjimas dar labiau 
susvyravo pirmame laikraščio puslapyje išvydus Mikelos 
nuotrauką: joje ji atrodė suglumusi ir žiūrėjo į kažkokį tašką 
virš objektyvo, gal į fotografo kaktą. Tas vaizdas akimirks- 
niu nustelbė merginos ligoninėje prisiminimą, užgoždamas 
jį pernelyg tiksliai, todėl atrodė įtikinamas. Pirmą kartą Ali- 
čė suabejojo, ar tik nebus padariusi klaidos, tapusi per ilgai 
trukusios haliucinacijos auka. Paskui uždengė nuotrauką 
delnu ir ėmė skaityti toliau, ryžtingai vaikydama šalin savo 
dvejones. 

Mikelos kūno niekas niekada nerado. Nei drabužių, nei 
menkiausio pėdsako. Mergaitė tiesiog išgaravo. Daugelį mė- 
nesių buvo tiriama pagrobimo versija, bet veltui. Jokių įta- 
riamųjų. Įvykio komentarai galiausiai persikėlė į vidinius laik- 
raščių puslapius, kol dingo suvisai. 

Kai pasigirdo durų skambutis, Aličė džiovinosi plaukus. 
Duris atidarė išsiblaškiusi - vyniojosi rankšluosčiu galvą ir nė 
nepaklausė: kas čia? Buvo basa, ir Matija pirmiausia pamatė 
nuogas kojas; antrasis pirštas buvo truputį ilgesnis už nykštį, 
tarsi veržėsi į priekį, o ketvirtas nulinkęs žemyn, pasislėpęs. 
Tos detalės jam buvo gerai žinomos ir kitaip nei kai kurie žo- 
džiai ir kai kurios situacijos jo galvoje išliko ilgiau. 

— Sveika, - tarė pakeldamas akis. 

Aličė žengė žingsnį atatupsta ir nesąmoningai susisiautė 
vonios chalato skvernais, tarsi bijodama, kad iš krūtinės ne- 
iššoktų širdis. Paskui sutelkė dėmesį į Matiją ir įsitikino, kad 
jis tikrai stovi priešais ją. Apkabino prisispaudusi prie jo visu 
savo menku kūnu. Jis apkabino ją dešine ranka per liemenį, 
bet tarsi iš atsargumo išskėtęs pirštus. 

— Aš tuojau. Užtruksiu tik valandėlę, - išpyškino ji. Įėjusi 
vidun uždarė duris, palikdama Matiją laiptų aikštelėje. Norė- 
jo kelias minutes pabūti viena, apsirengti, pasidažyti ir, kol jis 
nepastebėjo, nusišluostyti akis. 

Nusigręžęs Matija atsisėdo priešais duris ant laiptelio. Ap- 
pus alėjos, simetriją ir jos banguojančią liniją, nutrūkstančią 
per patį sinusoidės vidurį. Kai išgirdo spynos trakštelėjimą, 
akimirką grįžtelėjo, ir viskas jam pasirodė pasikeitę: jis laukia 
Aličės, ir ji išeina gražiai apsirengusi, šypsanti, ir juodu be 
aiškaus tikslo nužingsniuoja gatve. 

Aličė pasilenkė ir pabučiavo jį į skruostą. Norėdama at- 
sisėsti šalia, dėl nesilankstančios kojos turėjo prisilaikyti jo 
peties. Jis pasislinko ir padarė jai vietos. Neturėdami į ką atsi- 
remti, juodu sėdėjo truputį palinkę į priekį. 

— Tu greitas, - pasakė Aličė. 

- Tavo žinutė atėjo vakar rytą. 

— Vadinasi, vieta, kur tu gyveni, visai netoli. 

Matija nuleido galvą. Aličė paėmė jo dešinę ranką ir at- 
vertė delną. Jis nesipriešino - būnant su ja jam nereikėjo gė- 
dytis randų. 

Jų buvo naujų, juos galėjai atpažinti kaip tamsias linijas 
baltų randų rezginio viduryje. Nebuvo seni, išskyrus vieną ra- 
tilą, panašų į nudegimą. Aličė sekė jo apybraižas smiliaus ga- 
liuku, bet pro storus sukietėjusios odos sluoksnius jis beveik 
nieko nejuto ir leido jai ramiai jį apžiūrinėti - jos ranka buvo 
iškalbingesnė už balsą. 

— Atrodė svarbu, - tarė Matija. 

- Ir iš tikrųjų svarbu. 

Jis atsisuko ir pažvelgė į ją, tarsi drąsindamas kalbėti 
toliau. 

— Dar ne, - tarė Aličė. - Pirmiausia einam iš čia. 

Matija atsistojo pirmas, paskui ištiesė ranką ir kaip visada 
padėjo jai. Jie nužingsniavo gatvės link. Buvo sunku kalbėti ir 
galvoti, bet vienas šių veiksmų panaikindavo kitą. 

- Čia, - tarė Aličė. 

Ji išjungė tamsiai žalio didžiulio automobilio signalizaciją, 
ir Matija pagalvojo, kad jai vienai jis per didelis. 

— Vairuosi tu? - juokais paklausė Aličė. 

— Aš nemoku. 

- Juokauji? 

mobilio stogą. Juos skiriantis kėbulas tviskėjo nuo saulės. 

— Ten man jis nereikalingas, - pasiteisino jis. 

Susimąsčiusi Aličė pastukseno rakteliu sau į smakrą. 

— Tada aš žinau, kur turime nuvažiuoti, - tarė šoktelė- 
dama, kaip ir tada, kai būdama mergaičiukė skelbdavo savo 
idėjas. 

Sulipo į automobilį. Ant prietaiso skydo priešais Matiją 
nebuvo nieko, išskyrus dvi plokšteles, gulinčias viena ant ki- 
tos ir atsuktas į jį nugarėlėmis: Musorgskio Parodos paveikslė- 
liai ir Šuberto sonatų rinkinys. 

— Tu dabar klausaisi klasikinės muzikos? 

Aličė metė žvilgsnį į plokšteles ir susiraukė. 

- To dar betrūko. Čia jo. Jos mane migdo, ir tiek. 

Matija užsisegė saugos diržą. Jis trynė jam petį, nes buvo 
skirtas mažesniam žmogui, tikriausiai Aličei, kai vairuodavo 
vyras, O ji sėdėdavo šioje vietoje. Juodu kartu klausydavosi 
klasikinės muzikos. Pamėgino juos įsivaizduoti, paskui jo dė- 
mesį patraukė užrašas ant galinio vaizdo veidrodėlio. Daiktai 
veidrodyje yra arčiau, nei atrodo. 

— Fabijus, tiesa? - paklausė. 

Atsakymą jau žinojo, bet norėjo atrišti tą mazgą, ištirpdyti 
tą nepatogų, tylų vaiduoklį, regis, sėdintį ant galinės sėdynės 
ir juos tyrinėjantį. Žinojo, kad antraip bet koks dialogas tarp 
jų įstrigtų lyg ant rifų užplaukusi valtis. 

Aličė linktelėjo, bet, regis, įtempusi visas pastangas. Jei ji 
imtų jam viską iš karto aiškinti apie kūdikį, ginčą ir ryžius, 
kurių dar ir dabar pilna virtuvės kampuose, jis pamanytų, 
kad tik dėl to jį ir pasišaukė. Juoba nepatikėtų Mikelos isto- 
rija, pagalvotų apie ją kaip apie moterį, išgyvenančią santy- 

kių su vyru krizę, bandančią vėl atnaujinti senus ryšius, kad 
nesijaustų vieniša. Akimirką ji paklausė savęs, ar taip nėra 
iš tikrųjų? 

- Ar vaikų turite? 

— Ne, nė vieno. 

— Kodėl... 

— Nekalbėk apie tai, - pertraukė jį Aličė. 

Matija nutilo, bet neatsiprašė. 

- O tu? - paklausė po kurio laiko. Dvejojo, klausti ar ne, 
bijojo išgirsti atsakymą. Paskui, beveik ją nustebinęs, balsas 
paklausė pats. 

— Ne, - atsakė Matija. 

— Neturi vaikų? 

— Neturiu... - norėjo atsakyti: „Nė vieno“. - Aš nevedęs. 

Aličė linktelėjo. 

- Ir toliau vaidini kietuolį, - pasakė ir atsidususi nusi- 
šypsojo. 

Sutrikęs Matija papurtė galvą. Suprato, ką ji turi galvoje. 

Privažiavo didžiulę ir tuščią stovėjimo aikštelę netoli ma- 
šinų terminalo, kur, prilipę vienas prie kito, stovėjo didžiuliai 
surenkami namai, kuriuose niekas negyveno. Supakuoti į ce- 
lofaną, stovėjo trys krūvos ilgų medinių suolų, atremtų į pilką 
sieną šalia nuleistų švieslaidžių. Ant stogo buvo iškaba, naktį 
tikriausiai švytinti neonine šviesa. 

Aličė sustabdė automobilį aikštelės viduryje ir išjungė 
variklį. 

— Dabar tavo eilė, - tarė atidarydama dureles. 

— Ką? 

— Dabar vairuok tu. 

— Ne, ne, - atšoko Matija. - Pamiršk tai. 


240) 


Ji atidžiai pažvelgė į jį prisimerkusi ir papūtusi lūpas, tarsi 
tik dabar atradusi jausmus, kuriuos buvo pamiršusi. 

- Tu nelabai pasikeitei, - pasakė. Ji nepriekaištavo, tik, re- 
gis, pajuto palengvėjimą. 

- Tu taip pat ne, - atsakė jis. 

Ji patraukė pečiais. 

— Gerai, - pasakė jis. - Bandykim. 

Aličė nusijuokė. Juodu išlipo iš automobilio susikeisti vie- 
tomis. Norėdamas parodyti, kad su viskuo susitaikė, Matija 
nuėjo mostaguodamas rankomis. Pirmą kartą jie pasikeitė 
vaidmenimis, parodydami, kaip manė, kits kitam savo tikrąjį 
veidą. 

— Aš visiškai nežinau, nuo ko pradėti, - prisipažino Ma- 
tija, kilstelėdamas rankas virš vairo, iš tikrųjų nežinodamas, 
kur jas dėti. 

— Nieko o nieko? Niekada nevažiavai? 

- Tikrai niekada. 

— Tada mudu atsidūrėme keblioje padėtyje. 

Aličė pasilenkė prie jo. Matija valandėlę žiūrėjo į jos plau- 
kus, krintančius tiesiai į Žemės centrą. Jos marškinėliai pasi- 
kėlė ant pilvo ir jis atpažino viršutinį tatuiruotės kraštą, kurį 
prieš daugelį metų matė iš arti. 

— Tu labai liesa, - pasakė nieko negalvodamas, tarsi gar- 
siai mąstydamas. 

Aličė staiga atsisuko, paskui apsimetė, kad jai tai visiškai 
nerūpi. 

— Ne, - atrėžė gūžtelėdama pečiais. - Kaip paprastai. 

Truputį atšlijo nuo jo ir parodė tris pedalus. 

— Na, žiūrėk. Čia sankabos pedalas, stabdžiai ir akcelera- 
torius. Kairė koja - tik sankabai, dešinė - kitiems dviem. 

Matija linktelėjo, truputį išsiblaškęs nuo jos kūno artu- 
mo ir nematomo vonios putų kvapo, besisklaidančio jai už 
nugaros. 

— O apie pavaras ką nors girdėjai? Beje, jos čia sužymėtos. 
Pirma, antra, trečia. Man regis, kol kas užteks, - kalbėjo to- 
liau Aličė. - Kai keiti pavaras, lengvai spustelėk sankabą, pas- 
kui lėtai atleisk. Taip daryk ir pradėdamas važiuoti: nuspausk 
sankabą, tada pamažu didindamas greitį spustelėk akcelera- 
torių. Pasirengęs? 

- O jeigu ne? - atsakė jis klausimu. 

Pamėgino susikaupti. Jautėsi nervingas kaip per egza- 
miną. Ilgainiui įsitikino, kad, be savo srities, be savo aibių ir 
transfinitų, nieko daugiau nemoka daryti. Sendami žmonės 
paprastai įgyja pasitikėjimo savimi, o jis pamažu jį prarado, 
nelyginant ribotas atsargas. 

Jis įvertino atstumą, skiriantį jį nuo gale sukrautų suolų. 
Maždaug apie penkiasdešimt metrų. Nors ir važiuodami visu 
greičiu, turėtų laiko sustabdyti. Jis ilgai laikė pasukęs raktelį 
ir starteris sudžeržgė. Švelniai atleido sankabą, bet nepakan- 
kamai nuspaudė akceleratorių, ir žagtelėjęs variklis užgeso. 
Aličė nusijuokė. 

— Beveik. Tik reikia truputį ryžtingiau. 

Matija giliai įkvėpė. Tada vėl pabandė. Automobilis šoko į 
priekį, ir Aličė sušuko spausti sankabos pedalą ir antrąją pa- 
varą. Matija pakeitė pavarą ir vėl stipriau nuspaudė akcelera- 
torių. Jie važiavo tiesiai, ir kai jau buvo maždaug už dešimties 
metrų nuo fabriko sienų, nusprendė pasukti vairą. Automo- 
bilis apsisuko šimtu aštuoniasdešimčia laipsnių, juos metė į 
šoną, ir jie atsidūrė taške, nuo kurio pradėjo važiuoti. 

Aličė suplojo delnais. 

— Matei? - pasakė ji. 

Jis vėl apsisuko ir nuvažiavo tą patį kelią. Regis, nieko 
daugiau nežinojo, tik važiuoti siaura ovaline trajektorija, nors 
jam prieš akis driekėsi didžiulė aikštė. 

— Važiuok tiesiai, - pasakė Aličė. - Suk į kelią. 

— Gal išprotėjai? 

- Važiuok, ten nieko nėra. Be to, jau išmokai. 

Matija atsuko vairą. Juto, kaip susilietę su plastiku prakai- 
tuoja delnai, taip adrenalinas išjudina raumenis - jau seniai 
jam taip nebuvo. Akimirką pamanė, kad vairuoja automobi- 
lį, visą šitą mašiną su stūmokliais ir alyva suteptais visais jos 
mechanizmais, ir kad šalia, visai arti, sėdi Aličė ir aiškina ką 
daryti. Taip dažnai įsivaizdavo šią sceną. Tiesą sakant, nevi- 
siškai tokią, bet šį kartą nusprendė nekreipti dėmesio į nedi- 
delius netobulumus. 

- Gerai, - sutiko jis. 

Pasuko automobilį iš stovėjimo aikštelės. Prieš išvažiuoda- 
mas į gatvę, pasilenkė prie priekinio stiklo ir apsižvalgė į abi 
puses. Švelniai pasuko vairą ir nesusilaikė - ėmė sekti jo jude- 
sius visa krūtine, kaip elgiasi vaikai žaisdami vairuotojus. 

Dabar važiavo keliu. Saulė jau buvo žemai ir švietė jam 
tiesiai į akis, atsispindėdama nuo galinio vaizdo veidrodėlio. 
Spidometro rodyklė rodė, kad važiuoja trisdešimties kilome- 
trų per valandą greičiu, o visas automobilis virpa alsuodamas 
šiltu prijaukinto gyvūno kvapu. 

— Ar gerai važiuoju? - paklausė jis. 

— Kuo geriausiai. Dabar gali įjungti trečią. 
tiesiai prieš save. Aličė sėdėjo taip arti, kad pasinaudojo pro- 
ga ramiai jį apžiūrėti. Matija jau ne tas vaikinas iš nuotraukos. 

Jo veido oda jau ne vientisas, lygus ir tamprus audinys: dabar 
kaktą jam vagoja dar smulkios pirmosios raukšlės. Nusisku- 
tęs, bet ant skruostų jau želia nauja barzda. Kūnas masyvus, 
regis, niekam neleidžiantis užgrobti savo erdvės, ką ji taip 
dažnai mėgdavo daryti būdama paauglė. Bet dabar ji galbūt 
manė, kad taip elgtis neturi teisės. Ir nebesugeba. 

Pamėgino rasti panašumų su ligoninės mergina, bet da- 
bar, kai Matija čia, jos prisiminimas tapo dar miglotesnis. 
Visi tie sutampantys bruožai dabar jau neatrodė tokie ryškūs. 
Merginos plaukai gal buvo šviesesni. Ji neprisiminė duobučių 
burnos kampučiuose nei tokių tankių blakstienų. Pirmą kartą 
išsigando, kad bus apsirikusi. 

Kaip jam paaiškinsiu? - paklausė savęs. 

„Matija atsikrenkštė, tarsi tyla būtų užsitęsusi per ilgai, o 
gal pamatė, kad Aličė jį stebi. Ji nusuko žvilgsnį kitur, į kalvos 
pusę. 

— Ar atsimeni, kaip pirmą kartą tavęs paimti atvažiavau 
automobiliu? - paklausė. - Buvau gavusi vairuotojo pažymė- 
jimą mažiau nei prieš valandą. 

- Taip. Ir iš visų bandomųjų triušių tu išsirinkai būtent 
mane. 

Aličė pamanė, kad tai netiesa. Ji neišsirinko jo iš visų. Ji 
tiesiog apie nieką daugiau ir negalvojo. 

— Tu visą laiką buvai įsikibęs rankenos. Ir be paliovos kar- 
tojai: važiuok lėčiau, važiuok lėčiau. 

Ji pamėgdžiojo jį spigiu mergaičiukės balseliu. Matija pri- 
siminė, kad visai nenorėjo važinėtis. Tą popietę turėjo reng- 
tis matematikos analizės egzaminui, bet galop nusileido, nes 
Aličei tai atrodė velniškai svarbu. Visą popietę daugiau nieko 

neveikė, tik skaičiavo prarastas mokymosi valandas. Dabar 
tai prisimindamas jautėsi kvailai, kaip mes jaučiamės galvo- 
dami apie visą tą laiką, kurį praleidžiame trokšdami būti kur 
nors kitur. 

— Mes sukiojomės apie pusę valandos ieškodami dviejų 
laisvų vietų, nes į vieną tu nesugebėjai įvažiuoti, - pasakė no- 
rėdamas nuvyti šalin tokias mintis. 

— Tai buvo tik dingstis tave sulaikyti, - atsakė Aličė. - Bet 
tu niekada nieko nesupratai. 

Abu nusijuokė, norėdami uždusinti šių žodžių išlaisvintas 
šmėklas. 

— Kur aš važiuoju? - paklausė surimtėjęs Matija. 

— Suk čia. 

— Gerai. Bet dabar jau gana. Užleidžiu vietą tau. 

Jis perjungė trečią pavarą į antrą be Aličės nurodymo ir 
teisingai atliko posūkį. Įvažiavo į tamsią gatvę, siauresnę už 
pirmąją ir be vidurio linijos, įsispraudusią tarp dviejų didžiu- 
lių pastatų - visiškai vienodų ir be langų. 

— Ten sustosiu, - pasakė jis. 

Juodu jau beveik buvo ten, kai staiga iš už kampo išniro 
sunkvežimis su priekaba ir ėmė lėkti tiesiai į juos užimdamas 
didžiąją kelio dalį. 

Matija tvirtai suspaudė vairą, bet nebuvo pratęs dešine 
koja instinktyviai nuspausti stabdžių, todėl dar stipriau spus- 
telėjo akceleratorių. Sveikąja koja Aličė ėmė ieškoti pedalo, 
bet nerado. Sunkvežimis nesulėtino greičio, tik truputį pasi- 
traukė į savo pusę. 

- Aš negaliu prasilenkti, - tarė Matija. - Negaliu prasi- 
lenkti. 

- Stabdyk, - patarė Aličė, stengdamasi atrodyti rami. 

Matija neįstengė galvoti ir pabandė stabdyti tik tada, kai 
sunkvežimis buvo vos už kelių metrų. Jis pajuto, kad koją 
ant akceleratoriaus traukia mėšlungis, ir ėmė svarstyti, kaip 
prasilenkti su sunkvežimiu. Prisiminė, kaip leisdavosi stačia 
dviračių tako nuokalne ir kaip gale turėdavo staiga stabdy- 
ti, kad išsmuktų pro stulpelius, draudžiančius važiuoti auto- 
mobiliams. Mikela nesulėtindavo greičio, su savo ratukiniu 
dviratuku ji lyg niekur nieko lėkdavo tiesiai į stulpelius, bet 
nė karto jų neužkabino net vairu. Jis pasuko vairą į dešinę ir, 
regis, nusitaikė tiesiai į sieną. 

- Stabdyk, - pakartojo Aličė. - Viduriniuoju. 

Jis nuspaudė jį iš visų jėgų abiem kojomis. Automobilis 
staiga šoktelėjo į priekį ir sustingo lyg prikaltas už dviejų 
sprindžių nuo sienos. 

Nuo smūgio Matijos galva trenkėsi į kairįjį langą, bet vie- 
toje jį tvirtai laikė saugos diržas. Staiga palinkusi į priekį lyg 
plonas stiebelis, Aličė iš visų jėgų įsikibo į rankeną. Iš dviejų 
raudonų dalių sujungtas sunkvežimis abejingai pralėkė pro 
juos ir nuvažiavo toliau. 


Kelias sekundes juodu sėdėjo tylėdami, tarsi stebėdami nepa- 
prastą įvykį. Paskui Aličė ėmė juoktis. Matijai perštėjo akys ir 
tvinkčiojo kaklo nervai - jie, atrodė, staiga išsipūtė ir, regėjo- 
si, tuoj sprogs. 

— Susižeidei? - neįstengdama suturėti juoko paklausė 
Aličė. 

Matija buvo išsigandęs. Jis neatsakė. Ji pabandė vėl su- 
rimtėti. 

— Parodyk man, - tarė. 

Aličė išsilaisvino iš saugos diržo ir pasilenkė virš jo, vis 
dar žiūrinčio į tokią artimą sieną. Jis galvojo apie žodį „ane- 
lastikas“, apie tai, kaip nuo smūgio išsilaisvino kinetinė ener- 
gija, nuo kurios dabar drebėjo jo kojos. 

Pagaliau nukėlė kojas nuo stabdžių pedalo ir automobilis 
pastebima gatvės nuokalne slystelėjo atgal. Aličė truktelėjo 
rankinį stabdį. 

- Tau nieko nėra, - pasakė ji lengvai pabraukusi jam per 
kaktą. 

Jis užsimerkė ir linktelėjo. Stengėsi nepravirkti. 

— Dabar mudu grįšime namo ir tu truputį prigulsi, - pa- 
sakė ji, tarsi tie namai būtų jų. 

- Turiu grįžti pas tėvus, - paprieštaravo Matija, nors ir 
nelabai įtikinamai. 

— Nuvešiu tave vėliau. Dabar turi pailsėti. 

- Turiu... 

— Užsičiaupk. 

Juodu išlipo iš automobilio ir pasikeitė vietomis. Tam- 
sa jau buvo užgrobusi visą dangų, išskyrus siaurutį ruoželį, 
bergždžiai bėgantį palei horizontą. 

Visą kelią daugiau neištarė nė žodžio. Matija laikė suėmęs 
galvą dešiniuoju delnu, o smilkinius spaudė nykščiu bei di- 
džiuoju pirštu. Jis skaitė ir skaitė užrašą ant veidrodėlio. Daiktai 
veidrodyje yra arčiau, nei atrodo. Galvojo apie straipsnį, kurį 
paliko parašyti Albertui. Tikriausiai sugadins - turi kuo grei- 
čiau grįžti. Be to, jo laukia paskaitos ir butas tyliam kvartale. 

Kartais Aličė atitraukdavo akis nuo gatvės, atsisukdavo ir 
sunerimusi pažiūrėdavo į jį. Labai stengėsi važiuoti kuo švel- 
niau. Klausė savęs, ar užleisti muziką, bet nežinojo, kokia jam 
patiktų. Iš tikrųjų apie jį nežinojo nieko. 

Priešais namus padėjo Matijai išlipti iš automobilio, pas- 
kui jis nužingsniavo pats. Kol ji darė duris, jis susverdėjo. Ali- 
čė judėjo greitai, bet atidžiai. Jautėsi atsakinga, tarsi viskas, 
kas atsitiko, atsitiko todėl, kad ji iškrėtė netikėtą ir nevykusį 
pokštą. 

Numetė ant grindų pagalves, kad ant sofos jam būtų dau- 
giau vietos. Pasakė Matijai: gulkis čia, ir jis pakluso. Ji nuėjo į 
virtuvę ruošti arbatos ar ramunėlių, ar bet ko, kad tik grįžda- 
ma į svetainę turėtų ką nors rankose. 

Laukdama, kol užvirs vanduo, puolė karštligiškai tvarky- 
tis. Vis atsisukdavo ir pažvelgdavo į svetainę, bet pamatydavo 
tik tą pačią ryškiai mėlyną sofos atkaltę. 

Netrukus Matija paklaus, kodėl ji pasikvietė jį, ir ji neturės 
išeities. Bet dabar nebuvo tikra dėl nieko. Na, pamatė panašią 
į jį merginą. Taip, o kas toliau? Pasaulis pilnas panašių žmo- 
nių. Pilnas kvailų, nereikšmingų sutapimų. Ji net neužkalbino 
jos. Ir nežino, kur ją rasti. Dabar, pagalvojus, kad Matija guli 
gretimame kambaryje, viskas jai atrodė kvaila ir žiauru. 

Vienintelis tikras dalykas - jis grįžo, ir ji nenori, kad iš- 
važiuotų. 

Išplovė jau švarias kriauklėje sukrautas lėkštes ir išpylė 
ant viryklės stovintį pilną vandens puodą. Jo dugne jau kele- 
tą savaičių gulėjo sauja ryžių. Vandenyje jų grūdeliai atrodė 
didesni. 

Aličė pripylė į puoduką verdančio vandens ir panardino 
į jį arbatos pakelį. Vanduo iškart nusidažė tamsiai. Subėrė į 
puodelį du pilnus šaukštus cukraus ir grįžo į svetainę. 

Dabar Matijos ranka nuo akių buvo nuslydusi ant kaklo. 
Veido oda jau buvo atsileidusi, išraiška neutrali. Krūtinė kil- 
nojosi tolygiai, jis kvėpavo pro nosį. 

Aličė pastatė puodelį ant stiklinio staliuko ir neatitrauk- 
dama akių nuo Matijos atsisėdo šalia į krėslą. Klausydamasi 
Matijos alsavimo, nusiramino. Kambaryje nebuvo girdėti jo- 
kio kito garso. 

Pamažu ėmė justi, kad jos mintys tapo nuoseklesnės, kad, 
beprotiškai lėkusios į neaiškų tikslą, dabar ėmė plaukti lėčiau. 
Ji vėl atsidūrė savo svetainėje, tarsi būtų nukritusi į ją iš kito 
matmens. 

Priešais ją guli vyras, kurį ji kadaise pažinojo ir kuris da- 
bar visiškai kitoks. Gal jis tikrai panašus į tą merginą iš ligo- 
ninės? Bet juodu tikrai ne tapatūs. Ir Matija, miegantis ant jos 
sofos, jau ne tas pats berniukas, kurį matė išnykstantį kitapus 
lifto durų tą vakarą, kai nuo kalnų pūtė šiltas, neramus vėjas. 
Čia ne tas Matija, kuris įsišaknijo jos galvoje ir užstojo jai ke- 
lią į bet kur ir bet ką. 

Ne, priešais ją - suaugęs vyras, susikūręs gyvenimą apie 
grėsmingą bedugnę ant jau įgriuvusios žemės, bet jam vis 
dėlto pasisekė toli nuo šios vietos, tarp žmonių, kurių Aličė 
nepažįsta. Ji pasirengusi visa tai sunaikinti, atkapstyti užkastą 
siaubą tiesiog dėl kažkokio įtarimo, tokio gležno ir menko, 
kaip prisiminimo prisiminimas. 

Bet dabar, kai Matija yra čia, užmerktomis akimis, saugo- 
jančiomis mintis, kurių ji negali pasiekti, staiga viskas tapo 
aiškiau: ji pašaukė jį, nes jai jo reikėjo, nes nuo to vakaro, kai 
paliko jį laiptų aikštelėje, jos gyvenimas nusirito į duobę ir iš 
jos nepajudėjo. Matija buvo tos raizgalynės, kurią ji nešiojosi 
savyje ir kuri ilgainiui dar labiau susipynė, pabaiga. Jeigu dar 
yra galimybė ją išpainioti, koks nors būdas atrišti, ji turėtų 
patraukti už to galo, kurį dabar laiko pirštais. 

Jautė, kad kažkas vyksta, tarsi artėtų ilgo laukimo pabaiga. 
Tai jautė jos galūnės, net blogoji koja, paprastai niekada nieko 
nežinanti. 

Ir ji, žinoma, atsistojo. Nepaklausė savęs, ar tai teisinga, 
ar ne, ar turi teisę taip elgtis. Tai buvo tik laikas, slystantis ir 
traukiantis paskui save kitą laiką. Tai buvo tik akivaizdūs ges- 
tai, nieko nežinantys nei apie ateitį, nei apie praeitį. 

Pasilenkė prie Matijos ir pabučiavo į lūpas. Nebijojo pa- 
žadinti, pabučiavo taip, kaip bučiuojamas pabudęs žmogus, 
stabtelėdama prie sučiauptų lūpų, spausdama jas, tarsi norė- 
dama palikti žymę. Jis krūptelėjo, bet neatsimerkė. Pravėrė 
lūpas ir atsakė bučiniu. Jis nemiegojo. 

Tai nebuvo panašu į pirmą kartą. Dabar jų veido raume- 
nys buvo stipresni, sąmoningesni, jie ieškojo agresijos, susiju- 
sios su tikraisiais vyro ir moters vaidmenimis. Aličė stovėjo 
prie jo pasilenkusi, nelipdama ant sofos, tarsi būtų užmiršusi 
visą savo kūną. 

Bučinys truko ilgai, ištisas dvi minutes, kad tikrovė rastų 
plyšelį tarp sulipusių jų lūpų ir įsiskverbtų vidun, priversda- 
ma abu patyrinėti tai, kas įvyko. 

Jie atšlijo vienas nuo kito. Matija šyptelėjo, Aličė pakėlė 
pirštą prie drėgnų lūpų, tarsi norėdama įsitikinti, ar tai įvyko 
iš tikrųjų. Reikėjo priimti sprendimą, priimti be žodžių. Juo- 
du pažvelgė vienas į kitą, bet jau buvo praradę vienalaikišku- 
mą ir jų akys nesusitiko. 

Matija neryžtingai atsistojo. 

— Valandėlę išeisiu, - pasakė rodydamas į koridorių. 

- Žinoma. Durys gale. 

Jis išėjo iš kambario. Dar buvo su batais, ir jo žingsnių 
garsas, regis, smigo po žeme. 

Jis užsirakino vonioje. Padėjo rankas ant kriauklės. Jautėsi 
apsvaigęs, mintys buvo miglotos. Sutrenktoje galvos vietoje 
pastebėjo lėtai besiplečiantį tinulį. 

Atsuko čiaupą ir pakišo riešus po šaltu vandeniu, kaip elg- 
davosi tėvas, norėdamas sustabdyti iš Matijos delnų bėgantį 
kraują. Pažvelgė į vandenį ir kaip visada pagalvojo apie Mike- 
lą. Tai buvo neskausminga mintis, kaip galvojimas apie miegą 
ar kvėpavimą. Jo sesuo įkrito į vandenį, pamažu ištirpo upėje 
ir per vandenį grįžo į jį. Jos molekulės išsisklaidė po jo kūną. 

Jis pajuto, kaip pagyvėjo kraujo apytaka. Dabar jam reikia 
pamąstyti apie tą bučinį ir apie tai, ko grįžo ieškoti po tiek 
laiko. Ir kodėl buvo pasirengęs priimti Aličės lūpas, o paskui 
pabėgo ir pasislėpė čia. 

Ji kitame kambaryje ir laukia jo. Juos skiria dvi plytų eilės, 
keli centimetrai tinko ir devyneri metai tylos. 

Tiesa ta, kad ji dar kartą suveikė už jį, privertė grįžti, nors 
jis visada troško tai padaryti pats. Parašė jam žinutę, pasakė: 
atvažiuok, ir jis pašoko lyg spyruoklė. Vienas laiškas juos su- 
jungė, kitas išskyrė. 

Matija žinojo, ką turi daryti. Išeiti iš čia, vėl atsisėsti ant 
sofos, paimti jos ranką ir pasakyti: man nereikėjo išvažiuoti. 
Jis turi pabučiuoti ją dar kartą, paskui dar, kad jie taip įprastų 
prie to judesio, jog negalėtų be jo gyventi. Taip atsitinka fil- 
muose ir taip kasdien atsitinka tikrovėje. Žmonės leidžia sau 
daryti, ką nori, jie griebiasi bet kokių atsitiktinumų, ir pasi- 
naudoja jais kurdami savo gyvenimą. Jis turi pasakyti Aličei: 
aš esu čia, arba išeiti, sėsti į pirmą lėktuvą ir vėl dingti, grįžti į 
vietą, kurioje visus tuos metus kyburiavo tarsi nežinioje. 

Dabar jis išmoko pamoką. Apsisprendžiama per kelias se- 
kundes ir mokama už tai visą laiką. Taip atsitiko su Mikela, 
paskui su Aliče, ir dabar vėl. Dabar jis žino: tos sekundės - 
čia, ir jis daugiau nepadarys klaidos. 

Sugniaužė kumščius po srove. Pagavo truputį vandens ir 
susidrėkino veidą. Nežiūrėdamas pasilenkė prie kriauklės ir 
ištiesė ranką, norėdamas pagriebti rankšluostį. Pasitrynė juo 
veidą, paskui jį paleido. Veidrodyje kitoje rankšluosčio pusėje 
pamatė tamsesnę dėmę. Apsuko rankšluostį kita puse. Jame, 
už dviejų centimetrų nuo kampo, simetriškai pusiaukampinei 
buvo išsiuvinėti inicialai: FB. 

Matija apsisuko ir pamatė kitą rankšluostį, tokį pat. Toje 
pačioje vietoje buvo išsiuvinėtos raidės ADR. 

Apsižvalgė atidžiau. 

Stiklinėje su kalkių apnašomis buvo tik dantų šepetukas, 
šalia - netvarkingai daiktų prigrūsta pintinėlė. Kremai, rau- 
dona gumelė, šepetys su prikibusiais plaukais ir pora nagų 
žirklučių. Ant spintelės po veidrodžiu gulėjo skustuvas su 
juodais plaukeliais, įstrigusiais tarp peiliukų. 

Buvo metas, kai jis, sėdėdamas ant lovos su Aliče, galė- 
jo žvilgsniu apžvelgti kambarį, pamatyti kokį nors daiktą ant 
lentynėlės ir pasakyti: šitą jai padovanojau aš. Tos dovanos 
žymėjo kelionę kaip kelio etapuose susmaigstytos vėliavėlės. 
Jos žymėjo besikartojančias Kalėdas ir gimtadienius. Kai ku- 
rias dar prisiminė: pirmoji „Counting Cows“ plokštelė, Ga- 
lilėjaus termometras su dviem margaspalvėmis ampulėmis, 
plaukiojančiomis skaidriame skystyje, ir matematikos istori- 
jos knyga, kurią Aličė priėmė dūsaudama, bet galiausiai per- 
skaitė. Tas dovanas ji kruopščiai saugojo, padėdavo taip, kad 
jis žinotų, jog jos visada stovi jai prieš akis. Matija tai žinojo. 

Žinojo, bet neįstengė pajudėti iš vonios. Jam atrodė, kad pa- 
klusdamas Aličės šauksmui atsidurtų spąstuose, paskęstų ir 
amžinai pasiklystų. Stovėjo bejausmis ir tylus, laukdamas, kol 
bus per vėlu. 

Dabar aplink jį nebuvo nė vieno pažįstamo daikto. Pa- 
žiūrėjo į savo atspindį veidrodyje - susitaršiusį, truputį per- 
sikreipusia marškinių apykakle - ir suprato. Šioje vonioje, 
šiame, kaip ir jo tėvų, bute, visose šiose vietose daugiau nieko 
nėra jo. 

Stengdamasis apsiprasti su savo sprendimu, stovėjo ne- 
judėdamas tol, kol baigėsi sekundės. Kruopščiai sulankstė 
rankšluostį ir viršutine plaštakos puse nušluostė vandens la- 
šus, kuriuos buvo palikęs ant kriauklės. 

Išėjęs iš vonios nužingsniavo koridoriumi. Ant svetainės 
slenksčio sustojo. 

— Dabar turiu eiti, - tarė. 

- Taip, - atsakė Aličė, tarsi būtų pasirengusi tokiam atsa- 
kymui. 

Pagalvės vėl gulėjo savo vietoje ant sofos, didelis šviestu- 
vas lubų viduryje apšvietė visą kambarį. Nebuvo jokio kons- 
piracijos ženklo. Ant stalelio stovėjo atšalusi kava, ant puode- 
lio dugno buvo susirinkusios tamsios saldžios nuosėdos. 

Matija pagalvojo, kad tai tik kažkieno butas. 

Abu nuėjo prie durų. Eidamas šalia Aličės, Matija palietė 
jai ranką. 

— Laiškelis, kurį man parašei... - pasakė jis. - Tu norėjai 
kažką man pasakyti. 

Aličė nusišypsojo. 

— Ne, nieko. 

— Anksčiau sakei, kad svarbu. 

— Ne. Nesvarbu. 

— Tai susiję su manimi? 

Ji valandėlę dvejojo. 

— Ne, tai susiję tik su manimi. 

Matija linktelėjo. Pagalvojo apie galimybę, kuri išseko, 
apie nematomas vektorines linijas, kurios dabar išnyko. 

— Tada sudie, - tarė Aličė. 

Visa šviesa buvo susikaupusi viduje ir visa tamsa - lauke. 
Matija atsakė jai mostelėdamas ranka. Prieš grįždama, ji dar 
pamatė jo delne nupieštą tamsų apskritimą, kaip paslaptingą 
neištrinamą ir neatitaisomai uždarą simbolį. 

Lėktuvas išskrido vidury nakties, ir keli dar nemiegantys 
žmonės, kurie pastebėjo jį nuo žemės juodame ir sustingusia- 
me danguje, daugiau nieko nematė, tik daugybę mirkčiojan- 
čių švieselių, panašių į klajojantį žvaigždyną. Niekas nepakėlė 
rankos ir jo nepasveikino, nes būtų atrodę vaikiškai. 

Matija įsėdo į pirmąjį taksi, laukiantį prie terminalo, ir 
pasakė adresą vairuotojui. Važiuojant jūros pakrante, virš ho- 
rizonto jau blėsavo silpna pašvaistė. 

— Stop here, please, - pasakė taksistui. 

- Here? 

- Yes. 

Susimokėjo už kelionę, išlipo iš automobilio, ir šis iškart 
nuvažiavo. Nužingsniavęs apie dešimtį metrų pieva, priėjo 

suolą, regis, tyčia pastatytą šioje vietoje, kad praeiviai ga- 
lėtų pasižiūrėti į tuštumą. Numetė ant jo krepšį, bet pats 
neatsisėdo. 

Horizonte jau pasirodė siauras saulės spindulių ruože- 
lis. Matija pabandė prisiminti šios plokštumos geometrinį 
pavadinimą, apribotą arkos ir segmento, bet niekas neatėjo 
į galvą. Saulė, regėjosi, juda greičiau nei dieną, buvo gali- 
ma nujausti, kaip ji skuba, tarsi norėdama greičiau pakilti. 
Spinduliai ant vandens paviršiaus buvo raudoni, oranžiniai 
ir geltoni, Matija žinojo kodėl, bet žinojimas jam nieko ne- 
davė ir jo neišblaškė. 

Vingiuota pakrantė buvo lygi, vėjo nušukuota, ir jis vie- 
nintelis žiūrėjo į ją. 

Pagaliau didžiulis raudonas kamuolys, panašus į degantį 
sviedinį, atsiskyrė nuo jūros. Matija pagalvojo apie sukamąjį 
žvaigždžių ir planetų judėjimą, apie saulę, kuri vakare nusilei- 
džia jam už nugaros, o rytą pateka priešais. Kiekvieną dieną, į 
vandenį ir iš jo, nesvarbu, ar jis žiūri į jį, ar ne. Tai tik mecha- 
nika, energijos išsaugojimas ir kertinis momentas, viena kitą 
papildančios įcentrinės ir išcentrinės jėgos, ir daugiau niekas, 
tik trajektorija, kuri negali būti kitokia, nei yra. 

Pamažu spalvų atspalviai sušvelnėjo, iš kitų spalvų gelmės 
ėmė kilti šviesus ryto mėlis, pirma užgrobdamas jūrą, paskui 
dangų. 

Matija papūtė sūraus vėjo išdžiovintus delnus, paskui vėl 
susikišo į kišenes. Dešinėje kišenėje kažką užčiuopė. Išėmė iš 
jos keturgubai sulankstytą raštelį. Tai buvo Nadios numeris. 
Tyliai perskaitė skaičių seką ir nusišypsojo. 

Palaukė, kol horizonte užges paskutinė violetinė liepsnelė, 
ir pro besisklaidantį rūką pasuko namų link. 

Aušra jo tėvams patiktų. Gal vieną dieną jis atsives juos 
jos pažiūrėti, paskui visi kartu vaikštinėdami nueis iki uosto 
pavalgyti sumuštinių su lašiša. Paaiškins jiems, kaip nutinka, 
kad iš begalinio bangos ilgio susidaro balta šviesa. Papasakos 
apie absorbcijos ir emisijos spektrus, ir jie klausysis ir linkčios 
nieko nesuprasdami. 

Po striuke skverbėsi šaltas ryto oras, bet Matija jam nesi- 
priešino. Jis kvepėjo švara. Netrukus jo laukia dušas, puodelis 
karštos arbatos, paprasta, kaip ir visos kitos, diena, ir jam nie- 
ko daugiau nereikia. 

Tą patį rytą, tik keliomis valandomis vėliau, Aličė pakėlė 
švieslaides. Sausas ant volelio besivyniojančių plokštelių tarš- 
kesys ją ramino. Lauke, jau aukštai pakilusi, švietė saulė. 

Daug negalvodama išsirinko vieną plokštelę iš kitų, su- 
krautų į krūvą prie stereofoninio grotuvo. Trupučiu triukšmo 
tiesiog norėjo išvalyti orą. Pasuko rankenėlę iki pirmosios 
raudonos padalos. Fabijus įnirštų. Ji nusišypsojo, pagalvojusi, 
kaip ištarė jo vardą - šaukdama, kad užgožtų muziką, ir, atki- 
šusi į priekį smakrą, pernelyg nutęsdama i. 

Nutraukė nuo lovos paklodes ir sudėjo kampe į krūvą. Iš 
paskui lėtai banguodamos subliūkšta. Prieš užtraukiant: oh 
coz nothing is lost, its just frozen in frost, Damieno Raiso bal- 
sas truputį virptelėjo. 

Aličė ramiai nusiprausė. Ilgai stovėjo po dušu, atkišusi 
veidą vandens srovei. Truputį, beveik nepastebimai, pasidažė 
skruostus ir vokus. Kol susiruošė, plokštelė baigėsi, bet ji ne- 
pastebėjo. Išėjo iš namų ir sėdo į automobilį. 

Už vieno namų bloko pakeitė kryptį. Truputį pavėluos, 
bet nesvarbu. 

Nuvažiavo į parką, kur Matija jai viską papasakojo. Pasta- 
tė automobilį į tą pačią vietą ir išjungė variklį. Jai pasirodė, 
kad čia niekas nepasikeitė. Prisiminė kiekvieną smulkmeną, 
išskyrus dabar parką juosiančią lakuotą medinę tvorą. 

Išlipo iš automobilio ir nužingsniavo medžių link. Dar 
šalta po nakties, po jos kojomis traškėjo žolė, medžių šakos 
buvo apsiklėtusios naujais lapais. Ant suolų, ant kurių kadaise 
sėdėjo Mikela, dabar sėdėjo vaikai. Stalo viduryje viena ant 
kitos bokšteliu buvo sudėtos skardinės. Vaikai kalbėjo garsiai, 
vienas, kažką mėgdžiodamas, smarkiai mostagavo rankomis. 

Aličė priėjo arčiau, norėdama pagauti jų šnekų nuotrupas, 
bet anksčiau, nei jie pastebėjo ją, pasuko upės link. Nuo tada, 
kai miesto savivaldybė nutarė laikyti užtvanką visus metus ati- 
darytą, šioje vietoje beveik nebuvo vandens. Virtusi pailgais 
klanais, upė atrodė sustingusi, užmiršta ir nusekusi. Sekma- 
dieniais, kai būdavo šilta, žmonės atsinešdavo iš namų paplū- 
dimio kėdutes ir susėsdavo pasikaitinti saulėje. Upės dugnas 
buvo išklotas baltais akmenimis ir smulkesniu, gelsvu smėliu. 
Ant kranto žolė buvo aukšta, ji siekė Aličei aukščiau kelių. 

Ji nulipo šlaitu žemyn, su kiekvienu žingsniu pasitikrin- 
dama, ar nesmenga žemė. Nuėjo iki upės vagos krašto. Prie- 
šais buvo tiltas, tolėliau Alpių kalnų arka, kuri tokiomis švie- 
siomis dienomis kaip ši atrodė labai arti. Buvo apsnigtos tik 
aukščiausios viršūnės. 

Aličė atsigulė ant sauso gargžduoto upės kranto. Atsipa- 
laidavusi nesveika koja jai padėkojo. Didesni akmenys badė 
nugarą, bet ji nė nekrustelėjo. 

Užsimerkė ir pabandė įsivaizduoti vandenį - aplinkui ir 
virš savęs. Pagalvojo apie Mikelą, pasilenkusią ant upės kran- 
to. Apie sidabriniuose vandenyse atsispindintį apskritą veidą, 
kurį buvo mačiusi laikraščiuose. Apie duslų garsą, kurio nie- 
kas neišgirdo, ir apie sušlapusius šaltus drabužius, nusitem- 
pusius ją į dugną. Apie vilnijančius it tamsūs dumbliai jos 
plaukus. Išvydo ją grabaliojančią, netvarkingai mosikuojan- 
čią rankomis ir ryjančią šalto skysčio, traukiančio ją vis gilyn, 
beveik iki pat dugno, gurkšnius. 

Paskui įsivaizdavo, kaip jos judesiai tampa lankstesni, 
rankos ima judėti dažniau ir brėžti vis platesnius apskritimus, 
kojos įsitempia kaip du pelekai ir ima judėti kartu, galva pasi- 
suka aukštyn, iš kur dar skverbiasi menkutis šviesos spindu- 
lėlis. Pamatė, kaip Mikela išnyra į paviršių ir pagaliau įtraukia 
oro. Lydėjo Mikelą akimis tol, kol toji plaukė pasroviui upe į 
naują vietą. Visą naktį, iki pat jūros. 

Kai atsimerkė, virš jos plytėjo tas pats dangus, monoto- 
niškai mėlynas, blizgantis ir be jokio debesėlio. 

Matija toli. Fabijus toli. Upė srovena tyliai ir migdomai. 

Aličė prisiminė, kaip sniego užklota gulėjo griovyje. Pa- 
galvojo apie tobulą tylą. Kaip tada, taip ir dabar niekas nežino, 
kur ji. Ir šį kartą niekas neateis. Bet ji daugiau ir nelaukia. 

Ji nusišypsojo skaidriam dangui. Truputis pastangų, ir ji 
atsistos pati. 

